
„AUŠRA“ — KELRODIS ATEITIN 


Pirmosios „„Aušros“ šimtmetį palydint ir antrąją 
„Aušrą“ stebint 


KUN. PRANAS GAIDA 


Suvažiavimuose ir spaudoje nuolat svarstome dabartines lietuvių tautos 
problemas. „Aušros“ 100 metų sukakties proga meskime žvilgsnį praeitin, į 
ano meto rūpesčius ir pamatysime, kad kaikurios aušrininkų gairės 
teberodo kelią ateitin ir dabar. 

Istorikai sako, kad „Aušros“ laikotarpis tebėra mažai ištirtas, kad ten dar 
galima būtų rasti Amerikų. Labai galimas dalykas, tačiau šiuo atveju nesame 
pasiruošę ieškoti Amerikų, o tik pažvelgti į Basanavičiaus „Aušrą“ 
visuomeniniu požiūriu. 


1. „Aušros“ gimimas 


Bado metu žmogus kalba apie duoną, o sutemose — apie aušrą. Tas pats 
ir su tauta — ji sutemose ilgisi aušros ir apie ją kalba. Kai Lenkijos lietuviai 
atsidūrė sutemose po II D. karo, savo laikraštį pavadino „Aušra“. Kai 
sovietų okupuotoje Lietuvoje atsirado galimybė pogrindžio spaudai, pasirodė 
laikraštis „Aušra“. Ir vienu, ir kitu atveju pasirinktas vardas geriausiai 
išreiškė to meto ir to užmojo nuotaiką. 

Prieš 100 metų, kai būrelis išeivijos tautiečių planavo leisti laikraštį, 
tarėsi ir dėl jo vardo. Vieni siūlė vardą „Saulėtekis“, kiti „Žiburys“, 
„Švitūnė“ ir kitus. J. Basanavičius siūlė jį pavadinti vardu „Lietuva“, nes jo 
tikslas esąs pati Lietuva. Visi tie siūlymai betgi neatrodė visai priimtini. Ir 
kai J. Šliūpas pasiūlė „Aušros“ vardą, visi sutiko, nes jis geriausiai išreiškė 
ano meto tautos ilgesį. 


a. Lietuva sutemose 


Lietuvių tauta „Aušros“ gimimo metu skendėjo giliose sutemose. 
Siautėjo carinė rusų okupacija visoje Lietuvoje. Lietuvių spauda (įprastinėm/ 
raidėm) uždrausta. Lietuviškos parapijinės mokyklos uždarytos. Vien 
Žemaitijoje jų buvo apie 150. Ten veikė apie 50 rusiškų mokyklų, bet 
žemaičiai ir visi kiti jų vengė. Lietuviškų gimnazijų nebuvo. Vienuolių 
turėtos gimnazijos uždarytos. Vilniaus universitetas taip pat. Parapijų ir 
kunigų veikla suvaržyta. Rusinimas pilnu tempu vyko per rusiškas mokyklas 
ir per valdines įstaigas, o lenkinimas — per dvarus ir iš dalies per parapijas. 
Miestuose mažai kas bekalbėjo lietuviškai. Atrodė, kad lietuvių tauta gyveno 
paskutines dienas, sparčiai artėdama prie mirties slenksčio. 

Tokių sutemų metu susibūrė grupelė šviesuolių už Lietuvos ribų, sudėjo 
savo santaupas ir išleido „Aušrą“, užsimojusią gelbėti tautą. 


b. Romantizmo įtaka 


Į tokį užmojį minėtą šviesuolių būrelį su dr. J. Basanavičiumi priešakyje 
paskatino ir ano meto Europoje vyraujanti dvasia, besireiškianti romantiz- 
mu, kilusiu iš idealistinės to laikotarpio filosofijos. Jei XVII-XVIII š. 
europiečių mąstysenoje viešpatavo racionalizmas, tai vėliau ėmė ryškėti kita 
filosofinė srovė — idealizmas, kaip reakcija prieš vienašališką proto 
garbinimą. Naujoji srovė plačiai sklido per literatūrą, dailę ir kitas gyvenimo 
sritis, pasiekdama visas Europos tautas. Jos, romantizmo veikiamos, ėmė 
domėtis savo praeitimi, ją idealizuoti, ieškoti savo ištakų, kelti laisvės 
šūkius, kreipti dėmesį į liaudį, vertinti liaudies kūrybą ir t.t. 

Ši dvasia dar per veikiantį Vilniaus universitetą pasiekė ir Lietuvą. 
Pirmosios kregždės buvo ten studijavę Stanevičius, Daukantas ir kiti. 
Ilgainiui ji plėtėsi ir darė įtakos Lietuvos šviesuoliams. 

Tai patvirtina ir dr. J. Šliūpas, vėliau rašęs apie „Aušros“ gimimą: „Kad 
pas mus pribrendo laikas leisti laikraštį — tai dalinai reikia priskaityti irgi 
įtakai dvasios XIX-jo metašimčio. Taigi laisvė smulkesnėms tautoms nuo 
priespaudėjų švaistėsi ore, reikėjo tik daugiau apšvietos ir susipratimo, ir 
turėjo išmušti valanda atsipalaidavimo nuo pančių ir retežių“ (Rinktiniai 
raštai, 1977 m., p. 196). 

Kitos tautos, kaip bulgarai, vadavosi iš turkų nelaisvės, judėjo čekai ir 
vengrai. Latviai jau turėjo tautinę savo spaudą nuo 1862 m. Lietuviai, 
studijuojantys Maskvos universitete, dalyvaudavo latvių susirinkimuose ir 
drauge jautė stiprėjančią tautinę dvasią. Lietuvių studentų Maskvoje 1880- 
82 m. buvo 23. Jie buvo pradėję leisti daugintuvu spausdinamą „Aušrą“, kuri 
ribojosi siauru rateliu, bet turėjo įtakos basanavičinės „Aušros“ vardo 
parinkimui. 

Dr. Jonas Šliūpas ir duktė dr-ė Aldona Šliūpaitė 
1917 m. ruošiantis kelionei į Rusiją. 


c. Jaunimo užmojai 


Pažymėtina, kad „Aušra“ gimė jaunimo širdyse. Redaktorius J. Mikšas 
buvo tada tiktai 21-rių metų amžiaus, J. Šliūpas — 22, M. Jankus — 25, 
Maironis-Mačiulis — 21, J. Basanavičius — 32 ir t.t. Apie jaunuosius 
aušrininkus telkėsi ir vyresnių, bet pagrindinę naštą pasiėmė jaunimas. Jis 
prasiveržė viešumon su dideliu idealistiniu užsidegimu, bet savo pastangas 
vertino kukliai. Viename įžanginiame straipsnyje St. Raila taip rašė: 

„Szitai su Dievo pagalba jau dviliktą spindulį antrojo meto „Auszros' 
leidžiame ant musų dar labai tamsios pasaulės. Ne musų kaltybė, jei 
spinduliai tie dar ne daug szviesos isznesziojo po visus kampelius 
brangiosios tėviszkės — kaip mokam, taip ir szokam, o kad dailaus szokoti ir 
užsimetimo neturime, tai rodo musų vardas: ne szviesa, ne diena, ne saulė, o 
tiktai pakarni auszra. Ateis gal' diena, kad pradės mums szviesti ir saulė, ale 
liki to dar toli neužsitarnavome. Užsižibinome tam kartui sav menką žvakelę 
ne vaszko, ne stearino, tiktai paprastos medegos, ant kokios iszsigalėjome, ir 
ją žibįsime, koliai bus įstangos (St. Szbj., „Auszra“, 1884 m., 12 ni.). 


d. Keliai Lietuvon 


Sklido „Aušra“ nereguliariai iš Ragainės paskui iš Tilžės atskirais 
sąsiuviniais, kartais sudėdama du-tris numerius į vieną sąsiuvinį. Per trejus 
metus ir keturis mėnesius (1883-1886) išėjo 40 numerių 29-se sąsiuviniuose. 
Prenumeratorių skaičius pradžioje buvo tik 69, vėliau siekė iki 300. Buvo 
spausdinama 1000 egzempliorių, kurie įvairiais keliais keliavo Lietuvon. 

Dalis egzempliorių buvo siunčiama uždaruose laiškiniuose vokuose, kita 
dalis eidavo per slaptus knygnešius. Lietuvoje buvo sudarytos net spaudos 
platinimo draugijos, kurios turėjo ištisus platinimo tinklus. Iš tokių draugijų 
yra žinoma „Lietuvių motinėlė“, Garšvių kaimo bendrovė (Panevėžio 
apskr.), kun. Sidaravičiaus knygnešių tinklas. Pastaruoju „Aušra“ mažai 
tesinaudojo dėl atsiradusios kunigų opozicijos. 

Per pusketvirtų metų „Aušros“ įtaka Lietuvoje išaugo į reikšmingą 
sąjūdį. Net ir tada, kai „Aušra“ nustojo švietusi, pažadintas sąjūdis platėjo ir 
vietoj „Aušros“ atsirado kiti laikraščiai — „Šviesa“, „Varpas“, „Apžvalga“, 
„Tėvynės Sargas“ ir kiti. Jie tęsė „Aušros“ misiją. 


2. „Aušros“ paskirtis 


Dabarties laikraščio paskirtis laisvojo pasaulio kraštuose yra daugiausia 
komercinė — skleisti žinias už tam tikrą atlyginimą. Kitokia yra lietuvių 
spauda. Nuo pat „Aušros“ laikų ji buvo ir tebėra idėjinė, neskaitant kaikurių 
išimčių nepriklausomoje Lietuvoje. Lietuviams spauda yra idėjinis žibintas 
bei šauklys. 

a. Pažadinti tautą 


Tokia buvo ir Basanavičiaus „Aušra“. Ji atėjo gyveniman ne komercinių 
tikslų vedama, o didžios idėjos šaukiama. Jai rūpėjo tapti žibintu tautos 
sutemose. Tai labai aiškiai pabrėžė ir pats Basanavičius pirmojo „Aušros“ 
numerio „priekalboje“: „Kaip auszrai ausztant nyksta ant žemės nakties 
tamsybė, o kad taipjau praszwistų ir Lietuvos dwase!“ 

Tos dvasios prašvitimas reiškė tautinės lietuvių sąmonės pažadinimą. 
Tauta, kad ir teriojama, prispausta, okupuota, dar gyvavo, bet nejautė kas 
esanti, kokius dvasinius turtus turinti, nežinojo ko siekianti. Kitaip tariant 
reikėjo pažadinti tautinę sąmonę. 

Tai nebuvo lengvas uždavinys, nes lietuvių tauta Europos tautų šeimoje 
priklausė prie sunkiausių atvejų. Pasak istoriko J. Ochmanskio (Historia 
Litwy, 187 psl.), Europoje buvo trijų rūšių tautos. Pirmai grupei priklausė 
tautos, visą laiką turėjusios savo valstybes (Anglija, Prancūzija, Rusija). 
Antrai grupei priklausė tautos, praradusios savo valstybes, bet išlaikiusios 
tautinę sąmonę (Lenkija, Italija). Trečiai grupei priklausė tautos, praradusios 
ir savo valstybes, ir tautinę sąmonę (Suomija, Latvija, Ukraina, Čekija, 
Slovakija, Bulgarija, Lietuva). 

Taigi Lietuvos atveju reikėjo žadinti ir tautinę, ir valstybinę sąmonę. 
Pradinis „Aušros“ žingsnis ta linkme buvo įžvalga: pamatyti esamą tautos 
būklę, ją atskleisti plačiajai visuomenei. Dėlto Basanavičius rašė įžanginiame 
„Aušros“ straipsnyje (1883 m. 4 nr.): „Lietuvos dvasė per tiek šimtų metų 
neprieteliszka ranka gesįta szendien didei sunykus! Vislab, kas buvo 
lietuviszka, per ilgus metus buvo rupinama isznaikinti, isz szaknių iszrauti! 
Drauge su sunaikinimu kalbos isznaikįta tapo ir senovės Lietuvos dvasė; 
kalbai ir dvasei sunykus, nuvargo ir visa mūsų giminė!“ 


b. Tapti sąmoninga tauta 

Tokią tautos būklę matė ir už Basanavičių žymiai jaunesnis J. Šliūpas. Jis 
netgi manė, kad ano meto lietuviai negali nė tauta vadintis ir turinti siekti 
aukščiau, nepaisydama kitų tautų priespaudos bei daromų kliūčių. Anuomet 
jis rašė: „Už tai jeigu lietuviai sziądien negali vadintiesi tautą, tai bent jie 
turi pilningą tiesą reikalauti, kad pavidunai nagaiszintu ju aigije prieszakį. 
Taip tai matome juog tikrąją uždavą lietuvininku turi buti pasidaryti 
„tautą“ “ (,„Auszra“, 1884 m., 1, 2, 3 nr.). 

Atskleidus visuomenei esamą būklę, aušrininkams rūpėjo pradėti tautos 
žadinimą nuo kultūrinės srities. J. Šliūpas aiškiai pareiškė: „Daba (t.y. 
kultūra, Pr. G.) tai pirmučiausias daiktas“ („„Auszra“, 1884 m., 1, 2, 3 nr.). 
Tauta, nepajėgianti žengti iš primityvios stadijos į kultūrinę, negali tapti 
tauta tikrąja prasme. Dėlto aušrininkams ir rūpėjo pažadinti lietuviškos 
kultūros kūrimo procesą, pradedant liaudies kūryba ir žengiant vis aukščiau. 

Prie to proceso priklauso ir kalba bei jos tobulinimas. Tai ypač pabrėžė 
Basanavičius, taip rašydamas: „Liko dar kalba musu garbinga, apie kurią 
mes galime drąsei su mokintu wiru isztarti: „Die Sprache ist unsere 
Geschichte'. Szeip — wiskas pragaiszo, o ir tas musu wienutelis skarbas — 
kalba, teipogi niksta“ („Auszra“, 1883 m., 1 nr.). 

Ieškodami savo kultūros ištakų, aušrininkai dairėsi į praeitį, rinko jos 
užmirštus kultūrinius lobius ir diegė tautiečių sąmonėn. 

c. Priešaušriniai laikraščiai 

Nors aušrininkai labai pabrėžė lietuvių kalbos reikšmę anuometiniame 
atgimimo procese, tačiau jų laikraštis „Aušra“ kalbiniu požiūriu nebuvo 
pirmas lietuvių laikraštis istorijoje. Prieš „Aušros“ pasirodymą Mažojoj 
Lietuvoj ėjo septyni periodiniai leidiniai, Rusijoje — du, JAV-se — vienas. 

Pirmas lietuviškas laikraštis — periodinis leidinys buvo „Nusidavimai 
Dievo karalystėje“, leistas M. Lietuvoj 1823-1824 m. (60 metų prieš 
„Aušrą“). Antras laikraštis — „Nusidavimai apie Evangelijos praplatinimą 
tarp žydų ir pagonių“ (1832-1914). Trečias — „Lietuvininkų prietelis arba 
Klaipėdos ceitunga“ (1849; tai pirmas laikraštis žurnalistine prasme). 
Ketvirtas — „Keleivis“ (1849-1880, savaitinis). Penktas — „Lietuviškas 
prielaiškas“ (1851-1851, dvisavaitinis, su tautinės orientacijos prošvaistėm). 
Šeštas — „Lietuviška Ceitunga (1878-1939, pradžioje tautinės linkmės, 
vėliau provokiškas). Septintas — ,„Konservatyvų draugystės laiškai“ 
(minimas Basanavičiaus „„priekalboje“). 

Visi tie periodiniai leidiniai buvo spausdinami bei leidžiami M. Lietuvoj. 
Petrapilyje ėjo „Kalvis — Melagis“ (1875-1876, studentų laikraštis), 
Maskvoje — studentų laikraštėlis „„Aušra“ (1880-1881). JAV-se 1879 m. 
pasirodė M. Tvarausko „Gazieta Lietuviszka“. 

Minėti M. Lietuvos laikraščiai buvo religiniai, leidžiami daugiausia 
evangelikų liuteronų. Jie buvo lietuviški tiktai savo kalba, bet ne turiniu, jei 
neskaityti vienos kitos tautinės prošvaistės. Visa jų laikysena buvo 
provokiška. Tai rodo kad ir šis faktas. Kai 1872 m. vokiečiai uždraudė 
lietuvių kalbą M. Lietuvos mokyklose, lietuviai kreipėsi į Karaliaučiaus 
universiteto profesorių ir „Keleivio“ redaktorių kun. Fridrichą Kuršaitį, 
prašydami užtarimo valdžios sluoksniuose. Šis atsisakė tai padaryti, 
teisindamasis tuo, kad tai ne jo reikalas. Jo pareiga esanti Karaliaučiuje 
skelbti Dievo žodį, mokyti studentus lietuvių kalbos, ją garsinti knygomis. 
„Toktai man aukštoji vyriausybė yra uždavusi, ale ne tai, kad aš jos darymą 
peikti ar trikinti turėčiau („Keleivis“, 38 nr.). 

Ir kitur pasirodžiusių lietuviškų periodinių leidinių lietuviškumas glūdėjo 
daugiau pačioje kalboje, o ne turinyje. Pastarajame reiškėsi tiktai pradinės 
tautinės sąmonės kibirkštys. 

d. Esminis „Aušros“ žingsnis 

Basanavičiaus „Aušra“ žengė esminį žingsnį tautos gyvenime — išėjo su 
labai ryškia tautine sąmone. Čia glūdi „Aušros“ pirmumas — ji prabilo į 
merdinčią tautą ne tiktai lietuvišku žodžiu, bet ir turiniu. 

„Aušra“ išėjo su tautinės Lietuvos vizija, dedanti pamatuosna savitą 
kalbą, kultūrą ir valstybę. Senovės Lietuva jai imponavo savo žemių 
platumu, savo monarchais — karaliais bei kunigaikščiais, savo karine galybe, 
bet visa tai buvo neatšaukiamai sunykę. Iš senosios Lietuvos liko tik šešėlis, 
primenantis daugiatautę, daugiakalbę valstybę su maža lietuviškumo doze. 

Basanavičius savo prakalboje pirmajame „Aušros“ numeryje rašė: 

„Per ilgus tuos amžius musų gimine teip buvo paniekinta ir prispausta, 
jog už tiesą dywitis reikia, kad tik per wieszpaties malonę joji iki szei dienai 
dar gywa liko! Senovės gadynese apgywenus kone dwigubą žemes plotą, ji 
szendie taip didei wisose szalyse susimažino, jog prilygsta tiktai szeszeliui 
senosios musų Lietuwos!“ 

Aušrininkams rūpėjo ne plačiažemę Lietuvą atgauti, bet sunykusią tautą 
atgaivinti. Senovės Lietuva — tai šešėlis, kuriuo negalima grįsti naujosios 
Lietuvos. Naujojoj vizijoj lietuvių tauta turi pasiekti ne tiktai aukštesnį 
tautinės sąmonės laipsnį, bet ir politinį savarankiškumą bei lygiateisiškumą. 
Šį tautos siekį Basanavičius paminėjo jau pirmajame „Aušros“ numeryje 
(prakalboje): „Juk ir mes esame tokiepat žmonės, kaip ir musu kaimynai, ir 
norime wisomis teisibemis, prigulincziomis wisai žmogystei, lygei su musu 
kaimynais naudoti“. 

Šiam tikslui pasiekti „Aušra“ neskelbė revoliucijos, nešaukė savo 
tautiečių sukilti prieš svetimą priespaudą. Ji kvietė visų pirma šviestis, 
pabusti, kurti savitą kultūrą ir tuo būdu nutiesti kelius tautos ateitin. 


3. Veidu į ateitį 


Aušrininkai nuo pat pradžios kreipė savo žvilgsnius į ateitį. Jie gyveno 
naujos Lietuvos vizija, kuri anuo metu buvo dar labai miglota. Tiktai už 35- 
rių metų ji išsipildė — gimė 1918-siais metais išsvajota nepriklausoma 
Lietuva. Deja, ir ta Lietuva nugrimzdo į naujas nelaisvės miglas. Gimė nauja 
pogrindžio „Aušra“ kaip tęsinys Basanavičiaus „Aušros“. 


a. Antroji „Aušra“ 


Antrosios „Aušros“ paskirtis labai panaši į pirmosios. Skirtumas tiktai 
tas, kad dabartinei „Aušrai“ nebereikia žadinti tautinės sąmonės. Tauta yra 
pabudusi, bet jai dabar tenka išsaugoti tai, kas ištisus dešimtmečius yra 
laimėta, ir atlaikyti egzistencinę kovą. Tai naujų sutemų laikotarpis, kuriame 
slaviškos apsupties bangos verčia tautą glaudinti savo eiles, stiprinti tautos 
pylimus, kad galėtų atlaikyti naująjį spaudimą. 


13 


Kaip kiekvienose sutemose, taip ir dabar lietuvių tauta nestokoja ateities 
vizijos, palaikomos pogrindžio „Aušros“ bei kitų slaptų leidinių. Ir dabar, 
kaip ir pirmųjų aušrininkų laikais, sąmoningieji lietuviai ilgisi ne plačiaže- 
mės, daugiatautės, monarchinės Lietuvos, o laisvos, nepriklausomos 
valstybės su savita kultūra bei santvarka, su pakankama erdve visos tautos 
gyvenimui. 

To siektina koordinuotomis jėgomis ir Lietuvoje, ir išeivijoje. Tai pirmoji 
sėkmės sąlyga. Juk ir pirmoji „Aušra“ gyveno, kol pajėgė derinti visas 
tuometines lietuvių pajėgas. Kai tik atsirado tendencijos, nepaisančios 
koordinacijos dėsnio, iširo gražiai pradėtas užmojis. Tas dėsnis galioja ir 
dabar. Jis betgi nereiškia, kad būtina uniforminė vienybė. Tai neįmanoma, 
nes tauta niekad negali būti uniformuota — perdaug skirtingas telkinys. 
Įmanoma tiktai vienybė įvairovėje, koordinuojant esamas pajėgas. 


b. Išeivijos vaidmuo 


Naujos Lietuvos vizijos realizavime reikšmingą vaidmenį gali atlikti ir 
išeivija. Tai liudija ir pirmieji aušrininkai — juk ir Basanavičius, ir jo 
talkininkai buvo išeiviai. Tačiau antra vertus žinome, jog visų išeivijų 
silpnybė yra nepajėgumas koordinuoti savąjį frontą. 

Basanavičius „„Apšvietoje“ 1892 m. rašė: lietuvių tautos idealas turi būti 
„savystovė Lietuva“. Jis troško kad „sądora ir meilė viešpatautų tarp visų 
Lietuvos gyventojų ir idealu visų luomų taptų lietuvybė“. Nieko naujesnio 
negalėtume pasakyti ir dabar. „„Savystovė Lietuva“ ir dabar tebėra visų 
mūsų vizija, siektina koordinuotomis jėgomis. 

Pirmosios ,„Aušros“ atsiradimą įkvėpė ir visus lietuvius jungė tautos 
sutemos. Dabartiniu metu mūsų tauta yra atsidūrusi ne tik vergijoje, bet ir 
egzistencinėje grėsmėje fizine ir dvasine prasme. Bendras pavojus turi mus 
jungti bendram gelbėjimo žygiui ir bendrai ateičiai. 


Baigiant dera pabrėžti, kad Basanavičiaus „Aušra“ buvo kelių jaunų 
idealistų užmojis, kuris lietuvių tautos gyvenime tapo didžiai reikšmingu 
posūkiu. Jo padarinius jaučiame ir šiandieną. Be jo, galimas dalykas, 
nebūtume turėję nė Vasario 16-sios akto. Basanavičius, kuris išleido 
„Aušrą“, tapo ir Vasario 16-sios akto signataru. 

Dabarties naujųjų aušrininkų užduotis — su šimtametės „Aušros“ 
iškeltu tautos žibintu žygiuoti į XXI šimtmetį ir sukurti naują Lietuvą, 
užgrūdintą ilgoje kovoje, nuskaidrintą kančioje ir laimėjusią pilnutinę laisvę 
tautinėje savo valstybėje. 

Iš „Tėviškės Žiburių“ 1983.XII.8. 

MAŽOJI LIETUVA IR AUŠRA 


A. P. BAGDONAS 


Priešaušrio laikraščiai 

19-jo amžiaus antroji pusė lietuvių tautai buvo gausi svarbių įvykių, 
kurie lėmė mūsų tautos likimą ilgesniam laikui. Tie svarbesnieji įvykiai yra 
šie: 

„ Motiejaus Valančiaus paskyrimas Žemaičių vyskupu 1849 m. 

„ Baudžiavos panaikinimas 1861 m. 

„ Lietuvių lenkų sukilimas 1863 m. 

„ Spaudos uždraudimas 1864 m. 

„Lietuvių kalbos išmetimas iš mokyklų Mažojoj Lietuvoj 1872 m. 
„ Aušros laikraščio pasirodymas 1883 m. 

Norint būtų galima ir daugiau gal mažiau svarbių įvykių iškelti, bet šie 6 
tuo reikšmingi, kad jie lemiamai prisidėjo prie pačio reikšmingiausio mūsų 
tautos istorijos posūkio, būtent prie tautinio atgijimo. Ir štai, bemirštanti 
tauta prisikelia iš ilgo letargo miego ir sparčiais žingsniais žengia prie visų 
taip trokštamo nepriklausomos Lietuvos valstybės atkūrimo. 

Kalbant apie Aušrą, tenka trumpai prisiminti kitus lietuviškus laikraščius, 
ėjusius dar rieš Aušros pasirodymą. 


aAUEOGNN 


Pats pirmasis laikraštis Lietuvoje išėjo Vilniuje 1759 m. vardu Kurjer 
litevski lenkų kalba ir jis buvo skirtas sulenkėjusiai Lietuvos bajorijai ir to 
meto inteligentijai. 

Tačiau lietuvių kalba pirmasis laikraštis pasirodė 1832 m. ne kur kitur, o 
Mažojoj Lietuvoj, ten, kur ir pirmoji lietuviška knyga — Karaliaučiuje, 
Kelkio redaguoti Nusidavimai apie Evangelijos praplatinimą tarp žydų ir pagonų. 
Vėliau šis laikraštis buvo perkeltas į Klaipėdą, nes jo redaktorius Kelkis 
mokytojavo Kretingalės mokykloje, arti Klaipėdos. 

Sąryšyje su prancūzų revoliucija 1848 m. ir Vokietijoje pradėjo siausti 
neramumai. Gen. von Plehve, bijodamas ir lietuvių sukilimo bei atsiskyrimo 
iš Prūsų valstybės, sumanė leisti lietuviams skirtą laikraštį, kuris juos 
auklėtų būti konservatyviais ištikimais Kaizeriui. Šiam darbui jis pakvietė 
lietuvį kunigą Fridrichą Kuršaitį ir davė jam 450 markių pašalpos laikraščio 
pradžiai. 

Laikraštis išėjo 1849 m. liepos 2 d.; jo pilnas pavadinimas buvo: Keleivis isz 
Karaliaucziaus Broliams Lietuwininkams žines parnesząs. Ėjo kas savaitė, trečiadie- 
niais, spausdinamas gotiškais rašmenimis. Kas įdomu, kad redaktorius F. 
Kuršaitis ne tik negynė lietuvybės, bet iš persistengimo puolė kiekvieną 
savarankiškesnę lietuviškesnę mintį. Laikraštis ėjo ligi 1880 m. vasario 
mėnesio ir sustojo. Fr. Kuršaitis jį perleido mokytojui Adomui Einoriui, 
kuris vietoje Keleivio išleido jau Tilžėje Naują Keleiwį. Į šį laikraštį jau ėmė savo 
straipsnius siųsti ir Didžiosios Lietuvos lietuviai, kur kėlė lietuvybę 
liečiančius klausimus. 

Tais pat metais 1849 m. pasirodė kitas lietuviškas laikraštis vardu 
Lietuvininkų prietelis arba Klaipėdos Ceitunga, išėjęs Klaipėdoj kaip savaitinis, bet 
nė metų neištesėjęs sustojo, nes redaktorius kun. R. A. Zippelis (Cipelis) 
buvo iškeltas į Darkienį. 

1863 m. Šilutėje išėjo Lietuwininku Paslas savo Broliams Burams Naujienu 
parnesząs. Laikraštis buvo liberalų dvasioj leidžiamas ir dėl lėšų stokos 1864 m. 
užsidarė, valdžios įtaigų persekiojamas. 


Lietuwiszkas Laiszkas pasirodė Įsrutyje 1862 m. Jo redaktorius buvo Fr. 
Hagenas; leidžiamas vokiečių demokratų ir buvo nukreiptas prieš Fr. 
Kuršaičio Keleiwį, kuris tą demokratų laikraštį išvadino tikru melagiu. Bet 
laikraštis po dviejų numerių sustojo. 

Mokytojas M. Pucas dar 1849 m. bandė leisti Lietuviszką Prielaiszkį 
prie vokiečių demokratų laikraščio Dorfzeitung fur Preussen, bet konfiskavus 
laikraščio 7-tąjį numerį, jis 1851 m. sustojo. 


Pasiuntinystės Laiškelis buvo įsteigtas Kelkio 1875 m. Tilžėje ir ėjo kas 
mėnesį. Kelkiui mirus, redaguoti perėmė M. Kibelka, konservatorių 
šalininkas. 

Stambesnis ir svarbesnis laikraštis buvo Lietuviška Ceitunga, pasirodęs 1877 
m. gruodžio 4 d., savaitinis; jį redagavo Martynas Šernius (SZernus), leido 
drauge su H. Holzu. Jame rašė ir būsimieji aušrininkai: Jurgis Sauerveinas, 
A. Vištelis, dr. J. Basanavičius, keldami grynai lietuviškas temas. Čia 
prasiveržė ir lietuviška patriotinė dvasia. Bet dalis skaitytojų pradėjo rašyti 
piktus laiškus redaktoriui, kad būtų liautasi „žemaitiškai zaunyti“, todėl 
redaktorius jų straipsnių daugiau nebespausdino. Pats redaktorius Šernius, 
1883 m. pasirodžius Aušrai, ją parėmė 150 markių auka. 

Tuo tarpu Didžiojoje Lietuvoje du žemaičių rašytojai bandė redaguoti ir 
leisti lietuvišką laikraštį dar prieš spaudos uždraudimą. Tai Laurynas 
Ivinskis, kuris suredagavo 1857 m. Aitvarą ir prašė rusų valdžią leidimo, bet, 
deja, negavo, ir jo sumanymas liko neįvykdytas. 

Antrasis buvo vysk. Motiejus Valančius, kuris 1859 m. buvo sumanęs 
Varniuose leisti savaitraštį Pakeleivingą. Yra išlikusi tik rankraštinė jo 
programa. Kunigaikščio Ir. Oginskio remiamas vysk. M. Valančius kreipėsi 
tuo reikalu į Vilniaus generalgubernatorių, bet negavo leidimo. 

Pagaliau reikia paminėti ir Amerikos lietuvius, kurie pirmąjį lietuvišką 
laikraštį Gazietą lietuvišką, Tvarausko redaguojamą, išleido Niujorke 1879 m. 
Tačiau šis laikraštis neilgai teėjo. 

Ir štai lietuviai studentai Petrapilyje 1875-1876 m. išleido hektografuotą 
laikraštėlį Kalvis melagis, o Maskvos studentai irgi neatsiliko, 1880-1881 m. 
išleido panašų laikraštėlį Aušrą. 

1882 m. Maskvos studentai J. Šliūpas, P. Vileišis ir J. Spudulis padavė 
valdžiai prašymą, kad leistų spausdinti Vilniuje savaitinį laikraštį Mūsų 
Amžių, bet irgi leidimas nebuvo gautas. Nusikėlęs į Petrapilį J. Šliūpas drauge 
su J. Spuduliu dar sykį bandė gauti leidimą laikraščiui, vardu Lietuvis, kurio 
leidėju buvo numatytas J. Šliūpo brolis Stanislovas Šliūpas. Nesulaukęs 
atsakymo J. Šliūpas 1882 m. rašo į Mažąją Lietuvą Jurgiui Mikšui laikraščio 
leidimo reikalais. Mat Maž. Lietuvoj buvo kilęs sumanymas steigti draugiją 
ir leisti laikraštį. Čia J. Šliūpas siūlo J. Mikšui šį laikraštį ir draugiją pavadinti 
Aušros vardu. 


Aušros gimimas 

Jonas Basanavičius, kaipo rusų valdžios stipendininkas, gavęs Maskvos 
universiteto baigimo diplomą ir daktaro laipsnį, nenorėdamas būti nusvies- 
tas kur į tolimiausią užkampį atidirbti už gautąją stipendiją, staiga gavo 
pasiūlymą vykti į Bulgariją gydytojo pareigoms, na ir tenai nuvyko. 

1880 metais iš Bulgarijos rašo Mažosios Lietuvos veikėjams, siūlydamas 
jiems leisti lietuvišką laikraštį Ragainėje ar Tilžėje. O jau 1881 m. užmezgė 
ryšius su J. A. Višteliu, kuris ragino J. Basanavičių pradėti leisti laikraštį ir 
pavadinti jį Saulėtekiu, Švytūnu, Žinyčia, Žiburiu, o pats Basanavičius siūlė savo 
pavadinimą Lietuva. Tačiau galutinai buvo pasirinkta J. Šliūpo pasiūlytoji 
Aušra. Buvo gauta medžiagos iš kun. S. Norkaus ir Vištelio. Ir dar 
Basanavičiui pasižadėjo būsimajame laikraštyje bendradarbiauti šie asmenys: 
M. Akelaitis, Petras Kriaučiūnas, S. Didžiulis, J. Šliūpas, V. Pietaris, P. 
Vileišis, Pranas Smilgius, Davaina-Silvestraitis ir kt. 

Mažojoj Lietuvoj Jurgis Mikšas kreipėsi į Lietuviškos Ceitungos redaktorių 
M. Šernių ir gavęs jo pritarimą, pasiūlė Basanavičiui laikraštį leisti 
Ragainėje. Techniniu redaktorium sutiko būti Jurgis Mikšas. 

1883 m. sausio 7 d. J. Basanavičius pranešė J. Mikšui ir Višteliui, priimąs 
jų pasiūlymą ir pasiuntė J. Mikšui Aušros prospektą, savo straipsnį su kun. 
Antano Baranausko eilėraščiu. Pirmajam Aušros numeriui išleisti aukojo 
minėtasis M. Šernius 150 markių, Vištelis 100 markių ir J. Basanavičius 100 
frankų. Pirmasis Aušros numeris, nors ir pažymėtas kovo mėnesiu, 
tepasirodė tik 1883 m. balandžio mėnesį. 

Aušra buvo siuntinėjama uždarais vokais daugiausia Davainio-Silvestrai- 
čio surinktais adresais, kiti numeriai buvo slapta gabenami į Marijampolę P. 
Kriaučiūnui ir į Rygą Miliauskiui. 

Įdomu yra pažymėti faktą, kad Davainis-Silvestraitis atsiuntė iš Raseinių 
kolektyvinį ūkininkų prašymą perkelti Aušrą į Kauną. Tuomet dr. J. 
Basanavičius rašo 1883 m. balandžio 22 d. prašymą vidaus reikalų 
ministeriui Tolstojui, kad grąžintų lietuviams spaudą ir leistų Aušrą perkelti į 
Kauną ar į Vilnių. Žinoma, jokio atsakymo negavo. Bet P. Kriaučiūnas ir jo 
marijampoliškiai draugai visą laiką tikėjos, kad Aušra galės būti legalizuota. 
Tas kaip tik darė neigiamos įtakos ir pačiai Aušrai, nes dėl atsargumo buvo 
vengiama liesti rusų daromą žalą lietuvių tautai. 

Aušrai „priekalbą“ parašė dr. J. Basanavičius, kuri buvo užbaigta šiais 
reikšmingais žodžiais: „Kaip aušrai auštant nyksta ant žemės nakties 
tamsybės, o kad taip jau prašvistų ir Lietuvos dvasia“. 

Tačiau Aušra netrukus susilaukė sunkumų. Be redaktoriaus J. Basana- 
vičiaus žinios įdėta J. Mikšo parašyta recenzija apie Kraševskio Vitolio raudą 
(Vištelio vertimas), kuri buvo palyginta su Evangelija, susilaukė pasmerki- 
mo. Pirmiausia atsiliepė kun. Antanas Baranauskas vokiškai rašytame laiške 
Aušros redakcijai ir paskui savo lenkiškai rašytame straipsnyje Przegląd 
Katolicki 1883 m. 38 nr., pareiškė, kad jo eilėraštis buvęs panaudotas be jo 
atsiklausimo, kartu pasmerkė ir minėtąją J. Mikšo recenziją, kaipo 
įžeidžiančią Katalikų Bažnyčią. Prikibo dar ir prie J. Šliūpo straipsnio apie S. 
Daukantą; jis siūlė Aušrai neliesti Katalikų Bažnyčios. Taip pat reagavo ir 
kun. S. Gimžauskas, o J. Šliūpas protestavo prieš Aušros nusižeminimą rusų 
valdžiai ir prašė „imti į nagą vokiečius, maskolius ir kitus, kurie mumis 
slogina“. 

Po ketvirtojo Aušros numerio techninis redaktorius Jurgis Mikšas 
nesėkmingai pasipiršęs vienai vokietaitei dėl gėdos ir kitų priežasčių pabėgo į 
Didžiąją Lietuvą pas Davainį-Silvestraitį. Jo darbą perėmė Martynas Jankus. 

Pirmieji 5 Aušros umeriai buvo atspausdinti Ragainėje, Kybelkos 
spaustuvėje, 0 nuo 6 numerio Aušros spausdinimas perkeliamas jau į Tilžę, į 
Mauderodės spaustuvę. Nuo 1885 m. nr. 9 Aušra spausdinama Jurgio Mikšo 
spaustuvėje, toj pačioj Tilžėj. 

Per visą savo trejų metų egzistavimo laikotarpį Aušra turėjo net kelius 
redaktorius, nes dėl įvairių priežasčių jie dažnai keitėsi. 

M. Jankus, nesugebėdamas vienas laikraščio tvarkyti, kreipėsi į J. 

Basanavičių pagalbos, bet šis atsisakė vykti iš Prahos į Ragainę ir siūlė, 
metams pasibaigus, Aušrą likviduoti. Bet M. Jankus, būdamas karštas lietuvis 
patriotas, nenorėjo J. Basanavičiaus paklausyti. Visai be jo žinios parašė į 
Šveicariją J. Šliūpui, gyvenusiam Ženevoje, laišką, siūlydamas perimti Aušros 
redagavimą. Tuo J. Šliūpas laišku kreipėsi į J. Basanavičių ir prašė jo 
pritarimo. Šis abiem pasiuntė savo pritariamą laišką. J. Šliūpas, vykdamas į 
Tilžę, užsuko pas J. Basanavičių į Prahą, ir čia abu sutarė, kad visus raštus J. 
Šliūpas, prieš atiduodamas spaudai, siųstų J. Basanavičiui aproboti. Bet tik 
nuvykęs pas M. Jankų, ėmė visai savarankiškai laikraštį redaguoti ir jį 
redagavo vienerius metus. Šis jo redagavimas nulėmė Aušros likimą ir 
pabaigė aušrininkų suskilimą į kelias grupes. Jis į Aušrą įnešė poleminį 
politinį toną ir sukėlė prieš Aušrą taikiuosius legalistus ir lenkiškos 
orientacijos žmones, kaip A. Baranauską. Prieš Aušrą nuteikė ne tiek J. 
Šliūpo keli straipsniai ekonominiais klausimais, kiek pati jo asmenybė, nes jis 
buvo susidaręs netikinčiojo reputaciją. 

Petrapilyje ir Lietuvoje pradėjo prieš Aušrą šiauštis kunigai. Šliūpas, 
begyvendamas Mažojoj Lietuvoj, įsitraukė į prūsų lietuvių tautinę kovą, ir 
vokiečių administracija norėjo jį areštuoti. Tada jis slapta perėjo į Didžiąją 
Lietuvą ir suėjo į kontaktą su marijampoliečiais: P. Kriaučiūnu, T. Žilinsku ir 
kitais, kurie nutarė siųsti J. Šliūpą pas Varšuvos generalgubernatorių 
Hurką, prašant grąžinti lietuviams spaudą, įvesti lietuvių kalbą į mokyklas, 
tuo rusai sumažinsią lenkų įtaką, ir lietuviai būsią už tai Rusijai dėkingi ir 
liksią lojalūs. Bet ir dabar šis jo prašymas nesusilaukė jokio atgarsio. 

Palikdamas Tilžę J. Šliūpas parsikvietė J. Mikšą iš Žemaitijos ir pavedė 
jam ir M. Jankui Aušros redagavimą. 

Tokiu būdu trečiasis Aušros redaktorius pasidarė Mažosios Lietuvos 
sūnus Jurgis Mikšas, nes J. Basanavičius iš Prahos grįžo vėl į Bulgariją 
daktaro vietos užimti. 

Jurgis Mikšas yra įdomi asmenybė. Gimęs 1862 m. (tais pat metais kaip ir 
Maironis) kovo 18 dieną Virkyčiuose, Šilutės apsk., mirė 1903 m. geg. 10 d. 
Labguvoje. 1875-78 m. mokėsi Tilžės gimnazijoje, bet jos nebaigė ir nuėjo 
ūkininkauti pas tėvus Sauguose. Besimokydamas gimnazijoje smarkiai 
apvokietėjo ir tik per stebuklą nenuėjo vokiečiams tarnauti. Čia dideli 
nuopelnai tenka Andriui Višteliui-Višteliauskui, kuris savo karšta lietuviška 
patriotine dvasia uždegė ir Jurgį Mikšą ir net Martyną Jankų, visur 
skelbdamas, kad visos pasaulio kalbos kilusios iš lietuvių kalbos, o ir Adomas 
su Ieva rojuje kalbėję lietuviškai. 

Mikšas pasijutęs esąs lietuvis, tuoj iš Georg Mickschas virto Jurgiu 
Mikšu ir iš visų dokumentų išskutinėjo savo suvokietintą pavardę ir toliau 
pasirašinėjo tik lotyniškomis raidėmis lietuviškai. Basanavičiaus pakviestas 
jis 1883 m. nusikėlė į Ragainę ir mokėsi raidžių rinkėjo amato, kad „būtų 

naudingesnis lietuviams“. Nuo antrojo Aušros numerio jis pasirašinėjo 
atsakinguoju Aušros redaktoriu. Kaip jau minėta, dėl nelaimingos meilės 
pabėgo į Davainio-Silvestraičio dvarą prie Raseinių Žemaitijoje. Ir tik 1884 
m. J. Šliūpas jį vėl parsikvietė į Ragainę, ir jis po J. Šliūpo perėmė Aušros 
redagavimą iki 1886 m. 4 numerio, o atsakinguoju redaktorium pasirašinėjo 
kitas Maž. Lietuvos sūnus — Martynas Jankus. J. Mikšas įkūrė ir redagavo 
grynai Mažajai Lietuvai skirtą patriotinį laikraštį Niamuno sargą nuo 1885 
gruodžio ligi 1886 m. birželio mėn., imdamas daugybę medžiagos iš pačios 
Aušros. Todėl kai kurie Mažosios Lietuvos lietuviai (žinoma, ne be vokiečių 
įtakos) ėmė jį įtarinėti esant parsidavusį rusams ir didlietuviams. Šie 
kaltinimai pakirto jo laikraštį ir vienybės siekimus. Bet ir po to jis liko 
ištikimas lietuvybei ir kartu su kitais 1885 metais įsteigė garsiąją Birutės 
draugiją ir buvo jos pirmiinkas. Su tėvų pagalba jis 1885 m. pirkosi nuosavą 
spaustuvę su lietuvišku raidynu ir čia ėmė spausdinti Aušrą ir Niamuno sargą. 
Tačiau jis bankrutavo, nes jo sukišti pinigai į lietuviškus spausdinius 
nesugrįžo, ir jo materialinė padėtis sužlugo. Jis kreipėsi pagalbos į J. 
Basanavičių, bet šis tuo metu sirgo plaučių uždegimu ir dėmėtąja šiltine ir J. 
Mikšui pagelbėti negalėjo. Tuo tarpu M. Jankus, pykdamas ant J. Mikšo už 
jo nušalinimą nuo Aušros redagavimo, išsiuntinėjo savo pažįstamiems 
aplinkraščius, kad jie neskolintų pinigų J. Mikšui, nes jis visus apgausiąs. 

Taip J. Mikšo spaustuvė sužlugo, o kartu su ja ir pati Aušra 1886 m., o 
likę rankraščiai pateko į kreditorių rankas. Jurgis Mikšas gavo Labguvoje 
teismo vertėjo vietą, ten ir pasimirė 1903 m. 

Prieš pat Aušros žlugimą jai redaguoti dar buvo pakviestas paskutinis 
redaktorius J. Andziulaitis iš Didžiosios Lietuvos. Daugumai bendradarbių 
nuo Aušros atsitraukus, pačiam redaktoriui teko beveik vienam visą laikraštį 
prirašyti. 

Šalia Jurgio Mikšo prie Aušros leidimo nemažiau yra prisidėjęs ir kitas 
žymus Mažosios Lietuvos sūnus, tai Martynas Jankus, savo darbais 
nusipelnęs Mažosios Lietuvos patriarcho vardą. Jis dar yra vadinamas 
Rambyno kalno vaidila, nes jo gimtasis Bitėnų kaimas yra visai arti 
Rambyno. Bitėnų kaimas anksčiau priklausė Ragainės apskričiai, o Lietuvos 
laikais — Pagėgių. M. Jankus gimė 1858 m. rugpjūčio 7 d., o mirė tremty, 
Flensburge 1946 m. Baigęs tik pradžios mokyklą, toliau lavinosi pats vienas, 
daug skaitydamas. Ypač gerai pažino Lietuvos istoriją, o jo lietuviškumą 
sustiprino pažintis su A. Višteliu ir taipgi su Jurgiu Sauerveinu-Girėnu. M. 
Jankus visa širdim pritarė lietuviško patriotinio laikraščio leidimui ir buvo 
vienas iš Aušros iniciatorių bei steigėjų šalia J. Basanavičiaus ir J. Mikšo. 

Vėliau, Aušrai sustojus, jis pats leido daug laikraščių bei knygelių, 
populiarizacijos, tautosakos ir kitų ir net parašė Lietuvos istoriją 100 pusl. 
didumo, pavadinęs ją „Lietuvininkų bei Lietuvos nusidavimais“ 1897 m. Iš jo 

leistų laikraščių minėtini yra Garsas, Saulėtaka, Lietuviškas Darbininkas, net 
dienraštis Dienos laps. Deja, jo teišėjo tik 10 numerių, vėliau virto tik 
savaitraščiu. 

Dauguma jo raštų dėl atsargumo prasirašyti slapyvardžiais: Giedris, 
Gyvoleitis, Kulkius, Martyneitis, Mikaitis, Vabalas, Gedvilius ir kitais. Jis ne 
tik rašė vertė knygeles į lietuvių kalbą, bet ir kitų parašytas leido, vien 
religinio turinio išleido 36 knygas, įskaitant ir maldaknyges, skirtas 
Didžiosios Lietuvos katalikams. 

Jis taipgi buvo vienas iš Birutės draugijos steigėjų 1885 m. ir jai vadovavo 
1889-92 m. Jis dalyvavo ir politinėje veikloje, kovodamas už lietuvių atstovų 
pravedimą į Voketijos parlamentą. 

1920 metais M. Jankus buvo kooptuotas į Lietuvos Tarybą Vilniuje, 
atstovavęs Mažajai Lietuvai. O 1923 m. jis buvo išrinktas Mažosios Lietuvos 
Gelbėjimo k-to pirmininku ir pasirašė deklaraciją, kviečiančią lietuvius 
griebtis ginklo ir išvaduoti Klaipėdos kraštą iš prancūzų valdžios. 

Daugybę darbų atlikęs per savo netrumpą amžių, paliko gražiausią ir 
šviesiausią pavyzdį visiems lietuviams visiems laikams. 


Vietovės 

Kaip visi žinome, Aušra buvo leidžiama Mažojoj Lietuvoj, todėl tenka 
trumpai apžvelgti ir į tuos miestus, kuriuose buvo spausdinama Aušra. 

Kaip jau minėta, pirmasis Aušros numeris buvo atspausdintas Ragainėje, 
Albano ir Kybelkos spaustuvėje. Ragainė (vokiškai Ragnit, o dabar Neman) 
po Tilžės ir Klaipėdos buvo sena lietuviška vietovė, nuo seniausių amžių 
apgyventa skalvių. Ten buvo stipri medinė pilis, minima Petro Dusburgiečio 
kronikose. 1278 m. Ordino kariuomenė, vadovaujama Sembos viršininko 
Teodoriko, sunaikino Ragainės pilį, ir jau 1279 m. karas su skalviais buvo 
baigtas. 1289 m. sunaikintos pilies vietoje Ordino magistras pastatė naują 
pilį ir pakrikštijo pačius skalvius. Kronikos aprašo dažnus lietuvių puldinėji- 
mus. 

1365 m. lietuviai sunaikino Ragainės pilį ir 800 žmonių išsivedė į 
nelaisvę. Nemažiau ir Ordino kariuomenė darė žygių į Lietuvą iš tos pačios 
Ragainės. 1397 m. Ordinas Ragainėje pradėjo statyti masyvią mūro pilį, kuri 
buvo viena stipriausių pilių Lietuvos pasienyje. Lietuviai porą kartų puolė, 
bandydami sutrukdyti statybą, bet jiems tai nepavyko, ir pilis buvo užbaigta 
1409 m. 

Garsusis Burgundijos keliautojas Ghillebert de Lannoy, 1414 m. 
lankydamas Lietuvą, mini ir Ragainę, bet patį miestą radęs apsuptą medine 
siena. Ragainės pilies tikslas buvo sutelktomis Ordino jėgomis pašalinti 
Žemaičių kylį, skyrusį Prūsų Ordiną nuo Livonijos. Ragainė buvo Ordino 
žinių rinkimo centras apie lietuvius ir jų karinius pasiruošimus. Taikos metu 

Ragainė buvo prekybos centras, kur lankydavosi pirkliai iš Žemaitijos. Po 
Melno ežero taikos 1422 m. Ragainės karinė reikšmė sumažėjo. Po 1525 m. 
Ragainei bebuvo palikta tik 1/3 jos komtūrijos, nes kaimynystėje ėmė kilti 
Tilžė, gavusi 1552 m. miesto teises, o Ragainė tokias teises tegavo tik 1722 
m. Pagrindiniai keliai nukrypo Tilžės link. 1656 m. kare su Lenkija Ragainė 
buvo nudeginta; ją naikino ir švedų kariuomenė, o 1709-10 m. didysis maras 
sunaikino 4/5 jos ir apylinkių gyventojų. 

Laike septynerių metų karo 1757 m. ją apiplėšė rusai, o 1807 m. vėl 
nusiaubė gaisras. 1840 m. pilis buvo atstatyta ir joje įrengtas teismas ir 
kalėjimas. Ragainėj buvo pastatytos celiuliozės gamyklos su 800 darbininkų, 
lentpjūvės, keramikos ir kitos mažesnės įmonės. 

Pagal vokiečių 1878 m. statistiką Ragainės apskrityje vokiškai kalbančių 
būta 35,000, o lietuviškai — 17,000 žmonių. Čia klebonavo ir Martynas 
Mažvydas 1549-1563 m. Tuo metu apylinkėse būta ir katalikų, kurie 
važinėdavo į Lietuvos pusę pamaldoms. 

1882 m. Ragainėje buvo įsteigta mokytojų seminarija, 1901 m. amatų 
mokykla. 1940 m. Ragainėje dar buvo 346 katalikai. 

Be Mažvydo Ragainėje kunigavo ir kiti lietuvių literatūrai nusipelnę 
kunigai, kaip Aug. Jomantas, Sim. Vaišnoras, Kar. Hen. Malkevičius, 
Jordanas. Čia buvo įsteigta Albano ir Kybelkos spaustuvė, vėliau atpirkta 
Sieberto, iš kurio 1889 m. nupirko M. Jankus. Kybelkos spaustuvėje kaip tik 
ir buvo atspausdintas pirmasis Aušros numeris. Po kelių mėnesių Aušros 
spausdinimas buvo nukeltas į Tilžę. Čia ėjo ir Niamuno sargo laikraštis. 

1889 m. M. Jankaus spaustuvėje buvo spausdinamas ir Varpas; jo 
redaktorius Juozas Adomaitis (Šernas) 1890 m. atsikraustė į Ragainę. Čia 
pradėjo eiti Ūkininkas 1890 m., bet jau liepos mėnesį abu persikėlė į Tilžę. 
Ragainėje ėjo Naujos Žinios, redaguojamos Kristupo Voskos. 1906-10 m. 
veikė Lietuvių rinkimo dr-ja; dar 1924 m. misininkai sakydavo pamokslus 
lietuviškai. 

Kitas lietuviškos veiklos centras buvo Tilžė, kurią J. Šliūpas buvo pasiūlęs 
padaryti atsistatančios Lietuvos valstybės sostine. Ji yra vos 9 klm. į šiaurės 
vakarus nuo Ragainės. Vokiečiai ją vadino Tilsit, o rusai dabar pakeitė į 
Sovietsk. 1939 m. ji turėjo 59,000 gyventojų, o 1956 m. teturėjo 42,000, 
daugiausia rusų kolonistų. 

Prieš Ordino okupaciją Tilžėje buvo irgi skalvių pilis ir aplink ją sodybos. 
Pilis stovėjo Nemuno pakrantėje prie Tilželės upelio. Pirmoji Ordino pilis 
buvo pastatyta Spitrėje, bet 1365 m. lietuviai ją užpuolę sugriovė. 

Nauja pilis atstatyta 1404-09 m. ir buvo pavadinta „Neues Haus“. Ji 
priklausė Ragainės komtūrijai. 1411 m. žemaičiai, vadovaujami seniūno 
Ramauto Valimantaičio, užpuolė Tilžę ir gerai apgriovė priepilius ir pačią 
pilį. 

1537 m. hercogo Albrechto pilis Tilžėje buvo naujai atstatyta, apsupta 
tvora ir 4 kampiniais bokštais. Bet vėliau pilis ėmė griūti. 1805 m. ji buvo 
parduota iš varžytinių ir joje įrengta popieriaus gamykla. Po 1876 m. gaisro 
iš pilies beliko apgriuvusios siėnos. 

1553 m. iš Tilžės buvo iškeldinti skalviai ir įkurdinti už Nemuno Prūselių 
kaime. 1552 m. hercogas Albrechtas suteikė Tilžei miesto teises, davė 
turgavietę bei privilegijas. Prasidėjo gyva prekyba su Didžiąja Lietuva. 1678 
m. Tilžę buvo užėmę švedai ir gerokai apnaikino. Tilžė labiausiai nukentėjo 
nuo maro 1710 m., kada išmirė pusė Tilžės gyventojų, daugiausia lietuvių. 
Tuomet čia buvo apgyvendinti kolonistai iš Vokietijos ir Šveicarijos ir 
apdovanoti privilegijomis: buvo atleisti nuo mokesčių, karinės tarnybos ir 
t.t. Nuo tada vokiškasis elementas gavo persvarą. 1716 m. mieste buvo 
įkurdinta 700 raitininkų, kurie sudarė pradžią garsiajam dragūnų lietuvių 
pulkui, kuriame kareiviai galėjo kalbėti ir dainuoti lietuviškai, tik su 
karininkais turėjo kalbėti vokiškai. Nuo Bismarko laikų jau buvo uždrausta 
kalbėti lietuviškai. 

1714-23 m. laikotarpyje Tilžė buvo paversta Prūsų Lietuvos administra- 
ciniu centru, bet vėliau 1724 m. tos įstaigos buvo perkeltos į Gumbinę. Laike 
septynerių metų karo Tilžė buvo rusų okupuota, ir visi gyventojai turėjo 
prisiekti ištikimybę carei Elzbietai. 

1807 m. Tilžė buvo užimta prancūzų. Tais pat metais Napoleonas Tilžėje 
pasirašė sutartį su Prūsijos karaliumi Fridr. Wilhelmu III ir Rusijos caru 
Aleksandru I. 1812 m. besitraukiant sumuštiems prancūzams, gen. 
Kutuzovas užėmė Tilžę. 

Tačiau po visų karų Tilžė greit atsigavo ir 1816 m. joje jau buvo 10,500 
gyventojų, o mieste reiškėsi gyva prekyba. Išaugo pramonė: pristatyta 
cukraus, celiuliozės ir aliejaus gamyklų, alaus bravorų, malūnų bei trąšų 
gamyklų ir mažesnių įmonių, kur buvo gaminami saldainiai, pianinai, 
muilas, kailių dirbiniai, o labiausiai išgarsėjo vadinamasis Tilžės sūris. 
Sielininkai iš Lietuvos ir kitur plukdė medžio medžiagą, kuri buvo Tilžėje 
apdirbama. Susisiekimas pagerėjo: plentai ir gelžkeliai Tilžę sujungė su kitais 
miestais ir su Didžiąja Lietuva. 

Pirmoji katalikų bažnyčia buvo pastatyta Tilžėje tik 1515 m. ir įkurdintas 
pranciškonų vienuolynas. Užėjus protestantizmui, viskas sunyko. Tik XVIII 
šimtm. pabaigoj Žemaičių vyskupo V. Paco pavestas kan. Siemaška pastatė 
naują bažnyčią ir perdavė jėzuitams. Nauja katalikų bažnyčia buvo pastatyta 
1847-51 m., parapijai tada priklausė 2,300 katalikų. XVII amžiuje Tilžę 
lankydavo Braunsbergo ar Kražių jėzuitai. Tilžės jėzuitų mokykla buvo 
Kražių kolegijos priklausomybėje ir joje dirbo 4 kunigai, aprūpindami 
Įsrutės, Ragainės, Labguvos ir kitų vietovių katalikus. Tai nepatiko 
protestantams, ir 1724 m. atėjo įsakymas iš Berlyno jėzuitams išsikraustyti 

iš Tilžės, bet Varmės vyskupas Szembekas tam griežtai pasipriešino, ir 
įsakymas nebuvo įvykdytas. 

Tilžė iš seno buvo lietuvybės centras. Jos kunigai turėjo mokėti 
lietuviškai, tad lietuvių kalba buvo dėstoma ir gimnazijoje, už tai buvo 
duodama net 12 stipendijų, kuriomis dažniausiai pasinaudodavo vokiečių 
kunigų ar vyskupų vaikai. 1825-1875 m. Tilžės gimnazijoje lietuvių kalbą 
dėstė garsusis Gizevius, vėliau prof. A. Kuršaitis. Tilžėje veikė Lietuviškoji 
literatūrinė draugija, Birutės draugystė, Lietuvių rinkimo draugystė, Tilžės 
Lietuvių giedotojų draugija, Lietuvių keliaujantis knygynas, slapta lietuvių 
moksleivių dr-ja Kardas, Baltija, Tėvynės mylėtojų dr-ja, Santara, Sietynas, 
Spaudos dr-ja ir pagaliau Prūsų Lietuvos Tautinė Taryba, kuri 1918 m. 
lapkričio 30 d. paskelbė garsiąją deklaraciją, atskiriančią Mažąją Lietuvą nuo 
Vokietijos, prijungiant ją prie Lietuvos valstybės. Didelė dalis Tarybos narių 
savo gyvybėmis apmokėjo šį drąsų aktą. Vėliau ši Taryba buvo perkelta į 
Klaipėdą. 

XIX amžiaus pabaigoj Tilžė tapo lietuviškosios spaudos centru, kur ėjo 
laikraščiai, skirti Mažajai ir taipgi Didžiajai Lietuvai. Aušra, perkelta iš 
Ragainės 1883 m., Šviesa, Žemaičių ir Lietuvos Apžvalga, Tėvynės Sargas, Varpas, 
Žinyčia, Naujienos, o Mažajai Lietuvai skirtų ėjo dešimtimis, kurių garsiausi 
buvo Naujasis Keleivis, Lietuviška Ceintunga, M. Jankaus leistas Garsas, Lietuviškas 
Laiškas, Pagalba, Šaltinis, Tėvynės balsas, Vanagaičio Apžvalga, Birutė, lietuviškai 
vokiškas savaitraštis Laukininkas, Unsere SHimme. Čia tik dalį jų tesuminėjau, 
bet ir tai parodo, koks spausdinto lietuviško žodžio centras buvo Tilžė. Bet 
kiek ten išleista knygų, knygelių, ypač spaudos draudimo laikais. O ir po to 
dar ilgą laiką Tilžė vyravo savo spaudiniais, skirtais Didžiajai Lietuvai. 

Pati seniausi Tilžės spaustuvė buvo H. Posto, įsteigta 1802 m., paskui 
Reylaenderio — 1840 m., bet populiariausia bus buvusi Otto von 
Mauderodės, pradėjusi veikti 1881 m. Jos kataloge yra sužymėta net 364 joje 
atspausdintos lietuviškos knygos. 

1885-86 m. veikė Jurgio Mikšo spaustuvė, kur buvo spausdinama Aušra, 
maldaknygės, kalendoriai ir kt. Minėtina dar ir Schoenkės spaustuvė. M. 
Jankus irgi buvo įsigijęs spaustuvėlę 1887 m., vėliau ją nukėlė į Ragainę ir 
net į Bitėnus. 1896-1941 m. veikė E. Jogamasto spaustuvė Lithuania, 1908 m. 
buvo įsteigta Raišukytės spaustuvė su vydūnišku raidynu ir pagaliau 1919 
m. buvo įkurta J. Stikloriaus spaustuvė Spauda. Visos jos spausdino 
dešimtimis ir šimtais lietuviškas knygas bei laikraščius ir suvaidino lietuvių 
tautiniam atgijimui žymų vaidmenį. 

Baigiant šią apžvalgą, tenka ypač iškelti faktą, kokią milžinišką duoklę 
yra atidavę visam lietuviškam kultūriniam gyvenimui mūsų broliai Mažosios 
Lietuvos lietuviai. Be jų pagalbos ir pastangų nė pati Aušra nebūtų galėjusi 
pasirodyti ir pradėti naują erą lietuvių tautos gyvenime. To krašto veikėjai, 

kaip J. Mikšas, M. Jankus, J. Vanagaitis, E. Simonaitis, kun. Gaigalaitis, E. 
Jogamastas, Vydūnas ir šimtai kitų lietuvių patriotų XIX amžiaus pabaigoj ir 
XX a. pradžioj dirbo Lietuvos labui, kurdami lietuviškąją kultūrą, skleisdami 
spausdintą lietuvišką žodį. 

Minėtini yra mokslininkai lituanistai, nors politiniu atžvilgiu jie mums ir 
ne visai priimtini, kaip dr. Fridrichas Kuršaitis, parašęs garsiąją lietuvių 
kalbos gramatiką, Jurgis Gerullis, kurio mokiniai yra buvę mūsų kartos 
kalbininkai dr. Pranas Skardžius ir dr. Antanas Salys. 

Minėdami Aušros 100 metų sukaktį, turime kartu pagerbti ir Mažąją 
Lietuvą, mūsų tautos lietuviškosios kultūros lopšį ir XIX amžiaus tautinio 
atgijimo centrą, lemtingai prisidėjusią prie lietuvių tautos egzistencijos 
išgelbėjimo. 

Antrasis pasaulinis karas sunaikino Mažąją Lietuvą, raudonasis okupan- 
tas sunaikino jos gyventojus, bet lietuvių genčių krauju aplaistyta ta žemelė 
laukia laisvės užtekant. Mūsų visų pareiga budėti, kad ta šventa lietuviškoji 
žemė grįžtų į tikrųjų jos sūnų rankas ir laisve galėtų gėrėtis tiek Didžioji, 
tiek Mažoji Lietuva. 


Šaltiniai 

Pr. Naujokaitis, Lietuvių literatūros istorija I t. 364-369 psl. 
Lietuvių enciklopedija I t. 165-173 psl. 

Lietuvių enciklopedija IX t. 284-286 psl. 

Lietuvių enciklopedija XV t. 608-610 psl. 

Lietuvių enciklopedija XVIII t. 446-447 psl. 

Lietuvių enciklopedija XXIV t. 415-418 psl. 

Lietuvių enciklopedija XXXI t. 189-201 psl. 


Tėviškės Žiburiai 1983 m. sausio 2 d. Nr. 3 (1718). 


25 


26 


Dr. Jonas Basanavičius 


Auszra, laikraštis, išleidžiamas per Dra. Basanavičių. 
N. 1, kovinis 1883 m. Ragainėj, 


PRIEKALBA. 


Žmonės nusidavimų nepažįstantieji vis yra vaikai. 

Jau trisdešimt penki metai praėjo nuo to laiko, kada atsirado pirmas 
lietuviškas laikraštis. Jei mes tą kelių metų tarpą sulyginsime su ilgomis 
eilėmis metų, kuomet mūsų tauta (giminė) visokiais vargais ir sunkenybėmis 
prispausta, negalėjo nė mislyti apie savo alspatančios dvasios atgaivinimą ir 
dvasišką peną, tie prašokusieji trisdešimt ir penki metai pasirodys mums 
kaip vakarykštė diena! Per ilgus tuos amžius mūsų giminė taip buvo 
paniekinta ir prispausta, jog už tiesą dyvytis reikia, kad tik per Viešpaties 
malone jiji iki šiai dienai dar gyva liko! Senovės gadynėse apgyvenus kone 
dvigubą žemės plotą, ji šiandien taip didei visose šalyse susimažino, jog 
prilygsta tiktai šešėliui senosios mūsų Lietuvos! Tas sunykimas mūsų 
tautos nusidavė ypačiai dėl to, jog daugumas Lietuvių parubežiuose su 
kitomis tautomis gyvenančių, pasisavino per ilgus amžius svetimas kalbas. 
Žmonės patys neišmirė drauge su išmirimu tose šalyse lietuviškos kalbos — 
jie liko, tik priėmę kitą, svetimą kalbą tapo ar Vokiečiais ar Slovenais. Taip 
visi mokinti keliauninkai, kuriems teko Prūsus aplankyti, sako, jog tipas 
tikros Prūsijos gyventojų, pagal išveizdą neprilygsta vokiškam tipui, nors 
šios dienos Prūsijos gyventojų didė dalis tik vokiškai kalba. Mes vėl gerai 
žinome, jog daugybė šios dienos vokiečių Prūsijoj paeina iš lietuvių, kurie 
atsižadėję nuo savo gražios kalbos svetimai tautai teko. Taip lyginai einasi 
Lietuvoj ir kituose parubežiuose: Lietuva pamažėliu nyksta, nes nyksta jos 
kalba! Suskaityti visas priežastis, kurių dėl Lietuva susimažino ir taip baisiai 
sunaikinta tapo, būtų dabar per ilgai. Čia mes tik tiek paminėti turime, jog 
rasi didžiausia priežastis to viso pikto yra ta, kad apie Lietuvių apšvietimą 

per lietuvišką kalbą, tie, kuriems prigulėtų tai daryti, rūpintis nesirūpina. 
Šiandien visi mokyti vyrai, kurie mūsų gyvenimą ir jo sunkumą pažįsta, 
vienu balsu sako, jog tie musų kaimynai, po kurių valdžia mūsų giminė yra, 
varą ant to, ydant mes ne šiandie, tai už metų kitų, pavirstumėm ar į 
vokiečius ar vėl į slovėnus (lenkus ir gudus). Jei mes dabar paklaustumėm, 
kas per nauda būtų dėl vokiškumo ir slovėniškumo, mums atsižadėjus nuo 
savo numylėtos lietuviškos kalbos ir garbingos mūsų praeities, kaimynai 
mūsų negalėtų duoti mums nė išmintingo, nė teisingo atsakymo. Juk mes 
esame tokie pat žmonės, kaip ir mūsų kaimynai, ir norime visomis 
teisybėmis, prigulinčiomis visiems žmonėms, lygiai su mūsų kaimynais 
naudotis. Tarp tokių teisybių pirmutinė būtų ta, kad Lietuvoj lietuviai 
mokslą ir apšvietimą lietuviškose mokyklose gautų. Šiandien visi gerai 
numanome, jog iškalos (šiūlės) su svetimomis mokslo kalbomis daugiausiai 
lietuvius paverčia į svetimus ir atskiria vaikelius nuo gimdytojų. Ar ilgai taip 
duros (tęsis) negali tikrai žinoti, bet, kaip galima išmanyti, nužiūrint ant 
veikalų mūsų gadynės lietuvių troškavimai ir noras negreit dar išsipil- 
dys!... 

Laimingesnio dėl Lietuvos laiko ateinant belūkuriuodami, turime mes 
patys rūpintis apie savo dabartinius reikalus: ką mokyklos nedaro, tai mes 
patys atlikti turime. Kūniško maisto nestokuodami, pirmučiausiai turime 
rūpintis apie dvasišką šviesą. O šis šviesos atgabenimas yra tai didei svarbus 
dalykas! 

(Toliau seka tiesioginiai nurodymai, kas bus Aušroje rašoma) 


28 


AUŠROS ŠIMTMETĮ MININT 


JONAS DAINAUSKAS 


Aušra buvo ne pirmas ir ne vienas lietuviškas laikraštis, pasirodęs M. 
Lietuvoje. Bet jis buvo pirmas, skirtas visai Lietuvai ir visiems lietuviams. 
Aušra sujungė anų laikų lietuvių dvasines jėgas bendram tautinio atgimimo 
darbui. Tik Aušra parodė, kad lietuviai yra sena, kultūringa tauta, turėjusi 
didingą praeitį ir jokiu būdu ne menkesnė už kitas. Nors tuo metu ji buvo 
užguitair jos didingos praeities nelikę. Tokioje padėtyje brendo noras jauniems 
lietuvių šviesuoliams tame „tautų pavasaryje“, kaip XIX a. antroji pusė 
kartais vadinama, turėti savo tautinį laikraštį. 

J. Basanavičius savo veikale „Mano gyvenimo kronika“ rašo, kad mintis 
tokį laikraštį leisti jam gimusi 1881 m. Bulgarijoje. Dar anksčiau (1880) 
Višteliauskui tą mintį pakišo J. J. Kraševskis. 1882 m. laikraščio leidimą 
sutarė M. Jankus, J. Mikšas, P. Vileišis ir į M. Lietuvą atvykęs J. Šliūpas. 
Pradžioje Basanavičius turėjo mintį leisti laikraštį Prahoje, kur jis 1882 m. 
buvo atvykęs iš Bulgarijos. Greit to sumanymo atsisakė, kai pats įsitikino ir 
dar iš šalies perspėtas, kad persiuntimas laikraščio iš Prahos brangiai atseitų. 
Tada sumojo, kad geriausia tam tiktų M. Lietuva, kur jau nuo Valančiaus 
laikų buvo suorganizuotas lietuviškų knygų spausdinimas ir čionykščiai 
leidėjai gebėjo sėkmingai jas kontrabanda siųsti į Lietuvą ir iš to pelnytis. 
Pagaliau M. Lietuvos atstumas įgalino palaikyti artimus santykius su 
lietuviais šviesuoliais. O tai laikraščiui buvo gyvybingas reikalas. 

Vis dar ginčijamasi, kas buvo Aušros pradininkas. V. Biržiška (iš 
lietuviškos laikraštijos praeities) teigia, jog pradininku buvo J. Mikšas, 
kuriam Basanavičius 1883 m. pradžioje parašęs jog jis „pilnumoje sutinkąs 
su Mikšo mintimis leisti laikraštį, nes toks sumanymas ir mano mintyse 
prieš kelias dienas atsiradęs“ („Mūsų skardas“, 1926, 25 p.). 

To laiko šaltiniai rodo, kad laikraščio leidimo mintis buvo vienu metu 
iškelta kelių asmenų, būtent: Višteliausko, Šliūpo, Mikšo ir Basanavičiaus. 

Taip pat vis dar abejojama dėl Aušros vardo autorystės. Teigiama, kad tą 
vardą pasiūlęs Basanavičius. Tačiau atrodo, kad jis tik pritarė, o vardą 
pasiūlė Šliūpas, kuris buvo įsijungęs į Maskvos lietuvių studentų hektogra- 
fuotą (1880.XII.21-1881.1.22) laikraštėlį Aušrą (4 numeriai, 38 p.). 


Kas buvo Višteliauskas? 


Vištelis (Vištalius) Andrius (1837.XI.24 Kluoniškyje prie Zapy — 
1916.VIII.2 Buenos Aires, Argentinoje). Rašytojas, Poznanėje gyvendamas 
1881-1882 vertė Vitolio Raudą). Buvo baigęs 6 klases, kai 1863 išėjo į 
sukilimą. 1864 pabėgo į Vokietiją, kurį laiką gyveno Paryžiuje. Čia susikirto 
su 1863 m. sukilėlių komiteto nariais, kurie jį rašė lenku, o jis vis 
pabrėždavo esąs lietuvis. Netekęs komiteto globos, įstojo į italo Garibaldi 
armiją. 1873 m. vedė lenkę ir ūkininkavo netoli Poznanės (Žmona jį 
pravardžiavo pagoniu — vaikus mokė lietuviškų poterių). Vokiečiai 1885 m. 
rudenį privertė parduoti žemę — tik iki 1886.IV.1. 

Per Lisaboną išvyko į Braziliją. Ten mirė du vaikai ir du giminaičiai. 
Išsigandęs išvyko į Argentiną. Pirko kelis sklypus, žemės, krautuvę. Buvo 
apgautas ir prarado visus pinigus. Susirgo neuroze. 

Vištelis išspausdino Vitolio raudą 540 egzpl. savo lėšomis ir turėjo 300 
mar. nuostolio. Vištelio nuopelnai mūsų tautiniam atgimimui dar laukia 
ateities tyrinėtojo. 

Aušra nebuvo vieno Basanavičiaus kūrinys. Jei nebūtų Višteliausko, J. 
Mikšo, J. Šliūpo, Aušra niekados nebūtų buvusi kuo ji tapo 1883-1886 m. 
Pirmas Aušros numeris kaip tik ir sudarytas 4 lietuvybės atgimimo 
pirmatakų. Tolimesnėje laikraščio raidoje, ypač kaip techniškas redaktorius, 
svarbiausias Aušros ramstis buvo J. Mikšas. Mirė anksti, vos 20 metų 
praslinkus nuo Aušros pasirodymo (1903). Tad jo įnašas į Aušros leidimą 
beveik pamirštas. 

TRUMPA AUŠROS ISTORINĖ APŽVALGA IR JOS 
TURINIO APIBŪDINIMAS 


ALICIJA RŪGYTĖ 


Aušra nebuvo pirmas lietuvių kalba leidžiamas laikraštis. 1832 m. buvo 
išleistas biuletenis Nusidavimai apie evangelijos praplatinimą tarp žydų ir pagonių. 
1863-1864 metais per sukilimą Mikalojus Akelaitis parašė kelis lietuviškus 
atsišaukimus, kurie buvo išleisti laikraščio formato bendru pavadinimu: 
Žinia apie vajna su Maskolejs. 1875-1876 Petrapilyje lietuvių studentų būrelis 
Petro Vileišio sumanymu leido hektografuotą laikraštėlį Kalvį Melagį. Jis 
buvo skirtas bendradarbių motinoms ir siuntinėtas laiškais. 1880-1881 
Maskvos universiteto studentai leido laikraštėlį Aušrą. Jo bendradarbių tarpe 
turėjo būti ir Šliūpas, įstojęs į universitetą 1880. 

Tai buvo vis vietiniai laikraščiai, skirti kokiems specialiems tikslams. Jie 
neatstovavo visai tautai kaip Aušra. Tik ji nutiesė pagrindus lietuvių 
tautiniam atgimimui. Ji parodė, kad lietuviai yra sena tauta, turėjusi 
garbingą praeitį ir jokiu būdu ne menkesnė už kitas tautas. 

Lietuviai šviesuoliai ir studentai, kurių po baudžiavos panaikinimo 
daugiau atsirado, brandino bendro lietuviško laikraščio leidimo idėją, 
nusižiūrėję į M. Lietuvą, kur jau nuo seniau ėjo laikraščiai ir kur seniai leido 
veikalus žymieji lietuvių autoriai, kaip M. Mažvydas, Kristijonas Donelaitis, 
Rėza, Fr. Kuršaitis. Veikė lietuvius ir 1879 įsteigta vokiškoji Lietuviška 
literariška draugija, užsibrėžusi tikslą rinkti ir skelbti lietuvių etnologinius 
kūrinius ir juos išsaugoti mokslui. Draugija leido ir laikraštį, kuriame skelbė 
lituanistinius dalykus. Pažymėtina, kad vos Draugijai įsisteigus, Mintaujos 
gimnazijos mokinys J. Šliūpas tuojau įstojo į ją ir ėmė bendradarbiauti jos 
žurnale. Literariškoji draugija, jos leidiniai, M. Lietuvos autoriai žadino 
lietuviams patriotinius jausmus ir brandino jiems idėją steigti ten ir D. 
Lietuvai skirtą laikraštį. 

Arčiau bendradarbiauti su M. Lietuva pradėjo J. Basanavičius. Jis, 
tarpininkaujant Fr. Kuršaičiu, užmezgė ryšius su Naujojo Keleivio 
redaktoriumi Einoru ir nuo 1880 pradėjo siųsti jo laikraščiui straipsnių. 
Basanavičius mezgė ryšius ir su kitu M. Lietuvos laikraščiu — Lietuviška 
Ceitunga ir jame pradėjo spausdinti didelę studiją apie Lietuvos pilis. 

Aušros steigimą pastūmėjo ir J. Šliūpas, 1882 apsilankęs M. Lietuvoje. Jis 
vyko ten patyrinėti, ar negalima būtų maksvinės Aušros leisti M. Lietuvoje. 
Susitikęs su Jankumi Ragainėje, jis patyrė, kad Jonas Basanavičius ir A. 
Višteliauskas susirašinėja su J. Mikšu, vienos spaustuvės raidžių rinkėju, M. 
Šerniumi, Lietuviškos Ceitungos redaktoriumi, naujo laikraščio leidimo reikalu. 
Šliūpas linksniavo ir būsimo laikraščio Aušros vardą, kuris patikęs M. 
Šerniui. 

Basanavičius, J. Šliūpas ir gal dar kiti, rašę į M. Lietuvos laikraščius, gavo 
patirti, kad Prūsų lietuvininkų laikraščių redaktoriams Lietuvos bendradar- 
biai ne visuomet pageidaujami, ypač jiems užkabinant kryžiuočius. Net ir 
toks lietuvis patriotas (kaip jį apibūdino Šliūpas) M. Šernius susilaikė 
spausdinęs Basanavičiaus apybraižą apie Lietuvos pilis dėl autoriaus pabertų 
krryžiuočių kaltinimų. Basanavičiaus ir kitų patirtis M. Lietuvos spaudoje 
skatino juos įsitaisyti jiems tinkamą laikraštį, kur jie galėtų kelti ir svarstyti 
bendrus lietuviškus klausimus. 

Basanavičius, atvykęs į Bulgariją 1880, buvo beieškąs vietos naujam 
laikraščiui steigti. Bet tuojau susilaikė įsitikinęs, jog Bulgarijoje spausdintą 
laikraštį sunku būtų siųsti į Lietuvą ir brangiai atseitų. Kai persikėlė į Prahą 
1882, čia ir svarstė laikraščio lelidimą. Vėl susilaikė įsitikinęs, jog ir Čia 
laikraščio leidimas būtų per brangus. Tada Basanavičius ir bendradarbiai 
sutarė galutinai leisti laikraštį M. Lietuvoje ir spausdinti Albano ir Kibelkos 
spaustuvėje, kur raidžių rinkėju dirbo J. Mikšas. Jis gavo kaip ir techniško 
redaktoriaus pareigas. 

Taip pribrendo laikraščio leidimo reikalas gyvenamojo laiko dvasios 
poveikyje, be jokios organizacijos parengusios dirvą jam. Pirmas Aušros 
numeris išėjo 1883 kovo 20 d. (Taip bent tituliniame lape pažymėta). 
Išspausdinta 1000 egzempliorių. Spausdinimo išlaidas padengė grupė 
pradininkų. Didesni aukotojai buvo M. Šernius, Basanavičius ir Višteliaus- 
kas. Pradininkai rinko ir prenumeratorius. Pirmais metais jų turėta vos 69, 
1884 padaugėjo iki 300. Galimas daiktas, kad prenumeratorių skaičių 
padidino 1883 m. pabaigoje atvykęs naujas redaktorius J. Šliūpas. Jis, 
pradėjęs darbą, tuojau išsiuntinėjo daug laiškų, ragindamas adresatus 
prenumeruotis Aušrą ir siųsti jai aukų. 1885 Aušra turėjo mažiau 
prenumeratorių — 250. O paskutiniais 1886 jų nukrito iki 175. Bet ne 
prenumeratoriais laikėsi Aušra, o pasišventėliais jai, kurie užsisakydavo 
šimtus jos ir patys išplatindavo. Pvz., Rygos policijoje tarnavęs J. Miliauskas- 

Miglovara paimdavo iki 150 egzempliorių ir juos išplatindavo, siuntinėdamas 
laiškuose į įvairias Rusijos vietas. Antras didelis Aušros platintojas buvo P. 
Kriaučiūnas. Jis paimdavo iki 100 Aušry. Eiliniais Aušros platintojais buvo 
knygnešiai. 

J. Mikšas, faktiškas Aušros redaktorius, suredagavo pirmus 4 numerius ir 
dėl tam tikrų asmeninių priežasčių turėjo pasitraukti į D. Lietuvą. Tada M. 
Jankaus kviečiamas atvažiavo iš Šveicarijos J. Šliūpas Aušros redaguoti. Jis 
redagavo iki 1884 m. kovo mėn. vidurio, kada jį Rytprūsių vyriausybė 
ištrėmė, ir jis turėjo grįžti į Lietuvą. Aušros redagavimą perėmė M. Jankus ir 
redagavo iki 1885 8 num. Nuo 9 num. perėmė vėl J. Mikšas ir spausdino 
savo įsitaisytoje spaustuvėje Tilžėje. Negalėdamas pats vienas apsidirbti dėl 
padidėjusio redagavimo darbo, jis pasikvietė iš Lietuvos J. Andžziulaitį 
(Kalnėną) pagelbininku, kuris suredagavo du paskutinius Aušros num. Tuo 
tarpu Mikšas leido Aušrą su nuostoliais ir brido į skolas. Artėjo prie 
bankroto. Prašė paramos iš geriau už kitus pasiturinčio Basanavičiaus. 
Tačiau daktaras negalėjo jam pagelbėti, nes jis tuo metu sirgo ir buvo nuo 
darbo pasitraukęs. Negalėjo Mikšui padėti ir tada Amerikoje gyvenęs J. 
Šliūpas, nors ir apgailestavo Aušros žlugimą. Jis tada vargo su savo Lietuviškų 
balsu. Mikšas bankrutavo, negavęs iš niekur paramos. Jo spaustuvė buvo 
išvaržyta kreditoriams apmokėti ir Aušra žlugo su 1886 m. išleistu 6 num. 
Net ir likę rankraščiai atiteko kreditoriams. Neišparduoti Aušros egzemplio- 
riai drauge su visu archyvu atiteko Jankui. Dalį jų jis išsiutninėjo 
prenumeratoriams, daugiau išpardavinėjo iki 1903 m. Aušra pasidarė 
bibliografinė retenybė. 

Šimtmečio perspektyvoje galime matyti, jog Aušra pradėjo Lietuvos 
istorijoje naują laikotarpį. Prof. V. Mykolaitis-Putinas Naujoje lietuvių 
literatūroje šiaip apibūdino Aušros reikšmę: „Buvo gyvas vienintelis visos 
lietuvių tautos reikalas: žadinti lietuvius iš miego, skleisti tautinį susiprati- 
mą, diegti tėvynės meilę, tiesti pirmuosius tautinės kultūros pradus, arba 
bent žadinti jų pasiilgimą. Šito vieno tautinės sąmonės reikalo nujautimas 
spietė aplink Aušrą įvairių pažiūrų žmones.“ 

Aušros redaktoriai ir bendradarbiai buvo kilę iš įvairių Lietuvos kampų, 
bet jie vadovavosi viena bendra tautinės sąmonės žadinimo mintimi. Viena 
mintis, viena idėja. Aušra ragino lietuvius rūpintis savais reikalais, nes jiems 
priklauso tokios pat teisės, kokiomis kitos tautos naudojasi. 

Lietuvių kalbos gaivinimas, jos tobulinimas, ypač valant nuo svetimybių, 
buvo pirmaeilis aušrininkų rūpestis. Jai jie skyrė nemaža straipsnių. Per 
Aušrą pirmiausia pradėjo tvirtintis vakarų aukštaičių — suvalkiečių tarmė 
mūsų raštijoje. Ant aušrininkų padėto pagrindo ją toliau vystė ir tobulino, 

valė nuo svetimybių vadovaujantieji kalbininkai ir sudarinėjo grynus 
lietuviškus žodžius, atitinkančius lietuvių kalbos dvasią. Be kalbos grynini- 
mo ir naujų terminų kūrimo aušrininkams taip pat rūpėjo suvienodinti 
rašybą. Rašyba iki Aušros nebuvo nusistovėjusi; o be naujesnės rašybos, ypač 
raidyno, negalima buvo prabilti į visus lietuvius vienodesne rašto kalba. 
Aušros kalbos ir rašybos įvairavimas daug priklausė nuo redaktorių. O 
redaktoriai keitėsi. Nors Aušros rašyba dar gerokai keitėsi, bet ja daugiau ar 
mažiau sekė kitų XIX a. pabaigos ir XX a. pradžios periodinių leidinių ir 
veikalų redaktoriai. Aušra įstatė literatūrinę kalbą į tikras vėžes, kuriomis ji 
eina iki šiol tolydžio turtinama ir tobulinama. 

Dabar, žiūrint į aušrininkų kalbinę veiklą prieš šimtą metų, galima 
pastebėti ir tos veiklos ribotumą. Tačiau, turint galvoje sunkias ano meto 
visuomenines, politines ir kultūrins sąlygas, aušrininkų pastangas reikia 
tinkamai įvertinti. 

Aušra padėjo ir lietuvių grožinei literatūrai, ypač poezijai vystytis. 
Aušrininkai mėgo didingos lietuvių praeities reginius, pvz. J. Sauerveino 
Giria, giria tu senoji, Miliausko-Miglovaros Lietuva, T. Žičkaus Istoriška daina apie 
Vilnių ir kita. O versti aušrininkai daugiausia pasirinkdavo lenkų romanti- 
kus, kurie vaizdavo Lietuvos praeitį, kaip L. Kondratavičiaus Margirį (vertė 
kun. S. Norkus); to paties autoriaus Piastų dukterį (P. Armino-Trupinėlio 
vertimas); J. J. Kraševskio Vitolio raudą (A. Vištelio-Višteliausko vertimas). 

Dažnai aušrininkų eilėse romantizmui būdingi mitai rėmėsi metraščiuose 
užrašytomis legendomis, mitais. Tokiais istoriniuose šaltiniuose minimais 
mitais pagrįstos baladės: J. Sauerveino Macilėnas ir Gražina, J. Andziulaičio 
Pasaka, aušrininkų vadintos istorinėmis dainomis. Istorine mitologija 
paremtos baladės, lygiai kaip ir praeities reginius kuriančios eilės tikrai 
patarnavo tautinės sąmonės žadinimui. 

„Aušrininkai savo dvasios gelmėse akcentavo žmogaus ir gamtos ryšį, 
kaip amžino buvimo laidą, kaip tautos išsakymo būdą. J. Sauerveino 
Lietuvninkai mes esam gimę (paskelbta Aušros 1883 m. kalendoriuje) ir A. Vištelio 
Regėjimas (Aušra 1883 m. 29-34) siekia tautos dvasios gelmės. Neatsitiktinai J. 
Sauerveino poema (Komponuota S. Šimkaus) tapo savitu mūsų antruoju 
himnu; o Vištelio Regėjimo pirmoji dalis, prasidedanti žodžiais Op! op! kas 
ten? ... Nemunėli! ... seniai pasidariusi labai populiari daina, o dabar Sibiro 
tundrose, koncentracijos stovyklose irgi tapusi ištremtų lietuvių tautine 
giesme. 

Aušrininkų poezijoje mėgstamas apdainuoti miškas, kuris dažnai 
vaizduojamas kaip Lietuvos simbolis. Štai ir Maironio, Zvalionio slapyvar- 
džiu paskelbtas pirmasis eilėraštis Aušroje (1885 m. 194 p.) Lietuvos vargas, 
prasideda: „Miškas užia, girė gaudžia, / Vėjas medžių šakas laužo, / 
Nuliūdimas mane spaudžia, / Kaip apcugais širdį gniaužo“. 

Sumuojant kas apie poeziją pasakyta, galima tvirtinti: Aušros poetams 
būdinga buvo visokeriopas tėvynės meilės jausmų žadinimas, bendras 
nepasitenkinimas skurdžia lietuvių tautos padėtimi, daugiau ar mažiau 
abstrakčios svajonės apie tautinį lietuvių atbudimą, tautinį pakilimą ir t.t. Jų 
kūryboje buvo labai idealizuojama tolimoji lietuvių tautos praeitis. Vėliau 
šios romantinės tendencijos ypač išryškėjo Maironio kūryboje. Maironis 
užbaigė vieną lietuvių literatūros raidos tarpsnį ir permetė lietuvių poezijai 
tiltą į XX amžių. Lietuvių tautos išsivadavimo iš carizmo priespaudos 
lūkesčiai, tautinio sąjūdžio nuotaikos plačiausiai atsispindi Maironio 
ankstyvuose eilėraščiuose. Jis yra aušrininkų idėjų, siekimų ir troškimų 
reiškėjas. 

Nors Aušra ėjo palyginti trumpą laiką, tačiau paliko neišdildomus 
pėdsakus mūsų tautos gyvenime. Ji įdiegė vėliau tautinėje dirvoje 
triūsiantiems veikėjams Basanavičiaus tartus žodžius: „Juk ir mes esame 
tokie pat žmonės, kaip ir mūsų kaimynai, ir norime visomis teisybėmis, 
prigulinčiomis visai žmonijai, lygiai su mūsų kaimynais naudotis“ (Rinktiniai 
raštai, p. 696). Pažymėtina, kad Basanavičiaus paženklinta programa sekė 
tie, kurie, stoję prieš Aušrą, po metų atėjo veikti aušrininkų vietoje. Jie 
įsteigė laikraštį Šviesą (1887-1890). Į Šviesos bendradarbių tarpą įsijungė ir iš 
Aušros atėjęs Maironis. Šviesos bendradarbiai irgi buvo persisunkę patriotine 
dvasia, rašė įvairiais tautiškais reikalais ir pasisakydavo prieš lenkų ponus ir 
lenkėjimą. Žinoma, laikraštis paisydavo ir tikėjimo dalykų ir apie juos tik 
teigiamai rašė. 

Iš Aušros pasėtos sėklos išaugo vaisius, kuriuo misdama tauta subrendo ir 
pareikalavo sau teisių, kokiomis kaimynai naudojosi. Pirmiausia lietuviai 
pareikalavo sau teisių bažnyčiose, kur istorinėse aplinkybėse lenkybė buvo 
įsivyravusi ir užgožusi lietuvybę. Jose skambėjo vien lenkų kalba, ir lietuviai 
turėjo melstis lenkiškai, nors tą kalbą menkai mokėjo ar visai nemokėjo. 
Aušrinio sąjūdžio paveikti lietuviai, jaunų kunigų vadovaujami, daugiur 
pareikalavo pridedamųjų pamaldų lietuvių kalba ir dėl jų kovojo. 

Aušra sustiprino ir bažnyčios pradėtą kovą dėl lietuviškos spaudos laisvės, 
kai prie kontrafakcinių bažnytinių spaudinių prisijungė ir pasaulietiniai. 

Iš Aušros pradėto diegti lietuviams tautinio susipratimo prasidėjo sąjūdis, 
vedęs ir atvedęs į nepriklausomybę. Ir jei dabar, netekus nepriklausomybės, 
laisvės šūkis dar gyvas tautoje tiek, kad joje eina pogrindinė Aušra ir kiti 
panašūs leidiniai, tai ženklas, jog iš Aušros pasėtos sėklos išaugo „ąžuols 
drūts prie Nemunėlio“, kuris lietuviams dar vis žaliuoja ir po 100 metų. 
Tikėkime, kad jis žaliuos ir sekančiais šimtmečiais. 

Dr. J. Šliūpas su anūku 1919 m. Paryžiuje. 


JONAS ŠLIŪPAS — AUŠROS REDAKTORIUS IR 
BENDRADARBIS 


JUOZAS JAKŠTAS 


1. 


Teisingas ir dažnai kartojamas didelio italų mokslininko Benedetto Croce 
posakis: „Kiekviena istorija yra šiuolaikinė (contemporanea) istorija. Šis 
mokslininko posakis reiškia, kad vaizduojamoje praeityje slypi ir gyvenamojo 
laiko istorija. Istorijoje neatvaizduojama praeitis, kokia ji iš tikrųjų buvo 
(nors to ir siekiama), bet daugiau ar mažiau priartinta prie dabarties, 
pakeista. Praeitis ir dabartis susitinka istorijoje. Tai gražiai patiriame iš 
kasdieninio gyvenimo, kai svarstomi kokie dabarties klausimai. Šiuo atveju 
dažnai nuo apkalbamų dalykų krypstama į praeitį ir atvirkščiai — iškeltas 
koks praeities klausimas veda į dabartį. Įrodymui turime artimiausią pavyzdį 
— Aušros šimtmečio sukaktį. Kai minėjome 1883 m. pradėtą leisti Aušrą, tai 
ją lyg sudabartinome, tariant, buvome pavertę ją ideališka mums šių laikų 
vertybe. Tik sudabartinta Aušra įprasmino jos minėjimą net plačiu mastu. 

Akivaizdus ženklas Aušros sudabartinimo yra jos žurnalo perspausdini- 
mas. Tai padaryta pirmą kartą po 100 metų, nors per tą laiką daug apie ją 
kalbėta, rašyta, nepriklausomybės laikais mokyklose mokyta. Tačiau 
nedaugelis buvo tokių, kurie turėjo progos pačiupinėti jos komplektą, arba jo 
dalį. Daugelis turėjo tenkintis susipažinę su ja paskaitę straipsnius ar 
vadovėlius. 

Minint 50 metų (1933) Aušros sukaktį, Švietimo ministerija buvo 
besiruošianti ją perspausdinti. Tačiau susilaikė, sakoma, dėl jai per didelių 
išlaidų. Kas Švietimo ministerijai rodėsi neįvykdoma, tai įvykdė p-lė A. 
Rūgytė LID vardu. Tuo nelengvai atliktu įsipareigojimu Panelė įsirašė savo 
vardą į Aušros istoriją ir už tai jai priklauso ne tik mūsų Istorijos Draugijos, 
bet ir visuomenės padėka. 

Šiam straipsniui pasirinkau temą susipažinęs su p-lės Rūgytės man 
prisiųsta Aušra, kurią tuojau perskaičiau nuo aplanko iki aplanko. Įdomus ir 
įtaigaujantis skaitinys. Skaitydamas gavau įsitikinti, kad tikri Aušros 
pradininkai buvo 4 asmenys: Dr. J. Basanavičius, Jonas Šliūpas, M. Jankus ir 
J. Mikšas. Šie 4 asmenys buvo kertiniai stulpai, kurie laikė Aušros pastatą. 
Kiekvienas jų turėtų būti skyrium aptartas išsamesnėje Aušros istorijoje. Aš 
imuosi trumpai pavaizduoti tik Joną Šliūpą kaip Aušros įsteigėją ir jos 
redaktorių. Pasirinkimą lėmė mano parašytoji jo monografija, kurioje duota 
skyrius (4) Aušros redaktorius. Prisipažįstu, kad rašiau tą skyrių neturėjęs 
Aušros savo rankose. Ir, žinoma, jos neskaitęs. Reikėjo tenkintis-antraeiliais 
šaltiniais, t.y. netiesioginiais. Kai dabar perskaičiau Aušrą, gavau įsitikinti, 
kad vienoje kitoje vietoje nesu tinkamai parašęs. Tad šis straipsnis bus ir 
mano savikritika. 

Visi dideli įvykiai, palikę pėdsakus istorijoje, neatsiranda staiga. Jie kyla iš 
tam tikrų susidariusių aplinkybių. Tinkamai nusakė Aušros pradžią J. Šliūpas 
rašydamas: „Kad pas mus pribrendo laikas leisti laikraštį, tai dažnai reikia 
paskaityti irgi įtakai dvasios XIX metašimčio“. Šliūpas suminėjo pavyzdžius 
iš Europos tautinio sąjūdžio ir išvedė: „Taigi laisvė smulkesnėms tautoms 
nuo prispaudėjų švaistėsi ore, reikėjo tik daugiau apšvietos ir susipratimo, ir 
turėjo išmušti valanda atsipalaidavimo nuo pančių ir retežių“. Būtų įdomi ir 
reikalaujanti platesnio nagrinėjimo tema. Kaip teko skaityti laikraštyje, šiai 
temai buvo skirta paskaita ir Vilniuje akademiškame Aušros minėjime. 

Neliesdamas plačiau Aušros atsiradimo temos, tepažymėsiu, kaip Šliūpas 
prisidėjo prie jos pradžios. Štai jis jaunas, vos 21 metų Maskvos universiteto 
studentas, 1882 m. atostogų metu vyksta į M. Lietuvą, kaip autobiografijoje 
pasisako, „susipažinti su Prūsų Lietuva ir ištirti, ar mes Aušros negalėtume 
užrubežyje spausdinti“. Mat, Maskvos studentai lietuviai leido 1880-1881 m. 
laikraštuką Aušrą ir Šliūpas turėjo galvoje to laikraštuko leidimą M. 
Lietuvoje. O atvažiavęs į Ragainę, sužinojo iš sutikto M. Jankaus, kad čia 
planuojamas leidimas laikraščio, skirto D. Lietuvai ir spausdinamo lotyniško- 
mis raidėmis. Šliūpas prisijungė prie laikraščio planuotojų ir per jį mažutė 
Maskvos studentų Aušra tapo pirmatake istorinės Aušros. 

Praslinko geras pusmetis nuo Šliūpo atsilankymo M. Lietuvoje iki Aušros 
pirmo numerio pasirodymo (1883.III.20). Tuo laiku Šliūpas buvo pradėjęs 
studijuoti Petrapilio universitete. Nepilną pusmetį studijavęs, jis įsivėlė į ten 
kilusį studentų maištą ir buvo išguitas iš universiteto. Etapu varomas grįžo į 
namus. Leido laiką namuose, nepaleisdamas iš akių Aušros Rašė jai 
straipsnius, gal net ir aukas rinko. Tačiau Aušra pasirodė jam tiesiog 
nedalyvaujant. Jos pirmą numerį paruošė J. Basanavičius ir išspausdino J. 

Mikšas vienoje Ragainės spaustuvėje, kur pats dirbo raidžių rinkėju. Dabar 
perspausdintame Aušros pirmame numeryje (per klaidą net du kartus 
išspausdintas titulinis puslapis) turi redaktorių J. Basanavičių. Antrame 
numeryje jau Basanavičiaus nėra ir jame pažymėta „laikraštis leidžiamas 
kelių Lietuvos mylėtojų“. Nuo trečio numerio jau rašoma „laikraštis 
Lietuvos mylėtojų“; ir taip sekantieji žymėti. Tačiau Basanavičius pripažintas 
bent formaliniu redaktoriumi, nors jis tuo metu gyveno Bulgarijoje, 
protarpiais Prahoje ir Vienoje. Faktiškuoju laikraščio redaktoriumi buvo J. 
Mikšas. Jis išspausdino jos 4 numerius spaustuvėje, kurioje pats dirbo. 

Jau pradėjus Aušrai eiti, Šliūpas išvyko į Ženevą, kur tikėjosi studijuoti. 
Mat kaip dalyvavęs studentų riaušėse Petrapilyje buvo įtrauktas į juodą 
knygą ir joks Rusijos universitetas jo priimti negalėjo. Šliūpas važiavo į 
Ženevą su pažadėta grafo Zubovo ir Liudo Janavičiaus, Lietuvos lenko 
bajoro ir Šliūpo draugo, parama. Atsilygindamas už ją Šliūpas turėjo 
spausdinti lietuviškas socialistines knygas. Kai žadėtoji parama neatėjo, jis 
negalėjo nieko veikti ir, žinoma, negalėjo įstoti į universitetą. Varganos 
dienos vaidenosi jam. Ruošėsi net važiuoti į Čilę sužinojęs, kad ten duodama 
žemė veltui įsikurti. Vargo slegiamas ir susirūpinęs rytojumi Šliūpas gavo 
kvietimą iš M. Jankaus atvykti Aušros redaguoti vietoje Mikšo, kuris dėl tam 
tikros asmeninės priežasties (net ir Jankui nepasiaiškinęs) pabėgo į D. 
Lietuvą. Kvietimas Šliūpui buvo nelauktas ir netikėtas. Nors buvo atsidūręs 
varge ir be ateities perspektyvų, tačiau nedrąsiai priėmė Jankaus kvietimą. Į 
juodą knygą įtrauktas ir dar pabėgęs nuo karo tarnybos, nesijautė būsiąs 
saugus Rusijos (Lietuvos) pasienyje. Tačiau Jankaus pakartotinai kviečiamas 
su pažadu gyventi jo ūkyje, Šliūpas apsisprendė vykti pakeitęs pavardę į Jule 
Richter. (Praktiškai pakeista pavarde nepasinaudojo, kadangi jo tikra 
pavardė buvo žinoma visoje M. Lietuvoje). 

Apie Šliūpo atvykimą skaitome liepos mėn. (5) Aušroje: „Išleisdami penktą 
Aušros numerį, turime sakitie, kad toks pasivėlijimas su jo spausdinimu 
atistiko per priežastį iškeliavimo p. Mikšo iš Ragainės . . . Kadangi p. Mikšui 
atsitraukus, Aušra ant greitųjų negalėjo rasti tam tikrą rėdiką, tai penktas 
numeris ties įsiųstais į redakciją raštais atspausdintas labai išrodo 
šerpetuotas, jame sumaišytas ir raštas ir tarmės. Visi aulinkiniai (ateities) 
numeriai išeis taip nutaisiti, kaip prideri, nes rėdiku paliko Jonas Szliupas“. 
Kai penktas numeris žymi liepos mėn., tai rodytųsi, jog suvėlavimo neturėjo 
būti. Rodos, po Mikšo išleisto ketvirto sekė penktas J. Šliūpo su parašu 
„Iszdavikas ir Redakteris“. Tačiau pavėlavimo būta ir tai dėl redaktorių 
pasikeitimo. Mikšas metė redaktorystę ir pasitraukė į D. Lietuvą rugpiūčio 

mėn. (1883), neišspausdinęs liepos m. numerio. Tada Jankus pradėjo kviesti 
Šliūpą Aušrai redaguoti. Jis atvyko į Bitėnus lapkričio m. ir ėmėsi 
redaktoriaus darbo. Kietai ir skubiai dirbdamas (kaip jam buvo įprasta), jis 
parašė daug laiškų bendradarbiams ir prenumeratoriams. Iš jų gavęs 
paramos, tuojau ėmėsi spausdinti Aušrą užpakaline data. Kadangi 5 nr. buvo 
gal ne jo paties pradėtas, tai išėjo netvarkingas, kaip paties redaktoriaus 
pasiaiškinta. Sekė 6. rugpiūčio ir 7. rugsėjo m. n-riai. Stengdamasis duoti 
skaitytojams 10 numerių per 1883 metus, 8, 9 ir 10. nrs. sudėjo į vieną 
leidinį. Tuo būdu Šliūpas davė skaitytojams per 2 mėnesius 6 numerius. Jis 
neapvylė jų, baigęs tvarkingai 1883 metus. 

Šliūpas buvo ne tik Aušros redaktorius, bet ir bendradarbis. Jau pirmame 
numeryje jis davė straipsnį apie Simaną Daukantą. Straipsnio tęsinys ėjo 2 
nr. ir 8., 9., 10. sąsiuvinyje. Rašinys originalus, paremtas Daukanto laiškais, 
kuriuose kitaip nušviečiami istoriko santykiai su Valančiumi negu mūsų 
raštuose dėstomi. Rašinys galėtų būti skyrium nagrinėjamas. Jam šio 
straipsnio rėmai per siauri. 

Šliūpas palenkė Aušrą nauja kryptimi, ėmęs svarstyti joje visuomeninius 
ir ekonominius klausimus. Tuo tarpu bendradarbiams, kaip J. Basanavičiui ir 
kitiems Aušra turėjo būti istorinis-literatūrinis laikraštis, ypač gaivinantis 
gimtąją lietuvių kalbą, žadinantis tautinį susipratimą, vaduojantis tautiečius 
iš svetimųjų, ypač lenkų, įtakos. Basanavičiui ir jo sekėjams rūpėjo parodyti, 
kas buvo lietuviai praeityje, vaizduojant jų garbingą senovę. Apie tai kalbėjo 
ilgas Basanavičiaus straipsnis apie pilis, ėjęs per daug numerių, ir kun. S. 
Norkaus (Punsko klebono) versta Kondratavičiaus-Syrokomlos poema 
Margiris, ištįsęs per daug numerių. Žodžiu sakant, iš pradžių vyravo Aušroje 
romantinė dvasia. 

Šliūpas, tiesa, nesipriešino šiai Aušros krypčiai. Tik jis nebuvo linkęs 
ribotis jąja. Ji jam buvo per siaura. Jis atėjo į Aušrą ne tik su lietuvišku 
patriotizmu, bet dar paveiktas tuometinės visuotinės liberalizmo-pozityviz- 
mo srovės ir jos ištakos — socializmo. Juk 1867 m. pasirodė K. Markso 
Kapitalo pirmas tomas, kur buvo išdėstyti mokslinio socializmo pagrindai. 
Pažymėtina, kad rusai buvo pirmieji europiečiai, išsivertę tą veikalą. 
Kapitalas pasidarė populiari knyga studentijoje, ir socialistinės kuopelės 
dygo universitetuose. Kai Šliūpas įstojo į universitetą 1880 m., jis rado šalia 
lietuviško būrelio ir lietuviškų-lenkiškų ponaičių socialistinę kuopelę. Šliūpas 
tuojau prisijungė prie lietuviško tautiško būrelio. Tačiau jis nevengė 
draugystės ir su pusiau lietuvišku ir dvaro ponišku būreliu. 1903 m. jis rašė 
apie šį būrelį: „Kitas pulkelis žvairiai žiūrėjo į mūsų lietuvišką draugystę 

Maskvoje ir skaitė mus negana subrendusius. Kalba ir tautystė lietuvių tai 
menkniekis, sakė jie... Kova su valdžia už valnybę, už ekonomišką gerovę 
— tai kilčiausias idealas. Teisybė, man tas idealas taip pat prie širdies gulėjo, 
kaip ir lietuvių tautybė, kaip jų kalbos išlaikymas. Aš mačiau tame tik 
papildymą idealų mūsiškės draugystės, bet ne jų papriešinimą“. Tad Šliūpas 
brendo mokslindamasis dviguba asmenybe: jis darėsi didelis lietuvis 
patriotas ir kartu internacionalistas, svajojęs apie visos žmonijos laimin- 
gesnę ateitį, kur visi turėtų laisvą ir šviesų gyvenimą. 

Susidvigubinęs Šliūpas pradėjo ruošti gal tai pačiai Aušrai du raštus dar 
prieš važiuodamas į Ženevą, atseit, gyvendamas kaime ar Zubovo dvare. 
Vienas rašinys buvo iš lietuviško gyvenimo, o kitas, rodos, visuomeninio- 
ekonominio, gal dar ir politinio turinio. Rašinio pavadinimas buvo: ,,Vargai, 
jų kiltis, ūgės ir vaistai jų.“ Veikalo turinys nežinomas, nes jis nebuvo 
išspausdintas. Jo pavadinimas težinomas iš paties Šliūpo autobiografijos. 
Matyt Šliūpas itin vertino savo darbelį, kad jį pasiėmė vykdamas į Ženevą, 
tikėdamasis ten išspausdinti. Buvo perdavęs išleisti ten veikusiai lenkiškai 
leidyklai. Leidykla perdavė spausdinti prancūziškai spaustuvei ir joje Šliūpas 
paliko nebaigtą išvykdamas į M. Lietuvą, nes neturėjo kuo užsimokėti už jau 
išspausdintą dalį. 

Antras straipsnis iš Lietuvos gyvenimo, išspausdintas 3 ir 4 Aušros nr., 
baigtas rašyti gegužės 15 d. 1883 m. Straipsnio turinys — didelio vilniečio 
veikėjo kun. Silvestro Gimžausko rašto „Lietuvos bičiulis“ recenzija. Veikalas 
poezijos ir prozos mišinys. Griaudžios, nostalgiškos eilės apie Trakų ir Lydos 
pilių griuvėsius. Garbinama lietuvių kalba ir apgailestaujamas jos nykimas 
(kas Vilniaus krašte itin buvo jaučiama). Šliūpas nepritarė Gimžauskui, kaip 
ir kitiems aušrininkams, kad kalba būtų, (kaip jis išsireiškė) „giliausia 
priežastis lietuvių nuskendimo į prapultį“. Toliau jis išvedžioja: „Reikėtų 
atminti, kad kova už būvį (čia atsiliepia darvinizmo mokslas) galanda jėgas, 
stambina jas ir didina .. . Mokslas taip pat ištaiso dorines žmogaus jėgas jau 
taip, kad jų nuopuolis ir čia nėra galimas“. Dar primindamas kalbą, Šliūpas 
rašo: „Šaukiant ant irimo kalbos, reikia šaukti daug daugiau ant priežasčių 
to irimo“. Toliau jis tęsia: Nebuvimas dvasiško peno, žemuma mūsų ūkio 
palyginti su kitų kraštų ūkiu, panykimas doriškos tvarkos rodo, kad mes 
gyvename labai kritiškoje valandoje; ir jei nepamatysime to pavojaus, tai 
nepasijusime amžinai nugarmėję į pragaištį“. 

Iš tos ilgos citatos matyti, kad Šliūpas skyrė Aušrai daug platesnį 
uždavinį, nei ji turėjo iš pradžių užsibrėžusi: gaivinti kalbą, žadinti tautinę 
sąmonę. Pagal Šliūpą Aušra turėjo judinti visokeriopus visuomeninius, 
ekonominius klausimus, kurie rodytų žmonėms kelią į geresnį gyvenimą. 
Todėl Šliūpas baigė Lietuvos bičiulio recenziją šiais žodžiais: „,Knygutė ... 
teisingumu jausmo, gražumu kalbos sugraudina širdį, bet protas negauna 

ganėtinai peno. Protas išsiviepęs laukia atsako ant savopu klausimu ir niurni 
negavęs“. 

Tačiau atsargiai keitė jis Aušros kryptį. Galbūt jis brandino ją nuo 
redagavimo pradžios. Bet skubėdamas leisti užsigulėjusius numerius, 
kuriems gal ir medžiagos buvo prisirinkęs, jis nesiėmė keisti jos linkmės. 

Tik 1884 m. pradžioje paskelbtame Aušros sąsiuvinyje (sakau sąsiuvinyje, 
nes jame sudėti trys numeriai — J. J. įdėtas didelio dėmesio vertas paties 
redaktoriaus vedamasis straipsnis, įvardytas „Tikrasis ieškinys tėviniškumo“.. 
Kreiptinas dėmesys į pavartotą žodį „Tėviniškumas“. Jis buvo Šliūpui 
patriotizmo pakaita. Jis keitė svetimus žodžius. Visur ieškojo lietuviškų 
pakaitų. Net kartais jas pats sudarinėjo, kai nerasdavo joms tinkamų. 

Šliūpas pirmiausia pamini lietuvius autorius nuo XVI a., ypač pagarbina 
Daukantą. Po to kalba apie pačių lietuvių susirūpinimą savo likimu. Toliau 
pasakoja, kokie lietuvių rūpesčiai. Vieniems rodosi svarbiausia atlaikyti savo 
kalbą, tvirtinant raštingumą per kuriamas mokyklas. Kiti svajoja apie 
politišką atgimimą, apie karinį vainiką, „kuriuo lietuvių kakta apsikaišiotų“. 
Treti linkę siekti, kad lietuviai įgytų apšvietą ir per ją turtą ir laimę. 
Pažymėjęs trejopus lietuvių siekimus, Šliūpas leidžiasi į antropologiją, 
proistorę, istoriją ir imasi svarstyti klausimą, kas yra tauta. Į klausimą 
trumpai atsako: „Tauta yra sukrautinis draugijinis kūnas, kurio esminis 
dalykas yra kultūra (daba). Ji yra visas gyvenimas, k.a. visuomeninė 
santvarka, ekonominis būvis, apšvieta, dora, papročiai. Iš to Šliūpas išveda: 
„Tikrieji tėvininkai (patriotai) turi pripažinti savo veiklos tikslą sukurti 
lietuvišką kultūrą“. Bet čia gyvenimas kelia visokių reikalų. Šliūpas išskiria 
tris jų: 1. Visuomeninė santvarka, kur visų lygybė būtų godojama, visiems 
lygios teisės suteikiamos ir iš visų lygios pareigos reikalaujamos; 2. turi būti 
sudarytas geras ekonominis tautos gyvenimas, kur visiems būtų suteikta 
turto, nė vieno neaplenkiant — ar jis būtų paprastas žmogus, ar „kokios 
kitos giminės“; visi tėvininkai turi meiliti ekonomiškame būvyje, idant visi 
žmonės „kasdien savo puode galėtų vištelę išsivirti ir sočiai pavalgyti“ 
(Prancūzų karaliaus Henriko IV Burbono posakis po jo išrinkimo karaliumi, 
1598); 3. Teisybė turėtų būti visiems vienodai taikoma; nebūtų persekioji- 
mų, kad kiekvienas galėtų apsišviesti, kiek jam reikalinga pildyti žmogaus ir 
ūkėso (tėviškainio, piliečio) pareigas. 

Šliūpas, nubrėžęs tautiečiams lietuviškus uždavinius, toliau kalbėjo: 
„Tėviniškumas (patriotizmas), kurio siekimas yra laimė tautos per tikrąją 
kultūrą, siektinai susisieki su tikru visatiškumu (kosmopolizmu)“. O Tikras 
visatiškumas, (kuris Šliūpui galėjo reikšti ir socializmą, (jo jis kaip svetimo 
žodžio vengė) siekia laimės visai žmonijai, be jokio skirtumo tautų, genčių, 
giminių. Cituoju Šliūpo baigiamuosius žodžius apie visatiškumą. „Visi lygus, 
nes žmonės; užtai visi lygiai gali džiaugtis amžino darbo — vaisiu kultūros“. 

Tai žodžiai, iš kurių dvelkia tada jauno ir madingo (ypač rusų universite- 
tuose) socializmo mokslas. Jaunas Šliūpas buvo jo paveiktas. 

Kiek plačiau panagrinėtas Šliūpo straipsnis rodo įneštą Aušrai naują 
paskirtį. Koks didelis skirtumas tarp Basanavičiaus ir Šliūpo Aušrai skirtų 
tikslų! Basanavičius žinomoje programinėje Aušros prakalboje jai skyrė 
uždavinį gaivinti kalbą, supažindinti tautiečius su Lietuvos praeitimi ir su 
„mokyčiausiais mūsų Lietuvos vyrais.“ Tuo tarpu Šliūpas linko iš pašaknų 
pakeisti Lietuvos buitį, ją revoliucinti. Tiesa, Šliūpas ir neišsiskyrė visai iš tų 
aušrininkų, kuriems kalbos gaivinimas pirmiausia rūpėjo. Bet jis žiūrėjo į ją 
savybingai, kaip rodo jo kreipimasis į lietuvius kalbamame straipsnuje: „Bet, 
broliai lietuviai, nestigavokite, kad kalba jau padaro iš draugijos tautą. Kalba 
tai tik papuošalas gyvuojančio ir manančio kūno. Jinai pati turi pasigauti, 
kada pasigavęs ans sukrautinis draugijos kūnas žengs greitu žingsniu į 
priešakį kultūros“. Atrodo Šliūpas norėjo pasakyti, kad kalba gali gaivintis 
tik drauge su kultūros pažanga. Tad kultūros kėlimas rodėsi Šliūpui 
vyriausias aušrininkų uždavinys. 

Šis, galima sakyti, programinis Šliūpo straipsnis paskelbtas paskutiniame 
jo redaguotame sąsiuvinyje, kuriame sudėti 1884 m. sausio, vasario ir kovo 
mėn. numeriai. Toliau Aušra ėjo be jo, nes jis kovo 15 d. buvo paties 
Rytprūsių prezidento potvarkiu ištremtas iš M. Lietuvos ir turėjo dangintis į 
D. Lietuvą. Be apkalbėto straipsnio jis davė tame pačiame 1884 m. 
sąsiuvinyje straipsnį apie lietuviškas knygas pašalaičių parašytas apie 
lietuvių kalbą. Be to pradėjo spausdinti straipsnį Apie įsteigimą lietuvių 
mokslaviečių. Straipsnis buvo baigtas balandžio m. Aušroje. Reikia stebėtis, kaip 
jaunas, vos 22 metų redaktorius taip gerai suprato auklėjimo reikalą ir 
mokėjo kalbėti apie jį. Tame pačiame sąsiuvinyje buvo įdėtas Šliūpo 
straipsnis Bičiulystė, prisidėjęs prie jo ištrėmimo. 


5 

Straipsnis kilo iš susirašinėjimo su lenkų laikraščio Dziennik Poznarski“ 
redaktoriumi, kuris užkabino dar tik pasirodžiusią Aušrą dėl joje išskaitytos 
tariamai antilenkiškos teridencijos. Į lenkų redaktoriaus priekaištus tuojau 
atsiliepė J. Basanavičius ilgu straipsniu, įvardytu „Aušra“ ir „Dziennik 
Poznanski“ (Aušra 7. 1883). (Basanavičius atsakė į Dz. Pozn. „„Objaw Litewski“ 
straipsnį, išspausdintą spalio m., rugsėjo m. Aušroje. Tad jis turėjo būti 
spausdinamas anksčiausia lapkričio m., t.y. užpakaline data). Žavingas 
straipsnis, stiprus atkirtis lenkų autoriui ir, aplamai, lenkams. Mane itin 
pagavo vienas jo kuriozas — kalba apie Koperniką. „M. Kopernikas“ — rašo 
Basanavičius — „neturėjo nieko krūvoje su lenkais, nes buvo suvokiečiuotas 
prūsas, kurio gyslose lietuviškas kraujas tekėjo“. Kitaip reagavo Šliūpas. Jis 
parašė 1884.2.25 atvirą laišką Dzien. Pozn. redaktoriui labai taikaus turinio. 

Jis atmetė lenkų lietuviams prikaišiojamą separatizmą, įtarimą, jog lietuviai 
veikią prieš lenkus rusų siundomi. Atrėmęs lenkų priekaištus, Šliūpas 
tvirtino, kad Aušros tikslas skleisti apšvietą lietuvių tarpe ir bendrauti su 
lietuviais mokslininkais. Aplamai, Šliūpo laiškas švelnios formos, bet kieto 
turinio. Jis baigiamas šiais žodžiais: ,„Dar laikas yra, bet ne mes būsime kalti, 
jeigu mus prispirsite prieš lenkus kariauti. Mes lietuviai sveikiname tuos, 
kurie mums pripažįsta žmogiškas tiesas ir tiesas buvio, ir tokius tai skaitome 
į savo draugus — bet niekada antraip!“ 


Į Šliūpo laišką atsiliepė Dzien. Pozn. redaktorius. Ilgas laiškas, labai 
mandagaus, švelnaus turinio. Jis eina į Lietuvių-lenkų santykių istoriją ir vis 
rodo, kaip lenkai poetai ir rašytojai, kaip A, Mickevičius, Kondratavičius, 
Kraševskis ir kiti išgarsino lietuvių ir jų kunigaikščių vardus. Šliūpas išvertė 
tą laišką į lietuvių kalbą ir pridūrė prie jo savo laišką. Savo laiške Šliūpas 
nesileido į polemiką su lenku redaktoriumi, kaip darė Basanavičius. Jis 
atsargiai, nepuldamas lenkų, išdėstė savaimingai Lietuvos istoriją (Vietomis 
klaidingai nusakydamas). Pakalbėjo apie lietuvių tautinį atgimimą ir net 
pastebėjo, kad „kuningai ir diduomenė ima garsintiesi ir drauge aiti su 
lietuviais“. Šliūpo rašto baigiamieji žodžiai: „Visiems tiems, kurie pripažįsta 
jiems tiėsas žmogiškas ir tiesas buvio, lietuvių inteligentija spaudžia 
bičiulišką ranką“. 

Kadangi straipsniuose kalbėta apie galimą lietuvių ir lenkų suartėjimą ir 
pats sudėtinis straipsnis pavadintas bičiulyste, tai Prūsų valdžios organai 
įžiūrėjo jame platinamą panslavizmą. O to vokiečiai nepakentė. Kaip tik tuo 
metu vokiečiai smarkiau persekiojo lenkus ir iš Poznanės net trėmė juos. 
Šliūpą dar pakaltino ir kai kurie vietos lietuviai ypač dėl pajudintų socialinių 
ir ekonominių dalykų. Šliūpas minėjo du jį skundusius lietuvius priešus: 
Saugų kleboną K. Jurkšaitį ir kalbininką lituanistą Al. Kuršaitį, rodos, tada 
buvusį Tilžės gimnazijos mokytoją. Skundų paveiktas krašto oberpreziden- 
tas ištrėmė Aušros redaktorių kovo 15 d. 1884 m. 

Nuostabu, kad Aušra nerodė iš pradžių jos redaktoriaus ištrėmimo. Jo po 
kovo mėn. sekantieji leidiniai, balandžio (4) ir gegužės-birželio (5-6) turi vis 
dar tą patį rėdiką Šliūpą, nors jis nuo birželio vidurio Amerikoje buvojo. Bet 
prie šių dviejų Aušros laidų pridėta pastaba: „Už rėdystę atsako Martynas 
Jankus“. O nuo liepos ir rugpiūčio m. sąsiuvinio (7-8) jau Šliūpo nebėra. 
Vienas Jankus figūruoja kaip rėdikas iki 1884 m. pabaigos ir dar 1885 m. iki 
8 nr. Tad Jankus ilgiausiai redagavo Aušrą. 

Klausimas, kodėl Šliūpas laikytas redaktoriumi, nors Aušra leista be jo. 
Galbūt tai daryta dėl jo parengtų straipsnių dar keliems numeriams. Štai 
balandžio m. numeryje eina net vedamuoju Šliūpo straipsnis Debesų 
išsklaidymas. Ilgas straipsnis, ėjęs per du numerius. Straipsnis skirtas Lietuvos 
istorijai ir per ją dabartiniam vargingam gyvenimui pavaizduoti. Straipsnio 

pavadinimas metaforiškas, t.y. perkeltinės prasmės. Jame, rodos, slypi 
aušrininkų romantikų, ypač Basanavičiaus, kritika. Romantikams terūpėjo 
gaivinti lietuvių kalbą, rodyti jų garbingą praeitį, papročius. Šliūpui toks 
praeities vaizdavimas rodėsi atsietas nuo tikrovės — skrajojimas padebesyse. 
Jis pasišovė išsklaidyti debesis ir parodyti gyvenimą, kaip jis istoriškai 
susidarė. Jis vaizduoja jį sekdamas posityvizmo ir socializmo mokslu. Tai 
rodo jo jau įžanginiai samprotavimai. „Kai mes šiandien paveizdime į savo 
apylinkę, tai išvystame visaip gyvenančius žmones: vieni turi plačius 
žemgabalius, kiti yra pasiturį ūkininkai, kiti amatininkai, kiti „palaidieji 
žmonės“, vienas ar kitas turi savo dirbtuvę, ant galo visi kiti esti darbininkai. 
Kas nepritars tam, jog vieni yra pavargę, o kiti sumitę ir pasiturę 
gyventojai?“ Po dabarties vaizdavimo klausia Šliūpas: „Iš ko kyla toks 
pobūdis“. Atsakyti į šį klausimą jis leidžiasi į Lietuvos išstoriją. Iš jos išveda 
dabartinį gyvenimą ir parodo „jog žmonės vargsta ir reikia rūpintis 
palengvinti vargus“. Išsigelbėjimui iš vargo jis siūlė pagrindinę priemonę, 
kurią nusakė šiais neaiškiais žodžiais: „Tikrasis tiktai sutaikinimas draugiji- 
nės ūkės lietuvių tautą išvaduos nuo gėlos ir staigių perdožių“. Atrodytų, 
kad Šliūpas čia turėjo galvoje kokias reformas, tačiau nepasisakė aiškiai dėl 
jų. Jis baigė savo šį kaip ir studijinį straipsnį šia išvada: „Ties mūsų požvilgiu 
reikėtų panaikinti diegą piktybės. O tuomi diegu ira: tamsa, girtybė, 
tingėjimas, bilos, stoka keliu, trukis prekistės ir pramonės žmonių tarpe“. 

Šis straipsnis buvo greičiausiai dar Europoje parašytas. Tame pačiame 
liepos m. numeryje įdėtas jo straipsnis apie Palangą. Kaip jis autobiografijoje 
pasakoja, vykdamas į Ameriką jis turėjo pernakvoti Palangos klebonijoje. Ta 
proga klebonas Barkauskas jam šį-tą papasakojo apie Palangos praeitį ir 
dabartį. Šliūpas greitomis surašė pasakojimus ir davė Aušrai spausdinti. 
Paskutinis Šliūpo raštas „Gromatos iš Amerikos įdėtos Aušros 10-11 ir 12 
1884 m. numeriuose. 

Apsigyvenęs Amerikoje ir čia kovodamas su gyvenimo sunkenybėmis, 
Šliūpas nesiliovė domėjęsis Aušra. Jis garsino ją lietuvių tarpe. Jį jaudino jos 
žlugimas ir jis apgailestavo, kad negalėjęs jai padėti laikytis. 

ŽVILGSNIS Į 1883 METŲ AUŠROS KOVĄ DĖL 
LIETUVIŲ KALBOS IR Į JOS PAČIOS KALBA 


JUOZAS MASILIONIS 


A. „Aušros“ kova dėl lietuvių kalbos 


Minėdami Aušros šimtmečio sukaktį, persikelkime į jos ėjimo pradžios 
laikus, į 1883 metus. Nuo Liublino unijos, nuo Lietuvos Lenkijos 
„Žečpospolitos“ ir intensyvaus lietuvių lenkinimo pradžios buvo praėję 314 
metų. Nuo Lietuvos Lenkijos valstybės žlugimo (1795) ir rusinimo pradžios 
buvo praėję 88 metai. Lenkišką dvasią skleidusio, bet ir daug susipratusių 
lietuvių davusio Vilniaus universiteto nustota prieš 61 metus (1832). Bet 
kokių parapinių mokyklų ir spaudos netekta prieš 20 metų. Lietuvos istoriko 
Simono Daukanto nebėra jau 19 metų, o prieš 8 metus griuvo ir vienas 
tvirčiausių lietuvybės stulpų — vysk. Motiejus Valančius. Tamsu, tamsu. 
Maironio vėlesniais žodžiais „Po Lietuvą žiema. Nei žodžio, nei rašto 
neleidžia erelis, suspaudęs sparnais“. 

Ir kas iš tos senosios ir didingos Lietuvos bėra likę? Net nei Lietuvos 
vardo nebėra. Rusų carų malone dabar ji — Šiaurės vakarų kraštas. 

Kas bėra likę? Sulenkėjusi bajorija, sulenkėjusi kunigija, sulenkėję ir 
lenkinami miestai. 

Kur lietuviai? Jie kaime, šiaudinėse pastogėse. Visko jie nustoję, tik, anot 
Daukanto, „viena pati jų kalba it žalia bruknelė, nuo speigo apšarmojusi, lig 
šiai dienai tebežaliuoja“. Dar metai kiti, ir tos „bruknelės“, savosios kalbos, 
jie nustos. Kad, jai išnykus, būtų didelis nuostolis, jaučia vokiečiai 
kalbininkai ir 1873 m. įsteigia Litauische Literarische Geselschaft. Jos tikslas 
surinkti šios žūstančios tautos liekanas ir išgelbėti mokslui, nes lietuvių 
kalba daugiau kaip 50 metų nebetversianti. 

„Neregėti aušros“ dainavo Maironis. Bet štai 1883 m. pasirodė Aušra ir 
pasakė: „Juk ir mes esame tokie pat žmonės, kaip ir mūsų kaimynai, ir 

norime visomis teisybėmis, prigulinčiomis visai žmogystei, lygiai su mūsų 
kaimynais naudoti“ (4). Jie suprato, kad „Lietuva pamaželiu nyksta nes 
nyksta jos kalba“ (4). Užtat iš „visai žmonijai prigulinčių teisių“ aušrininkai 
labiausiai gynė tas, kurios lietuviams buvo paneigtos: teisė vartoti savo 
kalbą namie, mokyklose, bažnyčioje, teismuose. 


Kova prieš nutautimą 


Jau „Priekalboje“ sakoma: „Tas sunykimas mūsų tautos nusidavė ypač 
dėl to, jog daugumas lietuvių parubežiuose su kitomis tautomis gyvenančių, 
pasisavino per ilgus amžius svetimas kalbas. Žmonės patys neišmirė drauge 
su išmirimu tose šalyse lietuviškos kalbos — jie liko, tik, priėmę kitą, 
svetimą kalbą, tapo ar vokiečiais ar slovėnais“ (3). 

Pirmasis žingsnis nutautimo procese — tai gėdijimasis savosios kalbos 
viešumoje, jos vengimas, lyg ji būtų už kitas kuo nors prastesnė. 

„Girdime, Žemaitijoje ir Prūsuose prasti žmonelės gėdijasi tūlame kampe 
savo gražią ir seną kalbą vartoti, o lamdo ir laužo savo liežuvį lenkiškai ir 
vokiškai posmuodami ... Drauge su sunaikinimu kalbos išnaikinta tapo ir 
senovės Lietuvos dvasia; kalbai ir dvasiai sunykus, nuvargo ir visa mūsų 
giminė“ (90). 

Antrasis žingsnis nutautimo procese — savo lietuviškų pavardžių 
darkymas: „Ar ne gėda jums, kurie, turėdami čystas nesudarkytas 
pravardes, kokias jums tėvų tėvai nuo amžių paliko, keičiat ir parverčiat 
pagal lenkišką ir vokišką būdą, ar tai gražiąsias lietuviškąsias užbaigtines 
sangarses (silabas) numesdami, ar kokią svetimos kalbos užbaigtinę 
prilopydami? Lietuviškas vardas, lietuviška pravardė be savo tikrosios 
užbaigtinės, tai kaip šuo be uodegos; ir gražiausias šuo tokiu būdu 
sudarkomas“ (181). 

Trečiasis nutautime žingsnis, kai jau ir namie pradedama kita kalba 
kalbėti: „Žinoma, kad skaitlius mūsų bajorų, kalbančių lietuviškai, kasmet 
mažinasi, norint jie save laiko už lietuvius. Menkas tas lietuvis, kurs, 
pametęs savo puikią senovišką kalbą, priima kitas; kurs draudžia vaikams 
lietuviškai kalbėti ir saugo, kad jie neitų prie šeimynos ir lietuviškai išmoktų; 
kurs pratina savo lietuvišką šeimyną į lenkišką kalbą ir įšneka jiems, kad 
lietuviškoji kalba esanti niekam neverta . . . O kuo yra lietuvis be lietuviškos 
kalbos? Nėsant kalbos, vargiai bebus Lietuva. Iš tikro mes patys esame savo 
kalbos didžiausieji priešininkai. Ne vienas jaunas bajoras skundėsi, kad tėvai 
anuos nenoroms virvino išmokti lenkišką kalbą. Kas mums iš to, kad bajorai 
giriasi Varšuvoje ir kitur esą lietuviais; nemokant lietuviškai, svetimieji juos 
išjuokia“ (234-235). 

Kaip priešnuodis nutautimo baciloms naikinti iškeliami kitokie pavyz- 
džiai. „Kauno gubernijoj nuo lenkmečio kur ne kur kaimuose atsirado 

burliokai, kad mus maskoliškai išmokytų. Einu kartą ant prekyvietės 
(turgaus) ir girdžiu burlioką lietuviškai kalbantį. Priėjęs prie jo juokdamasis 
paklausiu: „o gi kodėl tu kalbi lietuviškai?' „Tai kaip mūsų čia mažiau, tai 
greičiau mums prider jūsiškai, ne kaip jums mūsiškai išmokti kalbėti“ (145). 
Ir toliau nurodo, kad blogai daro lenkai, kurie, čia atsikėlę, stengiasi savo 
kalbą primesti. 

Pavardes iškreipiantiems priešingas pavyzdys. Kalnujuose, netoli Rasei- 
nių gyvena žmonės su grynai vokiškomis pavardėmis, kurie ne tik nešneka 
vokiškai, bet ir nesupranta ir pyksta, jei kas juos vokiečiais vadina (145). 


„Keliaujant po Lietuvą galima girdėti visokius šnekesius ne vien tarp 
prasčiokų, bet ir tarp apšviestų žmonių ir ponų, kurie su paniekinimu 
lietuvišką kalbą paminėja, sakydami, kokia tai durnystė esanti šitą mužikišką 
arba būrišką (pagal jų atbulą mintį) kalbą norėti paaukštinti ar iškelti, 
kadangi toje kalboje negalįs nieks savo minties aiškiai išreikšti, ypač 
svarbesniuose atsitikimuose dėl to, kad ji labai varginga žodžiuose esanti. 
Tuo tarpu tie bėdžiai nežino, kad tam daiktui tik nepalankumas jų liežuvio 
ar nepažinimas kalbos kaltas. Tenueina tik į universitetus, tai pamatys, kaip 
ten pradėjo garbinti lietuvišką kalbą“ (286). Ir nurodo, kad lietuvių kalba 
dėstoma Karaliaučiaus universitete ir daugelyje Maskolijos universitetų 
(286). Aušra sumini daugybę svetimtaučių mokslininkų, besidominčių 
lietuvių kalba (274), labai iškelia Fr. Kuršaitį (102-104), M. Jankų (211-213), 
kun. Antaną Juškevičių (248-249). Straipsnyje apie poliglotą kardinolą 
Mezzofanti iškeliama, kad jis, nors ir mokėjęs daugybę kalbų, sakęs, kad 
prigimtoji italų kalba jam vis dėlto brangiausia. Straipsnis baigiamas: „O ką 
toks garbingas vyras sakytų, pamatęs, kaip lietuviai savo brangią tėvų kalbą 
niekina, keisdami ant žydiškos ir cigoniškos. Šiandien, kada neprieteliai 
Lietuvos pripažinti pradeda mums tą teisybę, kad ant svieto neesanti 
puikesnės ir senesnės kalbos, kaip lietuviška, mes patys tik ją niekiname, 
nenorėdami pažinti jos didę vertybę. Kadagi atsiras Lietuvoje kitas 
Mezzofanti, kursai žodžiu ir darbu prašviestų akis apspangusių lietuvių ir 
įkurtų širdyse jųjų meilę dėl savo kalbos?“ (211). 


Ir dar vienas priekaištas, tinkąs ir šiems laikams: „„Daugumas lietuvių, 
kaip žinome, išsimokina visokių kalbų, tik savo garbingų bočių kalbą per 
niekus laiko“ (274). 

Užtat aušrininkui džiaugsmą sukelia tie, kurie lietuvių kalbą vartoja, jos 
per niekus nelaiko. Džiaugsmą sukelia, kai ant Birutės kalno vienas vaikinas 
prakalbina lietuviškai: „(Garbė tam vaikinui ne už tai, kad jis pirmas po 
keleto metų, nebuvus man Lietuvoj, mane prakalbino lieuviškai, bet kad taip 
prakalbino žiuponuotą, kepaliušuotą, su pirštinėlėmis, poną, sutiktą ant 
Birutės kapo. Rasi ir jis suprato, kad turėjau būti lietuviu, nors ir nenešiojau 

barzdą maskolišką. Kitur kitoniškai atsakydavo, prakalbindavau lietuvius 
lietuviškai, atsakydavo man lenkiškai ar kitoniškai“ (106-107). 

Džiaugias aušrininkas, radęs Šiaulių kapinėse neseniai pastatytą pamink- 
lą su lietuvišku užrašu. O paminklą pastatė mokslus einą draugai savo 
anksti mirusiam draugui (179-180). 

Džiaugiasi jaunais lietuviais, kalbančiais lietuviškai: „Jauni lietuviai, 
girįždami iš mokslaviečių vidutinių ir aukštųjų, sugrįžta su tikra savo 
giminės ir kalbos meile, norint visą mokslą svetimoje kalboje ir svetimoje 
dvasioje yra gavę. Pagirtinas yra jų išsilaikymas ir neužšaldymas ir 
menkiausios dalies meilės tėvynės. Kitąkart vos į svetimą mokslavietę įstoję, 
jau ir ant amžių savo giminės ir. kalbos ir tėvynės išsižadėdavo ir 
nebenorėdavo nei kalbėti prigimtoje kalboje su savo gimine arba ir pačiais 
tėveliais, nemokančiais kitos kalbos“ (288). 

Džiaugiasi tais, kurie patys mokosi lietuviškai rašyti: neturėdami 
rašytinių raidžių pavyzdžio, kopijuoja spausdintąsias (288-289). 

Būta ir anais laikais šeštadieninių ir sekmadieninių lituanistikos mokyklų: 
„Mūsų kampe (Petropilyje) subruzdo lietuviai mokytiesi lietuviškai gramati- 
kos, ant to subatomis ir nedėlios vakarais padeda po porą adynų. — Bet 
apskritai sakant kažinkas dar nelabai aitriai imasi mūsų vyrai: vieni jauni, 
kiti seni ir laiko neturi ir t.t. (292). 

Panašumo kovoje dėl lietuvių kalbos seniau ir dabar — daugybė. Tik mes 
gal nebejtikinėjame, kad ir rojuje lietuviškai kalbėjo (19). 

Dėl lietuvių kalbos kovojama ir poezijoje, posmuojant eilėraščius apie 
lietuvių kalbos grožį, vertę, keliant jos meilę arba skundžiantis, kad ji 
niekinama. Jų necituosiu, tik pažymėsiu, kur tie eilėraščiai yra: 71, 75, 78, 
107, 180, 234, 265 puslapiuose. Žinomiausias šios rūšies eilėraštis, be abejo, 
yra J. A. Vištelio Lietuviškoji kalba (10-13). 


Rezignacinės mintys 

Yra dabar, buvo ir Aušros laikais tvirtinančių, kad geras lietuvis gali būti 
ir nemokėdamas savosios kalbos. Štai pora ten rastų argumentavimų: 
„Niekaip už tai netikiu, kad kalba pranykusi mumis pražudo, arba kad kalba 
gyvuojanti ir žaliuojanti mumis išgydo nuo ligų, įsimerkusių į giminės kūną“ 
(76). Kitur gina sulenkėjusius, lenkiškai kalbančius: „Bet tie patys ponai 
dažnai atmindavo, kas jie esą, ir kur priderėjo pasirodyti tikraisiais lietuviais, 
ne kitais rodėsi svietui ... Ir taip matome, kad mūsų poneliai neliovėsi, 
kalbėdami lenkiškai, būti lietuviais, nes užlaikė visas mūsų žymes (156). 


Kova dėl lietuvių kalbos mokyklose 
Priekalboje rašoma: „Tarp tokių teisybių pirmutinė būtų ta, kad Lietuvoj 
lietuviai mokslą ir apšvietimą lietuviškose mokslinyčiose gautų. Šiandien 

mes visi gana gerai numanome, jog iškalos (šuilės) su svetimomis mokslo 
kalbomis daugiausia lietuvius paverčia į svetimus ir atskiria vaikelius nuog 
jų gimdytojų“ (4). Kitur rašoma( „Ogi kur mokslai? Ar į tuos galime 
pažvelgti neverkdami? Mokslavietės — tuščios. Ar tai dėl to, kad 
lietuvininkai nenori mokindinti savo vaikų? Ne, ak ne; jie dejuoja ir 
guduruoja, kad negali leisti į mokslą vaikelius savo dėl to, kad mokytojai — 
girtuokliai maskoliai, kurie moka viską varyti per savo „„maskolišką“ pilvą, 
bet nemoka mūsų žmonėms ką gera padaryti. Verksminga tai diena, kada 
matai, kaip gudai mokina vaikus maskoliškai, kraipo mūsų kalbą ir atmintį 
tėvų... Kodėl neleidžia maskoliai, kad lietuviai savo vaikus lietuviškai 
mokytų, kodėl lietuvių kalba ir praeiga užmiršta gimnazijose? (226-227). 
Straipsnyje „Kalbos dalykuose“ duodami du pavyzdžiai iš vokiškų mokyklų 
vendų (slavų) kaimuose. Vienoje mokykloje mokytojas aiškindamas neven- 
gia vietinės kalbos, užtat rezultatai puikiausi: vaikas gerai moka ir vendiškai 
(gimtąją kalbą), ir vokiškai (25-25). Kitoje tokioje pat mokykloje dirba „kitas 
mokytojas — šiaip ne durnas žmogus, ale smarkus pavokiečiuotojas“, kuris 
niekina vaikų gimtąją kalbą. Rezultatas? Užklausta mokinė menkiau mokėjo 
abi kalbas (57-60). Išvada: vaikus reikia pradėti mokyti nuo „pažįstamos 
kalbos“ (gimtosios). Vadinas, ir lietuvių vaikai turi būti pradedami mokyti 
nuo „pažįstamos kalbos“. 


Kova dėl lietuvių kalbos bažnyčiose 

Kas nežino, kad lenkai, platindami Lietuvoje krikščionybę, drauge platino 
ir lenkiškumą. Šiuo klausimu Aušroje daug rašoma. Pacituosiu Čia tik dvi 
ištraukas: vieną iš S. Daukanto biografijos, kitą iš polemikos su lenkų 
laikraščiu Dziennik Poznanski. 

Štai pirmoji: „Kaip pirmiau, taip ir ant pradžios šio amžiaus lenkai turėjo 
didelę intekmę ant lietuvių; lenkų vietininkais Lietuvoje buvo kunigai 
katalikai, pasinėrę lenkiškame tėviškume (patriotizme); jie tai tikėjosi 
lietuvius perkalbėsią pasiversti į lenkus, priimti lenkų kalbą; to dėlei jie itin 
(labai) tankiai ir po bažnyčios sakydavo pamokslus lenkiškai .. . Vilniuje 
vieną kartą, kada kunigas mišias laikė, meldėsi bažnyčioje keli mūsų žmonės; 
greta stovėjo ir Daukantas. Po mišių kunigas pasakė mūsų žmonėms 
nesuprantamoje kalboje pamokslą; žmoneliai, atidžiai kunigo žodžių 
išklausę, išėjo iš bažnyčios, savitarpyje skundėsi ant nupuolimo savo vadovų, 
kad jie, žmonės, nei begali girdėti savaip sakant pamokslų, nei beturi knygų, 
iš kurių galėtų apsiskaityti apie daiktus, reikalingus krikščioniui. 

Tą šnekesį ir skundą per šalį girdėjęs S. Daukantas. Tokie žodžiai jo gerą 
širdį kaip peiliu pervėrė. Jis pasižadėjo nuo to laiko gyventi vien tiktai dėl 
gero savo žmonių, atpildyti savo krupštėjimu ir stanga tai, ko lietuvių 
kunigai ir kiti mokyti Lietuvos vaikai nedaro“ (14). 

Kitoje vietoje randame to lenkinimo rezultatus: „Dvasiška valdžia 
Vilniaus vyskupystės, dantis sukandusi, naikino ikišiol ir išnaikino lietuvišką 
kalbą — kur kur — ale Dievo namuose! ... Iš ten mums rašoma, kad per 
prilaikymą lietuviškose ,„„bažnyčiukėse“ lenkiškos ,„poniškos“ kalbos dėl 
išnaikinimo „lietuviškos mužikiškos bei pagoniškos“ kalbos, kaip to kampo 
ponai lenkai teikėsi mūsų kalbą vadinti, krikščioniški kunigai mūsų brolius 
lietuvius į pagonis pavertė! ... Tose parapijose, kur lietuviška kalba iš maldų 
ir bažnyčių išvaryta, retas yra katalikas, kursai priderančiai pažintų reikalus 
mūsų tikėjimo dėl išganymo dūšios prigulinčius, ir daugumas, paklausus: 
„kiek yra dievų?“ — „Dvylika“ ir daugiau atsako! O tai ir nedyvai, nes gudiški 
ir mozūriški kunigai vieton sėklą Dievo sėja tarp lietuvių per bažnyčias lenkišką 
kalbą, kurios niekas neprašo, o naikina lietuvių didžiausią skarbą, būtent jų 
puikią prigimtą kalbą“ (191). Ir toliau netiesioginis patarimas: „Dyvytiesi 
reikia lėtumu pačių lietuvių! Kitur, pradėjus kunigui pasakoti bažnyčioje 
nesuprantamoj kalboj, žmonės apsisukę laukan išeitų! (192). 

O štai dabartinė pogrindžio Aušra nr. 34 (74), aprašiusi siaubingą 
bažnyčių išniekinimą lietuviškoje Gudijos dalyje, daro išvadas: „Ir dar viena 
mintis braunasi į galvą, žiūrint į šį klaikų, siaubingą bažnyčių nusiaubimą. 
Čia, šiose bažnyčiose, kai kurie kunigai savo laiku buvo pasišovę pirma 
pašlovinti savo tautos šovinizmą, o tik paskui Dievą. „Jei nemoki lenkiškai 
— tegu neina išpažinties“. Vadinasi, traukis nuo Dievo, jei pirma 
nepagarbinai Lenkijos. Šūkis „Didžiausiai Dievo garbei“ buvo pakeistas 
šūkiu „„Didžiausiai Lenkijos garbei“. Jei nenusilenkei lenkiškumui — eik nors 
į pragarą. 

Ir štai ištiko Dievo rykštė. Atėjo pats pragaras ir papūtė savo mirties 
kvapu. Ar tai ne Dievo įspėjimas: „Neturėk kitų dievų, tik mane vieną“? 
(cituota iš Draugo 1983 m. 160 nr., 1 pusl.). 


Kova dėl lietuvių kalbos teismuose 


Aušros ėjimo pradžioje Rusija padarė kažkokią teismų reformą, o savo 
valdomoj Lietuvoj įkūrė Vilniaus, Kauno ir Gardino apygardos teismus, o 
Vilniuje dar ir tribunolą. Pasinaudodama ta proga, Aušra net keletą kartų 
rašo, kad teismuose turi būti vartojama vietinių žmonių kalba (51-52, 144, 
183, 226). Štai vienas būdingesnis pasisakymas: „„Maskoliai kaip visur, taip ir 
ant sūdo liepia šnekėti maskoliškai. Žmonės, nemokėdami jų kalbos, nei gali 
teisybę išaiškinti, nei kas tiesa parodyti — už tai visada pareina iš sūdo 
rūgodami ant „„maskolių teisybės“. Geriausiai jie padarytų, jeigu niekada ant 
sūdo nešnekėtų kitaip kaip lietuviškai — o po to pareikalautų vyresnybės, 
kad visi sūdžios Lietuvoje mokėtų šnekėti mūsiškai. Kas sūdija lietuvius, lai 
bent supranta kalbą sūdijamųjų“ (183). Kitur rašo, kad duodami prašymai 

įvesti lietuvių kalbą į teismus, motyvuojant, kad tokias teises jau turi latviai 
ir estai. (51-52). 


B. Aušros kalba 


Simonas Stanevičius parengė ir 1829 m. išspausdino naują ir papildytą 
gramatikos Universitas linguarum Lituaniae leidimą, vardu Trumpas pamokymas 
kalbos lietuviškos arba žemaitiškos“. Labai įdomi tos gramatikos prakalba, 
kurioje Stanevičius palygina Mažojoje ir Didžiojoje Lietuvoje leidžiamų 
knygų kalbą. Pagal jį, Mažojoje Lietuvoje išeinančių knygų kalba „prilygsta 
sodnams, kur medžiai ranka žmogaus po tiesumu ir patogiai susodinti yra“, 
o Vilniuje, vadinas, D. Lietuvoje, „tolygūs yra miškams, per save 
augantiems be sargo ir be jokio pridabojimo““. 

Pritaikius šiuos posakius dabartinės lietuvių kalbos ir Aušros kalbos 
palyginimui, tektų pasakyti, kad Aušros kalba tebebuvo „tolygi miškams, per 
save augantiems be jokio pridabojimo“, o dabartinė jau „prilygsta sodnams“, 
nes per ištisą šimtmetį po Aušros turėjome daugybę „sodininkų“ — 
kalbininkų, kurie lietuvių kalbą aptvarkė ir iškėlė į dabartinį lygį: K. Būgą, J. 
Jablonskį, Pr. Skardžių, A. Salį ir daugybę kitų. 

Aušros redaktoriai ir bendradarbiai buvo jauni žmonės, mokslus ėję 
rusiškose arba vokiškose mokyklose, lietuviškos kalbos pagrindus atsinešė iš 
savo šeimų, dažniausiai kaimiečių žmonių, kurie patys lietuviškai skaityti 
išmoko ir savo vaikus, būsimuosius aušrininkus, pramokė iš Aukso altorių ir 
Kantičkų. Jų, aušrininkų, kad ir kokius mokslus baigusių, lietuviškoji kalba 
buvo tik ūkininkiška, be didesnio skaičiaus abstrakčių terminų. Be abejo, jų 
žodynas buvo daug platesnis už daugelio mūsų inteligentų, čia mokslus 
baigusių, ir težinančių tik „virtuvinę“ lietuvių kalbą. Parafrazuojant 
Priekalbos motto, kad „Žmonės, nusidavimų nepažįstantieji, vis yra vaikai“, 
galime sakyti, kad žmonės savo kalbos nesimokę, toje srityje pasilieka vaikai. 
Ir aušrininkai lietuvių k. mokėjimo atžvilgiu buvo dar vaikai. Tačiau reikia 
pasakyti jų garbei, kad jie visada ieškojo tinkamų žodžių, tinkamų terminų 
minčiai išreikšti. 

Šioje dalyje ir bus stengiamasi trumpai peržvelgti ryškesnius rašybos ir 
žodyno skirtumus, ypatingesnį dėmesį skiriant į įvairių naujų terminų 
kūrimą. Daugelis tų terminų neprigijo, sukelia dabar mūsų šypsnį, tačiau 
atmintina, jog visa tai daryta didesnei lietuvių kalbos ir Lietuvos gerovei. Ut 
desint vires, tamen est laudanda voluntas! 


Ryškesnieji skirtumai 


Neliesiu čia nei Aušros rašybos, nei skyrybos, vadinasi, nei gramatikos, 
nei sintaksės. Jų tuo laiku lietuvių kalba ir nebuvo. Buvo vokiškai parašytos 

A. Schleicherio 1856 ir F. Kuršaičio 1876 m. gramatikos. Besidomintiems 
lietuvių kalba ir klausiantiems Aušra jas abi rekomenduodavo, nurodydama, 
kad jų galima gauti Prūsuose ir Petrapilyje (87). Pati Aušra pasisako, kad 
laikosi Schleicherio rašybos: „Mūsų statrašas (tiesraštis, ortografija) yra 
Schleicherio pastatytasis“ (120). 

Iš rašybos pirmiausia krinta į akis lenkiškas sz ir cz rašymas. Juk ir Aušra 
rašėsi Auszra. Tais rašmenimis atsikratė tik Varpas. Pirmuosiuose trijuose 
numeriuose visur vartojama w, išnykusi nuo 4 nr. Dvibalsis uo visur 
rašomas u su mažu 0 viršuje. Labai retai tevartojamas y, dažniausiai 
apsieinant su trumpuoju i (širdije, milinčio, givenimą, teisibė, padariti. Taip 
pat krinta į akį Dievo rašymas: dažniau rašoma mažąja negu didžiąja (215), 
atrodo, be jokios tendencijos. Beveik visur visada rašoma tadą, kadą, ko 
dabar nedarome. 

Iš sintaksės minėtina, kad visur po antraščių, nepaisant, ar jos susidaro iš 
vieno žodžio, ar daugiau, rašomas taškas, taip pat ir po autoriaus pavarde, 
ko dabar irgi nebedarome. 

Dabar sakome tai yra ir trumpinam t.y. Tada sakyta tai esti ir trumpinta 
t.e. (22). 

Iš kitų skirtumų krinta dar štai kas. Kai dabar nebaigiamas spausdinti 
straipsnis, gale skliaustuose pažymima: bus daugiau. Tada pažymėdavo: Dar 
ne viskas (18). Toliaus bus (210). O tęsinys vadinama: primezgims (56), 
primezgimas (88), priemazga (197). Dabar turime laikraščio ar knygos 
turinį. Tada buvo intalpa (54), įtalpa (220) ir įturis (187). 


Dabar verčiame iš vienos kalbos į kitą. Tada versti buvo išguldyti (19), o 
vertėjas — išguldytojas (70). Kitur vietoj versti vartojamas žodis perdėti 
(242), o vertėjas pasirašo esąs perdėtojas (242). 

Nutautimui pažymėti vartojami šiokie žodžiai: apvokiečiuoti (165), 
suvokiečiuotas (188), susilenkavimas (194). 

Yra žodžių kurių reikšmė yra suprastėjusi, gavusi niekinamą reikšmę, o 
tada to tiems žodžiams nepriskirta. Dabar žodis išduoti vartojamas nekilnia 
prasme, o tada knygos ir laikraščiai buvo dažniausiai ne leidžiami ar 
išleidžiami, o išduodami. Nors Aušros 5 nr. poantraštėje sakoma dabartiškai: 
Laikraštis, išleidžiamas ..., bet jo pabaigoje, paskutiniame puslapyje 
parašyta: „Išdavikas ir Redakteris Jon. Šliūpas“. Išdavikas čia ne išdavikas, o 
leidėjas. Dabar reikšmė pablogėjusi. 

Yra ir kitas žodis, kurio reikšmė pablogėjusi. Ieškant dailininkui pavadinti 
tinkamo termino, jis tada pavadintas teplioriumi (269), kitur tepliotoju (215). 
Pavadink dabar dailininką tepliorium ar tepliotoju! Dar randami dailininkui 
vadinti šie terminai: daildalius, daildaris (80). O dailininkas vartojo tada 
juodpaišą (77), arba piešalą. 

Šio skyrelio pabaigai pasvarstykime, ar prastas ar geras buvo mūsų 
valstybinio ženklo, vyčio, pavadinimas: „Lenkiškai-lietuviškieji pinigiukai 
yra nuo 1624 m., turi vieno pusėje žymę lenkų „arelio“ ir mūsų „vaikino“ 
(raitelis, ant arklio su iškeltu rankoje kardu), o ant kitos pusės išmušta 
didelė litara S.“ (285). 


Tarptautiniai terminai 

Archyvas — senraštvietė (80), atomas — pirmokas (48), barometras — 
oramieris (207), biografija — gyvata (51), geologas — žemės tyrėjas (80), 
harmonija — sanlydystė (273), inkubacija — įsikerėjimas (139), manifestas 
— apreiškimas (84), literatūra — rašliava (žodžio sudarymą aiškina: „tas 
žodis pablakus pyliavai, rinkliavai“ (203). Čia pat dar prideda: „kiti vadina 
literatūrą — rašėjyste, rašimene“ ..., istorija — nusidavimai (3), veikalas 
(92), istorikas — veikalų tyrėjas (80), muziejus — krautuvė (285), 
patriotizmas — tėviškumas (14), specialistas — amatininkas (15). 


Medicina 

Mediciniški pagrindiniai terminai vartojami visai priešingai negu dabar 
įprasta: daktarystė — vaistijimas (7), mediciniška pagalba — vaistiška 
pagalba (248), ligoninė (ligonbutis) — vaistinyčia (83), vaistai — gydykla 
(258). 


Geografija 

Kontinentų pavadinimai dažnai jau rašomi taip kaip dabar, bet yra ir 
skirtumų bei įvairavimų. Europa rašoma ir dabartiškai (140) ir Eiropa (84). 
Afrika — Aprika (86). Rusija dažniausiai vadinama Maskolija (52), Švedija — 
Žuvėdija (257), Vokietija dažniausiai vadinama dabartiškai, bet randame 
vadinant ir Vokžamiu (257), Ispanija — Španija (256), Prancūzija — kartais 
taip, kartais — Prancija (74). Jungtinės Amerikos Valstybės — skaitome 
žinią: „Respublikoje suvienytųjų žemių Amerikos, mieste Milwaukee 
nuplendėjo bais didelė gaspada, kur beveik 100 žmonių galą gavę (24). Dar 
įdomūs kiti vietovardžiai: Balkanų pusiasalis — Baltkalninis p. (222), 
Pabaltijis — Pabaltmaris (222), Viduržemio jūra — Tarpžeminės marės 
(175), Juodoji jūra — Mėlynmaris (283). O ar negražus Niagaros krioklio 
pavadinimas: Niagaros puolis (47). Suvalkų gubernija, turbūt verčiant iš 
senųjų šaltinių, vadinama Užgiriniu Taku (79). 

Dabartiškai rašomos šios tautos: vokiečiai (49), lenkai (186), latviai (52), 
estai-ingauniai (52), čekai (91), žydai (257), bet anglai — englenderiai, 
inglionas (21), anglijonai (82), graikai — grykai (49), grykonys (25), romėnai 
— rymijonai (49), švedai — žuvėdai (137), žvėdai (79), rusai — dažniausiai 

vadinami maskoliais (21), portugalai — portugalijonai (43), brazilas — 
brazylijonas (45), lietuviai — retkarčiais lietuviai (77), dažniausiai — 
lietuvininkai (114), airiai — irai (233), o arijai — arėjai (50). Kalboms 
pavadinti atitinkamai pridedama priesaga -išk. 


Kunigaikščių vardai 


Aušroje palyginti yra daug straipsnių, liečiančių Lietuvos praeitį, todėl 
neišvengiamai minimi ir senovės Lietuvos valdovai. Svetimuose šaltiniuose, 
iš kur tiems straipsniams imta medžiaga, jie įvairiausiai rašomi, 0 ir 
lietuviški dar nebuvo nusistovėję. Rašoma Mindaugis (187) ir Mindaugas 
(223), Gedminas (200), Algirtis ir Algirtas (38), Algiertas (38), Keistutis 
(104) ir Keistutas (38), Jagėla (108), Jiegaila (224) ir Jiegalius (193). Vytautas 
(38) beveik visur rašomas kaip dabar. Dar randame minint Skirgailių (108), 
Svidrigailių (108), Byrutą (108). 


Mėnesių vardai 


Mėnesių vardai šiek tiek skiriasi, verčiant juos į būdvardžius, kiti tokie 
pat. 1983 m. numeriai pažymėti ir mėnesiais: 1 — kovinis, 2 — balandinis, 3 
— gegužinis, 4 — berželis, 5 — liepos ir liepinis (114), 6 — rugpjūties, 7 — 
rugsėjas, šilinis. 8, 9 ir 10 numeriai sujungti į vieną ir rašoma: „už spalinį, 
lapkritį ir gruodį“. Tekstuose randame sausio (23) ir vasario (64) mėnesius. 
„Gromatynyčioje“ vienam paklausėjui atsakoma: „Lietuviški mėnesių 
vardai: januarijus, sausis; pėbruvarijus, vasaris; mercas, kovas; aprilis, 
balandis, karvelis; sultekis; majus, gegužės; junijus, berželis (birželis, sėjos 
m.2?), julijus, liepos m.; augustas, rugpiūtis; septemberis, rugsėjas, 
okboteris, spalių m.; novemberis, lapkritis; decemberis, gruodis“ (119). 


Žodžiai, vartojami kita prasme 


Yra keletas žodžių, kurie Aušros vartoti kitokia prasme negu dabar: 
atsakomybė — atsakymas (5); paroda — išstatymas, parodymas (114, 115); 
pažinimas — pažintis (103); prisiminimas — paminėjimas (6); puslapis — 
lakštas (300); narys (draugijos) — sąnaris (102); sudėtis, sudedamoji dalis — 
sandėlis (74); tiesa — teisybė (47); teisė — tiesa (52); rūšis — veislė (48). 


Įvairūs išsireiškimų ieškojimai 
Kad aušrininkai ieškojo lietuviškų ir sąvokai išreikšti tinkamesnių žodžių, 
rodo ir tai, kad kartais prie pavartoto žodžio skliaustuose duoda dar vieną ar 


kelis sinonimus. Štai dar truputis išsireiškimo ieškojimo rezultatų: arbata — 
žolinė (257); ateitis — atentė (163); gyvenimas, gyvybė — gyvastis (15); 

gyvenimas — gyvata (13); gyventojas — gyvatininkas (114); griuvėsiai — 
griuvenos (77); išaiškinimas — išguldymas (25); įsitikinti — persiliudyti (44); 
išvaizda — išveizdis (3); išžiūra (253); kaimynas — kaimėnas); kaina — prekė 
(1), prekis (298); krautuvė — pardavinyčia (84); lygis — stovykla (177); 
mišinys — sąmaištis (257); prašymas — malonės gromata (81); praeitis — 
praeitinė (19); prekė — pardavinys (200); prekyba — prekionė (228); 


priemaišos — priemaiščiai (73); prijungti — prikerglinti (202); rašalas — 
juodilas (175); regėjimas — žiūra (22); sąsiuvinis — siuvinys (XXX); 
švetimtautis — prašalaitis (79); tvirtovė — tvirtinė (16); skaistykla — 


šveistorius (205); rašytojas — raštininkas (37); rašėjas (63). 


Senovinės formos 


Senovinių vietininko formų, gausių kadaise religinėje literatūroje, Aušroje 
užtikta labai nedaug: maniep (44);, kuriump, mūsumpi (112); tavęsp (176); 
išguldimop (204); paženklinimop (205). 


Kitokia prasme vartojamos priesagos 


Priesaga -yst-ė dabar vartojama padaryti daiktavardžiams, reiškiantiems 
tam tikras ypatybes, kurių gali turėti žmonės ar daiktai arba kurios gali būti 
ir savaime, atitrauktai suprantamos (jaunystė, kunigystė). Aušroje ši priesaga 
vartojama -ij-a prasme, pažymint pačių daiktų gausumą, kuopą: žmogystė 
(4), žmonystė (173) — žmonija; kunigystė (182) — kunigija) bendrystė (177), 
bendrija, bendrovė, draugija; kareivystė (164) — kariuomenė) raštybė (177) 
— raštija. 


Kitokios galūnės 


Yra keletas žodžių, kurie vartojami kitokia galūne negu dabar įprasta: 
apygardė (150) — apygarda; aplinkė (77) — aplinka; karė (199) — karas; 
pasaulė (73) — pasaulis; tikybė (49) — tikyba; ūkė (154) — ūkis. Yra ir 
vienas būt. kart. laiko veiksmažodis, nuolat kartojamas, su dabar neįprasta 
galūne: vietoj tapo (tapti, tampa) — tapė (53). 


Baigiamosios pastabos 


Šį straipsnį ruošiant, naudotasi Aušros 1883-1884 m. komplektu, išleistu 
Lietuvių Istorijos draugijos 1983 m. Medžiaga imta tik iš 1883 m. Aušros, iš 
to leidinio imtos citatos ir puslapių numeracija po citatos. Cituojant 
nesilaikoma ano laiko rašybos. Minint pavartotus žodžius, puslapio nuoroda 
duodama tik viena, nors tas žodis gali būti pavartotas daug kartų. 

LIETUVIAI GYDYTOJAI AUŠRININKAI 


MILDA BUDRYS M.D. 


„Kaip aušrai auštant nyksta ant žemės nakties tamsybė, o kad taip jau 
prašvistų ir Lietuvos dvasia“. 
J. Basanavičius. 


Tautos sąmonės ir lietuvybės išlaikymui bei puoselėjimui šalia istorikų, 
filosofų, rašytojų randami ir lietuviai gydytojai, kurie, dirbdami savo 
profesinį darbą, daug laiko ir energijos skiria ir tautos reikalams. 

Šiemet švenčiant Aušros šimtmetį, noriu suminėti lietuvius gydytojus, 
kurie Aušrą redagavo, rašė straipsnius, rėmė ir platino. 

Gydytojai-aušrininkai tai nėra atskira gydytojų grupė, turėjusi savo 
ypatingas savybes, tai nebuvo grupė, veikusi pagal nustatytus reguliaminus 
ir įstatus, tai nebuvo vienos specialybės gydytojai, tai buvo pavieniai 
asmenys — gydytojai, praktikavę įvairiose vietovėse, kurias dažnai skyrė 
šimtai mylių; tai buvo žmonės, kurie turėjo savą charakterį, temperamentą, 
pomėgius ir interesus, kurie mylėjo, kentėjo, sirgo ir darė klaidų. Juos visus 
rišo tėvynės meilė ir Aušra. 

Prelatas Mykolas Krupavičius sako: „Ne Aušra pagimdė lietuvių tautos 
atgimimo sąjūdį, bet sąjūdis pagimdė Aušrą. (1) 

Devynioliktame šimtmetyje prasidėjo tautų atgimimas. Pradėta domėtis 
tautų praeitimi, istorija, kultūra ir papročiais. Tuo pačiu laiku atsirado ir 
liberalizmas, skelbiąs asmens, sąžinės laisvės ir tolerancijos idėjas. Atsirado 
ir socializmas, reikalaująs, kad gamyba ir jos produktų teisingas paskirsty- 
mas priklausytų visuomenei. Prasidėjo ir darbininkų judėjimas. Visa tai 
negalėjo išlikti nepaveikę mūsų jaunosios šviesuomenės, kilusios iš 
valstiečių. Buvę baudžiauninkų vaikai panoro būti laisvi ir nepriklausomi, 
rašyti savo gimtąja kalba, leisti laikraščius ir knygas, rūpintis tėvynės 
ekonominiu gėriu. Tais laikais buvo madinga būti liberalu ir studijuoti 
Karolį Marksą ir Friedrichą Engelsą. 

Liberalizmo ir socializmo idėjos palietė ir mūsų gydytojus — aušrininkus. 
Dr. Jonas Šliūpas nuo pat pradžios pasižymėjo pozityvistine, ar net ateistine 
pasaulėžiūra, dr. Juozas Andziulaitis, dr. J. Šliūpo įtakoje pasidarė liberalu- 
socialistu, dr. Juozas Bagdonas buvo aktyvus Socialdemokratų partijos 
narys, dr. Vincas Kudirka net labai skaudžiai nukentėjo už perrašymą 
sutrumpinto Markso Kapitalo hektografavimui, o dr. Stasys Matulaitis nuėjo 
dar toliau ir 1917 m. pasidarė aktyviu Komunistų partijos nariu. Tačiau, tai 
buvo paskiri asmenys, kurie nepakeitė Aušros ideologijos ir tikslų. Švenčiant 
Aušros dvidešimties metų sukaktį, dr. J. Basanavičius Varpe Nr. 3. 1903 m. 
rašė: „„.. tik J. Š. redagavimo metais buvo justi menkas socializmo kvapas“. 

Aušrai išvysti pasaulį daug padėjo Mažosios Lietuvos lietuviai: vienas iš jų 
buvo dr. Vilius Bruožis-Bruožaitis, gyvenęs ir praktikavęs Tilžėje Aušros 
gyvavimo metais. 

Jau 16-tam šimtmetyje Mažojoje Lietuvoje buvo spausdinamos knygos 
lietuvių kalba. Pirmoji spausdinta knyga Katechismusa prasty žadei, parašyta 
Martyno Mažvydo, pasirodė 1547 m. Jo pusbrolis Baltramiejus Vilentas 
1590 m. išvertė Bibliją, o Mikalojus Daukša, vyskupo Merkelio Giedraičio 
padedamas, Vilniuje 1595 m. išleido Katekizmą. 17-tame amžiuje Daniel 
Klein ir Kristupas Sapūnas rašė lietuvių gramatikąs. 

18-tame šimtmetyje Kristijonas Donelaitis (1714-1780) parašė savo 
garsųjį veikalą Metai. 19-tas šimtmetis davė du garsius lingvistus: Augustą 
Schleicherį (kuris buvo gydytojo sūnus) ir Fridrichą Kuršaitį (2). 

Tuo pačiu laikotarpiu (1877) buvo pradėtas leisti ir pirmas lietuviškas 
savaitraštis Lietuviška Ceitunga, kuris „bandė atverti skiltis ir Didžiosios 
Lietuvos bendradarbiams“. Tačiau vėliau Liet. Ceitunga „tautiškų straipsnių 
spausdinimą sulaikė ir ribojosi tik informaciniais ir tikybiniais straipsniais“. 
L. C. negalėjo patraukti Didž. Lietuvos inteligentijos, ir todėl 1883 metais po 
ilgų pasitarimų ir pasiruošimo pasirodė Aušra. L. C. ne tik nesipriešino naujo 
laikraščio pasirodymui, bet net parėmė pirmąjį numerį 150 rublių auka (3). 


I. Trys Aušros redaktoriai 


Daugiausia minimas ir gerbiamas yra pirmasis Aušros redaktorius dr. 
Jonas Basanavičius. 

DR. JONAS BASANAVIČIUS gimė 1851 m. lapkričio mėn. 23 d. 
Ožkabalių km. Bartininkų valsč. Vilkaviškio apskr. ūkininkų šeimoje. Tėvas 
Juras mokėjo skaityti ir rašyti ir lenkiškai kalbėti; keletą metų buvo valsčiaus 
vaitu. Motina Marė Birštonaitė buvo kilusi iš senos Birštonų giminės. Kaip 
pats J. B. savo autobiografijoje rašo: „„... dėl nežinomos priežasties teko 
man gimti jin asphyxia“ taigi pusgyviu ... tėvai jau tada mane, nors 
pusgyvį, pažadėję į kunigus leisti, jei tik Dievas teiksiąs dvasią įkvėpti į mano 

menką kūnelį“ (4). Vaikystę Jonas praleido namuose ir savo pradžios mokslą 
gavo iš „daraktorių“. Vėliau mokėsi Lukšių pradžios mokykloje ir 
Marijampolės gimnazijoje, kurią 1873 m. baigė su sidabro medaliu. 
Gimnaziją baigęs, po ilgų derybų su tėvais dėl kunigų seminarajos, įstojo į 
Maskvos Universiteto istorijos-filologijos fakultetą. Atvykęs į Maskvą turėjo 
labai nedaug pinigų, todėl pradėjo davinėti „lekcijas“ turtingųjų šeimų 
vaikams — kunigaikščio Galicino dukteriai, pulk. Medvalio dukteriai ir kt. (5). 
Pabuvęs istorijos-filologijos fakultete iki 1874 m. rudens, perėjo į medicinos 
fakultetą. „Medicina man labai patiko ir aš noringai ėmiausi darban“, rašo J. 
B., „bet ir nuo senesnių įpročių man sunku buvo atsiskirti. Ypač lietuvių 
tautos praeitis, kurios pažinimui jau nemažai laiko buvau pašventęs ir 
mediku tapus, man iš galvos išeiti negalėjo. Darbus laboratorijoje ir klinikoje 
atlikęs, aš ir vėliau dar vis trūsiausi neretai bibliotekose, ką tik įgriebdamas 
apie Lietuvą skaitydamas“ (6). J. B. baigė Maskvos Universitetą 1879 m. 
birželio mėn. 19 d. gaudamas gydytojo diplomą (7). Jis norėjo specializuotis 
chirurgijoje ir rengtis profesūrai, nes buvo paliktas prie universiteto „dėl 
sutobulėjimo“. Prof. Brau buvo pažadėjęs jam asistento vietą prie Basovo 
klinikos, bet tos vietos reikėjo laukti pusantrų metų (8). Laukdamas 
atsakymo, dr. J. B. grįžo į Ožkabalius, kur trumpą laiką praktikavo, kaip 
gydytojas, ir kartu bandė užmegsti santykius su lietuviais inteligentais. Tų 
pačių metų rudenį grįžo į Maskvą ir atidarė savo kabinetą, tačiau turėjo 
laukti net penkias dienas, kol pasirodė pirmas ligonis (9). „Tarytum iš 
anksto pramatydamas menką praktikoje pasisekimą, aš jau pirmiau ėmiau 
rūpintis gauti vietą, kur kitur ir iš Maskvos ištrūkti — būtent maniau apie 
Bulgariją. Prie to reiktų pridurti, kad „mano sveikata studijų laiku nuo 
menko maisto buvo susilpnėjusi, buvo nekokia. Dar nesenai ... aš buvau 
įsigijęs pleuritis sicca sinistra ir kelias dienas sirgau, todėl dabar pasirodęs 
prof. Černovui, kuris rado silpną dešiniojo plaučio viršūnę, gavau patarimą 
iš Maskvos išsikraustyti kur į šiltesnes padanges“ (10), 1879 m. lapkričio 
mėn. dr. J. B., gavęs kvietimą iš Bulgarijos Vidaus ministerio, išvyko į Lom 
Palanką, kur turėjo perimti ligoninės vadovybę. 

Lom Palanka buvo mažas miestelis su 8000 gyventojų. Dauguma buvo 
bulgarai, bet ten pat gyveno turkų, totorių, žydų ir čigonų (11). Ligoninę dr. 
J. B. rado prastoje padėtyje, todėl jo pirmas darbas buvo ligoninę padidinti, 
pritraukti kuo daugiau kaimo gyventojų lankyti ligoninę ir joje gydytis. Dr. 
J. B. rūpesčiu buvo pastatyta nauja ligoninė su 50-60 lovų. 1880 m. 
ligoninėje jau gydėsi 522 ligoniai ir ambulatoriją aplankė 114 ligonių (Prieš 
dr. J. B. atvykimą buvo gydyti tik 19 žmonių) (12). 

Dr. J. B., gyvendamas Bulgarijoje, be savo tiesioginių pareigų ligoninėje, 
rado laiko ir rašyti. Jis aprašė vieną ligonį su labai aukšta temperatūra, 
smulkiai ir atidžiai suminėdamas visus simptomus. Šį ligos atvejį jis paskelbė 

Maskvos mediciniškame žurnale. Šis straipsnis susilaukė didelio dėmesio ir 
buvo cituojamas visuose to laiko Europos universitetuose. Jis parašė ir 
daugiau mediciniškų straipsnių, tačiau jie nebuvo taip gerai įvertinti (Žiūr. 
Nuoroda I). 

Dr. J. B., giliai pasinėręs savo profesiniame darbe, nepamiršo ir lietuvių 
reikalų. Jis pradėjo susirašinėti su Prūsijos lietuviais — Kuršaičiu, Jakobu, 
Einoriu, dr. Sauerveinu ir kt. 1882 m. išvyko iš Lom Palankos. Išplaukęs 
Dunojum, pasiekė Belgradą, Zagrebą ir Vieną. Vienoje gyvendamas, dirbo 
prof. Bilroto (chirurgijoje), Brauno (ginekologijoje) ir kitose klinikose. 
Atliekamu laiku lankė bibliotekas. Iš Vienos trumpam laikui parvyko į 
Ožkabalius padėti savo broliui išvengti karo prievolės. Nieko negalėdamas 
padėti, vėl išvyko, ir šiuo kartu apsistojo Pragoje, kur norėjo pasitobulinti 
medicinoje. Čia jis dirbo su prof. Breiskiu, Eizeltu, Gusenhaueriu, Veisu, 
Chiaru ir kt. (13). 

„Apsigyvenimas Pragoje mano gyvenime turi didžiausios reikšmės, kur 
ne tik man pačiam yra svarbi, bet iš dalies visai Lietuvai. Čia, neperdėjus 
galima sakyti, stovėjo lietuvybės atgimimo vygė, iš kurios sušvito Aušra. Su 
Praga ir mano paties gyvenimas yra stipriai susirišęs“, rašo dr. J. B. savo 
autobiografijoje (14). 

Devynioliktame šimtmetyje prasidėjęs tautinis susipratimas atsispindėjo 
ir lietuvių inteligentijos tarpe. Pasirodė balsų ieškoti būdų pradėti leisti savo 
laikraštį. Dr. J. B. tuo reikalu 1881 m. kalbėjo su Sofijos spaustuvininku 
Zeinovu, vėliau su Pragos Calve spaustuve. Tačiau buvo nutarta pasirinkti 
vietą arčiau Lietuvos ir pagaliau apsistota prie Prūsijos — Ragainės ir Tilžės. 
Vietos lietuviui Jurgiui Mikšui sutikus atlikti technišką darbą, dr. J. B. sutiko 
būti redaktorium; ir tokiu būdu 1883 m. kovo mėn. pasirodė Aušra (15). „Be 
jo (J. B.) Aušra nebūtų galėjusi atsirasti, nes tuo metu jis buvo vienintelis 
lietuvis veikėjas, įgijęs jau tiek populiarumo lietuvių visuomenėje, kad galėjo 
prie bendro darbo pritraukti įvairių pažiūrų žmones (16). 

Aušra buvo priimta su dideliu entuziazmu. Jonas Juškevičius iš Kazaniaus 
rašė: „Ačiū, šimtasyk ačiū už žodžius parašytus tokiu gražium liežuviu 
lietuvišku ... galiu mirti pamatęs aušrą mūsų atsigaivinimo“ (17). Tačiau 
pati įspūdingiausia reakcija buvo dr. Vinco Kudirkos, kurią jis aprašė ir kuri 
buvo atspausdinta 1893 m. Varpo nr. 3, ,,... gavau pirmąjį „Aušros“ numerį. 
Žiūriu pirmame puslapyje stovi Basanavičius. „Pranašas“ pagalvojau. Ėmiau 
skubiai vartyti „Aušrą“ ir... neatsimenu jau visko... rodos girdėjau 
Lietuvos balsą, sykiu apkaltinantį, sykiu ir atleidžiantį, o tu, paklydėli, kur 
iki šiol buvai“ (18). 

Dr. J. Basanavičiui, gyvenančiam Pragoje, buvo sunku redaguoti Aušrą, o 
J. Mikšui pasitraukus, kilo klausimas net Aušrą likviduoti (19). Nors ir 
atsisakęs nuo redaktoriaus pareigų, dr. J. B. rūpinosi Aušra ir toliau. Savo 

laiške M. Jankui rašė: „Pragoj 26 Aug. '83. — M. Br. Ilgai laukiant ir jokios 
žinios apie „Aušros“ pasirodymą nesulaukiant, kreipiuosi vėl Taviespi, ar 
negalėtum nors tu kokią žinią suteikti?“. Atrodo, nesulaukęs atsakymo dr. J. 
B. vėl rašė: „„.. Pagalios dar kartą noru užmintie apie „Aušrą“. Ar 
negalėtum vėl ją atgaivintie ir siuntinėtie? ... Atrašyk apie vislab greit ir 
plačiau! „Aušra“ prigul prie svarių dalykų“ (20). 

Gyvendamas Pragoje, dr. J. B. susipažino su Gabriele Eleonora Mohi, 
čekų vokietaite. Jos tėvas tuomet buvo Amerikoje, o motina mirė plaučių 
džiova. Ji buvo prancūzų kalbos mokytoja, bet taip pat mokėjo vokiečių ir 
anglų kalbas. Vėliau, kiek pramokusi lietuviškai, pradėjo versti lietuvių 
dainas į vokiečių kalbą. Dr. J. B. vedė Ellą 1884 metais ir tuojau po vestuvių 
išvyko į Bulgariją, Elenos miestelį. Elena turėjo 5000 gyventojų, mažą 
ligoninę, dvi ortodoksų bažnyčias ir kariuomenės bazę. Čia begyvenant, 
paaiškėjo, kad Ella turi džiovą. Norėdamas jai padėti, dr. J. B. nutarė keltis į 
didesnį centrą. 1885 m. jis buvo perkeltas į Lom Palanką. Tuo laiku ėjo karas 
tarp Bulgarijos ir Serbijos. Kareiviai, eidami per Bulgariją, atnešė tifusą (21). 
1886 m. dr. J. B. susirgo plaučių uždegimu, o vėliau šiltine. Bėdos tuo 
nesibaigė, nes kitais metais jis iškentėjo atentatą. Savo laiške motinai rašo: 
„Lompolankoje, rugpiūčio 7, 1887 m. Mylimiausia motinėle! Rašau į jus gal 
paskutinį kartą ant lovos gulėdamas. Šiandien jau sutemus teko man eitie 
pas vieną ligonį, pakeliui beeinant vienas vyras Aleksandras Manoliovas, 
kursai mane vedė pas ligonį iš užpakalio eidamas tyčia į mane du šuviu iš 
revolverio paleido ir ronijo į krūtinę ir kairiąją ranką . . .“ (22). 1889 m. Ella 
mirė, turėdama tik 26 metus. Dr. J. B. tai buvo didelis smūgis, kuris pastūmė 
ji į depresiją ir melancholiją; ir tik didelis polinkis rašyti jį išgelbėjo. Šiuo 
laikotarpiu jis atliko labai didelį mokslinį etnografinį darbą. Dr. J. B. 
patikrino 1955 kareivius, aprašė jų fizines ypatybes (aukštį, svorį, kaukuolės 
išmatavimus) surašė liaudies papročius ir savo duomenis paskelbė knygoje, 
kurią išspausdino Sofijos Švietimo ministerija. Šis veikalas ilgą laiką buvo 
skaitomas standartiniu Europos etnografijos vadovu. Jis taip pat parašė 
didelį darbą apie Bulgarijos sanitarinę būklę; be to, išspausdino instrukcijas, 
kaip rinkti antropometrines žinias. Visi šie darbai suteikė dr. J. B. rimto 
mokslininko vardą. (Žiūr. Nuoroda II). 

Dr. J. B. niekad nepasižymėjo gera sveikata. Nuo 1892 m. turėjo 
arrythmia ir vartojo tinctura strophanti. Jis taip pat buvo alergiškas pienui, 
žirniams, kavai ir tabakui. 1893 m. prasidėjo neuralgija, paraestezija 
klubuose, „kojos pasidarė lyg medinės“. Tais metais dr. J. B. gydėsi 
Austrijoje, Vienoje., Krokuvoje, Muenchene, Heidelberge ir kt. Vėlesniais 
metais (1901-03) buvo nuvykęs į Vieną ir Karslbadą. O 1904 m. bandė 
Šveicarijos kurortus (23). Galvodamas, kad jo negalavimai pareina nuo 
kulkos, kuri buvo pasilikusi jo stubure, jis buvo nuvykęs pas prof. Rentgeną 

į Wurzburgą, o vėliau į Vieną pas kaulų specialistą. 1906 m. rentgeno 
pagalba buvo nustatyta, kur yra kulka, bet operuoti būtų buvę per daug 
pavojinga, todėl dr. J. B. visą savo likusį gyvenimą išnešiojo kulką, įstrigusią 
prie stuburkaulio. Savo laiškuose dr. J. Šliūpui rašo: „„Varnoje 2.VII.1902. 
Brangus draugai!... su mano sveikata — nog jos pradedu, nes ji man 
brangiausia — dar vis prastai ainasi. Diastasis urica apie kurią jau aš, Tau 
rodos, rašiau, dar vis pragaištie nenori, ir tik kelias dienas lithio carbonico 
negeras, vėl „gravelle“ pasirodo. Kepenų didumas nog dietos ir Karsbado 
druskos (,„Spruderssalz“) gėrimo, rods, gana sumažėjo, ir sopėjimo nejaučiu 
ir paraesthesijos su regione parietali jau beveik išnyko ... bus jau du 
mėnesiu — į dešinį petį man reumatiškas ar podagriškas skaudėjimas 
įsimetė, ir man tankiai sunku yra ilgesnę valandą rašius. Prie šito dar 
prisidėjo tuls „„curiosum“ apie kurį taipogi užtylėtie negaliu... parsisam- 
džiau tulam armėnui dėl.„Cafe“ (Kafehaus) orientališku budu įtaisyti... 
nuo rūkymo tabako iš nargilių ... su laiku mano nosyje tokia atsirado 
hypoaesthesia olymtoria formoj labai biaurios kakosmijos . . . taip kad man 
visas oras smirdi . . .“ (24). Po metų dr. J. B. vėl rašo: „„Varnoje, 13.XII/903. 
Mylimas Draugai!... vegetarijanu stojęs ar tapęs, aš, rodos nors iš 
palengvo, buvau šiek tiek pasitaisęs . . . bet pabudau iš miego su baisiomis 
palpitationes cordis cum arythmia, ir beveik 8 adynas gulėjau tarp gyvasties 
ir mirties, tuos tarpu po įtekmės hidroterapeutišku procedūrų (Abklasta- 
schung) nervai tarytum sustiprėjo biskelį, bet palpitacijos dar neišnyko, ir 
jos man neretai prieš akis stato — paralysis cordis ...“ (25) 

Varnoje gyvendamas dr. J. B. „jautėsi laimingas, kad nebuvo parazitu, o 
prisidėjo prie jos (Bulgarijos) augimo“ (26). Čia jis įstojo į Bulgarų 
Demokratų Partiją ir nuo 1899 m. iki 1903 m. buvo Varnos atstovu. 
(Varnoje ir dabar yra viena gatvė, pavadinta Basanavičiaus vardu). 1898 m. 
jis buvo priimtas į Bulgarų Literatūros draugiją. Jis nuolat rūpinosi 
Bulgarijos sveikatingumo reikalais, ragindamas įkurti kurortą su mineralinė- 
mis voniomis (spa), kėlė klausimą archeologinio muziejaus įkūrimo. 1900 m. 
buvo kviečiamas Bulgarų ligoninės Istanbule direktorium, bet dėl sveikatos 
atsisakė. 1903 m. kaip Bulgarijos Demokratų partijos atstovas dalyvavo 
kongrese ir paruošė partijos platformą sveikatos reikalais (27). 

Nors dr. J. B. ir labai giliai buvo įsijungęs į Bulgarijos gyvenimą, tačiau 
neužmiršo ir Lietuvos. Iš Balkanų jis išsiuntė į Tilžę dainų rinkinį, lietuviškų 
mitologijos fragmentų, pasakų rinkinį, medžiagą tautiškai vaistininkystei, 
medžiagą apie Lietuvos pilis. Vėliau, grįždamas iš Bulgarijos, visą medžiagą 
sudėjo į 2 tomus: biografijos ir Sauerveino raštai (1905 m.). Pats dr. J. B. 
žymiausiu savo darbu laikė tyrinėjimus apie „trakų-prygų tautystę ir jų 
atsikėlimą Lietuvon“. Iš tos rūšies darbų žymiausi yra „Žiponas ir žiponė“ 
(1885) ir „Žirgas ir vaikas“ (1885). 

1905 m. dr. J. B. grįžo į Lietuvą, turėdamas Bulgarijos pilietybę ir pensiją. 
Nors jis teturėjo tik 54 metus, nutarė daugiau nesiversti gydytojo praktika 
ir visą savo laiką paskirti Lietuvos reikalams. Grįžęs į Lietuvą, apsigyveno 
Vilniuje, kur išbuvo iki mirties — 25 metus. 


1905 metai atnešė daug įvairių įvykių, pasikeitimų: 1905 m. revoliuciją, 
karą su japonais. Tai sudarė sąlygas ir lietuviams reikalauti savo teisių. 
Atsirado partijos, politinės srovės. Socialistai norėjo vienybės su Rusijos 
proletariatu, tautininkai — autonomijos. Tais pačiais metais (1905) buvo 
sušauktas Didysis Vilniaus Seimas, kurio pirmininku buvo pakviestas dr. J. 
Basanavičius. 1907 m. dr. J. B. įvykdė savo svajonę ir įkūrė Lietuvių Mokslo 
Draugiją, kuriai vadovavo ištisus du dešimtmečiu ir kuri išaugo į rimtą 
mokslo įstaigą. Per visą savo veikimo laikotarpį (1907-1940) draugija turėjo 
2000 narių; iki 1916 m. paruošė ir išleido 56 vadovėlius, 5 tomus „Lietuvių 
tauta“. Biblioteka turėjo net 31,000 knygų, turiningą archyvą. Dr. J. B. 
draugijos atidaromajame žodyje buvo išreiškęs viltį, kad LMD kada nors 
perims Lietuvos Mokslo Akademiją (28) LMD 1913 m. nutarė siųsti 
delegaciją į Jungtines Amerikos Valstybes surinkti pinigų Tautinam Namui 
statyti. Pirmuoju delegatu vienbalsiai buvo išrinktas dr. J. Basanavičius ir po 
ilgų pasitarimų ir ginčų antruoju delegatu buvo išrinktas Martynas Yčas. 
Tokiu būdu abu delegatai per Berlyną, Bremenhaven'ą atvyko į New York'ą. 
Būdami J.A.V. jie aplankė 84 kolonijas ir surinko 23,799.36 dol. Dr. J. B. 
pasirodymas buvo labai didelis įvykis Amerikos lietuvių gyvenime. Vien 
pamatymo tos legendarinės asmenybės užteko pažadinti lietuvių tautiniam 
susipratimui Amerikoje (29). 

Pirmąjį pasaulinį karą ir pokarinį laikotarpį dr. J. B. praleido Vilniuje, 
dirbdamas draugijose pabėgėliams gelbėti ir rūpindamasis savo LMD. 1915 
m. Vilnius pateko į vokiečių rankas. Niekas negalvojo, kad vokiečiai yra 
Lietuvos ir lietuvybės saugotojai, tačiau bandė su jais derėtis dėl oficialaus 
pripažinimo. 1917 m. buvo sušaukta konferencija. Dr. J. B. ir vėl buvo 
pakviestas garbės pirmininku ir buvo išrinktas į Tarybą. Kai Taryba 1918 m. 
vasario mėn. 16 d. nutarė paskelbti Nepriklausomybės deklaraciją, dr. J. B. 
pirmasis pasirašė. Jis džiaugėsi, kad Lietuva yra nepriklausoma ir laisva, 
tačiau jo džiaugsmą aptemdė faktas, kad Lietuva neturi Vilniaus. Dr. J. B. 
pasiliko gyventi Vilniuje, kaip gyvas simbolis, kad Vilnius priklauso Lietuvai 
(30). 


Ir taip daktaras Jonas Basanavičius — gydytojas, aušrininkas, mokslinin- 
kas, tautosakos rinkėjas, istorikas, tautos žadintojas, nepriklausomybės akto 
signataras, ramus, taktiškas, kantrus, ištvermingas ir visų mylimas, ne 
veltui nusipelnęs Lietuvos Patriarcho vardą, mirė 1927 m. vasario mėn. 16 
d. Vilniuje. Palaidotas Rasų kapinėse. Antkapyje yra kuklus įrašas: „A.A. 

Daktaras Jonas Basanavičius „Aušros“ įkūrėjas, mokslininkas, tautos 
atgaivintojas 1851.XI.23—1927.I1.16“ (31). 

Antrasis Aušros redaktorius buvo dr. Jonas Šliūpas. 

DR. JONAS ŠLIŪPAS gimė 1861 m. vasario mėn. 23 d. Rakandžių km., 
Gruzdžių valsč., Šiaulių apsk. Jo tėvas buvo darbštus ir pasiturįs ūkininkas, 
motina Ona Vaitkutė kilusi iš Lukošaičių kaimo. Dar būdamas piemenuku, 
pats išmoko lietuviškai skaityti. Vėliau gyveno pas dėdę kun. Aloyzą, kur 
mokėsi lenkų kalbos (32). 1873 m. J. Š. išvyko į Mintaujos rusų gimnaziją, 
kurią baigė 1880 m. Tais pačiais metais įstojo į Maskvos universitetą 
filologijos studijuoti. Būdamas Maskvoje kartu su kitais lietuviais studentais 
leido hektografuotą laikraštėlį Aušrą — „lavinimuisi tėviškoje kalboje“. Po 
metų 1881 m. J. Š. perėjo į teisių fakultetą, o kitais metais persikėlė į 
Petrapilio universitetą studijuoti gamtos mokslų. Ten būdamas įsivėlė į 
studentų riaušes, buvo areštuotas ir kalintas 3 mėnesius Krėstų kalėjime. Po 
to grįžo į tėviškę ir mokė grafo Zubovo vaikus, bet neužilgo išvyko į 
Šveicariją. Negavęs paramos ir negalėdamas studijuoti, buvo nutaręs vykti į 
Čilę ūkininkauti. Gavęs laišką iš M. Jankaus ir susisiekęs su dr. J. 
Basanavičium, 1883 m. perėmė Aušros redagavimą. Tačiau ir čia negalėjo 
ilgiau pasilikti ir, vokiečių persekiojamas, grįžo į Lietuvą, o iš čia 
„mMmėtydamas pėdas“ 1884 m. išvyko į Jungtines Amerikos Valstybes (33). 

Apie gyvenimą Amerikoje J. Š. ,„Gromatos iš Amerikos“ — 1885 m. Nr. 
Aušroje rašo: „Amerika, Amerika! Visi šiandien šneka Europoje apie Ameriką 
ir rašo'apie ją kaip apie kokią išganytoją vargingo žmogaus. Verta-gi žinoti, 
kaip jinai tą vargužį išgano ... Kada aš ir būrys lietuvių atvažiavome į 
miestą Naują Jorką ir apsistojome „„Kesl-Gardene“ (Castle Gardens) tuojau 
atvyko guvus vyras kviesti mus pas save į gaspadą .. . Tie, kurie jį kviečia į 
savo namus, reikalauja už vieną nakvynę ant dienos po du doliaru (4 rubl.), 
o ką suvalgytum pas juos, tai jie skiriamai parokuos. Žmonėms, atvykusiems 
į Ameriką, yra viskas per brangu . . . už tai daugumas iki prasižiūri mieste, 
pasilieka su daigtais „Kesl-Gardens“ . . . Prasideda ieškojimas vietų ir darbo. 
O, kad čia taip pigei rastum darbą! Ne vienas prašvilpina beieškodamas savo 
paskutinį skatiką, ir jausdamas alkį, o kęsdamas plikį, eina melsti mylestybos 
pas perkupčius, kurie tyko galutinai tą vargšą apgramdyti . . . Kad pamatyti, 
kaip Amerikoje žmones ūkauja, nuvažiavau į Oksfordą ... ant darbo... 
Algos darbininkų yra visokeriopos, vienur gauna ant mėnesio 10 doliarų, 
kitur — 15, o kitur 18 . . . Pagrįžęs į Naują Jorką radau gromatą .. . tuojau | 
paieškojau gyvenimą tėviškainio ... Mikolo Tvarausko .. . kuris 1879 m. 
paleidė į svietą Gazietą Lietuvišką ...“ J. Š. susidraugavo su M. Tvarausku ir 
vieną sekmadienį — 20 d. liepos mėn. 1884 m. nuėjo į susirinkimą — „dėl 
apšnekėjimo bažnytinių reikalų .. . Kada pasibaigė reikalai susirinkimo, tai 
vienas lietuvninkas balsei visiems girdint perskaitė „prospektą“ Aušros... 

Aš pasiprašęs balso . . . pašnekinau susirinkimą — Brolei ir vyrai! Visi esame 
išsikraustę iš tėvynės ne dėl paleistuvystės, ne iš tingėjimo... bet 
gainiojami vargų, prispausti bėdomis gyvenimo, persekiojami vyresny- 
bių ... Bet mes visi tėvynę nešiojame savo širdyse ir jausmuose ... tą 
jausmą tiktai skaitome savyje, bet kiti apie tai nieko nežino, nes mes jiems 
apie tai nepasakome, kadangi neturime laikraščio ... Kiek aš žinau, nei 
vienas kitas laikraštis mums neatpuola kaip Aušra. Taigi mes mėginkime 
savo saraištį su tėvyne parodyti tuomi, kad parsisiusdisime Aušrą į savo 
kraštą ir kad patys į ją patalpinsime žinias apie tai, kaip mums sekasi svetur 
gyventi“. 

Pažintį su M. Tvarausku J. Š. išnaudojo savo svajonei įgyvendinti, leisti 
lietuvišką laikraštį M. Tvarauskas turėjo mažą spaustuvėlę, bet labai 
skurdžiai gyveno, todėl J. Š. atidavė visą savo turtą — 95 dolerius (34) ir tuo 
būdu 1884 m. pasirodė naujas laikraštis ,„Unija“ Iszdavejas M. Tvarauskas, 
rėdytojas Jonas Šliupas. Unija lietuviškas nedėlinis laikraštis, išleidžiamas 
New Jorkije (35). 

J. Š., prisimindamas tuos laikus, rašo: „Gyvenau be galo skurdžiai, 
gulėjau spaustuvėje ant žemės, o valgyti kartais per dieną kitą nieko 
neturėjome. Vėlai ėjau gulti ir keldavau 5 val. rytmety. Mano darbštumas 
apsimokėjo tiek, kad įsikūrė iš lėto būrelis susipratusių lietuvių“ (36). 1885 
m. pradžioje Šliūpas susivaidijo su Tvarausku ir šis jį atleido. J. Š. tada 
suorganizavo Lietuvos Mylėtojų Draugiją, nes buvo nutaręs vienaip ar kitaip 
tęsti savo darbą. Ši draugija turėjo remti laikraščio leidimą. Tais pačiais 
metais 1885 m. liepos mėn. jau pasirodė naujas lietuviškas laikraštis 
Lietuviškas Balsas. Tas laikraštis yra turtu Lietuvos Mylėtojų. Rėdytojas Jonas 
Šliupas. L. B-as išeina Naujame Yorke (37). 

Šie metai buvo laimingi ir dėkingi J. Š. Jis pradėjo leisti naują laikraštį, iš 
Lietuvos atvyko jo sužadėtinė Liuda Malinauskaitė, su kuria J. Š. susipažino 
dar Mintaujos lietuvių studentų draugijoje. Liuda buvo poetė, rašinėjo 
eilėraščius ir spausdino Aušroje, o vėliau Liet. Balse. Vienybėje Lietuvninkų ir kt. L. 
M. pasirašinėjo įvairiais slapyvardžiais: Aglė,.Eglė, Šarka, ir kt. (38). Nuo pat 
atvykimo į Ameriką ji aktyviai įsijungė į J. Š. darbus ir pasidarė jo didžiausia 
talkininkė. Ji ne tik padėjo savo vyrui spaudos darbuose, bet, dirbdama 
siuvykloje, išlaikė šeimą ir kartu rėmė laikraščio leidimą. Gyvenimas ėjo 
savo keliu. Kai prie anksčiau 1886 m. gimusios dukters Aldonos, dar 
prisidėjo sūnus Kęstutis, gimęs 1888 m. tai šeimos našta dar labiau 
pasunkėjo. Aldona sakydavo, kad „ji esanti tikras L. B. vaikas“. Girdi, kai 
gimiau, tėvai net lopšio negalėjo įsigyti: Tėvas, dirbdamas spaustuvėje, ją 
taip pat atsinešdavo ir suvystytą, paguldydavo rinkyklos stalčiuje (39). J. Š., 
turėdamas finansinių bėdų, nutarė persikelti į Šenadorių (Shenandoah, Pa.), 
kur gyveno daugiau lietuvių. Tačiau ir čia laikraštis neilgai išsilaikė ir 1889 

m. sustojo ėjęs. L. B. sustojus J. Š. vėliau „Lietuviški raštai ir raštininkai“, 
rašė: „.. kada ir Lietuvos inteligentai nesykį ir neteisingai smeigė į širdį 
rėdytojui „L. Balso“, kuris beveik ir savo šeimynos laimę buvo pašventęs dėl 
lietuvybės, jau sukriušo po našta vargų ir persekiojimų, kerštų ir keiksmų 
rėdytojas ir apdengtas širdies žaizdomis bei su nuspausta dvasia, sviedė 
darbą, kurį „veliju, kad kiti veikėjai su didesniu karščiu ir pasišventimu 
galetu dirbti“. Ant galo su kruvina širdžia rėdytojas iš Šenadorio, kur 
galiaus buvo apsigyvenęs, — pasišalino, kad „susitvertų tykų ir ramų 
gyvenimą, toliau nuo parodavietės dėl lietuviškojo svieto“ (40). Galutiną 
sprendimą tačiau nulėmė žmonos Liudos-Eglės reakcija, kai ji priekaištauda- 
ma pasakė: „Kas tau svarbiau — susirinkimas ar šeima? Štai vaikai 
pusbasiai, suplyšę, neužtenka pinigų net pienui, o tu tegalvoji apie savo 
laikraštį.“ Po to ji taip susijaudino, kad nužėrė nuo stalo eilinį L. B. numerį, 
apvertė raidžių kasas ir išbarstė raides ... (41). 

Iš Šenadorio J. Š. išvyko į Baltimorę studijuoti medicinos, o žmoną su 
vaikais išsiuntė į Lietuvą, kur Šliūpienė turėjo gauti tėvų palikimą. Tačiau, 
negavusi pinigų, 1890 m. rudenį grįžo į Ameriką atgal. Tuo tarpu J. Š., 
gyvendamas Baltimorėje, bandė verstis ir studijuoti. Norėdamas išsilaikyti, 
pradžioje užsidėjo cigarų prekybą. Apie savo vargingą gyvenimą J. Š. parašė 
savo žmonai 1889 m. XI.16 d. laišką: „Štai jau subatos vakaras ... vėlai 
šiandien namo grįžau... jeigu galima apie namus šnekėti... šiek tiek 
pinigų susikrapščiau ... užmokestį už universitetą turiu kišenėje. Atlikęs 
lekcijas universitete, velkuosi į miestą, siūlydamas tavorą .. . iki šiol dar vis 
šiaip taip sukuosi“ (42). 1891 m. J. Š. baigė Maryland Medicinos mokyklas — 
University of Maryland School of Medicine and Surgery ir gavo gydytojo 
diplomą (AMA Archyvas). 

Apie savo medicinos praktiką dr. J. Š. rašo: „Kaip gydytojas Amerikoje aš 
turėjau gerą pasisekimą ne tik vietose, kur gyvendavau, bet ir ten, kur 
nuvykdavau su prakalbomis. Visur laukdavo chroniški ligonių būriai, ypač 
rėmė ukrainiečiai, slovakai ir net italai kviesdavo prie gimdančių moterų. 
Buvau vietinės gydytojų draugijos ir Amerikos Med. Associacijos nariu ir 
šiaip gydytojų tarpe turėjau labo linkinčių draugų — vokiečių ir kt. Kartu su 
vienu lenku gydytoju buvau įsteigęs lietuvėms akušerių kursus ir apie 30 
mokinių išėjo iš tų kursų pasėkmingai“. Taip rašo dr. J. Š. apie savo 
daktarystę „„Trumputė epizotiška mano gyvenimo eigos apibrėža-išpažin- 
tis“ (43). Savo mediciniškas žinias dr. J. Š. gilindavo lankydamas kursus. 
1900-01 m. jis lankė New Yorke Pomedicininių studijų mokyklą, į kurią 
priimdavo gydytojus tik po kelerių metų pastovios medicinos praktikos. 
Norėdamas suderinti savo gydytojo darbą su lietuviškuoju veikimu, dr. J. Š. 
kilnojosi iš vietos į vietą. Praktiką pradėjo Wilkes-Barre, Pa. (1891). Kitais 
metais jau buvo Plymouth, Pa. (1892), Shenandoah, Pa. (1893-94), Scranton, 

Pa. (1895-1900), New York (1900-01), Philadelphia, Pa. (1902-06) ir vėl 
Scranton, Pa. (1906-1917). (AMA Archyvas). 

Scrantone dr. J. Š. gyveno žydų rajone. Žydai emigrantai, galėdami su 
juo susikalbėti vokiečių ir slavų kalbomis, buvo labai patenkinti savo 
daktaru. Jie jį mėgo ir juo pasitikėjo. Šioje apylinkėje taip pat buvo dideli 
geležies fabrikai, turį kelis tūkstančius darbininkų, kurie daugumoje buvo 
rytų Europos emigrantai ir kalbėjo slavų kalbomis. Dr. J. Š. ne tik gydė 
ligonius savo kabinete, bet davė patarimus ir per laikraščius arba 
kalbėdamas susirinkimuose. Scrantone gyvendamas, kiek prasigyveno, 
susitaupė pinigų, net vaistinę įsigijo (44), tačiau jis nebuvo gobšus, nes 
„daug ligonių esmi gydęs dovanai, be atlyginimo“ rašo dr. J. Š. savo 
išpažintyje. 

Straipsnių mediciniškomis temomis dr. J. Š. parašė nedaug (Žiūr. 
Nuoroda 3) tačiau šiaip jis buvo labai produktingas rašytojas. Savo 
straipsnius pasirašydavo slapyvardžiais: J. S. Kuokštis, J. S. Anžuolaitis, 
Lietuvos Mylėtojas, ir kt. 


K. Račkauskas rašo: „Tas faktas, kad Jonas Šliūpas tapo gydytoju ir 
pasišalino nuo raidžių kasos, nuo zecerio vinkelio ir nuo spausdinamosios 
mašinos, negalėjo nepaveikti amerikiečių inteligentų tarpusavio santykių. 
Šliūpas gydytojas visada rašydavęsis Dr. J. Šliūpas, buvo svaresnis, 
autoritetingesnis, oresnis, negu laikraštėlio leidėjas — redaktorius, kovoto- 
jas, puoląs kitus ir saugodamasis nuo ruošiamų jam smūgių (45).* 

19-to šimtmečio Amerikos lietuviai emigrantai daugumoje buvo 
beraščiai, jauni vyrai, bėgę nuo bado, kariuomenės, ieškodami geresnio 
gyvenimo. Nors jie ir nemokėjo lenkiškai kalbėti, bet dažnai iš nežinojimo, 
save vadino „paliokais“. J. Š. pirmasis bandė įskiepyti „savęs atpažinimą“ ir 
įrodyti, kad lietuvių tautos praeitis yra garbinga, o kalba — graži ir 
turininga. Jo pirmoji ataka buvo prieš lenkus, ypač lenkų kunigus, nes jie 
„lietuvninkus po daug sykių pinigų reikaluose apgavo ir bažnyčias nuo 
lietuvninkų atėmė“ (46). J. Š. vėliau išleistoje knygoje „Lietuviški raštai ir 
raštininkai“ rašo: „Buvau iškeiktas, kaip lenkų tautos priešas už tai, kad 
darąs separatizmą tarp lietuvių ir lenkų, tokiu būdu ketvirtą Lenkijos 
išdraskymą vykdąs“ (47). Pyko ant J. Š. ne tik lenkai, bet ir lenkuojantieji, o 
ypatingai nepatenkinti buvo lenkų kunigai, iš kurių globos J. Š. traukė 


* K. Vairas-Račkauskas buvo dr. J. Šliūpo artimas draugas Amerikoje. Jis buvo 
susitikęs su dr. J. Š. Palangoje ir su juo kalbėjęs. Račkauskas turėjo paruošęs 
Šliūpo ir Burbos laiškų rinkinį, ir buvo pasirengęs jį išspausdinti. Šis rinkinys dėl 
nežinomų priežasčių niekad nebuvo išspausdintas ir šiuo laiku yra Vytauto Šliūpo 
asmeniniame archyve. 

lietuvius. Čia ir prasidėjo jo straipsniai ir raštai prieš kunigus ir bažnyčias, 
nes, jo manymu, tai buvo tikras lietuvių lenkinimas. 

Ūmus, karšto būdo J. Š. įsisiūbavo ir pradėjo rašyti straipsnius ne tik 
prieš kunigus, bet ir prieš religiją. Antiklerikalinėmis bei ateistinėmis 
temomis J. Š. išvertęs paskelbė „Dievas, dangus ir pragaras“ (1893), „Tikyba 
ar mokslas“ (1895), „Gyvenimas Jėzaus Kristaus (1896), „Tikri ir netikri 
šventieji“ (1907 ir 1930) — (48). Tačiau kai kurių nuomone „Š. laisvamany- 
bė dažnai tebuvo tik jo suvokto lietuviškumo kelio naujas proveržis, kartais 
tik atskiras smūgis baudžiavų junge užguito lietuvio sąmonei išjudinti ir jai 
išryškinti“ (49). 

Įdomu, kad ir Jonas Basanavičius, kurį su Šliūpu jungė ne tik lietuvybė, 
bet ir materialistinė pasaulėžiūra, tik be to priešreliginio „ermyderio“, kurį 
jis laikė kenksmingu, 1903 metais apibūdindamas Šliūpo veiklą, atkreipė 
dėmesį ne tik į Šliūpo pozityvinę įtaką lietuvių katalikų organizavimui, bet ir 
į jo katalikiškos veiklos pagyvinimą prieštikybiniais mokymais (50). 

Dr. J. Š. „apšvieta, švietimas, mokslas (prie to dar laisvė)“ buvo magiški 
žodžiai, kuriuos jis nuolat kartojo — jis stengėsi šviesti tautiečius kuo 
arčiausiai su jais bendraudamas. Tuo keliu kreipė juos į pozityvinę ar net 
ateistinę pasaulėžiūrą (nors tai nebuvo jo pagrindinis tikslas) — (51). Dr. J. 
Š. tyra intencija, jo pasiaukojimas šviesti tautiečius nebuvo daugelio suprasti 
ir įvertinti. Jo radikalinė pasaulėžiūra ir pagal ją skleidžiamas mokslas 
nepatraukė lietuvių daugumos išaugusios bažnytinėje ideologijoje (52). 

Dr. J. Š. ne tik rašė ir leido laikraščius ir knygas, jis stebėjo gyvenimą ir 
aktyviai jame dalyvavo. Neapsiėjo be jo Lietuvos Krikščionybės 500 metų 
sukakties minėjimas (1886). 25 metų baudžiavos panaikinimo sukaktis 
(1887). Jis, supratęs reikalą jungti visus lietuvius į vieną organizaciją, 1886 
m. suorganizavo suvažiavimą Shenandoah, Pa. ir įkūrė „Susivienijimą Visų 
Lietuvninkų Amerikoje“, 1905 m. buvo Pirmojo Amerikos Politinio Seimo 
rengimo komiteto narys. Apie savo darbą Amerikoje dr. J. Š. rašo: „... link 
darbų Amerikoje. Man rodosi, jog nieks nepaabejos, kad Amerikoje aš 
pirmas pakėliau papartį lietuvybės, jau dar įsteigdamas „Uniją“ kruvoj su 
Tvarausku, jau išleisdamas „Liet. Balsą“ ir sutverdamas „Susivienijimą 
V.L.A. Tarpe kitų dalykų, aš prisidėjau ir bažnyčias lietuviškas įsteigti, o net 
tūlus kunigus partraukti“ (k.a. Varnagirį, Burbą) — (53). Savo „credo“ 
apibūdina rašydamas, jog norėjęs „pabudinti iš miego Lietuvą, atgaivinti ją 
dvasiškai, pakelti medegišką padėjimą ir padaryti ją laimingą vienodai 
sulyginus jos sąnarius“. 

Kalbant apie dr. J. Š. veiklą Amerikoje, negalima praeiti tylomis ir 
nepaminėti jo draugystės su kun. A. Burba. Jie abudu buvo žemaičių kilmės 
ir artimi kaimynai. Kun. Burba dar prieš atvykdamas į Jungtines Amerikos 
Valstybes rašė J. Š.: „Gardinas, 1880.IX.5 ... labai džiaugiuosi, jog ką 

padarei Amerikoje atgaivinimo mūsų tamsių brolių ... Tikiuosi, jog man 
Amerikon nusigabenus reiktų mudum broliškai susigyventi, nes, kaip žinai, 
ir aš esu karštas tėvynainis“. Kun. Burba, atvykęs į Ameriką ir įsikūręs 
Plymouth'e 1889 m. lapkričio mėn. 2 d. vėl rašė: ,,„...Jau bene trečias 
mėnuo eina, kaip aš atsigabenau į Ameriką. Pagyvenęs Amerikoje nors porą 
mėnesių, jau galiu apie jūsų darbus lietuvystės ką pasakyti. Daug sukėlėte 
lietuvių iš miego. Jeigu šiame dalyke dirbdamas nebūtumėte saužinės ir 
tikeimo dalykų kliudę, šiandien jau būtumėte neišpasakomai augštai stovėję 
akyse lietuvių ... Taip tai nebūk, jūs ant amžių turėsite garbę Lietuvos 
rašliavoje“. Kitame laiške 1889.XI.7 d. kun. Burba rašo: „Žinoma mudviejų 
idėjos nesutinka tikėjimo ir saužinės dalykuose, o visur kitur yra vienas 
steigimas ir bus jis iki mūsų mirio ...“ (54). 

Kun. A. Burba savo „karjerą“ darė kunigų ir parapijiečių tarpe, o J. Š. tuo 
tarpu studijavo. Nors ir buvo išsižadėjęs dirbti lietuvišką darbą, J. Š. 
neiškentė ir nutarė suorganizuoti Lietuvių Mokslo Draugiją. Tuo reikalu jis 
parašė laišką kun. Burbai. Atsakydamas į J. Š. laišką kun. Burba rašo: 
„„-. kaip uždėsite ją (draugiją) ir jos įstatus nustatę išspausdinsite, tada aš 
su didžiausiu džiaugsmu prigulėsiu“. J. Š. norėdamas atsilyginti už pažadėtą 
paramą, pasižadėjo talkininkauti Vienybei Lietuvninkų. J. Š. rašo: „... Į 
„Vienybę“ kaip turėsiu kada valną valandą, parašysiu ši bei tą — iki šiol 
negalėjau. Mokslu turiu taigi užsiimti, idant išduočiau egzaminus“ (55). 1889 
m. pabaigoje J. Š. kun. Rodavičiaus ir Burbos padedamas įkūrė Lietuvių 
Mokslo Draugiją moksliškoms knygoms leisti. Tos draugijos lėšomis 
Prūsuose J. Š. išleido savo „Lietuviški raštai ir raštininkai“. 1893 m. tos pat 
draugijos likučiais J. Š., jau daktaru būdamas, ir su kun. Burba susipykęs, 
Andziulaičio padedamas irgi Prūsuose leido mėnesinį laikraštį Apšvietą, o 
vėliau Naują Gadynę (1894-96). 

Dr. J. Š. ir kun. A. Burbos draugystė nesiribojo tik tautos reikalais, jie 
vienas kitam padėjo ir „žemiškuose reikaluose“. Kun. Burbai labai sunkiai 
sekėsi išmokti anglų kalba. Jis skundėsi, kad negalįs prisiversti išmokti 
angliškos kalbos ir 1889.XII.11 d. parašė laišką J. Š.: „Ar nežinai, kur 
kartais gerą rankvedį, iš kurio būtų galima veikiame laike pramokyti. Gal 
ant svieto nėra sunkesnios kalbos dėl išmokimo už anglišką, nes kitaip 
rašosi, o kitaip išsitaria.“ J. Š. atsakydamas 1889.XII.23 rašo: „„.. dėl 
angliškos kalbos pramokimo siunčiu mažą kningutę, iš kurios ir pats 
pirmiausia buvau pradėjęs mokintiesi ... tik prašau užmokesties už ją 
nesiųsti (56). 

Išvykęs studijuoti J. Š. neturėjo pinigų ir bandė uždarbiauti, pardavinėda- 
mas cigarus. Tačiau mokslo baigimui reikėjo daugiau pinigų ir todėl jis 
kreipėsi į kun. Burbą: ,,... sunku, brolau, man ant širdies, kad vienval ir 
vienval priverstas esmi Tavęs prašinėti pinigų ... Mano padejimą suprasi, 

kada pasakysiu, juog iš visų turiu kišenėje 7 dolerius.“ Kun. Burba, 
atsakydamas 1891. sausio mėn. 14 d. rašo: ,„„...prisiunčiu tau dabar 30 
dolerių, o paskui daugiaus kiek tav būtinai yra reikalinga pinigų dėl 
pabaigimo mokslo, aš iš paskutinės rūpinsiuosi tave šelpti“. Pabaigoje laiško 
rašo: „Nors mudviejų asabiškos pažvalgos yra priešingos tikėjimo dalykuose, 
vienok apšvietime tautos yra vienodi troškimai ir siekiai. Todėl ant amžių 
liksime tikrais draugais ir nesitikiu, kad mudu galėtu supjudyti!“ (57). Tačiau 
ši draugystė neišsilaikė „ant amžių amžių“. 1891 m. rugsėjo mėn. 2 d. kun. 
Burba parašė J. Šliūpui laišką: „...jau mudviejų draugystės ryšys 
pertrūkęs, nes ir pati lietuvystė ir katalikystė mane tai daryti priverčia“. Dr. 
J. Š. atsakė ramiu ir taikiu laišku, pasirašydamas „Tave nuoširdžiai 
sveikindamas -liekuosi Tave mylintis J. Šliupas“. Kokia buvo tikroji šios 
nesantaikos priežastis, nėra tikrai žinoma. Vienų nuomone, tai buvo kunigų 
spaudimas. Pats dr. J. Š. savo išpažintyje rašo: ,,... per kitų kunigų ant jo 
(kun. Burbos) gulimą ir vyskupų įskundinėjimą, tarp mudviejų kilo smarkių 
barnių“ (58). Kitų nuomone kivirčas kilo dėl Juozo Andziulaičio. Kai L. 
Andziulaitis išspausdino V. L. straipsnį „Tomas Miunceris ir didysis būrų 
maištas“, sekant vokiečių autorių V. Zimmermano veikalą, kun. Burba 
apkaltino jį išjuokiančiu katalikų bažnyčią. Dr. J. Š. bandė ginti, sakydamas, 
kad tai yra istorinis veikalas ir „raštas apie ,„Mincerį“ yra teisingas. 
Amžinais priešais jie nepasiliko, nes kun. Burba greitai „atvėso“ ir po kiek 
laiko vėl parašė laišką: „Mylimas drauge . . . Pradžioje, teisybe, buvau labai 
užpykęs, bet dabar, kada supratau aiškiai, kaip p. Andz. (kurį Plymouth'o 
lietuviai „mokslo dr.“ sąnariai pravardžiuoja: pusgalviu .. .) ir tavo gromatą 
paskutiniąją skaitant, mane juokas ima“ (59). Dr. J. Š. savo auto-biografijoje 
rašo; „„.. prieš mirtį mudviem susitaikius ir pažadant antkapinę kalbą 
pasakyti, įvertinant darbą ir asmenybę mirusiojo. Tai aš atlikau ne prie 
kapo .. . bet laikraštyje Ateitis (60). 

1917 m. dr. J. Š. išvyko į Rusiją susitikti su lietuviais veikėjais ir suderinti 
J.A.V. lietuvių ir Lietuvos laisvės siekimus; tais pačiais metais dalyvavo 
Stockholmo lietuvių konferencijoje; 1919 m. buvo Lietuvos atstovu ir 
delegatu Paryžiaus taikos konferencijoje; vėliau buvo Lietuvos pasiuntiniu 
Latvijoje ir Estijoje. Įsivėlęs į politinį darbą, dr. J. Š. vėl atvyko į J.A.V. ir, 
surinkęs aukų Lietuvos atstatymui, 1921 m. grįžo į Lietuvą, kur buvo 
paskirtas prekybos ir pramonės Biržų banko direktorium. Čia gyvendamas 
dėstė higieną ir visuotinę literatūrą Biržų gimnazijoje. 1922 m. persikėlė į 
Šiaulius ir mokytojavo Šiaulių gimnazijoje. Nuo 1924 m. iki 1928 metų dėstė 
medicinos istoriją Lietuvos Universitete. 

Norėdamas pagerinti Lietuvos ekonominį gyvenimą, dr. J. Š. steigė 
akcines bendroves. Jo pastangomis Biržuose buvo sukurta prekybos b-vė 
Agaras, atgaivinta spaustuvė, kurią dar prieš karą buvo įsteigęs Martynas 

Yčas. Be to, jis įsteigė ,,Nemuno“, „Dubysos“, Biržų geležinkelio, Lietuvos 
Garlaivių ir daugelį kitų bendrovių (61). 

1928 m. mirė jo žmona Eglė Šliūpienė. 1929 m. dr. J. Š. susituokė su 
Grasilda Grauslaite ir kitais metais susilaukė sūnaus Vytauto. 1930 m. jis 
išsikėlė į Palangą, kur buvo burmistru iki 1939 m. 

V.D.U., įvertindamas dr. J. Š. darbus, suteikė jam istorijos, teisių ir 
medicinos garbės daktarų laipsnius. Jo 75 metų sukakties proga buvo 
suruoštas Kaune Valstybės Teatre minėjimas (1936). Minėjime dalyvavo 
Universiteto rektorius, profesoriai, ministeriai, įvairių organizacijų atstovai; 
buvo gauta daug sveikinimų. Apie šį minėjimą pats dr. J. Š. rašo: 
„Lietuviškoji visuomenė iškėlė man 75 metines tokias sukaktuves, kokių 
retas kuris žmogus tesulaukia, man jos tuo malonesnės, kad mano nelauktos 
ir tikrai nuoširdžios“ (62). 

Daktaras Jonas Šliūpas — gydytojas, aušrininkas, rašytojas, publicistas, 
istorikas, lietuvių praeities tyrinėtojas, laikraščių ir knygų leidėjas, politikas, 
pramonininkas — vienų garbinamas, kaip lietuvių tautos atgimimo 
žadintojas, kitų keiksnojamas, kaip bedievybės skleidėjas, perėjęs audringą o 
kartu ir vargingą gyvenimą, pasenęs ir pavargęs, be tėvynės, karo audrom 
siaučiant, mirė Berlyne 1944 m. lapkričio mėn. 6 d. Jo pelenai buvo pervežti į 
Chicagą ir palaidoti Tautinėse Kapinėse. 

DR. JUOZAS ANDZIULAITIS gimė 1864 m. gruodžio mėn. 12 d. Gaisrių 
km. Antanavos valsč. Marijampolės apskr. 1883 m., baigęs Veiverių 
Mokytojų Seminariją, mokytojavo Garliavos pradžios mokykloje ir 
bendradarbiavo T. Žilinsko redaguojamame laikraštėlyje Naudingos Veiverių 
Seminarijos Valandos. Jis mokė vaikus lietuviškai skaityti ir rašyti iš 
draudžiamų lietuviškų knygų (63). Čia gyvendamas susipažino su lietuvių 
veikėjais — rašytojais J. Mačiu-Kėkštu, Ksaveru Sakalausku-Vanagėliu, 
vaistininku Kaziu Aglinsku, kuris buvo įkūręs kuopelę rūpintis Aušra, P. 
Kriaučiūnu, P. Arminu ir kt. Nuo 1884 m. J. A. Kalnėnas pradėjo rašyti 
eilėraščius, rinkti tautosaką ir etnografinę medžiagą ir siųsti į Tilžėje 
spausdinamą Aušrą. Dėl ryšių su lietuvių spauda, vyriausybė pradėjo jį sekti 
ir pasiūlė mokytojo vietą už Lietuvos ribų. Nenorėdamas išsikelti iš Lietuvos 
ir bijodamas suėmimo, J. A. slaptai perėjo sieną ir pasiekė Tilžę (64 ir 65). 

Tuo laiku Aušra buvo tvarkoma ir redaguojama J. Mikšo. Plečiantis 
spaustuvės darbui, Mikšui buvo sunkiau prižiūrėti Aušros leidimą, todėl J. A. 
pasirodymas Tilžėje buvo labai naudingas. J. A. perėmė Aušros redagavimą 
(1886) ir išleido du numerius Nr. 5 ir Nr. 6. J. Mikšo, o tuo pačiu ir Aušros 
finansinė būklė pradėjo sunkėti — dr. J. Basanavičius sirgo, M. Jankus 
atsisakė padėti, Mikšas subankrutavo, ir tokiu būdu Aušra sustojo ėjusi; net 
užsilikę rankraščiai pateko į kreditorių rankas (66). 

J. A., netekęs darbo, nutarė vykti į Jungtines Amerikos Valstybes. 

Atvykęs į Ameriką, kaip ir kiekvienas tų laikų emingrantas, neturėjo pinigų 
ir todėl pirmiausia pradėjo dirbti Shenandoah, Pa. anglių kasyklose, o vėliau 
pardavinėjo „Pain Expeller“. Susisiekęs su J. Š. pradėjo bendradarbiauti jo 
visuose leidžiamuose laikraščiuose (67). J. A. buvo ištikimas L. B. 
bendradarbis ir J. Š. draugas. J. A. ne tik rašė straipsnius, eilėraščius, 
vertimus, bet sekė vietinį gyvenimą, jį aprašydamas ir atsiųsdamas 
korespondencijų. Tuo laiku „Šenadoryje įsikūnijo nuo seniai peršamas brolio 
Augustino sumanymas įkurti savąją vartotojų draugijos valgomųjų daiktų 
krautuvę. Tas įvyko daugiausia šv. Jurgio draugijos narių rūpesčiu. 
„Šenadoryje jau yra padarytas pirmas žingsnis tokios draugystės, kuri uždės 
kromą ant akcijų“, taip rašė 1886 metų Liet. Balso pirmame numeryje 
vyriausias anuomet jo bendradarbis J. Andziulaitis (68). 

Neilgai trukus L. B. sustojo ėjęs (1889), o jo žlugimas buvo didelis smūgis 
J. Š. Norėdamas surasti kaltininką ir nenorėdamas prisiimti kaltės, jis savo 
išleistoje knygoje „Lietuviški raštai ir Raštininkai“ skyriuje „Keli žodžiai 
apie laikraščius“ apkaltino savo buvusį prie Lieh Balso bendradarbį J. 
Andziulaitį „labiausiai užkenkusiu tam laikraščiui“. Tik Varpo redaktoriui 
Šerniu-Adomaičiui prašant, išmesta nekultūringi priekaištai tam asmeniui. 
Šernas rašo: ,,... tik ant mano prašymo Šliūpas sutiko išmesti vietą, kur 
Andziulaitis buvo pavadintas paleistuviu ... ir girtuokliu ir labiausiai 
užkenkusiu Lietuviškam balsui“ (69). 

1886 m. vasario mėn. Plymouth'e pasirodė savaitraštis Vienybė Lietuvninkų 
(Šis laikraštis vėliau buvo pavadintas Vienybė ir perkeltas į Brooklyną) V. L. 
turėjo didesnį pasisekimą lietuvių tarpe. 1890 m. kun. A. Burbai tarpinin- 
kaujant, J. A. buvo pakviestas redaktorium (70). Savo įžanginiame 
straipsnyje J. A. pažadėjo laikraštį „„Rėdyti grynoje lietuviškoje kalboje ir 
tikroje tėvyniškoje dvasioje, eidamas ranka rankon su krikščionišku 
katalikišku tikėjimu, laikydamas sau už pareigą, jį gaivinti ir šildyti žmonių 
širdyse“. Be to, pažadėjo įvesti naujus skyrius — mokslo, literatūros, 
politikos (71). 

J. A. — Kalnėnui perėmus redaguoti V. L. kun. Burba rašo: „,„... jau prie 
Vienybės yra rašytojas p. Andziulaitis (Kalnėnas) bet p. Paukštys pribijo, kad 
ką bedievišką nepradėtų rašyti. Tame dalyke aš jo baimę numalšinau“ (72). 
Norėdami įrodyti, kad jie (J.Š. ir J.A.) yra katalikai, jie atliko velykinę 
išpažintį (73). Nors J. Š. ir buvo išdergęs savo draugą J. A., bet šis, 
žinodamas karštą ir netaktišką J. Šliūpo būdą, nekreipė dėmesio į tai ir liko 
jo draugu, o gal ir J. Š. praėjo pyktis. Atrodė, kad trejetuko (kun. Burbos, J. 
Šliupo ir J. Andziulaičio) santaika bus pradžia vienybės, taikos ir lietuvybės 
išlaikymo laidas. Tačiau ši idilija neilgai tęsėsi. Kun. Burba pradėjo būti 
nepatenkintas J. A. „nes kaip kur (jis) kliudąs katalikybę laikraštyje, o visų 
bėda ant mano sprando krauna“ rašė kun. Burba J. Š. 1891 m. liepos mėn. 17 

d. (74), o kai J. A. išspausdino „Tomas Miunceris“, kun. Burba labai 
susijaudino ir vėl parašė laišką J. Š. ,,... ką buvo patalpinęs Andz. pereitame 
numeryje aš jam pasakiau, kad už tą dalyką aš ant jo esu piktas“ (75). Kun. 
Burba šį straipsnį palaikė „išjuokiančiu katalikų bažnyčią ir į nieką 
paverčiančiu teologiją ir šventus sakramentus“. Jo nuomone tai neatneša 
nieko gero tik skaldo lietuvius ir trukdo lietuvybės darbą. J. A. tačiau galvojo, 
kad „didžiausia nelaimė musų išeivių tautiškojo gyvenimo be abejones yra 
bažnytiniai vaidai. Ten, kur parapijos susideda iš lenkų ir lietuvių, vaidai 
niekados nesiliauja... išvengti nesutikimus bus galima, kada lietuviai 
neturės su lenkais jokios sėbrystės ... šitie vaidai atvede ant to, kad 
bažnyčia liko per licitaciją parduota ir parapija pakriko“. Taip rašė 1891 m. 
Vienybės Lietuvninkų Nr. 3 vedamajame rašte jos redaktorius, buvęs aušrinin- 
kas J. Andziulaitis (76). Tačiau nesantaika tarp kun. Burbos ir J. A. didėjo. 
Kun. Burba skundėsi, kad „Andziulaitis pas maną gromatą rašinėja, 
būdamas už kelių žingsnių“ taip pat „„nepoilga mano du geru vaikinu (pas 
Silv. ir Paukštį) parvertė į bedievius fanatikus, kuriuodu būdamu katalikais 
nenorėjo nei girdėti apie prisirašyma prie L. M. Dr. Tapusiu sąnariais 
draugystės visai atsimetė nuo prigulėjimo prie bažnyčios“ (77). Dr. J. Š. 
bandė ginti J. A. sakydamas, kad jis esąs labai darbštus, geras redaktorius, 
tik neturi draugų. J. Š. rašo kun. Burbai: „„... Vienybė mažai kliudo, pagal 
mano matymą katalikybei, dėlto nėra ką perdaug Andžziulaičio užsivarinė- 
ti... Jei ne jis, kas šiandien Vienybė užlaikytų jos vietoje? Tegul ant 
Andziulaičio kas šiaip ar taip pašneka, tačiau jis savo darbą labai gerai 
atlieka, kaipo apšvietesniems, nekaip neišpuola prisidėti prie rūgštinimo 
būvio Kalnėno“ (78). Tačiau gaudamas daug priekaištų ir protestų iš 
katalikų draugijų ir kunigų, kun. Burba pašalino J. A. iš redaktoriaus 
pareigų. Atsisveikindamas su skaitytojais, 1892 m. vedamajame straipsnyje 
Andziulaitis rašė: „„... pagaliau tapiau (po ilgo padirbėjimo lietuvybei) 
pastumėtas į šalį nuo to darbo, ir tai neviežlyvu būdu (nemandagiai) . . . Prie 
to viso aš matau tiktai vieną aušrinę žvaigždelę Lietuviškose padangėse, kuri 
lietuvystės valtį įstengs pakieravyti gerose ir ištikimose vežėse, o tai 
Lietuvių Mokslo Draugystė Amerikoje .. . jai yra lemta tapti išvalnytoja 
lietuvių genties iš pančių, priespaudos, persekiojimų, nežinios, pažeminimo“ 
(79). Atsilygindamas už pašalinimą iš redaktorių, J. A. parašė kun. Burbai 
laišką „Plymouth, Pa. May 30, '92. Guodotinas Tamsta: Iš vakarykščio 
Tamstos pamokslo (1) matau, kad ir pinigai bedievio negal būti Tamstai 
košerni, o Dievui megus“ (80). Be to, J. A. pašalino kun. Burbą iš LMD ir 
parašė straipsnį Plymouth Tribune apie „Lietuvių vaidus“, išpeikdamas visus 
katalikų kunigus ir veikėjus. 

Išėjęs iš V. L. redaktoriaus pareigų, J.A. rašė ir aktyviai reiškėsi Apšvietoje iki 
1893 m. Jai sustojus eiti, J. A. metė literatūrinį darbą, įstojo į College of 

Physicians and Surgeons Baltimorėje, kurią baigė 1894 m. Tapęs gydytoju 
dr. J. A. nusikėlė į New Britain, Conn., kur iki mirties vertėsi gydytojo 
praktika ir buvo aktyvus AMA (Amerikos Gydytojų Sąjungos) narys. (AMA 
Archyvas). 

Paskutinis dr. J. A. pasirodymas lietuviškoje visuomenėje buvo per 
Pirmąjį Amerikos Politinį Seimą 1906 m. Philadelphijoje. Seimui rengti buvo 
sudarytas komitetas, į kurį įėjo dr. J. Šliūpas ir dr. J. Andziulaitis (81). 
Apsigyvenęs New Britain, Conn. ir vedęs švedę, dr. J. A. iš lietuviško 
veikimo pasitraukė. 

Dr. J. Andziulaitis yra padaręs didelį įnašą į Aušrą ir kitus lietuviškus 
laikraščius. Pirmieji jo eilėraščiai buvo romantiški, idealizuoją praeitį“ 
„Mirus Keistučiui“, Aušra — 1884 m. Nr. 12 ir kt. Vėlesniuose raštuose jis 
pasirodė daug karingesnis ir kovojo už laisvę, smerkė priespaudą „O 
liuosybė Maskvužėle“ („„Aušra“, 1886 m. Nr. 6.). J. A. rinko tautosaką ir 
gyvendamas Tilžėje (1885) išspausdino Allūžius iš Lietuvos padavimų. J. A. 
buvo paruošęs daug vertimų. Iš didesniųjų yra „Tomas Miunceris ir.didysis 
būrų maištas“, E. Freemano anglų istoriko „Europos istorija“ (1891). J. A., 
pasidaręs realistu, smerkė pataikavimą carui, smerkė net Aušros romantiką, 
propagavo socialistines idėjas. „Ką daryti“, „Ar mes valni?“ ir kt. Savo 
literatūrinės veiklos pabaigoje dar išvertė keletą grožinės prozos kūrinių (82 
ir 83).* 


* Juozo Andziulaičio raštai išleisti Lituanistinės bibliotekos serijoje: Juozas 
Andziulaitis-Kalnėnas, Raštai, Vilnius, 1971. 

II. 
Aušros bendradarbiai 


Be trijų Aušros redaktorių iš 70 bendradarbių, buvo dar 7 gydytojai: 
Juozas Bagdonas, Vilius Bruožis-Bruožaitis, Antanas Buivydas, Vincas 
Kudirka, Stasys Matulaitis, Adomas Sketeris ir Jonas Spudulis. 

Šalia didžiųjų aušrininkų dr. J. Basanavičiaus ir dr. J. Šliūpo, reikia statyti 
ir dr. Juozą Bagdoną. 

Prof. med. dr. Juozas Bagdonas gimė 1866 m. balandžio mėn. 6 d. Slibinų km. 
Kybartų valsč. Vilkaviškio apsk. Mokėsi Naumiesčio dviklasinėje, vėliau 
Marijampolės gimnazijoje. Baigęs gimnaziją, įstojo į Varšuvos universitetą, 
bet po 3 metų persikėlė į Maskvos universitetą, kurį baigė 1891 m. 
gaudamas gydytojo diplomą. Baigęs mokslus, grįžo į Lietuvą ir pradėjo 
verstis gydytojo praktika Naumiestyje, kur išgyveno iki 1896 metų. 

Studijuodamas Varšuvoje priklausė Lietuvių Studentų Draugijai, o 
persikėlęs į Maskvos universitetą, įstojo į Maskvos Lietuvių studentų 
draugiją ir aktyviai dalyvavo teisinių ir ekonominių mokslų sekcijoje. 1886 
m. Kvietaičio slapyvardžiu išspausdino Aušroje korespondenciją „Isz Lietu- 
vos“ (1). 

Nors buvo jaunas, bet užsidegęs lietuvišku patriotizmu, J. B. jau 1888 m. 
Marijampolėje dalyvavo pirmame būsimųjų Varpininkų susirinkime (2). 
Vyriausias Varpininkų organas buvo metiniai susirinkimai (1888-1905), kur 
buvo renkamas Varpininkų centro komitetas. J. B. nuo oficialaus dalyvavimo 
komitete atsisakydavo, tačiau buvo uolus Varpo ir Ūkininko bendradarbis ir 
nuo 1899 m. iki 1905 m. Buvo abiejų laikraščių redaktorius. 1895 m. per 
Velykas pas dr. J. B. į Naumiestį buvo atvažiavęs Vilniaus Lietuvių 
socialdemokratų partijos steigėjas dr. A. Domaševičius. Šiame susirinkime 
Varpininkai nutarė palaikyti santykius su LSDP ir tuo būdu sustiprinti 
„lietuviškąjį elementą“ (3) 1896 m. nuo Varpo atskilo socialistai ir įkūrė 
Lietuvos socialdemokratų partiją. Varpininkai į partiją susiorganizavo tik 
1902 m., įsteigdami Lietuvių demokratų partiją (4). Dr. J. B. ir dr. K. Grinius 
laikėsi „nuosaikiaisiais“ ir kurį laiką atstovavo varpininkams LSD partijoje. 

Gyvendamas Naumiestyje, dr. J. B. labai plačiai varė lietuviškos spaudos 
platinimo darbą. 1896 m. dėl rastų jo bute spaudinių buvo kalinamas 
Kalvarijos kalėjime. Tuo laiku Marijampolėje buvo suorganizuota Sietyno 
draugija užsienio spausdinamiems leidiniams platinti. Prasidėjus Sietyno bylai, 
kuri tęsėsi kelerius metus, nukentėjo apie 35 asmenys, jų tarpe ir dr. J. B. 
Tačiau sužinojęs teismo sprendimą, 1899 m. pabėgo į Vakarus, pradžioje į 
Mažąją Lietuvą, o vėliau į Angliją, Prancūziją ir Šveicariją. Išsisukęs iš 
suėmimo ir atsidūręs užsienyje, dr. J. B. apsiėmė redaguoti Varpą ir Ūkininką 
(1899-1905) ir Naujienas (1901-1902). 

1899 m. gavęs iš Amerikos lietuvių kvietimą prisidėti prie lietuvių 
paviljono rengimo pasaulinėje Paryžiaus parodoje, 1900 m. noriai ėmėsi 
darbo (dr. J. B. gyvendamas Paryžiuje vartojo Daumanto slapyvardę). 
Gyvendamas Londone, dr. J. B. padėjo suorganizuoti pirmąją lietuvių 
parapiją (1900), o būdamas Škotijoje, įkūrė Šviesos draugiją. Nelegaliai grįžęs į 
Lietuvą, 1902 m. dalyvavo Lietuvių demokratų partijos suvažiavime, bet 
greitai turėjo sprukti atgal į Šveicariją, kad išvengtų suėmimo. Apsigyvenęs 
Škotijoje, gavo praktikos teises ir vertėsi privačia praktika. 1906 m. grįžo į 
Vilnių. Karui prasidėjus, buvo paskirtas Vilniaus karo ligoninės vyr. 
ordinatorium. Po metų su ligoniais buvo iškeltas į Maskvą. 1918 m. Lietuvai 
atgavus nepriklausomybę, grįžo į Lietuvą ir nuo 1919 m. buvo paskirtas 
Sveikatos Departamento direktorium, o nuo 1925 m. Universiteto Medici- 
nos katedros vedėju. 1924 m. buvo Medicinos fakulteto dekanu. Būdamas 
profesūroje, parašė „Įvadas į bendrą mediciną“ (1926). Šiuo laiku taip pat 
įsteigė Blaivininkų draugiją, kuriai vadovavo ir leido laikraštį Blaivioji Lietuva 
(Blaivybė ir Sveikata) — (5). 


Dr. J. B.-ą jo buvę studentai ir kolegos prisimena, kaip gerą, nuoseklų ir 
sąžiningą profesorių, pedagogą ir gydytoją. Nežiūrint jo amžiaus, (56 m.) jis 
buvo auskultacijos ir perkusijos meistras ir to išmokė savo studentus. Jis 
taip pat mokė studentus gerai ištirti ligonį, jį analizuoti, suprasti ir jam 
padėti. Reikia manyti, kad jis buvo vienas iš geresnių gydytojų, nes Lietuvos 
vyriausybė jį pakvietė Sveikatos departamento direktorium, o vėliau 
Lietuvos universiteto profesorium (6). 


Prof. dr. J. B. buvo ne tik pedagogas, mokslininkas, bet ir aktyvus 
visuomenės veikėjas, rašytojas, publicistas; rašė politiniais, istoriniais ir 
socialiniais klausimais, rinko senus dokumentus. Prof. J. B. surinko Karpių 
šeimos XVI-XIX amž. archyvą, turintį apie 5000 dokumentų, ir visa tai 
perdavė Lietuvos universiteto Vaižganto muziejui (7). Jis yra daręs ir 
vertimų; vienas iš svarbiausių yra Vasilevskio „(Gedimino krikštas“. 
Rūpindamasis lietuvių istorine medžiaga, dr. J. B. jau 1901 metais skatino 
dr. J. Basanavičių įkurti „Lietuvišką mokslo draugystę“, kuri užsiimtų tik 
moksliškais tyrinėjimais. Ši draugystė turėtų suorganizuoti tautišką muziejų 
(8). Tą idėją dr. J. Basanavičius galutinai įvykdė tik 1907 m., įkurdamas 
Lietuvių Mokslo Draugiją Vilniuje, 1903 m. organizuojant Aušros 20 metų 
jubiliejų, dr. J. B. kreipėsi į dr. J. Basanavičių, kad jis prisidėtų prie šio 
minėjimo. Dr. J. Basanavičius atsakydamas, rašo: ,„Varnoje, 3.XI'902. Mielas 
Kolega! .. . aš labai sąjausmiai pritariu tam užmanymui ir kiek galima bus, 
prisidėsiu vieną ar kitą paduotos programos punktą išpildydamas. Sukak- 
tuves reik švestie pradžioje kovo mėnesio, kada pasirodė pirmasis „Auszros“ 
numeris“ (9). Sekančiame laiške dr. J. Basanavičius vėl rašo: ,„Varnoje. 23 

XII 902 ... Prižadėtąjį straipsnį dabar siunčiu .. . iš šito straipsnio matai 
autentišką „„Auszros“ istoriją...“ (10). 

Išėjęs iš Universiteto dr. J. B. vertėsi privačia praktika Kaune. Rusams 
užėmus Lietuvą, nors jau turėjo 78 metus amžiaus, pasitraukė į Vakarus. 
1951 m. atvyko į Jungtines Amerikos Valstybes ir apsigyveno Clevelande, 

kur 1956 m. birželio mėn. 8 d. mirė (AMA Archyvas). 

Mažosios Lietuvos lietuviai, padėję išleisti Aušrą, davė ir vieną gydytoją 
— Aušros bendradarbį — dr. Vilių Bruožį-Bruožaitį. Dr. Vilius Bruožis-Bruožai- 
His gimė 1843 m. gegužės mėn. 17 d. Ragainės apsk. Medicinos mokslus baigė 
Karaliaučiuje. 1871 m. apgynė disertaciją „„Bestimmung der absoluten 
Blutmenge in Tierkoerper“ ir gavo medicinos daktaro laipsnį. 1870-71 
metais buvo karo gydytojas ir dalyvavo prancūzų-prūsų kare. Grįžęs iš karo, 
gyveno Drezdene, Berlyne ir nuo 1885 m. Tilžėje. 

Dr. V. B. turėjo didelę praktiką, nors „buvo girdėt Dr. Bruožį brangiai 
imant už patarimą ir per daug ligonių turint“ (11). Jis buvo net suradęs 
naujų vaistų ir jais gydė savo ligonius nuo džiovos, rachito ir kt. * 

„Dr. V. B. buvo rudabarzdis, stuomeningas, nemažo ūgio vyras, matyt, 
turįs pašėlusią atmintį“, rašo dr. K. Grinius savo atsiminimuose. Kaip ir 
dauguma lietuvių patriotų, dr. V. B. turėjo savo teoriją apie lietuvių kilmę. 
Jo nuomone, jau Homero gadynėje — 1100 metais pr. Kr. Lietuviai buvo 
žinomi senovės trojėnams, nes „Iliadoje“ buvo minimos vietovės, kaip 
„Tuliai“, „Alybės“, kurias dr. V. B. buvo užtikęs Prūsų Lietuvoje. Jis 
tvirtino, kad Lietuva, ypač Mažoji, yra labai sena ir Čia tie patys žmonės 
gyvena daugiau, kaip 3000 metų (12). Jo entuziazmas apie lietuvių kilmę ėjo 
dar toliau, nes jis Birutės draugijos susirinkime net „tris adynas bylojo ar 
rojuje lietuviškai kalbėjo“ (13). Tą paskaitą išspausdino Tilžės Keleivis 1886 m. 
Nr. 22. 

Tilžėje gyvendamas dr. V. B. aktyviai dalyvavo lietuviškoje veikloje. 
1885-87 m. buvo Birutės draugijos pirmininku. Aušroje bendradarbiavo nuo 
1885 m., atspausdindamas eilėraštį „Lietuviška tu gimtinėlė“. Aušrai 
sustojus eiti, buvo kurį laiką Varpo ir Ūkininko atsakomingasis redaktorius, ir 
spaustuvininkui Mauderodei garantuodavo išlaidas už spaudą. 1898 m. 
sumokėjo 900 markių (400 auksinių rublių) ir tuo išgelbėjo Varpą iš 
finansinės bėdos. 

Už savo lietuvišką darbą buvo skundžiamas valdžiai, kaltinamas. 1888 m. 
jam buvo iškelta byla, atimtos gydytojo teisės, tačiau jo lietuviškiems ir 
vokiškiems bičiuliams užtariant, draudimas buvo atšauktas. Dr. V. B. 
dalyvavo ir politiniame gyvenime, bandė kandidatuoti į Prūsų Seimą, kaip 
Tilžės atstovas, bet rinkimus pralaimėjo. 

Dr. Vilius Bruožis mirė Tilžėje 1909 m. (14). 

Vienišas, toli nuo didžiųjų centrų buvo dr. Antanas Buivydas. 

Dr. Antanas Buivydas gimė 1856 m. Šiaulių apsk. Mokėsi Žagarės pradžios 
mokykloje, Šiaulių gimnazijoje ir 1884 m. baigė Maskvos universiteto 
Medicinos fakultetą, gaudamas gydytojo diplomą. Baigęs mokslus grįžo į 
Lietuvą, apsigyveno Žagarėje, kur vertėsi gydytojo praktika. Dar būdamas 
studentu, draugavo su J. Šliūpu ir todėl vėlesniais laikais, kai J. Š. persikėlė į 
Ameriką, dr. A. B. bendradarbiavo J. Š. redaguojamuose laikraščiuose Unijoj 
ir Lietuviškame Balse. Į Aušrą jis pradėjo rašyti anksti (1883-84), pasirašydamas 
Ant. B. Žagario slapyvardžiais. 

Praktikuodamas Žagarėje, dr. A. B. platino spaudą, populiarino medici- 
nos žinias ir skleidė tautinį susipratimą. Už lietuvišką darbą, buvo įskųstas 
ir, bijodamas suėmimo, pasitraukė į Rusiją, kur Turkestane dirbo, kaip karo 
gydytojas. Laikams aprimus, 1911 m. grįžo į Lietuvą ir apsigyveno Kaune. 
Čia jis Saulės gimnazijoje ir Mergaičių amatų mokykloje dėstė higieną ir 
skaitė populiarias medicinos paskaitas visuomenei. Prasidėjus I pasauliniam 
karui, 1914 m. kartu su mokyklomis buvo evakuotas į Rusiją. Išgyvenęs iki 
1919 m. apsirgo dėmėtąja šiltine ir tais pačiais metais — 1919 m. mirė Tuloje 
(15). 

Visų gerbiamas ir mylimas, didysis varpininkas. 1885 m. įsijungęs į Aušros 
bendradarbius yra dr. Vincas Kudirka. 

Dr. Vincas Kudirka gimė 1858 m. gruodžio mėn. 31 d. Paežerių km. 
Vilkaviškio apsk. iš pasiturinčių ūkininkų šeimos. Mokėsi Paežerėlių 
pradžios mokykloje, 1871 m. įstojo į Marijampolės gimnaziją, baigęs 6 
klases, tėvo verčiamas įstojo į Seinų Kunigų seminariją, bet dėl „pašaukimo 
stokos“ buvo pašalintas. Baigęs gimnaziją, išvyko studijuoti istorijos ir 
filologijos į Varšuvos universitetą, bet po metų perėjo į Medicinos fakultetą, 
kurį baigė 1889 m. gaudamas gydytojo diplomą (16). 

Savo atsiminimuose, kurie buvo atspausdinti 1893 m. Varpo Nr. 3. V. K. 
rašo: „„.. patekau į Mariampolės gimnaziją ... jaučiausi, kad man gėda 
atsiminti, kuo aš buvau, o ypač bauginausi, kad draugai nepatirtų, jog aš 
moku lietuviškai . . . stengiausi kalbėti, nors blogai, bet lenkiškai . . . Paleido 
Velykų .. . Keletas mokinių susitarėm pasisamdyti arklius ir drauge keliauti 
namo. Tarp mūsų buvo Basanavičius, mokinys vyriausios klasės, bevažiuo- 
jant jis atsiliepė „panowie zaspiewamy“ (ponai uždainuokime). Aš turėjau 
gerą balsą ir tikrai buvau paketinęs prisidėti. Tik štai Basanavičius užvedė 
lietuviškai: Augin tėvas du sūneliu .. . Rodos, kad man kas gerklę užėmė iš 
gėdos. „Chlop“ pagalvojau sau lenkiškai, ir, nuleidęs nosį, tylėjau . .. 
Pabaigiau gimnaziją su ta mintimi ir jausmu, kad lietuviu būti lyg 
nepritinka .. . sakydavau, kad aš sykiu lietuvis ir lenkas . . . To paviršutinio 
teisinimosi prieš kitus ir prieš patį save man užteko... Su tokiomis 
mintimis apie savo tautybę įstojau į universitetą, vieną iš tų, kur lietuvių 
buvo labai mažai ... Vasarai parvažiavau į Lietuvą. Vienas kunigas man 

papasakojo, kad išeisiąs lietuviškas laikraštis, parodė savo lietuviškai rašytus 


eilėraščius ir Basanavičiaus laišką . . . Perskaičiau laišką ir .. . smilktelėjo lyg 
širdyje... „Bawią się dzieci“ „Žaidžia, kaip vaikai“ pagalvojau lenkiškai. Po 
to, ar į pusmetį, gavau pirmąjį Aušros numerį. Ėmiau skubiai vartyti 
Aušrą ... pasidarė man taip graudu, kad apsikniaubęs ant stalo apsiver- 
kiau ... Po to pripildė mano krūtinę rami smagi šiluma . .. Rodos užaugau 
išsyk .. . Pajutau save didžiu galingu; pasijutau lietuviu esąs...“ (17). 


Iki šiol V. K. bendravo tik su lenkais, kurių tarpe turėjo didelį pasisekimą. 
Dėl linksmo būdo, gražios išvaizdos V. K., nors ir dėvėjęs lietuviško milo 
drabužį, Varšuvos studentų buvo labai mėgiamas. 

Po „atsivertimo“ V. K. pradėjo kovą prieš tautos rusifikaciją, kartu 
žadino tautos sąmonę ir ugdė prisirišimą prie gimtosios žemės. 1888 m. V. 
K. ir kiti lietuviai studentai įkūrė draugiją Lietuvą, kurios tikslas buvo leisti 
laikraščius ir knygas, kelti tautinį susipratimą, gerinti gyventojų ūkinę 
padėtį (18). Lietuvos draugijos įstatus V. K. nusiuntė J. Basanavičiui, 
prašydamas su jais susipažinti ir tuo pačiu pranešdamas, kad draugija yra 
pasiryžusi leisti naują laikraštį Varpą. V. K. rašo: „Varšuva, 17 balandžio 
mėn. 1888 m. Guodotinas Mylėtojau Lietuvos! Lietuviai esą Varšuvoje 
uždėjo Draugystę, apimančią visus reikalus tautiško gyvenimo. Įstatus Dr- 
tės siunčiame Jums, užkviesdami prie jos pristoti ir prašydami atsiųsti mums 
kone-plačiausią kritiką tų įstatų. Drauge su uždėta Dr-te mes norime išleisti 
lietuvišką laikraštį, inteligentišką, bet populiarišką. Nesenai dažinojome, kad 
Jūs norite atgaivinti numirusią „Aušrą“. Mums rodosi, kad atgaivinta 
„Aušra“ sunkų turėtų gyvenimą . . . visados yra sunkiau atgaivinti, nekaip 
naują užgimusį užauginti... Dėl to pagal mūs supratimą taikiau ir 
naudingiau būtų vietoje atgaivinimo mirusio, uždėti naują laikraštį“ (19). 
Naujas laikraštis Varpas pradėjo eiti 1889 m., o 1890 m. pasirodė Ūkininkas. 

Baigęs studijas ir gavęs diplomą — 1889 m. V. K. grįžo į Lietuvą, 
apsigyveno Šakiuose. Čia jis buvo žydų boikotuojamas, negalėjo net buto 
gauti, todėl laikinai prisiglaudė klebonijos klėtyje, kuri buvo nešildoma. Ir čia 
jis apžiūrėjęs ligonius, aplankęs sergančius turėdavo vėl grįžti, keliaudamas 
blogais keliais, šaltomis ir lietingomis dienomis, į šaltą klėtį (20). Po kelių 
metų dr. V. K. jau turėjo mažą butelį. 

Dr. V. K. nuo pat jaunystės gyveno su džiovininkais. Jo motina mirė 
džiova, brolis ir dvi seserys taip pat sirgo džiova, todėl ir Vincas užsikrėtė. 
Neturint vaistų, liga blogėjo. Prisidėjo ir sunkios studentavimo dienos ir 
blogos gyvenimo sąlygos pradžioje praktikos Šakiuose. Pirmąjį kraujoplūdį 
jis turėjo 1889 m. Varpo reikalais 1889 m. buvo nuvykęs pas dr. Bruožį į 
Tilžę; ten labai susirgo. Lipdamas laiptais, susmuko ir iš plaučių pasirodė 
kraujas. Labai nusilpęs grįžo namo, bet išgelbėjo Varpą nuo piniginės krizės 
(21), 

Padirbęs 6 metus Šakiuose, kaip gydytojas, dr. V. K. jau buvo tikras 
ligonis. Savo draugų patariamas ir raginamas 1895 m. išvyko į Krymą-Jaltą 
pasilsėti ir pasigydyti. Tačiau, neturėdamas pinigų, neužilgo grįžo ir 
apsigyveno Naumiestyje. Tik grįžęs buvo suimtas, bet nesuradus kaltės 
įrodymų, buvo paleistas. Sveikatai negerėjant, dar buvo išvykęs pas dr. 
Lauryną Tercijoną į Sevastopolį. 1887 m. pavasarį, gavęs užsienio pasą, vėl 
išvyko pabūti dvi savaites Adrijos pajūryje, Abacijos kurorte. Iš ten grįžęs 
jau niekur nekeliavo ir nebesivertė praktika. Nors ir labai sirgdamas, dar 
buvo nuvažiavęs į Šakius patikrinti „Nemuno bangų“ meliodiją ir gaidas, o 
1898 m. nuvyko į Paežerius aplankyti savo sergančio tėvo. Mylėdamas 
gamtą ir savo tėviškę prieš pat mirtį, pasilsėdamas ant paplentės akmenų, 
pėščias nuėjo prie Širvintos krantų. 

Naumiestyje dr. V. K. gyveno pas V. Krašiauskienę, jos smulkių daiktų 
krautuvės bute. Valerija Krašiauskienė buvo, anot prof. P. Leono, Vinco 
Kudirkos „angelas sargas“. V. K. buvo manęs ją vesti, bet susiprato per 
vėlai. „Per vėlai susipratau“, sakė dr. V. K. Po kiek laiko V. Krašiauskienė 
likvidavo savo krautuvę ir persikėlė į Šakius, pas tėvus, tačiau dažnai 
atvažiuodavo pas Kudirką, ypač kai jis labiau susirgdavo. Paskutiniais savo 
gyvenimo metais — 1899 m. dr. V. K. persikėlė į mirusio kun. Čarneckio 
namus, arčiau prie Širvintos upės. „Kudirkos sveikata matomai ėjo vis 
silpnyn, kojų pėdos pradėjo tinti, toliau ir blauzdos, o pagaliau, kai 
pagulėdavo ant šono, gulimoji veido puse pažlugdavo“, rašo dr. K. Grinius 
savo atsiminimuose (22). Paskutinėmis dr. V. K. dienomis jį prižiūrėjo 
Antanas Baltrušaitis, paprastai Antanėliu vadinamas. Jis buvo prie dr. V. K. 
mirimo ir velionį palydėjo į kapus. A. Baltrušaitis aprašė jo gyvenimo 
paskutines valandas; jam mirus, surinko pinigų ir Naumiestyje, turgavietėje 
pastatė paminklą (23). 

Dr. Vincas Kudirka mirė 1899 m. lapkričio mėn. 16 d. Naumiestyje. 

Dr. V. K. buvo sąžiningas gydytojas ir, nors būdamas silpnos sveikatos, 
noriai važiuodavo į kaimus ligonių lankyti arba juos apžiūrėdavo kabinete. 
Dėl savo malonaus būdo, buvo visų mylimas ir kviečiamas į svečius. 
Mediciniškomis temomis parašė Higiengą ir Alkogolį. Dr. V. Kudirką tačiau 
atsimename, ne kaip gydytoją, bet kaip didįjį tautos patriotą ir kovotoją už 
tautos laisvę. 

Per savo trumpą 40 metų gyvenimo ir 10 metų darbo laikotarpį, jis 
padarė milžinišką darbą. Jo iniciatyva buvo įkurta Lietuvos draugija, kuri 
pradėjo leisti Varpą. 1888 m. buvo įsteigta Varpininkų organizacija, kurios 
siela buvo dr. Vincas Kudirka. Susirinkimuose jis būdavo nežymus ir tylus. 
Jis daug rašydavo, bet į administraciją nesikišdavo. Sekdamas teigiamus ir 
neigiamus reiškinius, taikliai ir gyvai reaguodavo. Siekdamas vienybės, jis 
aštriai kritikavo lietuvių ginčus, aprašydamas „skersadryžius“, ,„Kokiu būdu 

dygsta ir suįra draugystės Amerikoje“ ir sakydamas, kad „reikia tik širdies, 
tikrai mylinčios brolius, rankų nesibijančių trūso, nenuilstančių pajėgų, 
ištikimo balso“ (Varpas. 1892 m. Nr. 8). Tikėdamas, kad mokslas (šviesa) 
išves lietuvių tautą į geresnę ateitį, nepaliaujamai rašė, kad reikia mokyti ne 
tik berniukus, bet ir mergaites. Jis vertino ir didingai aprašė lietuvių 
didvyrius, kovojančius prieš rusų terorą. Vertimams jis pasirinko E. Šilerio 
Vilių Telį ir Orleano mergelę Dr. V. Kudirkos beletristika yra negausi. 
Pažymėtinos satyros Lietuvos tilto atsiminimai. Viršininkai ir kt. Dr. V. K. buvo 
išleidęs ir eilėraščių rinkinį Laisvos valandos — 1898 m. Tilžėje. 

Talentingas dr. V. K. buvo ir geras dailininkas, bet didesnių darbų 
nepaliko, tačiau ryškiai pasireiškė muzikoje. Jis pirmas suharmonizavo 
liaudies dainas ir išleido 2 dainų rinkinius. Kanklės, Lietuvos dainos. 

Yra parašęs ir pramoginės muzikos — polkų, valsų, mazurkų. 1898 m. 
atspausdino Tautos giesmę su gaidomis, kuri šiandien yra mūsų tautos himnas. 

Amerikos Lietuvių Tėvynės Mylėtojų draugija, supratusi dr. V. K. raštų 
vertę, 1909 m. Tilžėje išspausdino Vinco Kudirkos Raštų pilną rinkinį šešiais 
tomais, kurį suredagavo J. Gabrys. Tremtyje 1953 m. buvo išspausdinti 
„Vinco Kudirkos Raštų“ vienas tomas, kurį redagavo S. Miglinas. 

Daug rašęs ir dirbęs, pabaigoje gyvenimo, komunistu tapęs, buvo 
aušrininkas dr. Stasys Matulaitis. 

DR. STASYS MATULAITIS gimė 1866 m. spalio mėn. Stabuliškių km. 
Liudvinavos valsč. Marijampolės apsk. iš pasiturinčių ūkininkų šeimos. 1886 
m. baigęs Mariampolės gimnaziją, studijavo Maskvos universitete, 1891 m. 
baigė Medicinos fakultetą ir gavo gydytojo diplomą. 

Dar gimnazijoje būdamas, Petro Kriaučiūno įtakoje, skaitė Aušrą ir nuo 
1884 m. rašė jai korespondencijas ir kt. Maskvoje priklausė Lietuvių 
Studentų draugijai. Baigęs mokslus, grįžo į Lietuvą ir pradėjo verstis 
gydytojo praktika Aleksote, vėliau išsikėlė į Jezną. Tačiau negalėdamas ten 
išsiversti, 1893 m. persikėlė į Balbieriškį. Jezne ir Balbieriškyje gyvendamas, 
dr. S. M. parašė daug straipsnių iš medicinos ir mokslo populiarizacijos, 
platino lietuviškus raštus, nemokamai dalindamas vysk. M. Valančiaus Vaikų 
Knygelę ir kitas knygas, bendradarbiavo Varpe, Ūkininke ir kit. periodinėje 
spaudoje. Jo straipsniai buvo spausdinami Tilžėje, Bitėnuose, Vilniuje, 
Kaune, J.A.V. — New Yorke ir Chicagoje (24). Jis buvo aktyvus kovotojas 
dėl demokratinės lietuvių kultūros bei literatūros ir vienas iš pirmųjų 
socializmo idėjų skleidėjas Lietuvoje (25). 1894 m. dr. S. M. dalyvavo 
Varpininkų suvažiavime Mintaujoje ir buvo išrinktas į komitetą. 1895 m. jis 
persikėlė į Pilviškius ir, čia, šalia savo mediciniškos praktikos, pradėjo 
redaguoti Varpą ir Ūkininką, suteikdamas jiems labai aštrią kairę linkmę, ir 
„su kandžia satyrine savo plunksna (buvo) nepalaužiamas kovotojas su caro 
despotine santvarka. Dr. S. M. redagavo Varpą ir Ūkininką nuo 1895 m. iki 

1899 m. Turėdamas didelę praktiką ir matydamas daug ligonių, „pasijuto 
beišsirašąs, besikartojąs, beilstąs nuo to darbo“ (26), todėl Varpo redagavimą 
perėmė dr. Vincas Kudirka, o Ūkininko — dr. Kazys Grinius. Jausdamasis 
skolingas laikraščiams, kuriuos redagavo, dr. S. M. pasisiūlė sumažinti 
laikraščio išlaidas, sumokėdamas tam tikrą sumą dr. K. Griniui, kurio 
uždarbis buvo mažas šeimai išlaikyti. Dr. S. M. buvo laimingas — 
„atsipirkęs“ nuo redagavimo ir savo laiką paskyrė Lietuvių Socialdemokratų 
partijai. Įpintas į Sietyno bylą, 1898 m. buvo suimtas ir ištremtas į Rusiją. 
Prieš išvykdamas į Rusiją, dr. S. M. vedė vilnietę Vilhelminą Mackevičiūtę, 
lenkiškos šeimos, bet lietuvių simpatikę. Kaip jis pats sakėsi, tai darąs 
labiausiai dėl to, kad Rusijoje nereiktų vesti rusės (27). 1902 m. grįžo į 
Pilviškius. Rusų-japonų karo metu buvo mobilizuotas į Rusijos kariuomenę 
ir dirbo, kaip karo gydytojas. 1906 m. LSDP išsikvietė jį į Vilnių. Čia jis 
vertėsi gydytojo praktika ir redagavo Naująją Gadynę ir kitą socialdemokratų 
spaudą. Dr. S. M. buvo labai aktyvus Vilniuje — skaitė paskaitas, 
populiarino mediciną, įsteigė Lietuvišką Neturtėlių Vaikų Globos draugiją ir 
pradžios mokyklą — (1906 m.). Kitais metais dalyvavo Dr. J. Basanavičiaus 
įkurtoje Lietuvių Mokslo Draugijoje ir kituose lietuvių sambūriuose, šelpė 
moksleivius ir skatino juos rašyti. 1914 m. vėl buvo mobilizuotas. Po 
bolševikinės revoliucijos dr. S. Matulaičio gyvenime pasidarė lūžis: jis 
susidėjo su V. Kapsuku-Mickevičium ir nuo 1917 m. iki 1937 m. buvo 
Komunistų partijos narys. 1918 m. įsijungė į revoliucinę kovą dėl Tarybų 
valdžios Vilniuje. Nors buvo palankus komunizmui, bet 1919 m. išvyko į 
Vilkaviškį ir dirbo apskrities ligoninėje, kur pradėjo organizuoti darbininkų 
profesines sąjungas (28). 1921 m. buvo komunistų Šviesos draugijos 
pirmininku. 1923 m. persikėlė į Marijampolę mokytojauti. Marijampolės 
Realinėje gimnazijoje dėstė istoriją. Ten būdamas mokinių tarpe suorganiza- 
vo bolševikinę kuopelę, kurios nariai 1925 m. buvo areštuoti. Vėliau buvo 
suimtas ir pats dr. S. M. ir pasodintas į kalėjimą. Už užstatą iš kalėjimo 
paleistas jis slaptai perbėgo Latvijos sieną ir apsigyveno Minske. Kad ir buvo 
tapęs tikru aktyviu komunistu, bet savo laiką ir darbą paskyrė Lietuvos 
istorijos tyrinėjimui. Jis dirbo Gudijos Akademijoje, redagavo lietuviškus 
vertimus ir parašė vertingą darbą „1863 metai Lietuvoje“, kurį Gudijos 
Mokslo Akademija išleido, o jam suteikė istorijos mokslų daktaro laipsnį. 
1937 m. apkaltintas „asmenybės kulto sąlygomis“ buvo ištremtas į 
Kazakstaną. Ten jį „rehabilitavo“ ir nuo 1945 m. dr. S. M. gyveno Vilniuje. 

Dr. K. Grinius savo atsiminimuose rašo, kad dr. S. M. turėjo žydišką 
išvaizdą ir žydai jį nekartą žydiškai užkalbindavo. Tai buvo vyras su 
temperamentu, bet mokąs atsiduoti ir mylėti. Jis redagavo laikraščius be 
atlyginimo, be to, kas mėnuo (1897-98) aukodavo laikraščių redagavimo 
reikalams. 

Dr. Stasys Matulaitis buvo labai produktingas rašytojas. 1893-1935 m. 
laikotarpyje paruošė 30 ir išvertė 17 publicistinių, istorinių, mediciniškų bei 
mokslo populiarizavimo knygų bei brošiūrų. Jis vartojo įvairius slapyvardži- 
us, kaip Bendoraitis, Dramgaitis, dr. Našlys. S. M. Stasys Šventininkas ir kt. 
Be rašymo ir redagavimo dr. S. M. taip pat rinko tautosaką ir ją siųsdavo dr. 
J. Basanavičiui. 1903 m. IV.10 Varnoje dr. J. Basanavičius rašo: „„(Guodoja- 
mas Collega! Raštą su pasakomis ir mįsliais gavau. — labai ačiū. Patalpinsiu 
aš jais III ar IV t. „Liet. Įvairių Pasakų“ kurių pirmu du tomu dabar 
Amerikon išsiunčiau“ (29). Kitame laiške dr. J. B-čius vėl rašo: „Enciklopedi- 
jos komisija yra nutarusi Tamstą bendradarbiu kviesti ir prašyti, ar 
neapsiimtum aprašyti Lietuvos istorijos veikėjų (D. L. Kunigaikščių, galiūnų 
ir t.t.) biografijas (30). 

Pagrindiniai dr. S. M. raštai yra „Lietuvių tautos istorija“ — 1918, 1923. 
„Religija ir jos socialinė reikšmė“ ir kt. Nežiūrint gausiai naudotos 
medžiagos, dr. S. M. yra daugiau publicistas, negu ramus praeities 
tyrinėtojas. Mediciniškais klausimais yra parašęs nedaug (Žiūr. Nuoroda I.). 

Dr. Stasys Matulaitis mirė 1956 m. balandžio mėn. 10 d. Vilniuje. Savo 
atsiminimuose dr. K. Grinius rašo: ,,... manau, nebus (dr. 5. M.) lietuvių 
užmirštas. Jo veiklos balansas gal bus suvestas su teigiamu saldo“ (31). 

Gydytojų aušrininkų tarpe yra ir dr. Adomas Sketeris. 

DR. ADOMAS SKETERIS gimė 1859 m. gruodžio mėn. 4 d. Noreikonių 
km. Joniškėlio valsč. Biržų apsk. Mokėsi Slucko gimnazijoje, kur evangelikų- 
reformatų vaikai turėjo savo bendrabutį. Medicinos mokslus ėjo Maskvos 
universitete (1879 m.-1884 m.). Baigęs Medicinos fakultetą ir gavęs 
gydytojo diplomą, grįžo į Lietuvą ir vertėsi privačia praktika Žeimelyje, 
Linkuvoje ir Papilyje. 

Nuo 1883 m. Vaistininko, Vaistytojo, Nenuoramos ir kt. slapyvardžiais 
pasirašydamas, bendradarbiavo Aušroje, o vėliau Varpe, Lietuvos Ūkininke ir 
Vilniaus Žiniose. Dr. A. S. kovojo prieš caro valdžią, protegavo naminį motinų 
ir „daraktorių“ lietuvių kalbos mokymą, platino draudžiamą lietuvišką 
spaudą. Už politinį darbą buvo 1902 m. ištremtas į Pskovą. Grįžęs Lietuvon, 
vėl pradėjo praktikuoti. Jis priklausė Varpininkų organizacijai ir 1894 m. 
dalyvavo Varpininkų suvažiavime Mintaujoje, kur buvo išrinktas susirinki- 
mo pirmininku (32). 

Dr. A. S. buvo vedęs Oną Didžiulytę, kuri buvo literatė, rašė 
eilėraščius, vertė iš lenkų kalbos ir rinko tautosaką. Ji, baigusi Tartu 
Akušerių mokyklą, prieš vedybas dirbo Kupiškyje, Ukmergėje, o vėliau buvo 
dr. A. S. didžiausia talkininkė ir padėjėja (33). Prasidėjus I pasauliniam karui, 
jie pasitraukė į Jaltą-Krymą, kur suorganizavo lietuvių pabėgėlių Sanatoriją 
ir jai vadovavo. 

Ona Sketerienė nuvykusi į Krymą, metus pasitraukė iš Sanatorijos ir 

Maskvoje baigė gailestingų seserų ir felčerių mokyklą. Grįžusi dirbo su dr. 
A. S. iki jo mirties. (A. Sketerienė, vyrui mirus, grįžo į Lietuvą, mirė 
Antavilyje, Vilniaus apsk. turėdama 82 metus). 

Dr. A. S. be savo gydytojo pareigų daug rašė. Jis išspausdino straipsnių 
ciklą „„Ruožai iš Lietuvos gyvenimo“, parašė kelis beletristikos dalykėlius: 
Ant nakvynės, Vakaras Tilviko pakelėje, pjesę Iš tamsos į šviesą. Mediciniškomis 
temomis parašė „„Pamokinimas kaip nuog choleros ginties!, Karštinės, Kyla. 
Dr. A. S. buvo aktyvus evangelikų-reformatų veikėjas ir buvo išrinktas 
Vilniaus sinodo kuratorium. 

Dr. Adomas Sketeris mirė 1916 m. Maskvoje (34 ir 35). 

Kitas mažai žinomas ir minimas gydytojas — aušrininkas yra dr. Jonas 
Spudulis. 

DR. JONAS SPUDULIS gimė 1860 m. sausio mėn. 7 d. Pašyvinės km. 
Kurtuvėnų valsč. Šiaulių apsk. Pradinį mokslą išėjo namuose. 1873 m. įstojo 
į Šiaulių gimnaziją, kurią baigė 1881 m. Jis mėgo kalbas ir ypatingai domėjosi 
savo gimtąja lietuvių kalba, kurią dar gimnazijoje būdamas pradėjo 
savarankiškai mokytis. Tuo laiku lietuvių kalbą dėstė tik Kauno Kunigų 
seminarijoje, todėl jis pradėjo susirašinėti su klierikais ir su vysk. 
Baranausku, kuris dėstė lietuvių kalbą seminarijoje. Baigęs gimnaziją, įstojo 
į Maskvos universitetą studijuoti medicinos. Čia susidraugavo su Jonu 
Šliūpu ir mėgino įsteigti filologijos draugiją ir prie jos pritraukti tris 
Maskvos profesorius. Tačiau valdžia neleido (36). Jie taip pat bandė gauti 
leidimą spausdinti Vilniuje savaitraštį Mūsų Amžius (37). 1882 m. buvo 
paruošę net Ūkininko Kalendorių, tačiau ir to negalėjo išspausdinti. Vasaros 
atostogų metu juodu važinėjo po kaimus ir mokė istorijos. 

Pabuvęs metus Maskvoje, J. S. persikėlė į Petrapilį ir įstojo į Karo 
medicinos akademiją, kur 1893 m. apgynė disertaciją, o 1895 m. gavo 
medicinos daktaro laipsnį. Būdamas Petrapilyje, įstojo į Lietuvių Studentų 
būrelį ir 1885 m. su P. Matulaičiu išleido rankraštį Žinių Nešėjas (išėjo 10 
numerių). J. S. domėjosi lietuvių kalba, ne tik būdamas gimnazijoje, bet ir 
universitete, rinko medžiagą žodynui, tyrinėjo savo gimtąją kurtuvėnų 
tarmę. Iš surinktos medžiagos parašė studiją, už kurią 1889 m. Petrapilio 
Gegorafinė draugija jam paskyrė sidabro medalį. Jis taip pat talkino Juškos 
žodyno leidimui (38). 

Pabaigęs mokslus, turėjo atitarnauti Turkestane-Taškente. Vėliau 
praktikavo Petrapilyje, Šiauliuose ir Tauragėje. 

Dr. J. S. buvo Aušros bendradarbis nuo pat pradžios — 1883 m., 
pasirašydamas Gailutis, Jonas, dr. S-is. Aušrai sustojus eiti, rašė į Varpą. 
Tapęs gydytoju, jis tęsė savo mėgiamą lituanistikos darbą ir pradėjo rinkti 
vietovardžius (toponimiką) ir žmonių pavardes. Jis sudarė didelius ir įdomius 
rinkinius ir 1900 m. išspausdino Žinyčioje (39). Kalbininkas-mėgėjas sudarė 

savo rašybos taisykles ir susirašinėjo su vysk. Baranausku ir K. Būga. Prieš 
Būgą gynė galūnės „ystė“ lietuviškumą. Išspausdino straipsnį „Dėl kalbos 
dalykų“ — Draugijoje. 

Dr. Jonas Spudulis domėjosi ir matematika ir 1885 m. paruošė pirmąjį 
lietuvišką aritmetikos uždavinyną Užduotiną. 

Dr. J. Spudulis mirė 1920 m. liepos mėn. 6 d. Tauragėje (39 ir 40). 

LE. II — 41 p. 

Dr. K. Grinius — Atsiminimai ir mintys I tomas. 1947 m. — 117 p. 
Ten pat — 142 p. 

L.E. II — 41 p. . 

Ten pat — 760 p. 

Dr. K. Grinius — Atsiminimai — 222 p. 

L.E. I — 470 p. 

Ten pat — 330 p. 

L.E. XIII — 278 p. 

Vinco Kudirkos Raštai. 1953 m. — 302 p. 

Rinktiniai Raštai — 623 p. 

Vinco Kudirkos Raštai — 9 p. 

L.E. XXXIII — 169 p. 

Dr. K. Grinius — Atsiminimai — 280 p. 

Ten pat — 237 p. 

L.E. XVII — 520 p. 

Mažoji Tarybinė Lietuviškoji Enciklopedija — 2 — 530 p. 

Dr. K. Grinius — Atsiminimai — 219 p. 

Ten pat — 211 p. 

35 L.E. XXVIII — 57 p. 

36 Dr. J. Jakštas — Dr. Jonas Šliūpas — 31 p. 
37 Ten pat — 63 p. 

38 LE. XXVIII — 387 p. 

39 Sveikatos Apsauga 1968 m. Nr. 1 — 46 p. 
40 M.T.LE. — 3 — 272 p. 


NUORODA I. 
Dr. Stasio Matulaičio mediciniški straipsniai 


1 Kaip sudarytas žmogaus kūnas — 1902. 

2 Kaip žmogus gyvena ant žemės — 1905. 

3 Vaikų ir vidaus ligos — 1912. 

4 Iš kur yra kilęs žmogus — 1932. 

5 Žmogaus anatomija (vertimas) 1900. 

6 Chemija — 1900. (L.E. XVII — 522 p. M.T.L.E. — 2 — 530 p.) 


III 


Be Aušros redaktorių ir bendradarbių, buvo lietuvių gydytojų, kurie Aušra 
rūpinosi, rėmė, platino, rašė, nors į oficialų bendradarbių sąrašą ir nepateko. 
Jiems bent simboliškai priklauso Aušrininkų vardas. 

Pirmiausia norėčiau parašyti apie dr. Vincą Pietarį, kurį mes žinome tik, 
kaip pirmojo lietuviško romano Algimantas autorių. Jis buvo gydytojas, 
mokslininkas, tyrinėtojas, istorikas, rašytojas, o taip pat, nors ir nepaminė- 
tas oficialiuose sąrašuose parašė Gromatą į Aušrą. 

DR. VINCAS PIETARIS buvo kilęs iš labai senos, dar kryžiuočių laikais iš 
Prūsų Lietuvos išsikėlusios ir Žiūriuose;-Gudeliuose apsigyvenusios, 
giminės. Jis gimė 1850 m. rugsėjo mėn. 21 d. Užnemunėje, Sūduvos krašto 
lygumų Žiūrių-Gudelių km., Pilviškių valsč., Vilkaviškio apsk. Dar mažas 
būdamas „parodė didelį razumą, gerą pomietį zdatnumą į mokslą, ypačiai į 
matematiką“ rašo dr. J. Basanavičius ,„Medega d-ro V. Pietario biografijai“ 
(1). Pradžios mokslą gavo Pilviškių pradžios mokykloje, o po to mokėsi 
Marijampolės ir Suvalkų gimnazijose. Baigęs gimnaziją ir gavęs stipendiją, 
įstojo į Maskvos U-to Fizikos-Matematikos fakultetą, kurį baigęs 1875 m. 
perėjo į Medicinos fakultetą. Mediciną baigė kartu su Jonu Basanavičium — 
1879 metais. Dr. V. P. buvo vienas iš nedaugelio lietuvių inteligentų, 
įsigijusių dvigubą aukštąjį mokslą. 

Dar būdamas Uni;versitete, pradėjo domėtis užkrečiamomis ligomis ir 
daug skaitė ta tema vokiečių, prancūzų ir rusų kalbomis. Kadangi buvo 

gavęs stipendiją, tai, baigęs mokslus, turėjo vykti į darbą pagal paskyrimą. 
Pasirinko Demjanską, Novgardo apylinkėje, nes iš ten buvo kilusi jo žmona 
Marija Nikolajevna-Kosovič. Čia jis ėjo apskrities gydytojo pareigas, bet po 
poros metų persikėlė į didesnį miestą — Ustiužną. Čia pradžioje irgi buvo 
apskrities gydytojas, o vėliau buvo paskirtas teismo medicinos ekspertu. 
Šalia tarnybos užsiminėjo ir privačia praktika. Dr. V. P.-iui už sąžiningą 
darbą suteikė tituliarinio patarėjo, o vėliau kolegijos patarėjo tarnybinį 
laipsnį; jis taip pat buvo apdovanotas šv. Stanilsovo II laipsnio ordinu. Savo 
ligonių-senųjų ustiužniečių buvo laikomas „geriausiu gydytojo pavyzdžiu“. 

Dr. V. P. yra parašęs daug mediciniškų straipsnių, kurie ir dabar yra 
saugojami Vilniaus U-to bibliotekos rankraštyne (2). Jo mediciniški 
straipsniai neturi datos, bet, tur būt, pirmieji pasirodė apie 1881-84 metus, 
nes viename savo straipsnyje apie cholerą rašo: ,,... pernai metais Kochas 
surado choleros sektą“. Žinant, kad R. Kochas savo tyrinėjimus paskelbė 
1883 m., reikia manyti, kad šis straipsnis buvo parašytas apie 1884 metus. 

Savo pirmuoju tyrinėjimo objektu pasirinko dėmėtąją šiltinę. Savo laiške 


dr. J. Basanavičiui rašo: „Ustiužna 27.III/'96. ... Pas mus pernai pasirodė 
smagi epidejima tifo. Žinomas dalykas, jog aš pirmiausiai siekiausi sunaudoti 
ją moksliškai ir praktiškai dėl gydymo naudos . . . Dabar aš da norėčiau per 


tai nors porą atsitikimų dėmėtos karštligės turėti, bet atsitikimų vėlybų ir 
teip sunkių, kad ant pasveikimo vilties nebūtų. Ot, ant jų galėčia išbandytie 
svarbą naujos metodos gydymo. Jeigu ir šitokiuose atsitikimuose gydymas 
duotų ūmą pasveikimą, nu, tai galėčia jau tada laikytie darbą už pabaigtą“ 
(3). Tačiau, nors ir sekėsi dr. V. P. gydyti sergančius dėmėtąja šiltine, 
gydymo metodas ir jam pačiam sukėlė abejonių, todėl laiške kun. A. Jakštui- 
Dambrauskui, rašytam 1898 m. skundėsi: „„Neperseniai gavau pragumą 
išbandyti gydymą dėmėto tyfuso. Pasirodė, jog mano gydymas suvis 
negelbsti ...“ Vienok jis nenustojo bandęs ir po ilgo tyrinėjimo, jo abejonės 
išsisklaidė. 1901.XII.21 d. kun. A. Jakštui rašytame laiške sako: „„... dar sykį 
persiliudijau, jog gydyme tifuso aš stoviu ant tikro kelio“. (4) 

Labai nuosekliai ir nuodugniai studijuodamas dėmėtąją šiltinę, jis 
domėjosi ir cholera. Tame pačiame laiške dr. J. Basanavičiui (27.III.'96) rašo 
„anais metais pas mus pasirodė liga, užnešanti ant choleros, ją vadinome 
vasarine tryda, cholera nostras ... Labai aš tada norėjau susitikti su tikra 
cholera. Buvau tyčia Peterburge . . . Vilniuje choleriškame barake . . . Viena 
ka aš galėjau sau pasakytie .. . jog tas būdas gydymo, kuris kitų ligų pilvo ir 
žarnų duoda geras pasekmes, prie choleros ūmo išgydymo neduoda“. Dr. V. 
P. ypatingą dėmesį kreipė į choleros profilaktiką, duodamas nurodymų, kaip 
saugotis nuo šios ligos. 

Domėjosi taip pat ir kitomis ligomis — plaučių uždegimu, raupais, 
tymais. 1900-01 m. Šiaurinėje Rusijoje siautė raupų ir tymų epidemijos, bet 

dr. V. P-io sveikata jau labai šlubavo, ir jis daugiau moksliniių-mediciniškų 
straipsnių neberašė — šiuo laiku kūrė savo gulbės giesmę — Algimantą. 

Dr. V. P. buvo žemo stuomens, stiprios kompleksijos, su plačiais pečiais 
ir krūtine, sveikai išveizdančiu veidu; plati aukšta kakta, išmintingai 
žvelgiančios akys dabino jojo šiaip nelabai dailų su menka, reta barzdute 
papuoštą veidą“, rašo dr. J. Basanavičius (5). 

Gyvendamas toli nuo Lietuvos, ilgėjosi savo tėviškės ir dažnai grįždavo 
aplankyti brolio ir kitų giminių. Jis rašo dr. J. B-čiui: ,,... jau kelintas metas, 
kaip aš mets į metą lankau savo tėviškę ... ir mets į metą suku aš aplink 
savo tėviškę, kaip paukštis ratus. Ir mets nuo meto tie ratai siauryn eina. 
Ilgai sugrįžus man rodosi, kad aš kvėpuoju oru Lietuvos .. . skardos upių, 
seni kapai prabočių, ką liūdi ant jųjų; ardvė plati vandens žilo Nemuno, 
patogios vingės Neries, tušti šilai, smiltynai Padauguvės su nuliūdusiu 
svietu ilgai ir ilgai mano akyse dunkso“ (6). Rūpėjo dr. V. P. ne tik gražūs 
tėvynės laukai, bet ir visas lietuvių gyvenimas. Sužinojęs apie Aušrą 1884 m. 
kovo mėn. 10 d. rašo dr. J. B-čiui: „„.. labai ir labai reiktų mudviem 
pasimatyti ir pašnekėti ir apie Aušrą ir apie kitus dalykus, ir ant galo 
pasimatyti, kaip senovės pažįstamiems sėbrams. Pati labai norėtų, kad tu 
būtum kumu /..“ (7). Tyrinėdamas užkrečiamas ligas, jis norėjo Aušrai 
pateikti elementariausių žinių apie šias ligas. Tą patvirtina faktas, kad jis 
buvo padaręs straipsnių dvi redakcijas — vieną populiarią, kitą — mokslišką. 
Savo mediciniškuose straipsniuose kūrė ir lietuvišką medičinišką termino- 
logiją. 

Turėdamas nepaprastai lakią vaizduotę ir matematišką protavimą, dr. V. 
P. sugalvojo pastatyti povandeninį laivą, kuris išgąsdintų rusus, kad jie 
lietuviams duotų laisvę. 

Be savo mediciniškų tyrinėjimų, jis domėjosi istorija, skaitė metraščius, 
kronikas, studijas apie Lietuvą. Kaip ir daugelis buvo sukūręs ir savo teoriją 
apie lietuvių kilmę. Jo nuomone, lietuvių tauta buvo atėjusi iš Indijos. 
Teoriją rėmė tuo, kad sanskritų ir lietuvių kalbos turėjo panašiai 
skambančių žodžių (8). 

Tais laikais Adomas Kirkoras (1818-1886) laikytas vadovaujančiu 
Lietuvos praeities tyrinėtoju, publicistu. Jis kasinėjo Lietuvos piliakalnius, 
juos inventorizavo ir savo duomenis, savaip interpretavęs, skelbė lenkų ir 
rusų spaudoje (9). Jis parašė straipsnį „„Živopisnaja Rossija“, kurį perskaitęs 
dr. V. P. labai užpyko ir parašė laišką dr. J. B-čiui: „,Ustiužna. 5 d. vasario 
mėn. 1884 m. Mielas brolau Jonai! ... Ne per senai peržiūrėjau kelis tomus 
(tris) knygos išduotos per Volfą Petersburge . . . Kaip ans klierikas troškau, 
geidžiau ir norėjau pamatyti surinktą į vieną vietą gražumą Lietuvos . . . Bet 
ką radau? Vietoj palaikų Lietuvos išrisavotas akmuo Dauguvos upėj su 
maskolių kryžium ir parašu... vietoj giesmių — „kuntai, balabai“ ... 

„Kaip aš pasakysiu tau, kad tai viską sustatė Kirkoras, tai tu pats suprasi, 
dėl ko taip niekingai Lietuva aprašyta .. . (10). D. J. Basanavičius šį dr. V. 
Pietario laišką ištisai įdėjo į Aušrą (Auszra 1884 m. Nr. 4. 137 p.) 
pažymėdamas, kad tai yra „Isz gromatos d-ro P. į mus raszytos“. Dr. V. P. 
nebuvo labai patenkintas tuo savo draugo žingsniu ir 1889 m. lapkričio mėn. 
12 d. rašo: 

„Skaičiau ne per senai savo gromatą, kurią tu įkišai į Aušrą 
anuo met. Bereikal dėjai mano pavardės litarą vieną...“ (11). Tas faktas, 
kad dr. Vincas Pietaris parašė laišką ir redaktorius įdėjo į laikraštį, turi būti 
pagrindu vadinti dr. Vincą Pietarį Aušros bendradarbiu. 

Tame pačiame laiške jis kalba ir apie Aušros žlugimą. Rašo: ,,... atokiai 
nuo tėviškės negirdėjau, kaip blykstelėjusi Aušra užgeso. Ar negalima ją 
atgaivinti?“ Sielodamasis dėl Aušros žlugimo, jis parašė laišką ir dr. J. Šliūpui: 
„Esu lietuvys, senas lietuvys ... Po mano akių iš menko grudelio išdygo 
gražus medelis lietuvystės, suklėstė lapus ir pradėjo bujoti, kol nepražydo 
1883 metuose. Tiesa, žiedas buvo silpnas, nors gražus, ir nukrito be 
vaisiaus. Kas kaltas Aušros žlugime?“. Dr. V. P. bandė ieškoti priežasčių ir 
rašo toliau: „„Daugumas svieto artojai ir katalikai — per tai daugumas ir 
geidžia tokio laikraščio, kurs duotų žinias naudingas dėl lauko darbo ir 
mėgiamas pagal tikėjimišką ir dorišką įtalpą ... Ar davė Aušra tą, ką svietas 
norėjo gauti? Ne! .. . Aušra norėjo duoti žinias tinkančias dėl apšvietūnų, ne 
kaip dėl darbininkų žmonių. Per tai ir medžiagiškai žlugo .. .". Toliau dr. V. 
P. gvildena ir tarpusavio vaidus. „Širdis skauda ir tužmastis ima žiūrint į 
mūsų tuos amžinus savitarpinius vaidus ir nesantaiką ... Negaliu pasakyti, 
kokį sunkų įspūdį ant manęs padarė gautos žinios apie nesutaikas lietuvių 
Amerikoje ... Tam tarpe, kaip tik atskrido iš Amerikos garsas apie tavo 
nesutaiką su kun. Burba... Kun. Giedraitis, garsus lietuvis, vienok Seinų 
Seminarijoje, kaipo regensas uždraudė klierikams užsiėmimą lietuviška 
kalba ... Kauno Seminarijoje tapo išnaikinta katedra lietuviškos kalbos . .. 
Ar tu to norėjai?“ Dr. V. P. sakosi ėmėsis plunksnos, nors supratęs, kad 
neįkvėps niekeno, bet „pildo savo pareigą, kaip „„sąnaris lietuviškos tautos“. 
Jis ragino Joną Šliūpą dirbti kartu“, nes eidami draugiai turėtumėte daugiau 
pajėgų dėl atlikimo savo reikalų“ (12). 

Domėdamasis istorija, jis rašė ir istorinėmis temomis — „Senovės pinigai 
ir jų vardai pas rusus ir lietuvius“, „Lietuva pirm šimto metų“ ir kt. Iš 
beletristinių veikalų pažymėtinas Keidošių Onutė, kur įrodinėja mokslo 
reikalingumą ne tik berniukams, bet ir mergaitėms. Didžiausias jo darbas yra 
istorinis romanas Algimantas arba „Lietuviai XII šimtmetyje“. Dr. V. P. kaip ir 
kiti tų laikų rašytojai naudojo slapyvardžius — Tenykštis, Žuvėdra, Vincas 
Zanavykas, Petras Zuikis, Savasis, Senas Lietuvys. Be to, savo pavardę kai kur 
rašydavo Peteris arba Piettaris. 

Daugiau, kaip dvidešimt metų dirbęs Ustiužnoje, kaip apskrities 
gydytojas ir teismo ekspertas, jis paliko daug raportų, pažymėjimų, ataskaitų 
ir kt. 

Visa šita medžiaga buvo saugojama Novgorodo istoriniame archyve, 
kuris tačiau karo metu žuvo. Keli lavonų skrodimo aktai dar tebėra 
Vologdos archyve, Čerepoveco mieste (13). 

Dr. Vincas Pietaris mirė 1902 m. spalio mėn. 3 d. Ustiužnoje. 

Apie paskutines dr. V. P. dienas Marė Pietarienė parašė laišką dr. J. B- 
čiui. „„.. mano nabagas, labai nušalo nuo kelionės, kurią atlikti turėjo dėl 
autopsijos; sugrįždamas iš pavieto namuose jau visai liguistas rugsėjo mėn. 
24 d... . ir mirė 3 spalinio ...“ (14). 

Jam mirus dr. J.B-čius pradėjo rūpintis jo raštų išleidimu ir šeimos 
materialine parama. Tuo reikalu susirašinėjo su kun. A. Dambrausku, o 
vėliau su A. Olišausku. Rašydamas kun. Dambrauskui skundėsi, kad ir pats 
esąs ligotas, bet norįs padėti V. Pietario šeimai. Jo nuomone geriausias 
sušelpimo būdas yra išleisti Pietario raštus „ant naudos jo šeimynos“. Gavęs 
iš A. Olišausko pažadą išleisti V. Pietario raštus, dr. J. B. rašo: „Mielas 
Tautieti, siunčiu aš Jums, ant Jūsų prižadėjimo pasitikėdamas, labai puikų 
veikalėlį velionio Pietario. Iš mano atsiminimų kurį, viliuosi atspausdint 
apsiimsite. Tik jo pačiai, varguose paskendusiai, turėtumėte nors 4-500 
frankų honoraro užmoketie, kuomi Jūs jai ne vieną ašarą nudžiovinsite“ 
(15). 

Pietario Algimantas turėjo net penkias laidas. Pirmoji laida buvo išleista 
1904 m. Shenandoah, Pa. o paskutinioji (5-ji) 1978 m. Chicagoje. 1973 m. 
Lietuvoje buvo išleisti visi Vinco Pietario raštai, bet Algimantas į tą rinkinį 
nepateko. 

Antras gydytojas, kurį norėčiau šitame skyriuje paminėti yra nepapras- 
tos erudicijos ir gabumų, daug dirbęs ir nusipelnęs, rašęs, platinęs lietuvišką 
spaudą, siuntęs straipsnį į Aušrą, tačiau nepatekęs į Aušros bendradarbius, 
yra dr. Juozas Rugys. 

DR. JUOZAS RUGYS gimė 1858 m. gegužės mėn. 23 d. Rugių km., 
Sintautų valsč., Šakių apsk. Mokėsi Marijampolės gimnazijoje 1870-78 m. ir 
Maksvos universitete, kurį baigė 1885 m. gaudamas gydytojo diplomą. 

Rugių giminė kilusi iš 18 amžiaus Prūsų Ruhig giminės. Tėvas buvo 
stambus ir turtingas zanavykas. Gimnazijoje mokydamasis J. R. draugavo su 
Vincu Kudirka, o Maskvoje priklausė Lietuvių Studentų Draugijai. Gavęs 
gydytojo diplomą, nutarė grįžti į Lietuvą ir čia užsiimti privačia praktika. 
Praktikuoti pasirinko tolimą žemaičių užkampį, Mažosios Lietuvos pasienyje 
— Švėkšną (16). 

Dr. J. R. buvo stiprios sveikatos, gyvo charakterio, neišsemiamos 
energijos žmogus, tačiau ne iš karto buvo žemaičių įvertintas. Jaunas, 

puošnus, lietuviškai kalbas gydytojas, nebuvo patikimas, nes „be kunigo kiti 
inteligentai nepratardavo lietuviško žodžio“, o, be to, netikėjo, kad 
„jaunuolis galėtų būti tikras gydytojas. Savo laiške seseriai Agotai dr. J. R. 
parašė, kad „Švėkšna tai pekla ant žemės“. Tačiau savo nuoširdumu, 
pareigingumu greitai laimėjo kietų žemaičių pasitikėjimą ir tapo labiausiai 
mylimu ir gerbiamu žmogumi. 

Dr. J. R. buvo vedęs aukštos kilmės lenkaitę, bet ji greitai sulietuvėjo. Jie 
išaugino gražią lietuvišką šeimą (Inž. Joną, istorikę Aliciją ir mokytoją 
Janiną). 

Aušros laikais J. R., studijuodamas Maskvoje, padėjo savo raštais Aušrai 
Tumo Vaižganto pasakojimu, Rugys su kun. Burba parašė Aušrai straipsnį, 
kuriame pakedeno tautiškai apsileidusius ir lenkuojančius kunigus; tuo jie 
norėjo atkreipti jų dėmesį į Aušrą, ir pritraukti juos į jų rėmėjų būrius (17). 
Aušrai sustojus eiti dr. J. R. bendradarbiavo Varpe, Ūkininke, Vilniaus Žiniose ir 
Lietuvių laikraštyje. Straipsnius rašė įvairiomis temomis, pradedant nuo grynai 
agronominių iki politinių. Be to, ano meto lietuvių spaudą rėmė ne tik 
plunksna, bet ir didelėmis aukomis (18). 

Dr. J. R. taip pat organizavo spaudos platinimą. Tam darbui turėjo daug 
padėjėjų ir didelius kiekius draudžiamos lietuviškos spaudos, kurią laikė savo 
namuose. Jo namuose dažnai lankėsi įvairūs anų laikų žymieji tautinio 
atgimimo darbuotojai, o, į bėdą patekusius ir persekiojamus, pervesdavo per 
sieną. Atgavus spaudą, dr. J. R. pradėjo organizuoti skaityklėles ir 
knygynėlius, ūkininkų ratelius. Jis skleidė skirstymo į viensėdžius idėją ir 
kooperacijų reikalą. 1910 m. įsteigė vartotojų bendrovę, 1911 m. bendrovę 
Dr. Rugys ir Ko. Artojas, kurios tikslas buvo pirkti dvarus ir juos sklypais 
pardavinėti lietuviams ir tuo būdu sulaikyti kolonizaciją Lietuvoje (19). 

Dr. J. Rugys buvo ne tik visuomenininkas, bet ir geras gydytojas, 
žinomas plačioje apylinkėje. Medicinos praktika Švėkšnoje vertėsi iki mirties 
(su pertraukomis I-jo pasaulinio karo metais). I-jo pas. karo metu, jis, 
išsiuntęs savo šeimą ir evakavęs ligoninę, pasitraukė į Mogiliavą, kur dirbo, 
kaip apskrities gydytojas. Į Švėkšną grįžo 1918 m. Savo profesijai jis skyrė 
daug laiko ir energijos. Lengvesnes operacijas pats atlikdavo, o sunkesniuo- 
sius ligonius veždavo į Karaliaučių, kur su universiteto chirurgais turėjo 
nuolatinį kontaktą. Mirė dr. Juozas Rugys 1919 m. rugsėjo mėn. 16 d. kaip 
„profesijos auka“. Sirgdamas, nuvyko pas gimdyvę, ir, išgelbėjęs motinos ir 
dviejų kūdikių gyvybes, dar labiau susirgo, ir nepasveikęs, mirė. 

Dr. Petro Radzvicko, tur būt, negalėsime vadinti Aušros bendradarbiu, 
bet jis teisingai yra nusipelnęs Aušros platintojo vardą. 

PROE. MED. DR. PETRAS RADZVICKAS gimė 1864 m. spalio mėn. 22 d. 
Pecentų km., Janavos valsč., Kalvarijos (Marijampolės) apsk. Tėvas buvo 
pasiturįs ūkininkas ir norėjo, kad nors vienas jo sūnų išeitų į kunigus. 

Vyresnysis brolis Andrius, išbuvęs 2 metu Seinų Kunigų Seminarijoje, kartu 
su Vincu Kudirka, išėjo iš Seminarijos. Tėvo verčiamas stoti į Kunigų 
Seminariją, Petras atsisakė, todėl Marijampolės gimnaziją baigė, besiversda- 
mas pamokomis. Būdamas gimnazijoje, pradėjo lankyti Petro Kriaučiūno 
lietuvių kalbos pamokas. „Jis (p. Kriaučiūnas) ne tik lietuvių kalbos 
gramatiką, bet ir Lietuvos istoriją mums dėstė: mus ragino gerbti savąją 
kalbą, kartais padalindavo lietuviškų knygelių“, rašo P. R. savo autobiografi- 
joje (20). Didelė sensacija ir susijaudinimas mums buvo“, tęsia P. R., „kai jis 
parodė išėjusį Aušros pirmąjį numerį. Kartą, pasikalbėjęs su manim, P. 
Kriaučiūnas pakvietė užeiti pas jį į butą. Čia jis man prikimšo kišenes Aušros 
numerių ir davė nurodymų, kaip ir kur ją platinti. Nuo tos dienos iki baigiau 
gimnaziją gana sėkmingai atlikdavau man pavestą darbą“. 

Baigęs gimnaziją, P. R. įstojo į Maskvos universitetą, kurį baigė 1891 m. 
Baigęs Universitetą, dirbo Maksvos u-to Akių ligų klinikoje 5 metus. Per tą 
laiką apgynė disertaciją (Podkonjunktivalnija vpryskivanija sulemy) ir gavo 
medicinos daktaro laipsnį. Buvo išrinktas Maskvos u-to privat-docentu, bet 
Švietimo ministeris jo nepatvirtino, nes dr. P. R. buvo katalikas. Po to jis 
nutarė pagilinti savo žinias U-to Ausų-Nosies-Gerklės ligų klinikoje. Baigęs 
stažą ir, įsigijęs specialybes, išvyko į Smolenską vadovauti Ausų-Nosies- 
Gerklės ligų skyriui. Po 7 metų atidarė savo kebinetą — ligoninę. 
Gyvendamas Smolenske, bendravo su ten gyvenančiais lietuviais ir globojo 
atvykusius tremtinius. Po 1905 m. revoliucijos įkūrė „Lietuvių Savišalpos 
Draugiją“. Po bolševikinio perversmo Smolenske atsirado ne tik pabėgėlių, 
bet ir kalinių Smolensko sunkiųjų darbų kalėjime. 1920 m. dr. P. R. buvo 
areštuotas už „įkaitų“ („buržųjų“) šelpimą ir nuteistas sušaudyti. Dr. P. R. 
išgelbėjo jo ligoniai, apguldami čekos komendantūrą ir reikalaudami paleisti 
jų gydytoją. Nuo to laiko jis buvo namų arešte ir dirbo kareivių saugomas. 

Į Lietuvą grįžo 1921 m., tuojau įstojo savanoriu į Lietuvos kariuomenę ir 
buvo paskirtas Karo Ligoninės Ausų-Nosies-Gerklės ligų skyriaus vedėju. 
1924 m. buvo išrinktas L. U. Medicinos katedros vedėju. 

Prof. Petras Radzvickas buvo nepaprasto sąžiningumo gydytojas. Savo 
turtą 100.000 litų paskyrė Studentų Medikų Fondui, o 10,000 litų paliko 
Aklųjų ir Nebylių mokyklai. Jis buvo aktyvus lietuviškoje spaudoje, o 
mediciniškai literatūrai paliko 14 mokslinių darbų (Žiūr. Nuoroda I). Prof. 
med. dr. Petras Radzvickas mirė Kaune — 1931 m. rugsėjo mėn. 22 d. (21). 

Aušrą platino ir varpininkai dr. K. Grinius ir dr. Laurynas Tercijonas. 

DR. KAZYS GRINIUS gimė 1866 m. gruodžio mėn. 17 d. Salemos-Būdos 
km., Sasnavos valsč., Marijampolės apskr. Mokėsi Marijampolės gimnazijoje 
ir buvo Petro Kriaučiūno mokinys. „1883 metais būdamas 5-toje klasėje K. 
Grinius skaitė ir platino Aušrą tuo savo darbu įsijungdamas į kovotojus su 
Rusijos despotine, neteisinga, žiauria valdžia. Kartu su savo bendraklasiu 

Jonu Mačiu (Kėkštu) 1884 m. pradžioje slaptai leidžia mokiniams rašytą 
patriotinį laikraštuką Priešaušris, rašoma dr. K. G. Atsiminimai ir mintys — 
Įžangoje, „bet tikru patriotu“, tęsia autorius, „tapo 1884 m. kai įsiskaitė į 
Aušrą, Armino, Gimžausko, Vištelio eilėraščius“. 1889 m. atsiradus Varpui 
pasidarė jo šalininkas ir juo liko iki mirties. 

Mediciną studijavo Maskvos Universitete, priklausė Lietuvių Studentų 
Draugijai. Mokslą baigė 1892 m., o gydytojo diplomą gavo 1895 m. Baigęs 
mediciną, buvo laivo gydytoju ir apie 9 mėnesius plaukiojo Kaspijos jūroje. 
Nuo 1894 m., apsigyveno Marijampolėje, kur su pertraukomis gyveno visą 
laiką iki 1919 m. Gydytojo praktika vertėsi Marijampolėje, Virbalyje, K. 
Naumiestyje ir Pilviškiuose. Nuo 1920 m. praktika nebesivertė. Nepriklau- 
somybės laikais buvo 4 seimų narys, ministeris pirmininkas, respublikos 
prezidentas. Po perversmo naujoje santvarkoje į politiką nesikišo. 1944 m. 
pasitraukė į Vokietiją. Atvyko į J.A.V., apsigyveno Chicagoje, kur 1950 m. 
birželio mėn. 4 d. mirė (22). 

DR. LAURYNAS TERCIJONAS gimė 1857 m. rugpiūčio mėn. 8 d. 
Amalviškių km., Paodvinio valsč., Marijampolės apsk. Mokėsi Marijampolės 
gimnazijoje, buvo Petro Kriaučiūno mokinys. Mediciną studijavo Maskvos 
U-te. 1885 m. gavo gydytojo diplomą. Vėliau tobulinosi lauko chirurgijoje 
Karo Medicinos Akademijoje Petrapilyje. 1885-87 m. Marijampolėje vertėsi 
gydytojo praktika. Dar nuo gimnazijos laikų, P. Kriaučiūno įkvėptas, 
apsigyvenęs Marijampolėje aktyviai dalyvavo lietuviškoje veikloje, platino 
Aušrą, jos Kalendorių ir kitus raštus. Po 2 metų turėjo atitarnauti už gautą 
stipendiją. Buvo nusiųstas į Sevastopolį, kur 1895 m. pas jį gydėsi ir ilsėjosi 
dr. Vincas Kudirka. Dr. L. T. buvo vienas iš stambesnių Varpo rėmėjų. Šelpė 
jų organizaciją ir ypač daug padėjo savo gimnazijos draugui dr. V. Kudirkai, 
pasilikusiam be pragyvenimo lėšų ligos metu. Kaip karo gydytojas, dalyvavo 
Rusijos karuose su Kinija ir Japonija. Mirė nuo šiltinės Port Artūro 
tvirtovėje 1905 m. kovo mėn. 23 d. (23). 

Aušrininko dr. Jono Šliūpo brolis dr. Rokas Šliūpas, kaip pats Jonas sako 
buvo „žmogus praktiškas ir mokytas, yra visuomenėje savo darbštumu ir 
santūrumu bei lietuviškumu nusipelnęs didelę pagarbą“ (24). Dr. R. Šliūpas 
buvo darbo žmogus, ne plunksnos, todėl nedaug rašė, tačiau Aušrą platino. 

DR. ROKAS ŠLIŪPAS gimė 1865 m. Šiaulių apsk. Mokėsi Mintaujos 
gimnazijoje, kurią baigė 1884 m. Dar gimnazijoje būdamas platino Aušrą, o 
vasaros metu organizavo knygnešius ir rinko tautosaką. Baigęs gimnaziją, 
įstojo į Petrapilio universiteto Fizikos-Matematikos fakulteto biologijos 
skyrių, kurį baigė 1889 m. O 1893 m. baigė Maskvos Medicinos fakultetą, 
gaudamas gydytojo diplomą. 1888 m. kartu su V. Kudirka buvo nuvykęs pas 
Martyną Jankų Varpo reikalais ir atstovavo Petrapilio ir Maskvos lietuvių 
studentams. Baigęs mediciną, kurį laiką buvo Maskvos fabrikų gydytojas, 

vėliau dirbo Karaliaučiaus u-to klinikose. 1895 m. grįžo į Lietuvą, ir vertėsi 
privačia praktika Ariogaloje. Po 5 metų persikėlė į Aleksotą. Už draudžiamą 
spaudos platinimą buvo suimtas, vėliau mobilizuotas į kariuomenę. 1905 m. 
grįžęs į Kauną, buvo mokyklų gydytojas ir higienos dėstytojas. Tais laikais 
jis aktyviai dalyvavo lietuvių gyvenime, kurdamas draugijas ir jas materialiai 
remdamas. Daugiausia dr. R. Š. yra atsimenamas, kaip Lietuvos Raudonojo 
Kryžiaus įsteigėjas. 1919 m. jo iniciatyva buvo atnaujinta Kauno Raud. 
Kryžiaus ligoninė, pastatyta Klaipėdos R. K. ligoninė. A. Panemunės 
Džiovininkų Sanatorija ir Birštono kurortas. Už visus tuos nuopelnus jis 
buvo išrinktas Lietuvos Raudonojo Kryžiaus garbės pirmininku. 

Dr. R. Š. pagrindiniai darbai yra „Keli bruožai iš buv. Kauno Komercijos 
mokinių gyvenimo“ (statistika medicinos klausimais) — 1928 m. Rank- 
raščiuose liko „Tikrovės pasakos“ (Gyvybės atsiradimas — populiari 
apžvalga) — 1953. 

II-sios bolševikų okupacijos metu dr. R. Š. buvo paskirtas Garliavos 
ambulatorijos vedėju, kur išdirbo iki 1951 m. Mirė Garliavoje 1959 m. 
gegužės mėn. 26 d. (25). 

Vienas iš garsiosios Vileišių giminės dr. Antanas Vileišis irgi buvo Aušros 
platintojas. 

DR. ANTANAS VILEIŠIS gimė 1856 m. Medinių km. Pasvalio valsč. Biržų 
apsk. Mokėsi Šiaulių gimnazijoje. Mediciną studijavo ir baigė Maskvoje, kur 
priklausė Lietuvių Studentų Draugijai. Baigęs mokslus, kurį laiką dirbo 
Rusijoje, o 1898 m. atsikėlė į Vilnių, kur išgyveno visą savo amžių. 

Dar būdamas studentu vasaros metu platino Aušrą ir kitus laikraščius. 
Persikėlęs gyventi į Vilnių, aktyviai įsijungė į visuomeninį darbą. Su kitais 
(jų tarpe buvo ir dr. Andrius Domaševičius) sudarė taip vadinamą „12 
Vilniaus apaštalų“ būrelį, kuris rūpinosi atgauti šv. Mikalojaus bažnyčią 
lietuviams. Vėliau dr. A. V. šioje bažnyčioje įruošė draudžiamųjų lietuviškų 
knygų sandėlius. Jis buvo vienas iš daugelio draugijų steigėjas, valdybos 
narys, pirmininkas, garbės pirmininkas. Jo laikais buvo įkurtos Vilniaus Aušros 
Švietimo d-ja. Rūtos d-ja, Lietuvių Savitarpinės Pašalpos d-ja, Nukentėju- 
siems Dėl Karo Šelpti d-ja ir kt. 

Praktikuodamas Vilniuje, dr. A. V. dažnai veltui gydė knygnešius ir kitus 
lietuvybės darbuotojus, net duodamas pinigų vaistams nusipirkti. Daug rašė 
higienos klausimais, pasirašydamas A. V., d-ras Medinietis (Žiūr. Nuoroda 
II). Be to, išleido Aritmetikos vadovėlį 1916 m. Dr. Antanas Vileišis mirė 
1919 m. balandžio mėn. 7 d. Vilniuje (26). 

Tikriausia buvo ir daugiau gydytojų Aušros platintojų. Tur būt, visi Petro 
Kriaučiūno mokiniai skaitė ir platino Aušrą, bet aš daugiau pavardžių 
spaudoje neradau. 

IŠNAŠOS 
1 Jonas Basanavičius — Rinktiniai Raštai. Vilnius. 1970 m. — 633 p. 
2 Sveikatos Apsauga. 1968 m. Nr. 3 — 45 p. 
3 Rinktiniai Raštai — 661 p. 
4 Sveikatos Apsauga. 1968 m. Nr. 3. — 45 p. 
5 Rinktiniai Raštai — 635 p. 
6 Ten pat — 655 p. 
7 Ten pat — 641 p. 
8 L.E. XXII — 450 p. 
9 Rinktiniai Raštai — 946 p. 
10 Ten pat — 639 p. 
11 Ten pat — 645 p. 
12 Kun. A. Milukas — Amerikos Lietuviai Amerikoje XIX Šimtmetyje. I tomas 1938 
m. — 316 p. 
13 Sveikatos Apsauga. 1968 m. Nr. 3. — 48 p. 
14 Rinktiniai Raštai — 665 p. 
15 Ten pat — 814 p. 
16 A. Rugytė — Švėkšna — 1974 m. 246 p. 
17 Ten pat — 252 p. 
18 A. Rugytė — Zanavykija II — 254 p. 
19 LE. XXVI — 58 p. 
20 Fraternitas Lithuanica 1958 m. — 353 p. 
21 L.E. XXIV — 405 p. 
22 Dr. K. Grinius — Atsiminimai ir Mintys. I tomas 1947 m. — 11 p. 
23 L.E. XXXI — 73 p. 
24 Dr. J. Jakštas. Dr. J. Šliūpas 1979. — 287 p. 
25 LE. XXX — 62 p. 
26 L.E. XXXIV — 80 p. 


NUORODA I. 


Prof. Med. Dr. Petro Radzvicko mediciniški straipsniai (Nepilnas sąrašas) 


Prof. med. dr. Petras Radzvickas yra išspausdinęs mediciniškų straipsnių rusų 
medicinos žurnaluose, Medicinoje, Mūsų Žinyne ir kt. 
1 Trachoma ir kitos akių ligos Lietuvos kariuomenėje — Mūsų Žinynas. Nr. 12. 1923 
m. 
2 Adenoidų išaugos ir jų reikšmė visuomenės gyvenime. Medicina. Nr. 12. 1924. 
3 Vigantolio reikšmė ozenai gydyti — Medicina 1932 m. 


NUORODA II. 
Dr. Antano Vileišio raštai medicinos ir higienos klausimais. 


Dr. Antanas Vileišis rašė straipsnius ir juos spausdino įvairiuose laikraščiuose, 
k.a. Tėvynės Sarge, Varpe, vėliau Vilniaus Žiniose, Šaltinyje, Viltyje, Žemdirbyje ir kt. 

1 Patarimai moterims, kurios nori būti sveikos — 1899 ir 1906 (pagal Zielčaką). 

2 Trumpa šneka apie limpančias ligas ir kaip jų apsiginti (I-II). — 1901 17 1906 m. 

3 Kaip apsireiškia gyvastis. — 1902 (iš A. Knopf). 

4 Džiova — 1903 m. (A. Esmarch). 

5 Pirmoji Pagalba — 1903. 

6 Apie blogąją ligą — 1904 m. 

7 Apie cholerą ir kaip nuo jos apsisaugoti — 1905. 

8 Kas daryti, kad sveiki būtume ir ilgai gyventume (vertimas) — 1905 m. (pagal L. 
Volbergą). 

9 Kaip užsilaikyti pavasarį, vasarą, rudenį ir žiemą — 1906 m. 

10 Cholera ir kova su ja. — 1907. 

11 Difteritas — 1907. (su J. Totoraičiu). 

12 Naminis gydytojas — 1908. (čia jis parašė I dalį apie žmonių ligas 115 p. o II dalis 
— gyvulių ligos. Ši knyga tuo metu buvo laikoma pačia geriausia lietuvių k.) — iš 
I. Tachorov. 

13 Rūgštusai pienas — prof. Mečnikovo — 1907 m. 

14 Raupų čiepijimas, šneka su jauna motina — 1909 m. 

15 Kaip reikia užlaikyti sveikos ir sergančios akis — 1910 m. (pagal Zolodariną). 

16 Oras ir klimatas ir jų svarbumai žmogaus sveikatai — 1913 ir 1914. 
(L.E. XXXIV — 81 p.). 


IV 
AUŠROS GADYNĖS LIETUVIAI GYDYTOJAI 


Šiame skyriuje suminėsiu lietuvius gydytojus, kurie dirbo ar mokėsi 
Aušros laikotarpiu ir buvo aušrininkų vienmečiai. Tai apims gimusius tarp 
1843 m. ir 1866 m.* 

Tai buvo gydytojai, gyvenę ir dirbę skirtingose sąlygose ir aplinkybėse, 
turėję savas pažiūras ir idėjas ir kiekvienas savaip tvarkęs savo gyvenimą. 
Vieni gyveno ramų gyvenimą, pasišventę savo profesijai, rūpindamiesi tik 
žmonių sveikatingumu, kiti šalia savo profesijos aktyviai dalyvavo visuo- 
meninėje veikloje. Dalis tų laikų gydytojų, gavę stipendijas, turėjo už jas 
atitarnauti Rusijoje. Ten nuvykę ir įsikūrę, vieni ir pasiliko ten gyventi, kiti 
— grįžo į Lietuvą. 

Aušros gyvenimas buvo labai trumpas, tik 3 metai. Dauguma net nespėjo 
įsijungti į darbą, kiti vėl buvo dar jauni ir sėdėjo gimnazijos suoluose, tačiau 
išaugę Aušros ideologijoje, jos entuziazme, vėliau įsijungė į lietuvišką darbą. 
Pasirodžius Varpui, didelis gydytojų skaičius tapo jo šalininkais — Varpinin- 
kais. 


* Seniausias Aušros bendradarbis — gydytojas buvo dr. Vilius Bruožis, gimęs 1843 
metais, o jauniausieji buvo — dr. Juozas Bagdonas ir dr. Stasys Matulaitis, gimę 
1866 metais. 

Studentai, kaip dabar, taip ir anais laikais, gyvai reagavo į gyvenimo 
įvykius. Studijuojantieji kūrė savo slaptas draugijas, kurios rūpinosi 
lietuviška spauda arba net leido laikraštėlius. Daugiausia žinoma yra Maskvos 
Lietuvių Studentų draugija, kuriai priklausė turbūt visi Maskvoje studijavę 
lietuviai studentai. Ši draugija įsikūrė maždaug 1870 metais, bet prof. V. 
Biržiškos tyrinėjimais lietuvių studentų — bajorų vaikų yra jau ten buvę po 
1863 metų sukilimo. 1886-93 m. Maskvos Liet. Stud. d-ja turėjo 58 narius, 
iš kurių 24 buvo studentai medikai. Dauguma šios draugijos narių Aušros 
laikais dar buvo gimnazijoje (1 ir 2). Petrapilio studentai pradėjo veikti 
palyginti gana anksti. 1875 m. jau veikė Petrapilio Studentų būrelis, kuris 
rūpinosi lietuviška spauda. Iš to būrelio palaipsniui išsivystė Petrapilio Lietuvių 
Studentų draugija. Ši draugija turėjo biblioteką, nariai rengdavo vakarus. 1879- 
98 m. draugija turėjo 40 narių, o vėliau net 150. Medikai sudarė savo atskirą 
draugiją, iš kurios 1908 m. Vladas Nagevičius įkūrė Fraternitas Lithuanica 
(3). Kijevo Lietuvių Studentų kuopelė įsikūrė 1887 m. Jos didžiausias organizatori- 
us buvo dr. Kazimieras Slickas (1868-1928). Ši kuopelė irgi turėjo, savo 
knygynėlį (4). Varšuvos Lietuvių Studentų draugija įsikūrė 1880 m. Pirmieji nariai 
buvo studentai medikai: Jonas Gaidys-Gaidamavičius, Juozas Kaukas, Jonas 
Seniūnas, Vincas Kudirka, Juozas Bagdonas ir Jonas Staugaitis (5). 

Pirmiausia norėčiau paminėti dr. Antaną Biržišką. 

DR. ANTANAS BIRŽIŠKA gimė 1855 m. sausio mėn. 17 d. Lapkasių 
dvare, Vainuto valsč., Tauragės apsk. Baigęs Šiaulių gimnaziją 1875 m. 
studijavo mediciną Maskvos universitete. Gydytojo diplomą gavo 1880 m. 
Studijuodamas susieidavo su V. Pietariu ir J. Basanavičium. Baigęs 
universitetą, apsigyveno Viekšniuose, kur įgijo „didžiojo daktaro“ garsą, 
praktikuodamas ligi 100 kilometrų spinduliu į visas puses. Savo gydytojo 
visuomeninę tarnybą laikė darbu tautai, o kitokiai visuomeninei veiklai 
sakėsi neturįs laiko. Tik vėliau savo sūnų — Mykolo, Vaclovo, Viktoro 
skatinamas palengva įsitraukė į lietuvišką darbą. Mirė 1922 m. spalio mėn. 
11 d. Viekšniuose (6). 

Varšuvos Universitete studijavęs ir ten pat praktikavęs buvo dr. Jonas 
Izidorius Dielininkaitis. Jis gimė 1850 m. liepos mėn. 13 d. Miknaičių km., 
Bubelių valsč. Mokėsi Marijampolės gimnazijoje, kurią baigė apie 1876 m. 
Studijavo Varšuvos u-te Medicinos fakultete, kurį baigė apie 1880 metus. 
Įsikūrus Varšuvos Lietuvių draugijai, buvo jos vicepirmininku ir pirmininku. 
Priklausė taip pat Lietuvių Mokslo draugijai ir dalyvavo jos suvažiavimuose 
Vilniuje. Praktikavo Lomžoje ir Varšuvoje. Daug rašė mediciniškais 
klausimais, bet visi jo raštai liko rankraščiuose. Mirė Vašruvoje apie 1924 m. 
(7). 

Aušros laikotarpiu gyveno ir dirbo, tapęs kontraversine asmenybe dr. 
Andrius Jonas Domaševičius. Dr. K. Griniaus nuomone, jis buvo aktyvus 

lietuvių veikėjas, Lietuvių Socialdemokratų partijos įsteigėjas. Prof. V. 
Biržiška jį apibūdina labai trumpai „gydytoju, visuomenininkų“, o doc. 
Micelmacheris jį vadina pirmuoju Lietuvos darbininkų judėjimo dalyviu, 
kovotoju prieš fašizmą už darbo žmonių reikalus, pirmuoju Tarybinės 
Sveikatos Apsaugos liaudies komisaru. 

Dr. Andrius Domaševičius gimė 1865 m. lapkričio mėn. 30 d. Panevėžyje. 
Mokėsi Šiaulių gimnazijoje, kurią baigė 1884 m. ir nuo tų metų pradėjo 
studijuoti mediciną Kijevo universitete. Mokslus baigė 1890 m. Po to 
Petrapilio Karo Medicinos akademijoje specializavosi moterų ligose ir 
akušerijoje (8). Dar būdamas gimnazijoje, pradėjo dalyvauti slaptuose 
moksleivių rateliuose, o studentu būdamas įsitraukė į nelegalų darbą, 
platino marksistų literatūrą. Vilniuje gyvendamas, buvo vienas iš ,„12 
Vilniaus apaštalų“, kurie bandė aplenkėjusius miestelėnus ir darbininkus 
patraukti socialistine ir lietuviška linkme. 1896 m. dr. A. D. sušaukė pirmąjį 
Lietuvių Socialdemokratų partijos (LSDP) suvažiavimą Vilniuje, kuriame 
dalyvavo ir aušrininkas dr. S. Matulaitis. Dr. A. D. greitai įgijo LSDP 
pasitikėjimą, pradėjo organizuoti naujas kuopeles, Partijos reikalais nuvyko į 
Londoną, kur irgi suorganizavo lietuvių emigrantų darbininkų socialdemok- 
ratų grupes ir socialistinių periodinių leidinių Lietuvos Darbininkas (1898-99) ir 
kt. spausdinimą (9). Grįžęs į Vilnių, už savo politinę veiklą buvo kelis kartus 
kalintas, o 1900 m. ištremtas į Sibirą. 1904 m. vėl grįžo į Vilnių ir dalyvavo 
Vilniaus Didžiajame Seime. Dr. A. D. bandė palaikyti gerus santykius su 
Gudijos, Ukrainos ir Latvijos socialdemokratais, bet aštriai kovojo su lenkų 
PPS (Polska Partija Socyalisczna — Lenkų Socialistų partija). Bijodamas 
suėmimo, buvo išbėgęs, bet 1906 m. grįžo į Vilnių ir kitais metais pasitraukė 
iš LSDP vadovybės. Šiuo laikotarpiu jis buvo labai aktyvus lietuvių 
kultūriniame gyvenime. Kartu su dr. J. Basanavičium kūrė Lietuvių Mokslo 
draugiją, jo iniciatyva buvo įsteigta tos d-jos medicinos sekcija — 1909 m. 
suorganizavo Rūtos d-ją — 1908 m. Savitarpio Kredito d-ją (vadinamą 
Lietuvių Banku). I pasaulinio karo metu buvo Vilniaus apygardos įgaliotinis. 
1917 m. dalyvavo lietuvių konferencijoje ir Lietuvos Tarybos rinkimuose. Po 
bolševikinio perversmo dr. A. D. pradėjo artėti prie „proletariato diktatū- 
ros“. 1918 m. gruodžio mėn. Vilniuje buvo sudaryta Lietuvos Laikinoji 
Revoliucinė Darbininkų ir Valstiečių Vyriausybė, vadovaujama V. 
Mickevičiaus-Kapsuko. Ši vyriausybė išsilaikė iki 1919 m. balandžio 
mėnesio. 1919 m. buvo įsteigta Sveikatos Saugojimo Liaudies Komisariatas. 
Pirmuoju apsaugos komisaru buvo paskirtas Petras Avižonis. Jam neatvy- 
kus, pareigos buvo perduotos gydytojui Andriui Domaševičiui (10). 

Lenkams užėmus Vilnių, dr. A. D. buvo du kartu suimtas ir kalintas. 
1921 m. jis išvyko į Lietuvą ir apsigyveno Panevėžyje, kur pradėjo verstis 
privačia praktika. Praktikuodamas jis parašė daug mediciniškų straipšnių, 

buvo aktyvus Panevėžio gydytojų draugijoje; buvo išrinktas jos pirmininku. 
Jis taip pat buvo daugelio draugijų steigėjas. — Kovai su moterų ligomis, 
Kovai su Vėžiu, Kovai su Tuberkulioze, Kovai su Reumatu ir kt. Tačiau 
negalėjo atsisakyti ir nuo savo „senų pomėgių“. Panevėžyje suorganizavo 
darbininkų profesines sąjungas, skaitydavo paskaitas apie marksizmą ir 
socializmą. „Moterys ir socializmas“, ,„Kas yra mkarsizmas“, „Materializmas 
— proletariato filosofija“ ir kt. Už savo veiklą buvo kelis kartus teistas, 
suimtas ir ištremtas iš Panevėžio į Smilgius. 1934 m. gavęs leidimą nuvykti į 
Latvijos kurortą pasigydyti, slaptai perėjo sieną ir nuvyko į Sovietų Rusiją. 
Iš ten grįžęs, gavo kraujo išsiliejimą į smegenis ir mirė 1935 m. kovo mėn. 
19 d. Panevėžyje. 

Po dr. A. D. mirties, doc. Micelmacheris norėjo visus įtikinti, kad jis 
buvęs jų žmogus. Jis rašo: „Formaliai — nepartinis dr. Domaševičius 
nestovėjo nuošaliai nuo darbo žmonių politinės kovos už išsilaisvinimą . .. 
Po jo (A. D.) mirties kai kurie buržuaziniai Lietuvos ,,Demokratai“ bandė 
atvaizduoti dr. D. vos ne buržuaziniu nacionalistu, drįso vadinti jį „savo 
senu bendradarbiu“ — baigdamas doc. Micelmacheris sako: „... tai buvo 
tuščios pastangos ... Lietuvos darbo žmonės mini dr. Domaševičių, kaip 
draugo, kovotojo, revoliucionieriaus atmintį“ (11). 

Tikrumoje, tur būt, dr. A. Domaševičius buvo kur nors viduryje, tarp 
ramaus darbingo lietuvio veikėjo ir triukšmingo tarybinio revoliucijonie- 
riaus. 

Gimnazijoje ir universitete dirbęs visuomeninį darbą, bet anksti 
išsiskyręs iš draugų tarpo buvo dr. Juozas Kaukas. 

DR. JUOZAS KAUKAS gimė 1863 m. Penkvalakių km., Pilviškių valsč., 
Vilkaviškio apsk. Mokėsi Marijampolės gimnazijoje ir buvo Petro Kriaučiūno 
mokinys. Atsisakęs eiti į kunigus, neteko tėvų paramos, todėl mokslą tęsė 
užsidirbdamas pamokomis. Mediciną studijavo Varšuvos universitete, kurį 
baigė 1889 m. Studijuodamas Varšuvos u-te buvo vienas iš Lietuvių 
Studentų Draugijos kūrėjų. Buvo varpininkas ir dalyvavo I Varpininkų 
suvažiavime Marijampolėje. 1880 m. baigęs mokslus, pradėjo praktikuoti 
Lazdijuose, o vėliau persikėlė į Seinus, kur buvo apskrities ligoninės vedėju. 
Bendradarbiavo Varpe, pasirašydamas Raulo slapyvardžiu. Būdamas gydyto- 
ju ir turėdamas daugiau pinigų, buvo stambus Varpo rėmėjas. (Davė 2000 
rublių.) Dr. J. K. neilgai galėjo dirbti, nes sirgo džiova ir mirė Berne, 
Šveicarijoje 1895 m. liepos mėn. 27 d. Palaikai buvo palaidoti Seinuose (12). 

Daug lietuvybei prisidėjęs ir draudžiamą spaudą platinęs buvo dr. 
Ferdinandas Kauneckis. 

DR. FERDINANDAS KAUNECKIS gimė 1860 m. Kretingos apsk. Jo tėvo 
motina buvo Simono Daukanto sesuo, o motinos brolis buvo Suomijos 
generalgubernatorius XIX šimtmetyje. F. K. mokėsi Liepojaus gimnazijoje, 

Charkovo ir Darpato Universitetuose. Medicinos mokslus baigė 1887 m. 
Tais pačiais metais buvo išsiųstas į Rostovą, kur išbuvo iki 1891 m. Grįžęs į 
tėviškę, pradėjo verstis privačia praktika. Po poros metų išvyko į Dorpatą, 
kur įsigijo medicinos daktaro laipsnį. Praktikuodamas savo tėviškėje, platino 
slaptą lietuvišką spaudą, o 1895 m. įrengė slaptą skaityklą. Draudžiamą 
literatūrą slėpdavo peluose už svirnelio ir pakelėse medinėse koplytėlėse. 
Vykdamas pas ligonius pasiimdavo literatūros ir išdalindavo savo apylinkėje. 
1911-13 m. buvo išvykęs į Berlyno, Vienos ir Krokuvos klinikas ir 
specializavosi ginekologijoje ir chirurgijoje. 

Dar dr. J. Basanavičiui gyvam esant, nusiuntė į Vilnių Simono Daukanto 
didžiulę biblioteką. Dr. F. K. ilgą laiką buvo Sedos apskrities gydytojas ir 
ligoninės vedėjas, o nuo 1920 m. Skuodo ligoninės vedėjas. Jis taip pat 
vertėsi ir privačia praktika. Mirė 1935 m. Kivyliuose (13). 

Ramų gyvenimą turėjęs ir visą savo laiką pašventęs ligoniams buvo dr. 
Henrikas Laucevičius-Lavcevičius. 

Jis buvo kilęs iš Lavcevičių bajorų giminės ir turėjo savo herbą. Gimė 
1855 m. Mokėsi Šiaulių gimnazijoje; po to įstojo į Petrapilio Karo Medicinos 
Akademiją, kurią baigė 1882 m. Baigęs mokslus, grįžo į Lietuvą ir 
apsigyveno savo dvare, kur pradėjo verstis praktika. Apylinkės žmonės jį 
labai mylėjo ir gerbė, paprastai vadindavo „Laucius Demerickis“. Po 2 metų 
persikėlė į Šiaulius. Čia gyvendamas, dirbo savo pasirinktą darbą ir tapo 
populiariausiu apylinkės gydytoju. Nors sirgo bronchialine astma ir diabetu, 
dirbo iki paskutinės dienos. Mirė 1931 m. (14 ir 15). 

Visą savo gyvenimą paskyręs profesijai ir dirbęs, kaip karo gydytojas 
buvo dr. Jonas Langė. Jis gimė 1855 m. lapkričio mėn. 7 d. Mažučių km., 
Vilkaviškio apsk. Baigė Marijampolės gimnaziją ir Petrapilio karo Akademiją. 
Pradžioje dirbo Gvardijos Grenadierių pulke Varšuvoje, vėliau Ujezdovo 
ligoninėje ir specializavosi akių ligose. 1889 m. persikėlė į Kauną ir buvo III 
Dono pėstininkų pulko gydytojas ir 14 Kavalerijos divizijos gydytoju. Šalia 
tarnybos vertėsi ir privačia praktika. Lietuvai atgavus nepriklausomybę, 
dirbo Karo ligoninėje. Mirė Kaune 1932 m. gegužės mėn. 25 d. (16). 

Aušrininko dr. Stasio Matulaičio pusbrolis dr. Petras Matulaitis irgi buvo 
įsijungęs į lietuvišką veiklą. 

Dr. Petras Matulaitis gimė 1865 m. Marijampolės apsk. Mokėsi Marijampo- 
lės gimnazijoje ir buvo Petro Kriaučiūno mokinys. Mediciną studijavo 
Maskvos universitete, kur priklausė Lietuvių Studentų draugijai; kurį laiką 
net buvo jos pirmininkas. Savo visuomeninį darbą paskyrė Varpui — buvo 
varpininkų Centro komiteto.narys ir pirmininkas, dalyvavo suvažiavimuose. 
Atitarnavęs už stipendiją Rusijoje, grįžo į Lietuvą ir vertėsi gydytojo 
praktika Vilkaviškyje — 1892-1895 m., o, dr. Kaukui mirus, persikėlė į 
Seinus, kur perėmė jo pareigas, kaip ligoninės vedėjas. Vėliau vedė dr. J. 

Kauko našlę. Dr. P. M. bendradarbiavo Varpe, Šviesoje, Ūkininke, duodamas 
recenzijų ir straipsnių iš ūkio ir medicinos srities. Jis bandė švelninti Varpo 
polemiką, ypač su kunigais. 1893 m. suredagavo Lietuvos Kalendorių ir 
surinko lietuviškus botanikos ir zoologijos terminus. 1894 m. buvo išvykęs į 
Karaliaučių pasitobulinti medicinoje. Aktyviai dirbdamas lietuvišką darbą ir 
įsivėlęs į Sietyno bylą, 1897 m. buvo suimtas ir po 2 metų ištremtas į Viatkos 
guberniją, Katelnico miestą, kur, apsikrėtęs šiltine, mirė 1900 m. balandžio 
mėn. 5 d. (17 ir 18). 

Broliai Pavalkiai, dr. K. Griniaus svainiai, irgi buvo aušrininkų vienmečiai 
ir dirbo Aušros laikais. 


Dr. Bronis Pavalkis, gimęs 1858 m. mokėsi Marijampolės gimnazijoje, o 
medicinos mokslus ėjo Varšuvos ir Maskvos Universitetuose. Baigęs 
mokslus, vertėsi gydytojo praktika Marijampolėje ir buvo gimnazijos 
gydytojas. Dr. K. Grinius atsimena jį, kaip gerą gydytoją, puikų diagnostiką, 
turintį gražų sąmojų ir humorą, ir mokėjusį sakyti anekdotus. Ligonių jis 
buvo labai mylimas, todėl negalėjęs net atsiginti. Jis buvęs labai gabus ir 
mokėjo „iš galvos Eneidės ištisas giesmes“ pasakyti. Savo pažintimi su rusų 
valdininkais ne kartą padėjo dr. K. Griniui išvengti kalėjimo ir kitų 
nemalonumų. Karo metu nuvyko pas brolį dr. Steponą į Petrapilį. Vėliau 
išvyko į Užkaukazę, iš kur pasikilnojęs iš vietos į vietą, atsidūrė Kaukaze, 
Kislovodsko kurorte. Susirgęs šiltine, ten ir mirė, 1918 m. sulaukęs 60 
metų. Šalia dr. B. P. yra palaidotos, bolševikų nušautos, dr. K. Grinaus 
žmona Joana — dr. B. Pavalkio sesuo, ir 16 metų duktė Gražina. (19 ir 20). 


Dr. Steponas Pavalkis gimė 1861 m. Buvo odos ir veneros ligų specialistas. 
Nuo 1897 m. dirbo Petrapilio Kelinkino ligoninėje, kaip ordinatorius. 1939 
m. dr. K. Griniaus žiniomis dar buvo gyvas ir gyveno Petrapilyje (19 ir 20). 

Viešumoje beveik nesirodęs ir dirbęs savo gydytojo darbą buvo dr. 
Albertas Stefanavičius. Jis buvo kilęs iš senos Lietuvos bajorų šeimos, kurios 
protėvius už didelius nuopelnus D. K. Vytautas buvo apdovanojęs žemėmis, 
miškais ir kitais turtais. Dr. A. S. gimė 1848 m. Medicinos mokslus baigė 
Petrapilio Karo akademijoje, 1883 m., o po to specializavosi Kijevo 
universiteto klinikose. Apgynęs disertaciją, gavo medicinos daktaro laipsnį. 
Pradžioje tarnavo Juodųjų Jūrų laivyne, kaip karo gydytojas. Atitarnavęs, 
grįžo į Lietuvą ir apsigyveno Slabadoje, Šaukėnų valsč. kur vertėsi privačia 
praktika. Sulaukęs senatvės, sveikatai nusilpus, persikėlė į savo gimtąjį 
dvarą — senuosius Šaukėnus. Nepriklausomos Lietuvos laikais Šiaulių 
apskrities savivaldybės kviečiamas, sutvarkė Šiaulių rajoninę ligoninę ir jai 
dvejus metus vadovavo. Jis taip pat priklausė Šiaulių Gydytojų draugijai ir 
ilgą metų eilę buvo jos vice-pirmininkas. Dr. A. Stefanavičius mirė 
Šaukėnuose 1932 m. kovo mėn. 9 d., sulaukęs 84 metų amžiaus (21). 

Nereikia pamiršti ir garsių sūnų tėvo — dr. Julijono Šalkauskio. Dr. 
Julijonas Šalkauskis gimė 1849 m. Joniškyje. Šiaulių apsk. Mokėsi Šiaulių ir 
Mintaujos gimnazijose. Mediciną studijavo Karo Medicinos akademijoje, 
Petrapilyje. Ją baigęs 1887 m. grįžo į Lietuvą ir pradėjo verstis gydytojo 
praktika Šiaulių mieste. Kitais metais išsikėlė į Rygą, kur praktikavo iki 1891 

“m. Grįžęs į Šiaulius nuo 1894 m. iki 1905 m. buvo Šiaulių miesto tarybos 
narys. 1905 m. buvo išrinktas Šiaulių miesto burmistru. Karo metais 
pasitraukė į Maskvą ir po I pasaulinio karo vėl grįžo į Šiaulius, kur ėjo 
savivaldybės gydytojo pareigas iki 80 metų amžiaus. Mirė 1933 m. 
Šiauliuose (22 ir 23). 

Tuo pačiu laiku gyveno dr. Mykolas Chmieliauskas (1861-1937) (25). Dr. 
Mykolas Eineris (1858-1935) (24), dr. Jonas Ganusevičius (1858-1934) — (26). 

Esu tikra, kad buvo ir daugiau lietuvių gydytojų, kurie gyveno ir dirbo ar 
mokėsi šiuo laikotarpiu, bet man iki šiol tik tiek pavardžių pasisekė surinkti. 

AUŠROS NUOPELNAI GIMTAJAI KALBAI 


Prof. dr. JONAS PALIONIS 


1883 m. kovo mėn. Ragainėje (dab. Niemanas) išėjo pirmasis lietuvių 
visuomeninio-politinio ir literatūrinio žurnalo Aušra numeris. Šis žurnalas, 
apie kurį, V. Kapsuko žodžiais tariant, „buvo susitelkę įvairiausių pažiūrų 
žmonės, pradedant nuo didžiausių atžagareivių-klerikalų, o baigiant 
socialistais-revoliucionieriais“, suvaidino reikšmingą vaidmenį lietuvių 
tautos istorijoje. Jame buvo skelbiamos nacionalinio išsivadavimo idėjos, 
keliami liaudies švietimo klausimai, spausdinami beletristiniai ano meto 
lietuvių rašytojų kūriniai, komentuojami lituanistiniai darbai. 

Ypač didelę reikšmę Aušra turėjo lietuvių literatūrinės kalbos raidai. Su ja 
baigėsi trejetą šimtmečių trukusi nevienalytės, įvairiomis tarmėmis besirė- 
musios lietuvių literatūrinės kalbos epocha ir prasidėjo šios kalbos naujas, 
nacionalinio plėtojimosi periodas vienos — vakarų aukštaičių (suvalkiečių) — 
tarmės pagrindu. 

Tokį epochinį Aušros vaidmenį nulėmė keletas įvairių aplinkybių. Visų 
pirma, šio žurnalo iniciatoriai bei redaktoriai norėjo prabilti į visus lietuvius, 
ne į vienos kurios tarmės atstovus. Todėl jiems reikėjo vartoti visų tarmių 
žmonėms suprantamesnes kalbos lytis. O tam tikslui geriausiai tiko 
aukštaitiškos vakarietiškosios, nes jomis rėmėsi ligtolinė Rytų Prūsijos 
lietuviškų raštų kalba, be to, jau nuo XIX a. pradžios jos ėmė palengva 
įsigalėti ir Lietuvos raštuose. Antra, didžiąją Aušros redaktorių bei leidėjų 
daugumą (Jonas Basanavičius, Jonas Šliūpas, Juozas Andziulaitis, Martynas 
Jankus, Jurgis Mikšas ir kt.) sudarė suvalkiečių ar Rytų Prūsijos lietuvių 
veikėjai, kurie buvo įpratę rašyti aukštaitiškai vakarietiškai. Pagaliau nemažai 
įtakos čia turėjo A. Šleicherio ir Fr. Kuršaičio lietuvių kalbos gramatikos, 

kuriomis rėmėsi Aušros redakcija ir kuriose buvo pateiktos aukštaitiškos 
vakarietiškos norminės lytys. 

Dėl visų šių ir kitų aplinkybių Aušroje jau nuo pat pradžios buvo 
nusistatyta laikytis vienos (vakarų aukštaičių) tarmės, nes laikraštis turįs 
būti prieinamas visiems lietuviams. Kitomis tarmėmis parašyti ir redakcijai 
atsiųsti straipsniai būdavo arba ištaisomi, arba visai nespausdinami. Antai 
1883 m. Nr. 4 redakcija štai kaip atsakė „Broliui Lietuviui Varšavoje“, 
atsiuntusiam tarmiškai rašytų eilėraščių: „Dėl pertaisymo tu daineliu turim 
ju sudėtojui pasakyt, jog jos teip, kaip yra, negali būti spaudinamos, nės per 
daug jose vieno kraszto tarmenė poniawoja. Auszra skaitoma ne vien p. 
sudėtojo kaimynū, bet ir toli sziaurėje ir atstu pietuse ir vakarūse Prusu 
Lietuvoje. Taigi tamsta nedyvysi, jei mes statrasza (tieesraszti) taisysime“. 
Vienas iš įtakingesniųjų Aušros redaktorių — Jonas Šliūpas prisimena, kad jo 
redagavimo metu būdavo gaunama nemažai ir žemaitiškai rašytų straipsnių, 
bet jis tuos straipsnius ištaisydavęs, pritaikydavęs prie laikraščio tarmės. 
Žemaitiškai rašytų straipsnių atsiųsdavęs ir nuo Vainuto kilęs poetas Juozas 
Miliauskas-Miglovara, kuris prieš Aušros pasirodymą ir vėliau tinkamiausią 
bendram reikalui laikė Viduklės tarmę. Tačiau jo eilėraščiai ir straipsniai 
Aušros redaktorių būdavo ištaisomi, suvakarietinami. 

Taigi vienas didžiausių Aušros nuopelnų buvo tas, kad joje galutinai 
įtvirtinta vakarų aukštaičių (suvalkiečių) tarmė, kurios kuo toliau, tuo vis 
labiau imta laikytis vėlesniuose periodiniuose ir neperiodiniuose leidiniuose. 
Tiesa, paties žurnalo kalbos praktikoje, vartosenoje pasitaikydavo įvairių 
tarmių maišymo atvejų. Tačiau, apskritai imant, galima sakyti, kad Aušros 
fonologinė ir morfologinė sistema yra aukštaitiška vakarietiška, atmiešta 
Mažosios Lietuvos lietuviškų raštų kalbos ypatybėmis. 

Be vakarų aukštaičių (suvalkiečių) tarmės įtvirtinimo, kitas, taip pat 
didelis Aušros nuopelnas — rūpinimasis lietuvių kalbos ugdymu: jos 
gaivinimu, turtinimu, tobulinimu. Nors tarp aušrininkų nebuvo nė vieno 
kalbininko specialisto, tačiau nacionalinio išsivadavimo idėjų ir romantinio 
patriotizmo veikiamas gimtosios kalbos dalykais domėjosi bemaž kiekvienas 
Aušros bendradarbis. Ne vienam jų lietuvių kalba rodėsi ir seniausia ir 
gražiausia, ir švelniausia, o poetui Andriui Višteliui net tokia, kuria rojuje 
Adomas su Ieva šnekėję ... 

Domėjimasis gimtąja kalba, neretai lydimas romantiško jos garbinimo, 
atsispindi visuoe 29-iuose Aušros sąsiuviniuose, pasirodžiusiuose 1883-1886 
m. Juose yra ir kalbos klausimams skirtų specialių straipsnių, ir kalbos 
veikalų recenzijų, ir šiaip įvairių teorinio, praktinio ar informacinio pobūdžio 
kalbinių pastabų (daugiausia dėl atskirų žodžių kilmės, vartosenos, darybos). 
Nemaža tuose straipsniuose, recenzijose ar pastabose yra ir diletantiškų 
aiškinimų (pvz., kad kunigaikštis kilęs iš kūnas + aištis, tauta — iš kauta, kuris 

savo ruožtu iš hut), bet istoriškai reikšmingas buvo jau pats gimtosios kalbos 
klausimų kėlimas bei svarstymas. Tai rengė dirvą ir moksliniais pagrindais 
paremtiems ateities lituanistikos tyrinėjimams, ir kvalifikuotam lietuvių 
kalbos kultūros darbui. 

Iš kalbos praktikos klausimų aušrininkams bene labiausiai rūpėjo leksikos 
gryninimas. Reikalą vengti visokių barbarizmų, rašyti gryna kalba nuolatos 
pabrėždavo ir laikraščio redakcija, ir įvairių straipsnių ar recenzijų autoriai. 
Antai jau pirmaisiais Aušros ėjimo metais redakcijos atsakyme P. Arminui 
(Trupinėliui), atsiuntusiam L. Kondratovičiaus poemos „Kaimo mokykloje“ 
vertimą, patariama „miklinti ir vartoti gryną kalbą“. Tais pat metais 
Dudučio slapyvardžiu pasirašytoje „Lietuviszkos ir seniausios dainu 
kningelės“ (Tilžė, 1882) recenzijoje pažymima, kad „Butu taipogi p. Jankus 
gerai padares, lietuviszką kalbą savo dainų akilai apvalįidamas nūg 
vokiszkuju barbarizmu ...“. Tokių ir panašų patarimų, pastabų, o kartais 
net ir piktų žodžių svetimybių vartotojams neretai randame ir vėlesnių 
metų Aušros puslapiuose. 


Ir reikia pasakyti, kad aušrininkai nesitenkino vien tiktai raginimais 
nevartoti svetimybių, bet ir patys stengėsi jų vengti savo žurnale. 
Pavyzdžiui, ilgame J. Basanavičiaus straipsnyje „„Apie senowes Lietuvos 
piles“, spausdintame aštuoniuose Aušros sąsiuviniuose, į pirmą vietą iškelti 
tokie lietuviški (liaudiniai ar naujadariniai) žodžiai, kaip derva, ilgainiui, 
palaiminimas, rugsėjis, septyndienis, Hkyba, vasaris, skliausteliuose nurodant 
priešaušriniuose raštuose dažniau vartotus jų skolintinius atitikmenis smala 
su čėsu, žegnonė, septemberis, nedėlia, viera, februaris, kad tų lietuviškų žodžių 
nežinantis skaitytojas geriau suprastų jų reikšmę. Ne kartą panašiai buvo 
pasielgta ir su kitų autorių straipsniais, korespondencijomis. 


Vengdami svetimybių, aušrininkai neretai nukrypdavo ir į kraštutinu- 
mus, į besaikį kitų kalbų kilmės žodžių, net ir internacionalizmų, keitimą 
savo pačių susidarytais ar iš ankstesnių raštų paimtais naujadarais. 
Pavyzdžiui, M. Akelaitis 1884 m. Nr. 5-6 „politiką“ siūlė keisti viešvila, 
„filologiją“ — vilkalbiu, „filosofą“ — vilmaniu, „literatūrą“ — bylynu. Kiti 
aušrininkai, ypač J. Šliūpas, A. Vištelis, taip pat mėgdavo kurtis naujadarų 
tarptautinių žodžių vietoje. Todėl Aušroje randame apsčiai tokių naujadarų: 
apšvietumas „civilizacija“, atgalinis „reakcinis“, buklas „„metodas“, dainystė 
„poezija“, jautrystė „,sentimentalizmas“, juokžaislis „komedija“, kibeklas „,„cemen- 
tas“, liežuvininkas „lingvistas“, mančius „,kapitalistas“, meilraštis „lyrika“, 
namstata „architektūra“, netikystė „ateizmas“, pameklė „ironija“, pirmokas 
„atomas“, pradeivis „iniciatorius“, sąlydystė „harmonija“, savininkas „egoistas“, 
skaptorystė (skoptė) „skulptūra“, tėviškumas „patriotizmas“, vaidintuvė „fantazija“, 
žemaprašis „geografija“, žvaigždininkystė „astronomija“ ir kt. 

Tačiau aušrininkai daug kūrėsi naujadarų ne tik dėl noro gryninti savo 
laikraščio kalbą, bet ir iš reikalo lietuviškai nusakyti įvairias specialias 
mokslo bei kultūros sąvokas. Pradėję skelbti Aušroje straipsnius medicinos, 
geologijos, politinės ekonomijos, statybos, švietimo ir kt. klausimais, jie 
susidūrė su dideliu lietuviškų terminų stygiumi ir todėl buvo priversti jų 
darytis. Na, ir darėsi kaip mokėjo, kaip sugebėjo. Tie, kurie turėjo geresnę 
kalbinę nuovoką ir tvirtesnį gimtosios kalbos jausmą, be to, dar buvo 
susipažinę su ano meto lingvistiniais darbais (pvz., Jonas Spudulis), 
sukurdavo ir visai neblogų naujų terminų. Iš tokių neprastai sudarytų 
aušrininkų naujadarinių terminų minėtini: angliarūkštė, dirbtuvė, įstatas 
„įstatymas“, juodmena „juodas daiktas“, krautuvė „sandėlis; muziejus; bankas“, 
mokslanešis „mokslo skleidėjas“, mokslavyris „„mokslininkas“, pažiūra „požiūris“, 
perviršis „perteklius“, pobūdis „charakteris“, prieplūdis „vandens pakilimas“, 
savainis „savitas“, savimonė ,„,susipratimas“, valstija „apskritis, pavietas“, 
viešbutis ir kt. Daugelis jų tomis pačiomis ar kitokiomis reikšmėmis prigijo 
lietuvių literatūrinėje kalboje ir išliko ligi mūsų laikų. 

Be kalbos gryninimo ir naujų terminų kūrimo, aušrininkams labai rūpėjo 
taip pat rašybos vienodinimas. Mat kaip anksčiau, taip ir paskutiniaisiais XIX 
a. dešimtmečiais lietuvių rašyba dar nebuvo nusistovėjusi, o be vienodesnės 
rašybos, ypač raidyno, nebuvo galima prabilti į visus lietuvius ir vienodesne 
rašto kalba. Tačiau pasiekti didesnio rašybos vienodumo aušrininkams 
nepavyko. Nors pirmaisiais žurnalo ėjimo metais redakcija, atsakydama J. 
Miglovarai (matyt, užklaususiam, kokiais principais esanti paremta Aušros 
rašyba), pažymėjo, kad „Musu statraszas (tiesrasztis, ortograpija) yra 
Szleiker'io pastatytasis“, bet faktiškai šleicherinės rašybos nebuvo griežčiau 
laikomasi. Antai 1883 m. Nr. 1-3 iš A. Šleicherio ir tradicinio religinių raštų 
raidyno buvo perimti lenkiškieji dviženkliai rašmenys sz, cz (rašoma: isz, 
placzią ir pan.), bet nevartoti šleicheriniai e, w. Tų pat metų Nr. 4 taupumo 
sumetimais įsivestas ir viengubinis v, o Nr. 5, kurį redagavo J. Basanavičius, 
ir vienženkliai š, č. Bet nuo Nr. 6, redaguoto J. Šliūpo, vėl grąžinti dviženkliai 
sz, tz, kurie išlaikyti ligi pat Aušros ėjimo pabaigos. Ligi 1883 m. Nr. 5 po 
lūpinių b, p šleicheriškai buvo rašomas minkštumo ženklas (biaurus, papiowę), o 
nuo šio numerio — jau ne šleicheriškai — jotas (bjauriai, pjautuvą). 

Šitoks Aušros raidyno ir apskritai rašybos įvairavimas daug priklausė nuo 
jos redaktorių pažiūrų bei nusistatymo. Atskirais atvejais dėl to buvo kalti 
žurnalo korektoriai, taip pat spaustuvės, kurios nepasirūpindavo reikalingų 
spaudmenų (tai matyti ir iš minėto redakcijos atsakymo J. Miglovarai, 
kuriame teisinamasi, kad pirmasis žurnalo numeris išėjęs su daugybe 
„kliaudų“, „nės literu su rasztženkleis reikalingais buvo stoka“). 

Nors Ausros rašyba gerokai įvairavo ir atskirų to meto veikėjų buvo 
kritikuojama, tačiau ji buvo įtakinga. Į tą rašybą daugiau ar mažiau 

109 


nusižiūrėjo Lietuviškojo balso, Šviesos ir kai kurių kitų XIX a. pabaigos lietuvių 
periodinių ir neperiodinių leidinių redaktoriai ar autoriai. Nedaug kuo 
skyrėsi nuo jos ir Varpo rašyba pirmaisiais jo ėjimo metais (1889). Tiktai nuo 
1890 m., pasirodžius V. Kudirkos parengtiems litografuotiems Statrašos 
ramsčiams, t.y. 17 paragrafų trumpų rašybos taisyklių rinkiniui, Varpo rašyba 
ėmė vienodėti ir nusistoti. 

Padėjo Aušra ir lietuvių literatūrinės kalbos stiliams augti bei plėtotis. 
Ligi jos publicistinio ir mokslinio stiliaus tebuvo tiktai užuomazgos, o J. 
Basanavičiui, J. Šliūpui ir kitiems pradėjus rašyti visuomeninius-politinius, 
istorinius bei istoriografinius straipsnius, šie stiliai ėmė ne tik ryškiau 
išsiskirti, bet ir pastebimai tvirtėti. Beletristiniam stiliui, ypač jo poezinei 
atmainai, tobulėti Aušra taip pat sudarė tinkamą dirvą: joje skelbė savo 
pirmuosius kūrinius Maironis, Jonas Mačys-Kėkštas, Stanislovas Dagilis, 
Liudmila Malinauskaitė-Eglė ir kiti XIX a. pabaigos poetai. 

Trumpame straipsnyje, žinoma, neįmanoma nei plačiau apžvelgti visų tų 
sričių, kuriose reiškėsi aušrininkų kalbinė veikla, nei visapusiškiau įvertinti 
tos veiklos reikšmės. Tam stinga dar ir istorinių-lingvistinių tyrinėjimų 
(pvz., ligi šiol dar neišaiškintas Aušros kalbos santykis su kitų XIX a. pabaigos 
lietuviškų raštų, ypač Rytų Prūsijos periodinių leidinių, kalba, neišnagrinė- 
tos įtakingesniųjų šio žurnalo bendradarbių kalbos ypatybės ir kt.). Tačiau 
nėra abejonės, kad Aušra įstatė lietuvių literatūrinę kalbą į tokias vėžes, 
kuriomis ji, tolydžio turtinama ir tobulinama, eina ir mūsų dienomis. Dabar, 
žvelgiant į aušrininkų kalbinę veiklą iš šimtametės istorinės perspektyvos, 
galima pastebėti ir visokių tos veiklos ribotumų, ir netvirtus jos teorinius 
pamatus, bet, turint galvoje sunkias ano meto socialines, politines ir 
kultūrines lietuvių tautos gyvenimo sąlygas, ta veikla nusipelno teigiamo 
vertinimo. 

AUŠROS LIETUVOJE 


JUOZAS MASILIONIS 


PASITEISINIMUI. Kaip nepriklausomoje Lietuvoje, švenčiant Aušros 50 
metų sukaktį, išleistuose leidiniuose (J. Petrulis, Aušros poezija, 1928; K. 
Šakenis, Aušra ir jos gadynė) bei visuose mokykliniuose lietuvių literatūros 
vadovėliuose (Z. Kuzmickis, Lietuvių literatūra, IV, 1933), taip ir dabar, 
švenčiant jau šimtametę sukaktį, paskaitose ir straipsniuose vis dar 
tebenagrinėjama romantiškoji Aušros pusė, lyg ji nieko bendro nebūtų turėjusi 
su realizmu, su konkrečiu gyvenimu. 

Ruošdamas paskaitą „Žvilgsnis į 1883 metų Aušros kovą dėl lietuvių 
kalbos ir jos pačios kalba“, perskaičiau ištisai 1883 m. Aušrą, pasižymėdamas, 
kuriuos dalykus laikau romantiškais ir kuriuos realistiškais. Romantizmui 
atidaviau visus eilėraščius ir visus straipsnius apie Lietuvos pilis bei tuos 
straipsnius, kuriuose, kad ir realiuose, prisimaišę nekonkretumo, svajonių. 
Bet kaipgi gali realizmui nepaskirti straipsnių apie žemės turtus, cholerą ir 
korespondencijų skyrių Svetur ir Iš Lietuvos. Susumavus pasirodė, kad 1883 m. 
Aušroje yra pusė romantiškų dalykų ir pusė realistiškų. Visa tai paskatino 
mane susidomėti mažiau nagrinėta realistine Aušros puse. 


Apsiribojimas ir truputis staistikos Tokie straipsniai, kaip „Aprašymas 
žemės turtų“ (1883 m.), „Keli žodžiai apie kolerą“ (1883), ,,„Medega statant 
trobas“ (1884 m. ir 1885), „Trusas apie bites“ (1885), „Žodis apie 
veterinariją“ (1886), „Keletas žodžių apie kelių taisymą“ (1886) ano meto 
kaimiečiams tikrai buvo įdomūs ir naudingi. Mums juos čia nagrinėti betgi 
jau nebeįdomu, medžiaga pasenusi. Nuo jos nagrinėjimo tenka čia atsiriboti. 
Tačiau iš visos realistinės dalies tebėra savotiškai įdomus skyrius Iš Lietuvos, 
korspondencijomis nušviečiąs ano meto Lietuvos gyvenimą. 


111 


Pirmiausia pažvelkime į Aušros statistiką. Per ketverius metus turėjo išeiti 

40 numerių, bet, dėl įvairių priežasčių du, o porą kartų net tris numerius 
jungiant į vieną, išėjo 29 sąsiuviniai arba knygutės: 1883 m. 8 (302 psl.), 
1884 m. 7 (424 psl.), 1885 m. 8 (416 psl.) ir 1886 m. 6 (192 psl.). Iš viso 1334 
psl., iš kurių gryno teksto 1294 psl. Kiekviename sąsiuvinyje, pradedant 
pirmuoju ir baigiant paskutiniuoju, vis buvo korespondencijų skyrius Iš 
' Lietuvos. Tik 1885 m. 7 ir 8 dvigubam numeryje kažkaip iškrito skyriaus 
pavadinimas ir visos korespondencijos prijungtos prie straipsnio „Keli 
lietuviški žodžiai“. Turinyje — įtalpoje — skyriaus pavadinimas ir teisingas 
pradžios numeris yra. 

Taigi iš viso yra šis skyrius 29 kartus. Pats trumpiausias yra 1883 m. 1 
nr., vos pusė puslapio, ilgiausias 1884 m. 7-8 nr. — 24 psl. Metais Iš Lietuvos 
skyriaus puslapių skaičius yra toks: 1883 m. — 37.49 psl., 1884 m. — 103.5 
psl., 1885 m. — 79.83 psl. ir 1886 m. — 37 psl. Iš visų 1294 gryno teksto 
puslapių Iš Lietuvos skyrius turi 257.82 psl., vieną penktoji viso teksto. 


Įsivaizdavę, kad jokių kitų žinių neturime, kaip tik tas korespondencijas, 
kurios yra Iš Lietuvos skyriuje, mėginkime susidaryti Aušros ėjimo laikų (1883- 
1886) Lietuvos vaizdą. 


„Ir labai buvo plati Lietuva“ 


Taip XIX a. viduryje dainavo anykštėnas Antanas Baranauskas, vėliau 
Seinų vyskupas. Plačios Lietuvos ribos buvo ir aušrininkams. Pati pirmoji 
korespondencija Aušroje (1883, 1 nr., 22 psl.) buvo iš Prūsų Lietuvos, kur 
sakoma, kad kulto ministeriui, kuris rūpinasi ir švietimo reikalais, lietuviai iš 
Klaipėdos, Šilokarčiamos, Tilžės, Ragainės, Pilkalnio, Pakalnės bei Labguvos 
pavietų pasiuntę peticiją su 8000 parašų, „prašydami, kad ..'. kūdikiai 
mokslavietėse vieros dalykus prigimtoj, t.y. lietuviškoj kalboj gautų moky- 
tis“. 

Korespondencijų iš Prūsų Lietuvos randame gana daug, ypač jų 
pagausėja nuo 1885 m. vidurio ligi Aušros sustojimo. 

Iš kitos pusės šiame skyriuje randame korespondencijų ir iš labai tolimų 
vietų, kurių ir didžiausias patriotas Lietuvai nebepriskirtų: iš Kainsko 
miesto, Tomsko rėdybos, Sibire, duodama žinia, kad ten esą daug lietuvių ir 
buvo ieškomas jiems aptarnauti lietuvis kunigas (1885, 9, 287), iš Odesos 
apie matematikos mokytojo Motiejaus Čepo jubiliejų (1883, 5, 146-7), iš 
Petrapilio (1884, 1-3, 96-101 ir kitur), iš Varšuvos (1883, 8-10, 292), 
nekalbant apie čia pat esančius latvių miestus — Mintaują ir Rygą (1883, 4, 
116). Net žinutė iš Amerikos, pavadinta Naujoji Lietuva, įdėta į tą patį Iš 
Lietuvos skyrių (1885, 7-8, 241). Nepaisant šių mažų, mūsų akimis žiūrint, 
nenuoseklumų, daugiausia žinių yra iš Mažosios ir Didžiosios Lietuvos. 

Prūsų Lietuva ir Maskoliška Lietuva 


Mums dabar įprasto Mažosios Lietuvos termino korespondencijose 
neužtikta. Ji vadinama Prūsų Lietuva arba Rytprūsiais (1883, 3, 114). 
Didžiosios Lietuvos terminas (skliauostuose pažymint, kad į tą sąvoką įeina 
Kauno, Vilniaus ir Gardino rėdybos) randamas vieną kartą (1886, 5, 158), 
dažniausiai vadinama Maskoliška Lietuva (1883, 8-10, 288, 290), kartais 
pavadinama Gudų Lietuva (1886, 5, 154), retkarčiais pavartojamas ir 
oficialusis primestinis „Šiaurvakarinis kampas“, ypač verstinėse žiniose iš 
kitų laikraščių. 

Nepaisant skirtingų pavadinimų, „dabar jau pradeda pamažu Prūsų 
lietuviai ir Maskolijos lietuviai su vienas kitu susiartinti. Pirma būdavo 
nevien rubežius lyg koks neperlipamas mūras, bet dar ir jų tikėjimas. 
Dabar jau iš palengvo šitas paskutinis mūras griūva. Protingesni žmonės 
išpažįsta, kad vierų skirtumas širdžių vienybės negali ardyti. Taip keliauja iš 
Prūsų lietuviai, apie savo giminės reikalus pasirūpinantieji, į maskoliškąją 
Lietuvą, jeib geriau galėtų pasižinti su savo brolių būdais, papročiais, kalba; 
važiuoja ir iš maskoliškosios Lietuvos lietuviai į Prūsus, su savo broliais 
Prūsuose norėdami į geresnę pažintį pareiti. Jau dabar nežiūri broliai vis 
kitokiomis akimis į vienų ir kitų lietuvių reikalus ir veikalus ir dalykus 
(1883, 8-10, 289-290). Štai net ir praktiškas prisitaikymas. „Birutės“ 
draugija nutarė „visuotinį susirinkimą ne per Jonines, kaip pagal įstatus tur 
būti, bet liepos 18 d. ... Tilžėje laikyti, idant iš maskoliškosios Lietuvos 
galėtų svečiai atvykti“ (1886, 6, 186). 

Be abejo, buvo ir skirtumų. Štai kaip jie nusakomi: „Prūsų Lietuva nuo 
Gudų Lietuvos skiriasi labiau tuo, kad pirmoji yra apšviestesnė ir 
medegiškas būvis gyventojų jos geresnis. Priežastį to ir kito kiekvienas 
išmano. Mokslinyčių ten yra daug ir į jas vaikščioti tur priverstinai visi 
vaikai. Pabaigę mokslus kaimo mokslinyčiose, jau gauna abejutišką 
apšvietimą. Medegiškas būvis geresnis, nes ūkį veda pagal naujus 
įmanymus. Turėdami daugiau pinigų, ūkininkai gal leisti vaikus ir į 
aukštesnius mokslus ir duoti gerą apšvietimą. Pas mus visai kitaip. Dėlei 
stokos mokslinyčių ant kaimų ir trūkio pinigų daugumas vaikų liekti 
tamsiais nemokytais, tankiai nemokėdami nė prigimtoje kalboje skaityti. Į 
miestų mokslinyčias taipogi didumas neleidžia tai dėl tolumo, tai vėl 
sakydami kaštuoja, o „nėra iš ko“, o kas dar daugiau apraudotina, tai kad iš 
mūsų brolių daug išsiranda tokių tamsūnų, kurie drįsta šitoje gadynėje 
šnekėti apie blogą įtekmę mokslo ir nežiūrint ant išteklio, palieka vaikus 
savo tokiais jau tamsūnais, kaip patys“ (1886, 5, 154). 

Kiek yra lietuvių? 


Aušroje randame paskelbtas kelias statistikas, kuriose mėginama nustatyti 
bendras lietuvių skaičius. Kauno, Vilniaus, Gardino, Minsko, Mogiliavo, 
Vitebsko ir Suvalkų gubernijų bendras lietuvių skaičius randamas — 
2,420,281. Kitur, įskaitant Prūsuose, Amerikoje, Anglijoje ir Prancūzijoje 
gyvenančius, randa 247,500. Tai būtų iš viso 2,667,781. Bet kitur radę, kad 
be Suvalkų gub. esą 2,229,115, Suvalkų gub. 413,666, visur kitur 247,500 — 
tai iš viso 2,890,281. Įdomu, kad ši statistika Prūsų Lietuvoje randa 200,000 
lietuvių. Statistiką baigia: „Taigi netaip visai dar esame Apvaizdos prastoti, 
jeigu dar šiandien vien tiktai lietuvių galime priskaityti mažne 3 milijonus“ 
(1884, 7-8, 274-5). Kitur pasitenkinama 2.25 mil. (1884, 5-6, 187). 

Kitoje vietoje šiaip rašoma: „Lietuvininkų suskaitoma apie tris milijonus, 
daugiau, -ne kaip mūsų priešininkai mano. Maskoliškoje Lietuvoje ir pačioje 
Lietuvoje gyvena 2 milijonu 650 tūkstančių, prūsiškoje Lietuvoje 150 
tūkstančių, Amerikoje 40 tūkstančių, Anglijoj ir Prancūzijoj 3 tūkstančiai, 
taigi iš viso 2 milijonu ir beveik 850 tūkstančių“. Kaip matome, čia lietuvių 
rasta 40 tūkstančių mažiau, nes ir Prūsų Lietuvoje rasta vietoj 200,000 tik 
150,000 lietuvių. Statistika baigiama tokia pastaba: „Suprantamas vėl 
dalykas, kas šalia lietuviškos kalbos maskoliškai moka, tai maskolius, 
lenkiškai — lenkas, vokiškai — vokietis. Jei taip nebūtų rokuojama, tai mūsų 
giminės skaitlius dar šauniai padidėtų“ (1885, 6, 164). 

Ketvirta statistika liečia tik Prūsų Lietuvą. Ją davė Lietuviškosios raštų 
draugijos (Litauisch-literarische Gesellschaft) susirinkime mokytojas Soeck- 
nickis, kalbėdamas „apie žemę ir gyventojus Rytprūsiuose“. Jis lietuvininkų 
randa tik 50,000 Ši statistika palydima tokia pastaba: „Mums rodosi viena 
mėra, ar mūsų kaimynai mūsų tik 5 tūkstančius, ar 50 tūkstančių, ar 500 
tūkstančių beranda: mes visi žinome, kiek mūsų yra, o iš visų raštų 
suprantame, jog jų didžiausias meilijimas yra lietuvininkų skaitlių kuo 
mažiausią regėti“ (1886, 1, 22). 


Prūsų Lietuvoje 


Iš anksčiau minėtų statistikų matome, jog spėliojama, kad Prūsų 
Lietuvoje gyvena nuo 50 ligi 200 tūkstančių lietuvių. Juos valdo Prūsų 
karalius. „Šviesiausias j. m. Prūsų karalius buvo išleidęs paliepimą, kad 
lietuvių kūdikiams būtų pavelytas vieros mokslas prigimtoj kalboj. Ale esam 
patyrę, kad tas paliepimas tik menku būdu tepildomas yra, nes kūdikiai 
šiuilės čėse daugiau lietuviškai užmiršt, ne kaip pasimokin“. Klaipėdos, 
Šilokarčiamos, Tilžės, Ragainės, Pilkalnio, Pakalnės bei Labguvos pavietų 
lietuviai, surinkę 8000 parašų, išsiuntė kulto — švietimo ministeriui peticiją, 
kad šis karaliaus paliepimas būtų vykdomas (1883, 1, 22). Kitoje korespon- 

dencijoje (1883, 4, 144) rašoma, kad Rytprūsių oberprezidentas, besilankąs 
Klaipėdoje, buvęs užklaustas, „ar veik lietuviai gausią pavelijimą vieros 
mokslą mokslinyčiose lietuviškoje kalboje mokyti?“ Esą „jis kalbėjęs su 
Prūsų karaliumi ir gavęs patikrinimą, jog lietuvių pageidavimas turėsiąs 
tapti išpildytas“ (t.p.). Ar tas pageidavimas tapo išpildytas, atsakymo nėra, 
nes ir korespondencijų iš Prūsų Lietuvos nebeturime ligi pat 1885 m. 
(neskaitant kelių nereikšmingų žinučių.). 

1885 m. vasario 15 d. Tilžėje buvo įsteigta Birutės draugystė, kurios 
pirmininku pradžioje buvo J. Mikšas, o paskui dr. Bruožis. Draugystės 
tikslai: lietuviškąją kalbą atgaivinti, ją šelpti ir joje įsigyventi. Tie 


susirinkimai pradžioje vyko Tilžėje, kilojosi — Klaipėdoje, Naujojoj, 
Plaškiuose, Kaukėnuose, Ragainėje, Skaistgiriuose. Iš korespondencijų 
matyti, kad mažiausia į susirinkimus atvykdavo Tilžėje — apie 20, 


daugiausia Plaškiuos — net 300. Kokios temos buvo svarstomos? Daugiau- 
sia Čia reiškėsi M. Jankus, J. Mikšas ir dr. Bruožis. M. Jankus kalbėjo „Kodėl 
lietuvininkai į vokiečius ar lenkus verčiasi“, J. Mikšas paskaitydavo iš kokių 
nors lietuviškų knygų, o dr. Bruožis nagrinėdavo ką nors iš lietuvių kalbos. 
Tai tas pats dr. Bruožis, kuris pirmą Sekminių dieną Tilžėje, deja, nežinia 
kokiame susirinkime tris adynas bylojo klausimu „Ar rojuje lietuviškai 
kalbėjo“ (1885, 6, 170). Jo filologizavimų vertę parodo šis žodžio „iškala“ 
aiškinimas: „Iškala lietuviškoje kalboje ir mokslas ir vieta vadinama, kurioje 
mokslas mokinamas. Žodžius iš ir keliu... sudėjus, gauni „iškala“, t.y. kas 
žmogų iškelia, jį prakilnesniu daro“ (1885, 6, 173). 

Vokiečių k., matyt, spraudėsi ir į Birutės draugystės narių tarpą, nes 
viename susirinkime dr. Bruožis pasiūlė: „Garbės pelną tiems privelyti, 
kurie kokiam vokiškam žodžiui tikrą lietuvišką išguldymą pateikia; prieš 
sutarimą dėl įkalbimo taip pat ir prieš sutarimą be reikalo vartojimo svetimo 
žodžio lietuviškoje kalboje nusižengiantįjį su 50 pf. koravodinti. Pinigai šitos 
koravonės ant draugystės gero suvartojami“ (1885, 11, 365-6). Štai dar 
vienas dr. Bruožio perlas: „kitos kalbos lietuviškai taip prilygsta, kaip 
sukliuręs žmogus sveikam“ (1886, 6, 185). Viename susirinkime P. Kalnėnas 
kalbėjo apie Europos tautų atgimimą XIX amžiuje ir sunkią lietuvių būklę: 
„Lietuviai po šiai dienai tempia sunkiausią jungą prispaudimo ir politiškos 
nelaisvės, neturėdami žmogiškų teisių: jiems bevalia ne tik dirbti, bet ir 
mįslyti, tėvynainiai (patriotai) yra persekiojami ir spaudžiami, dvasiškystė ir 
inteligencija (kunigai ir mokytojai) sulenkuoti, suvokiečiuoti ir pavirtę į 
atžargiausius neprietelius lietuvystės, vyrų, suprantančių reikalus savo 
giminės, labai mažai, o ir tie patys skirstosi į įvairius ratus, vaidydamiesi 
tarpusavyje“ (1886, 6, 186). 

Birutės draugystės susirinkimai aprašyti šiuose numeriuose: 1885 m. — 
2-3, 6, 7-8, 11; 1886 m. — 1, 2, 4, 5, ir 6. Kai kuriuose nuneriuose aprašyti 

net keli susirinkimai. Lietuviškosios raštų draugijos susirinkimai aprašyti 
1885 m. 11 nr. ir 1886 m. 1 nr. 

Prūsų lietuviams opiausias klausimas — nenutausti. Bet nutautimas 
varomas per mokyklas: „Viena moteriškė su ašaromis guodėsi, kad 
mokytojai už jokius pinigus nenorį pamokyti vaikelius prigimtoje kalboje, o 
kitas žmogus skundėsi, kad mokytojai rykštėmis vaikus plaka už tai, kad 
anas tik lietuviškai temokėjo. Žmogus gailestaudamas pridūrė, kad tokiu 
būdu jie priverstinai daro iš mūsų vaikų vokiečius“ .. . (1886, 6, 187). 

Tilžėje į vieno vokiečio krautuvę įėjo du lietuviai ir paprašė lietuviškai 
prekių. Vokietis atsakęs: „Nur deutsch“. Lietuviai jam atsakė: „Kad čionai 
jau kitaip nevalia, kaip vokiškai kalbėti, tai ir ieškokite tokių pirkėjų“. Ir 
išėjo. Padoriai jie ir padarė. Jei kupčius būtų sakęs, jog nepermanąs 
lietuviškai, tai būtų kas kita buvusi. Kupčelis tur būt mislijo, kad lietuvių 
kupčių Tilžėje jau nėra“. (1886, 6, 185). 

Kitur, nepažymint vietos, atrodo, maskoliškoje Lietuvoje aprašomas 
panašus, bet lietuviams naudingas įvykis. Vokiečio šinkoriaus kažkoks 
bernas rusiškai paprašė alaus. Tas nedavė ir davė tik tada, kai paprašė 
lietuviškai. (1884, 5-6, 187). 

Vienoje korespondencijoje yra būdingas Klaipėdos miesto ir krašto 
aprašymas. Klaipėda „vokiškas bei žydiškas miestas, ogi lietuvis keleivis 
vargu ras visoje Klaipėdoje nors vieną gaspadą, kurioje jo kalba suprantama. 
— Ale Klaipėdos apygardoje povisam kitaip išveizd. Berods ir ant laukų juk 
jau yra vokiečių įsigyvenę — jie aptur didžiausius dvarus — ale tai tik vis yra 
jų skaitlius prieš skaitlių lietuvių prapultinai mažas. Žinau kiemų, ne mažų, 
— kitsai tur apie 1000 gyventojų — kuriuose iš amžių dar nei vienas vokietis 
nėra savo namą įsitaisęs, išimant tiktai kiemo šinkorius, gerai lietuviškai 
šnekėti mokančius“ . . . „Neišmanau, ar lietuvininkus kokia vokiška liga yra 
perėmusi, arba jiems šiaip kas kenkia. Neatlaikytinai pradeda į vokiečius 
virsti“. Grįžę iš kariuomenės nebenori lietuviškai kalbėti, lietuvininkai savo 
vaikus vokiškai krikštyti duoda. „Dabar girdžiu vieną, kuris, pats menkai 
vokiškai temokėdamas, su pačia ir vaikais vokiškai pleškina.“ Bet yra dar ir gerų 
pavyzdžių. Štai Kretingoje užeina pas (protestantų) kunigą, tikrą lietuvininką, 
žmogelis. „Džiaugsmas man buvo girdėti, kaip kunigas vieną vokiškai 
bekvakuojantį jo kalboje sutrikdino, sakydamas: „Žmogaus, kalbėk lietuviškai, 
bus geriau“. (1885, 11, 360-362). 


Maskoliškoje Lietuvoje 


Štai trumputė korespondencija: „„Apvainikavimo metą Aleksandrai III 
vienas gyventojas Kauno gub., Žvirblis, nusiuntė dainutę, kurioje jis 
ciesorių iš visų pusių girdamas ir jam savo padonystę ir ištikimumą 

išreikšdamas, prašo, idant leistų lietuviams spausdinti knygas Kaune, tada 
jie nenešią jų iš Prūsų“ (1883, 8-10, 293). Iš jos sužinome tris dalykus: kad 
Lietuvą valdo tik ką vainikuotas ciesorius Aleksandras III, kad lietuviams 
uždrausta spauda ir kad ji spausdinama ir nešama iš Prūsų. Iš paskelbtų 
statistikų sužinome, kad visa Maskolija padalinta į gubernijas (rėdybas), o 
lietuviškąsias sudaro Vilniaus, Kauno, Gardino ir Suvalkų gubernijos (1884, 
7-8, 274). 

Vilniaus, Kauno ir Gardino vyr. gubernatorium yra Totlebenas. Jis 
gydosi akis Wiesbadene. Jo pavaduotojas Kochanovas apskundė jį, jog 
„jo darbas Lietuvos aprusinimo nei jokių vaisių nenešąs“. Čia pat žinia, 
kad Totlebenas mirė (1884, 7-8, 277-8). Štai kas apie tą Kochanovą dar 
rašoma: „Vietininkas jenerolo-gubernatoriaus Vilniaus, Kauno ir Gradno 
Kochanovas aplankiusiems jį rėdininkams ir mokytojams pasakė šitai: Jis 
pasitikįs, jog rėdininkai ir mokytojai būsią tikrais ruskiais ir gerais 
pagelbininkais jo darbuose valdymo. Kad neliktų jokios abejonės, jis norįs 
pažymėti savo pažvilgį ir reikalavimą. Jis pirmiausia norįs matyti, kad 
rėdininkai būtų surkiais ties kūnu ir ties dvasia“. Koresp. daro išvadą: 

„Aišku, kad lietuviai negali būti nei rėdininkais, nei mokytojais, nes jie 
neruskiai . . . Ir tai krašte, kur 2.5 milijonai gyvena“ (1884, 4, 144). Toliau 
dar gražiau: „Iš Vilniaus rašoma į lenkų gazetas, kad naujas valdovas 
Kochanovas liepė Vilniaus vyskupui atlikti dievmaldystę, giesmes giedoti ir 
pamokslus sakyti katalikų bažnyčiose maskoliškoje kalboje. Nuo Kauniškio 
vyskupo pareikalavo, kad jis atsiųstų kunigą, kurs priimtų ritualus, 
išguldytus į maskolišką kalbą dėl išklausymo spaviednės kareivių. 

Abu vyskupu stačiai atsakė, kaip buvo jų pareiga, kad juodu nesutiks ant 
įvesdinimo kalbos, patuolaik nepavelytos mūsų bažnyčioje, ir kad bažnyčios 
reikaluose juodu teklauso vien tiktai savo dvasiškos valdžios, o daugiau 
nieko“ (t.p.). 

Yra ir gera žinia apie tą Kochanovą: „„Generalgubernatorius Kakanovas, 
kaip Lestnik'as rašo, neseniai apkeliaudamas Kauno redybą ir kelias žemutines 
(pradines) mokslavietes aplankęs. Vienam lietuvaičiui liepęs „Tėve mūsų“ 
skaityti; šiam pradėjus lenkiškai skaityti, paliepęs lietuviškai skaityti, priminda- 
mas: „Tu esi lietuvaitis, tai kodėl Dievo meldies lenkiškai, o ne lietuviškai.“ 
Ta pati atsitikusi ir Žemaičiuose“. Korespondencija baigiama klausimu: „Jei 
taip, tai kodėl mums nevalia nei aukso altorių turėti“ (1885, 10-11, 258). 

Apie Kauno gubernatorių, neduodant jo pavardės, rašoma, kad jis „ne 
per seniai pasiuntė žinias visiems valsčių raštininkams daboti, idant žmonių 
draugijos (pagal ciesorišką įstatymą), išduodamos leidimą eiti į dvasišką 
seminariją savo jaunuomenei, šiukštu, nepramindžiotų jos, rašydami jų 
pavardes, bet rašytų tokią, kokia yra vartojama kaime . . ., idant pavardė 
būtų užrašoma grynai lietuviška, bet nesulenkinta“ (1885, 9, 283). Dar 

kitoje korespondencijoje sakoma, kad ant Kauno rėdybos valsčių durų 
atsiradę užrašai: „Lenkiškai kalbėti a nė čikšt, užginta.“ Taipgi sakoma, kad 
Kokanovas įsakęs valsčių raštininkais nepriimti lenkų ir lenkuojančių. 
„Tokiu būdu vyresnybė pasitiki nutremsianti įtekmę lenkišką ant lietuvių 
sodiečių“ (t.p., 282). 


Spaudos draudimas 


Iš valdžios pareigūnų „susirūpinimo“ atskirti lietuvius nuo lenkų įtakos 
lyg atrodytų jų palankumas lietuviams. Deja, valdžia nenori, kad lietuviai 
išliktų lietuviais, o kad surusėtų. Tam tarnauja ir spaudos uždraudimas, 
nors ir jis buvo motyvuotas lietuvių atskyrimu nuo lenkų. Štai ką rašo 
(Aušra 1884, 1-3, 90-91): „Maskoliškos gazetos, maloniai kalbėdamos apie 
lietuviškus laikraščius, pasitiki, kad lietuviai kada nors pasisavins graždanką 
arba maskoliškas litaras. Koks būtų pelnas lietuviams iš tokio pasisavinimo? 
Lietuviai turi lotyniškomis litaromis nuo kelių šimtų metų parašytas ir 
atspausdintas knygas; taigi lietuviai turėtų išsižadėti tų savo knygų, o ir 
brolių Prūsuose gyvenančių, jeigu jie priimtų maskoliškąjį raštą. Mes už tai 
džiaugiamės, kad knygos, atspausdintos graždanka, pūva valsčiuose, nes 
žmonės apie anas nei žinoti nenori ir varo laukan iš bažnyčios tokius, kurie 
ateina melstis iš maskoliškų knygų. Dėl ko maskoliai nesiūlo savo rašto 
žydams, lenkams, vokiečiams, o tiktai lietuviams? ... 

Juokai, daugiau nieko, iš darbų apmaskolintojų. Kagi jie padarė per 20 
metų? Tie, kuriuos buvo pasiuntę mus išmokyti maskoliškai, patys ėmė 
grabalioti mūsiškai, o prie mūsų maskoliškai kalba nelimpa; o kad ir priliptų, 
nebe tokią naudą iš mūsų turėtų maskoliai, kaip anglai iš airių. Neskriaus- 
kite mūsų! Mes žinome, kuo esame ir kuo buvome, nes atmename savo tėvų 
darbus ... Atiduokite mums mūsų litaras, mokslavietę, raštą, sūdą mūsų 
kalboje, kaip atidavėte latviams, mūsų broliams“ ... 

Kitur rašoma: „Kaip yra didžiai ištroškę mūsų broliai skaitymo lietuviškų 
knygų ir raštų, galima numanyti iš to, jog patys tūlojo valsčiaus ūkininkai 
pradeda Rusų vyresnybės prašyti leidimo spausdinti mūsų knygas senoviniu 
būdu“ (1883, 3, 81). „Mes prašome ir raginame savo brolius, kuriump mūsų 
žodžiai daeis, kad iš kožno valsčiaus būtų siunčiamos maldų gromatos p. 
ministeriui apie daleidimą mums spausdinti mūsų knygas pagal senovišką 
būdą“ (t.p.). 

Aušros korespondencijose randame, kad tokius prašymus parašę vieno 
Vilniaus gub. valsčiaus ūkininkai su 200 parašų (t.p.); „žmonės valsčių 
Biržų, Gulbinų, Pabiržės ir Kuburių susitarę parašė į maskolių laikraštį 
Novoje Vremia raštą, kuriame nurodė, kaip jie reikalauja lietuviškų knygų“ 
(1884, 4, 144), žinoma, laikraštis to rašto neišspausdino; minimas ir 
Švenčionių pavieto valsčiaus prašymas su 100 parašų (1884, 4, 146). Tokių 


118 


raginimų rašyti prašymus yra keletas. Vienas jų taip baigiamas: „Juo 
daugiau bus prašančių, juo greičiau Maskolių vyresnybė pasirūpins lietuvių 
norus tildyti. Neklabinant juk nei dangus neatsiveria“ (1884, 7-8, 281). 

Lietuviai, kalbinami užsirašyti gudišką laikraštį, atsako: „Kad mums | 
pavelytų nusipirkti lietuviškas knygas arba lietuvišką laikraštį, tai mes su 
džiaugsmu imtumėm išsirašinėti, o gudiško mums nereikia“. Taip atsakę 
Kalvarijos pavieto lietuviai (1885, 7-8, 237), taip raginami atsakyti Šiaulių 
žmonės (1885, 9, 283-4), taip atsakė Paprienės gyventojai (1886, 1, 61). 

„Maskolių vyresnybė ėmė žmones persekioti už liet. knygas. Kaune, 
antai, dabar, sako, sėdi 7 lietuviai už tai, kad buvo susipirkę keletą lietuviškų 
knygų“ (1884, 7-8, 271), tas pats apie Salaką (t.p., 273). O Vilniuje 
ūkininkas, negaudamas liet. maldaknygės, perka lenkišką ir taip lenkėja 
(1884, 9, 320). Yra minimas vienas aklas knygnešys, kuris savo vežime 
turėjo ir platino liet. knygas. Buvo įskųstas ir sugautas, bet kaip aklas — 
išsiteisino. (1884, 5-6, 187-188). 


Mokyklos 


„Žmonės maskoliškoje Lietuvoje neatlaikomai veržiasi prie mokslo“, sako 
Aušra (1883, 8-10, 288). Pažiūrėkime, kiek tuo metu mokyklų Lietuvoje 
būta. Pradžios mokyklų vietovėmis minimos tik trys iš Rytų Lietuvos: 
Anykščių, Indrioniškio ir Troškūnų. Pirmojoj popas moko ir katalikus savo 
tikybos, trečiojoj kliudė kunigui ateiti mokyti tikybos, antrojoj mokytojas 
sumušė vaiką (1884, 7-8, 272). Be abejo, pradžios mokyklų buvo daugiau, 
bet jų kokybė iš šių trijų aiški. 

Gimnazijų labai nedaug. Minimos Šiaulių, Kauno, Marijampolės, Suvalkų 
ir Panevėžio. „Šiaulių gimnazijoje, kaip rašo lenkiškas nedėlraštis Kraj, buvę 
pernai iš 523 mokinių 363 katalikai ir 77 žydai, o Kauno iš 633 — katalikų 
tik 178, o žydų 275. Matoma, kad užsileidome žydams, o tai neišpuola — 
nereikia mušti juos kumščiais, tai nedidelis užpelnas, bet eiti imtynių 
galvomis, mokslu, proce, tai kitoniškas daiktas“. (1883, 3, 83). Kitoje 
žinutėje sakoma, kad Šiaulių gimnazija perpildyta mokiniais, 1-5 kl. turi po 
dvi, apie 500 mokosi privačiai, bet gimnazija norinti ir juos kontroliuoti. 
(1884, 4, 139-140). 

Čia pat duodama žinia apie Marijampolės ir Suvalkių gimnazijas: „Galiu 
broliams lietuviams pranešti naudingą ir mielą žinią: mūsų gimnazijoje yra į 
500 mokinių, kurių kuone trys ketvirčiai — lietuviai. Paskutiniuose metuose 
taip lietuviai ėmė veržtis į mokslą, jog gimnazija turėjo daugumai atsakyti: 
pernai 50 vaikinų verkdami ir dūsaudami grįžo namo dėl stokos vietos; tūli 
nuvažiavo į Suvalkus; bet kas ten papuola, maža iš to Lietuvai nauda, nes 
apsilenkėja su mėsa ir kaulais; snarglius III ar IV kliasos nenori su tėvais 
lietuviškai bešnekėti“ (1884, 4, 140). 


119 


Panevėžio realinės gimnazijos atidarymas aprašytas taip: „Praėjusį 
rudenį Panevėžyje tapo atverta realinė mokslavietė per užmanymą pagirtino 
lietuvio, bajoro Puzino, bajorų maršalkos, ir padėjimą žmonių visų 
sluoksnių: bajorų, miesčionių ir sodiečių ūkininkų. Pasidariusios kaštos 
60,000 rublių pereina. Kaip ta mokintuvė buvo reikalinga pačiame beveik 
Lietuvos vidurkyje, nereikia nė priminti, atmenant apšvietos giesmą mūsų 
brolių, taip sunkiai tamsybėje vargstančiųjų“ (1885, 2-3, 59). 


Grįžtant prie Marijampolės (Senapilės) ir Suvalkų, sužinome, kad jose 
buvo dėstoma lietuvių kalba. 

Senapilėje Varšuvos mokslo apygardos globėjo pavaduotojas „lankė visas 
mokslinyčias; pirmojoje mokslinyčioje žiūrinėdamas raštus vaikų, tarp kitų 
rado, jog mokytojas tos mokslinyčios lietuviškai rašyti mokina vaikus 
lotyniškai-lietuviškomis literomis. Užvaduotojas tuojau paklausė mokytojo, 
kurio pavardės gerai neatsimenu, kodėl jis nemokina vaikus rašyti 
gudiškomis balsėmis“. Toliau išdėsto mokytojo argumentus, kad gudiškosios 
raidės netinka lietuvių kalbai (1885, 7-8, 239-240). O Suvalkų gimnazijos 
lietuvių kalbos mokytoju skundžiamasi, nes jis su lietuviais mokiniais 
lietuviškai nekalba. Ir to mokytojo pavardė neduota (1885, 7-8, 238). Apie 
Veiverių mokytojų seminariją gerai atsiliepiama: „Iš Veiverių (mokytojų 
seminarijos) kas mets vis geresni lietuviai išeina; o jie, tapdami mokytojais, 
mokslavietėse daug gero gali Lietuvai padaryti ir daro“ (1884, 4, 149). Dar 
kartą ši seminarija minima, aprašant tragišką likimą žmogaus, pardavinėju- 
sio vaisius seminarijos mokiniams (1885, 7-8, 233). 


Dar viena gera žinia: „Palangoje gr. Tiškus įtaisė triklasinę mokslavietę, 
kur vaikai yra mokomi pagal kursą gimnazijos. Į tą mokslavietę pastoja 
vaikai, jau pabaigę įžanginę mokslavietėlę, kurioje yra du atskiriu. Ta 
mokslavietė dar antri metai kaip yra įsteigta, bet jau šiandien turi 95 
mokinius, iš kurių 64 žemaičiai katalikai, o 6 žemaičiai protestantai . .. 
Įsteigtojas tos mokslavietės rūpinasi gauti savo mokslavietei gimnazijos 
teises .. . Mokslai čia išguldomi vokiškoje kalboje; įžanginėje mokslavietėje 
tikėjimas yra skelbiamas lietuviškai .. ./ (1884, 7-8, 261). Čia pat minima, 
kad kažkokia ponia Bach „nori Palangoje įtaisyti mokintuvę dėl mergaičių“ 
(t.p., 262). 

Korespondencijoje iš Kaltinėnų rašoma: „Raseinių paviečio pakraštyje 
yra turtingų ūkininkų, o labiausiai parubežiais. Tik tame dalyke yra blogai, 
kad po šį kraštą ar šiokie, ar tokie, nė vienas neleidžia vaikų į aukštesnius 
mokslus, kaip į parapijos mokslinyčią; nėra to, kaip matau, po Kauno 
paviečius, Panevėžio ir Šiaulių ir po Suvalkų rėdybą. Kaltybė to bus mūsų 
krašte per didis atstumas mokslinyčių“ (1884, 7-8, 268). 

Dvasinė vyresnybė 


Iš Aušros sužinome, kad Vilniaus „naujasis vyskupas Grynievieckis su 
didžiausiu pagarbinimu tapo priimtas. Jis būk prisakęs, kad visi žydai, 
gyvenantieji katalikiškai konsistorijai priklausančiuose butuose, turį iš jų 
veikiausiai atstoti“ (1883, 4, 115). Kitoje korespondencijoje randame apie 
Kauno vyskupo įvesdinimą: „1883 m. liepos 15 d., kada Mečislovas 
Paliulionis tapo pasodintas ant sosto Žemaičių vyskupo, buvo susirinkimas 
80 kunigų. Bažnyčioje šnekėjo lotyniškai; ant pietų, katrus davė vyskupas 
kunigams, lotyniškai ir lenkiškai, o panedėlyje ant kitų pietų, katrus davė 
kunigai vyskupui seminarijos namuose, mokėdami po 25 rb. nuo galvos, 
šnekėjo lenkiškai, ir tiktai vienas Antanas Baranauskas kalbėjo lituviškai 
proza ir eilėmis. Norint nebuvau, bet nuo kitų girdėjau, apie ką šnekėjo. 
Račkauskas, rektorius, sakė, kad nauju vyskupu nereikėtų būti tokiu 
vyskupu kaip Volončiauskis, bet tokiais, kaip buvo Tiškai 17 ir 18 amžiais ir 
Giedraičiai 18 ir 19 amžiaus, žodžiu sakant, kad nebūtų vyskupu žemaitis, 
bet katalikas kunigas“. 

Apie vysk. M. Paliulionio pirmtakūną yra tokia žinutė: „25 d. vasario 
garbingas vyskupas Al. Kaz. Beresnevičius, kurs per 8 metus valdė Žemaičių 
vyskupystę, šventino 25-metinį vyskupavimą mieste Vloclavke, sostpilėje 
vyskupystės Kujaviškės. Į 50 buvo sakyta kalbų, tarp kurių girdėjosi ir 
žodžiai kalbos senosios Žemaitijos! Sujudinta buvo širdis garbingo Pieme- 
nio... Sugraudintas buvo ir patsai kalbantis“ (1884, 1-3, 96). Visa tai rodo, 
kad Lietuvos bažnytinės vyresnybės tarpe lietuvių kalba tebuvo tik netikėtai 
ir gal nelauktai užklystanti viešnia. 

Žinutėje apie vysk. M. Paliulionio audienciją pas rusų carą suminimi ir 
kiti Maskolijos vyskupai: „Vilniuje yra vyskupas Grynievieckis, Žitomiriuje 
Kozlovskis, Varšuvoje Popielis, o arcivyskupu (vyriausiu vyskupu) Petrapi- 
lyje Gintautas — iš garbingos lietuviškos giminės kilęs“ (1883, 4, 115). 


Kunigų seminarijos 


„Už Lietuvą vargu bebus dievobaimingesnės žemės. Štai gauname ne 
tiktai skaityti, bet ir girdėti, kad visoje dvylikoje seminarijų Maskolijos ar 
mažiau ar daugiau tur vis atsirasti lietuvininkų. Yra ir tokios, kuriose mažne 
pusė yra lietuvininkų, nepriskaitant tų, kurios yra Lietuvoje ir tur mažne 
visus Lietuvininkus... Kunigų kuo daugiausia išeina Maskolijoje iš 
lietuvininkų (1884, 10-11, 381). 

Pažiūrėkime į kunigų seminarijas, esančis Lietuvoje — Vilniaus, Kauno ir 
Seinų. 

„Vilniaus seminarijoje randasi daug lietuvių klierikų. Ir šių jau dvasia 
pradeda atsigauti. Susieina du ar daugiau lietuvių, tai jau tarp savęs ir 


121 


pradeda lietuviškai kalbėti. Išgirdę priešininkai nesižino ką bedaryti: pyksta, 
pradeda durniuoti ir lojoti, nežinodami nei patys už ką. Argi taip mūsų 
vienmoksliams draugams pritinka? Sulaukėme Vilniuje, Lietuvos sostapilėje 
gadynę, kokią vos tikėjome sulaukti. Negana, kad lietuviai nemokinami 
seminarijoj savo rašto ir kalbos, ale ir gyvenimas lietuviams pradeda būti 
sunkus ... Reikalinga yra susiprasti dvasiškai vyriausybei ir pasirūpinti 
visose seminarijose, kurios Lietuvos rėdybose yra, įvesti lietuvišką kalbą“ 
(1885, 1, 13). Lietuvių k. nedėstoma ir Seinų kunigų seminarijoje, nes toje 
vyskupijoje esą tik trečdalis lietuvių ir du trečdaliai mozūrų (1884, 10-11, 
384). Štai Seinų seminarijos charakteristika: „Niekur nėra taip mūsų 
liežuvis paniekintas kaip Seinų dvasiškoje seminarijoje... Seinai — tai yra 
pragaras, kurs geriausią lietuvišką dvasią naikina ir taip aplenkėja mūsų 
vaikus, kad tie gėdisi kalbėti saviškai. Ką daryti su tokia vieta? Būtų gerai, 
kad tą pavojingą lizdą ar kitur perkeltų ar norint ten kalbą ir lietuvišką 
dvasią užvestų (1884, 4, 148-9). 

Apie Kauno, arba Telšių, seminariją taip rašoma: „Telšių seminarija yra 
taip užvėtryta ir persmegusi nuo viršugalvio iki papėdžių lenkiška dora, 
lenkiškais papročiais, lenkiška kalba ir viskuo lenkiškų; juos traukia į 
Lenkiją, nelyginant, kaip vilką į mišką“ (1885, 7-8, 283). 

Į seminariją būdavo priimami jaunuoliai, baigę 4 klases. Aušra peikia už 
tai ir tėvus, ir kunigus, ir jaunuolius: „jauni žmonės, nepažindami gyvenimo 
nei žmonių, eina į kunigus — nes yra sunku mokyti kitus, nepažįstant 
gyvenimo ir neturint ganėtinai mokslo ... Perdėtiniai seminarijos labai 
turėtų sergėtis imti į seminariją dideliai jaunus ir menkai teišmanančius 
vaikius ... Reikia, kad kunigas būtų patyręs ir mokytas arba bent gerai 
apšviestas žmogus“ (1884, 10-11, 381). 

Apie Petrapilio dvasinę akademiją, kurioje mokėsi daug lietuvių, yra dvi 
koreslondencijos. Korespondentas sakosi apsilankęs ten, nes „iš tos 
akademijos išeis vyrai, kurie bus dvasiškais vadovais mūsų Lietuvos 
„žmonelių“ ..., bus džiakonais, kanauninkais, klebonais, kai kuris iš jų 
kurią dieną ir vyskupu galės pastoti“. Tenai sutikęs septynetą vyrų, tarp 
savęs lietuviškai kalbėję — „tai akademijoje padarė nemažą sensaciją už vis 
lenkams“. Išgirdau, kad akademijoje yra iš viso 47 akademikai, iš kurių 18 
moka lietuviškai ir prisipažįsta esą lietuviais; esą dar ir tokių, kurie nors 
nemoka lietuviškai, bet lietuviais statosi“ (1883, 8-10, 291-292). Kitoje 
korespondencijoje aprašomas ten buvęs 1883 m. Kalėdų pokylis, kuriame 
klierikai susiskirstę į lenkuojančius ir leičiuojančius. ,,... pirmesniais metais, 
kaip man sakyta, lenkuojantieji juokdavosi ir taip sakant stumdydavę 
leičiuojančius (leitis — latv.: lietuvis), bet šįmet jau taip sustiprėję mūsieji, 
kad to nebebuvę“. Prieš lenkų užmetimus lietuvius užstojęs prof. Cirtautas, 
„ir lietuviai klierikai toli drąsiau ėmę savotiškai elgtis, lietuviškai kalbėti; 

paskui kad užėjo ūpas dainuoti, tai lenkai traukę savo dainas, bet lietuviai 
atsiskyrę savo būrelį ir užraukę „Birutę“ (1884, 1-3, 97). 


Lenkinimas per bažnyčias 

Aušroje yra daugybė pasibaisėtinų žinių apie Lietuvos žmonių lenkinimą 
per bažnyčias. Labiausiai lenkinamos Trakų ir Vilniaus pavietų bažnyčios. 
Štai korespondencija apie Trakus: „Girdėjom, jog lietuviai Trakų pav. 
(Vilniaus gub.) mokin savo vaikus lenkiškai, meldžias iš lenkiškų knygų ir 
kad tenai niekur nekalba lietuvišką pamokslą bažnyčiose, nes vyresnybė 
Vilniaus vyskupystės, norėdama sulenkinti lietuvius ano krašto, siunčia 
kunigus lietuvius į gudiškas parapijas, o lenkus į parapijas, lietuvių 
užgyventas“ (1883, 2, 51). 

Kita korespondencija duoda dar liūdnesnį Vilniaus vyskupystės dvasinį 
vaizdą: „Abelnai sakant, ligšioliai Vilniaus vyskupystėje buvo didžiai apleisti 
ir išjuokti lietuviai dvasiškuose jų reikaluose, nes ko ne visose lietuviškose 
bažnyčiose pamokslai sakomi lenkiškai, giesmės giedamos lenkiškai, poteriai 


kalbami lenkiškai ... Lenkiškus poterius kalbėdami, lietuviai nesupranta 
daug dėltogi žodžius perkreipė..., padaro tokius poterius, kuriuos, 
nežinau, ar pats Dievas supranta ... Lietuviai reikaluose tikėjimo per 


vartojimą lenkiškos kalbos maldose yra neišpasakaytai tamsūs, taip, jog nė 
tiek nežino, kad yra vienas Dievas ir kad dūšia žmogaus yra nemirštanti . .. 
O reiktų atsiminti nekuriems kunigams ant savo dvasiško pašaukimo, jog jie 
yra paskirti ne dėl persekiojimo lietuviškos kalbos, ale piktų darbų; ne dėl 
sėjimo lenkiškos kalbos Lietuvoje, bet gerų darbų ir garbės Dievo!“ (1883, 5, 
148). Apie žmonių kalbamus iškreipta kalba poterius duodama žinia ir iš 
Užnemunio: „Gaila, labai gaila, kad tūli dvasiški tėvai nesirūpina, kad 
žmonės išmoktų suprantančiai lietuviškai poterius kalbėti (1885, 6, 169). 


Ir daroma išvada: „Šitame krašte (Vilniaus), kaip girdėtisi iš burnos pačių 
žmonių, daugiau kunigai sėdi nemokėdami lietuviškos kalbos, užtai 
daugelyje lietuviškų bažnyčių visos giesmės ir pamokslai lenkiškai užvesti; 
per tai žmonių aiški tamsa pasirodo ne tiktai dalykuose jų krašto, bet ir 
tikėjimo reikaluose, nes kur rasime daugiau girtybių, paleistuvysčių, 
vagysčių ir kitų nedorybių, jeigu ne tose parapijose, kuriose lietuviška kalba 
tapo paminta ir išvaryta“ ... (1884, 10-11, 373). Lenkų kalba plinta per 
bažnyčias ir Suvalkų gubernijoje. „Tokiose vietose, kaip Griškabūdyje, 
Keturvalakuose ir kitose taip įsilietuviavusiose, jog tenai tiktai vargamistra 
su zakristijonu šiaip taip lenkiškai paplepi ir supranta, dvasiškieji giesti 
ramia širdžia dėl lietuvių lenkiškai. Laikas jau ir jiems susiprotėti, jog toks 
maldų dalykuose pasivedimas nedabina jų nė žmonių akyse, nė Dievo akyse, 
pas kurį bus išganyti ne vieni lenkai, ne vieni tie, kuriems bus tos giesmės 

lenkiškai giedamos“ (1885, 2-3, 62). Lenkiški giedojimai įsispraudė į 
Panevėžio bažnyčią, o Vendžiogalos parapija jau taip sulenkinta, kad 
„vyskupui ten bažnyčias lankant ir lietuviškai užgydus, niekas nepritarė, 
turėjo lenkiškai pradėti“ (1885, 1, 60). 


Kitos tikybos 


Viena korespondencija duoda šiek tiek žinių ir apie lietuvius kalvinistus 
ir liuteronus: „Lietuviai Kalvino tikėjimo laikosi dar parubežyje Kuržemio, 
kitąsyk tėviškės kunigaikščio Radvilos, nors, prisilaikydamas to tikėjimo, ir 
savo žmones į aną vertė. Skaitlius Kalvinų aname krašte yra toks: Biržų 
parapijoje — apie 7000, Papilio daugiau nekad 3000, Radviliškio (Pakuršyje) 
— 1500, Švabiškės apie 600. Taigi iš viso tose keturiose parapijose randasi 
išpažintojų Kalvino tikėjimo apie 12000 tikrų lietuvininkų. Parapijos 
Kelmės, Raseinių paviete, ir Kėdainių, Kauno paviete, turi labai mažai 
ižpažintojų ir tenai pamokslai sakomi lenkiškai. Katalikai giria evangelikus 
kaip dorus ir teisingus žmones. 

Lietuvių Augsburgiškio arba Liuteriško tikėjimo yra labai mažai 
Žemaičiuose. Gyvena jie šičion tik parubežiais Prūsų ir daugiausia jie yra iš 
Prūsų atėję. Už tai jų bažnyčiose, kurios yra Žvyruose prie Nemuno arti 
Jurbarko, Tauragėje ir kitur, sako pamokslus lietuviškai, o Raseiniuose jau 
vokiškai, nes čia daugiau yra vokiečių negu lietuvininkų“ (1883, 7, 216-217). 


Bajorija 

Pagal vieną statistiką, bajorų būta Kauno rėdyboje 63,230, o Vilniaus — 
41,727 (1884, 12, 412). Žinant, kad beveik visi jie buvo sulenkėję ir 
lenkiškumo platintojai, jų bendras skaičius — 100,000 (be Suvalkų gub.) yra 
gąsdinantis. 

„Kad lietuviai neatstojo patuolaik nuo savo kalbos Lietuvoje, reikia labai 
stebėtis. Visur rasi svetimtaučius, ar eisi į miestą, ar į valsčių, ar į sūdą; juk 
daugiur kaimuose lindo atėjūnai. Taip vienos kaimos vadinasi akalicomis; čia 
tai vieta lenklietuvių, bajorų. Bajorų jau nuo senų laikų Lietuvoje gyvena, 
juos patiekė lenkai, už tai jie lenkiškai šneka. Bet ir Žemaičiuose bajorų yra 
dideliai daug: žvilgterėk tiktai apie Eiriogalą, Raseinius, Kurtuvėnus, 
Kuršėnus ir kitur“, rasi jų kauburus“ (1884, 7-8, 270). 

Štai žinia nuo Ukmergės: „Dvarai, akalicijos ir miesteliai yra kaip vėžio 
liga žmogaus kūne, jie išėda mūsų kalbą, o nelaimė, kartu su ja ir mūsų 
senolių papročius. O šlėktos pas mus apsčiai: kas kalnelis, tai dvarelis, 
akalicijose gyvenančių bajorų tūloje parapijoje ant pusės, už tai galima yra 
numanyti, kokias blėdis daro, kaip paniekinta ir pažeminta mūsų kalba ... 
Ogi akalicijose tarp šlėktos, kurios dauguma nei skaityti nemoka, dar 

prasčiau eina: jaunimas giriasi iš to, kad nei žodžio nemokąs lietuviškai — tai 
visų didžiausia garbė, nes matai viena kalba teparodo jų šlėktybę, o nei 
turtu, nei nuomone neprasikiša pro valsčionis. Užpykintum dideliai tūlą iš 
jų, jei prakalbintum lietuviškai“ (1884, 10-11, 367-368). 

„Kokia yra kalba mūsų brolių Kauno paviete, išvirtusių į lenkus (žinoma, 
ne visų), kas supranta lenkiškai, tegul skaito, gana pasijuoks: to bila vietsa 
na svienta Pietsta; vszitkie kornatali z glovi pozlatali. Arba vienas jų mįslius: 
Co to za pitaka co kodzi po daka: szuldu, buldu, pisz! — Indika“ (1884, 1-3, 
95). 

Pajuokiama prasta Lietuvos bajorų kalba, bet ir labai pasipiktinama, kai 
maršalkų pasikeitimo pietuose buvo pasakytos kalbos maskoliškai (1884, 1- 
3, 83). 


Burliokai (rusai) 


Yra korespondencija ir apie Lietuvoje gyvenančius rusus, kurie vadinami 
burliokais: 

„Kaip bajorai ties savo kalba yra priskaitytini prie svetimtaučių, taip 
lygiai turime atskirti nuo lietuvių „burliokus“. Perėjus, matai, sukiršinimui 
lenkų 1863 m., Maskolių vyresnybė išvarė daug ponų ir žmonių į Sibirą, o į 
jų vietą Lietuvon atkėlė maskolius. Taip tai „burliokų“ radosi labai daug 
parapijose Žiežmarių, Daugėliškių, Tverečiaus, Švenčionių, Semeliškio, 
Anykščių, Užpalių, Dusetų, Kietaviškės, Betygalos, Pernaravos ir t.t. 
Burliokai, apsigyvenę tarp lietuvių, prisitaikino prie vietinių gyventojų: ėmė 
dėvėti lietuvišką drabužį, išmoko lietuviškai šnekėti ir papročius priėmė 
lietuviškus. Tokiu būdu tie atėjūnai paliko savo kalba nebepavojingi. Bet 
doriškai turi lietuviai didelę plėgą nuo burliokų: nešneku jau apie atimtą 
lietuviams žemę ir prisavintą ateivonims — gana turime vargstančių 
lietuvių, kuriems būtų ta žemaitė tekti galėjusi; bet burliokai, atsikėlę į 
mūsų kampą, ėmė verstisi vagystėmis, žmogžudystėmis; nuo jų tą piktybę 
išmoko daugiur ir mūsų žmonės. Burliokai taipogi pamokino pirmieji 
lietuvius neužlaikyti duotą žodį ir prisaiką ... Vyresnybė nuo pradžios 
užstodavo atkeltus į Lietuvą rusus, lig ant galo pati išvydo, jog atkraustytieji 
rusai nieko gero nedaro, bet vien šmeižia lietuvių dorumą. Ir žmonės patys 
burliokus prispaudė: už vagystes išmušdavo jiems kailį, palauždavo 
staibikaulį, miriop pribildydavo ir t.t. Nebemitę burliokai ėmė kraustytisi iš 
Lietuvos“ (1884, 7-8, 270). 


Žmonių tamsumas ir piktadarybės 


Aušroje labai daug žinių apie žmonių tamsumą ir piktadarybes. Apie 
Pasvalį važinėjęs kažkoks šlubis ir rinkęs pinigus „ant pastatymo pragaro, 

kurs buk sudegęs“, ir žmonės davę pinigų (1885, 1, 16). Korespondentas 
užtat ir prideda: „Ar neaišku, kad žmonės pas mus yra tamsūs kaip čebato 
aulas? O ir tai tūli stigavoja, kad lietuvininkui moksliškos šviesos nereikią, 
kadagi jis gana esąs tikėjimo apšviestas“ (t.p.). Čia pat aprašoma naujagimio 
laidotuvės. Motina dar serga, o „tėvas, susirinkęs su palydovais, pasigėrė 
karčiamoje ir smarkiai susimušo. Namo pargrįžęs, iš naujo susipešė, ir ten 
jauna vargšė pati dar tebesirgdama turėjo žiūrėti į naujas muštynes. 
Barbariški dar tebėra mūsų žmonės, nėra juose jausmai nei mažumą 
išdailinti. Dėl jų myris vaiko, pačios liga, tėvų nelaimė — tai niekas, dar 
kuomet ir džiaugiasi iš priežasties priepuolio, kadangi atsitinka pokylis. Ar 
tai neskurdu yra ir mąstyti apie tokius daiktus?!“ (1885, 1, 16-17). 

Žmonių tamsumas pasireiškia ir pasitikėjime įvairiais naminiais „gydyto- 
jais“ — šundaktariais, kurie tik apgaudinėja. Jų yra aprašyta keletas. Vienas 
tokių, „matydamas, kad ligonis nepagydomas, užrodo sunkiai arba visai 
negaunamas gydyklas“ (1883, 8-10, 282): išvirti ligoniui iš gužučio sriubos ir 
joje išmaudyti (t.p.). Vienas ligonis miręs plaučių uždegimu. Tas vyras buvo 
girtuoklis, tai žmona, kaimynės patarta, į jo gėralą, kad aiprastų, įlašinusi 
varlės kraujo. Plaučių uždegimui ir to gėralo įdavimui sutapus, žmona matė 
vyrą nužudžiusi (t.p.). Tokių šundaktarių aprašo keletą, perspėjant, kad jie 
apgaudinėja. 

Yra aprašyta daugybė piktadarysčių. Skirsnemunėje sūnus pro skrynios 
dugną išėmė tėvo pinigus ir pabėgo į Ameriką (1884, 4, 143), Kalnujuos 
pavogė du arklius (t.p.), Slabadoje, netoli Raseinių, „pakerštingas vagis 
uždegė tvartus... vidurnaktyje; žmonėms susibėgus ant pagalbos, vagis 
gyvenimą apvogė (1884, 4, 148), apiplėšimai Šiaulių apylinkėse (t.p. 142), 
padegimai Suvalkijoje (1886, 12, 396). 

Įdėjęs eilę žinių apie vagystes, redaktorius J. Šl. prideda tokią pastabą: 
„Neveltui aš talpinu į „Aušrą“ žinias apie vagystes. Iš tų ir kitų žinių mes 
aiškiai matome, kaip tai lietuvių tarpe daugis nesupranta, kas mano ir kas 
tavo, o už tai vagia, atima svetimą turtą, nejausdami graužulio sąžinės“ 
(1884, 4, 143). Aprašęs Panemunio, Zarasų pav., įvykdytas piktadarybes, 
korespondentas baigia šia išvada: „Priežastimi tų atsitikimų yra žinomas 
rėdas, gynimas spausdinti ir skaityti knygas prigimtoje kalboje, kuriose 
galėtų rasti pamokslą suprantamoje kalboje“ (1885, 10-11, 357). 

Štai žinutė iš Suvalkijos su moralais: „Važiuojant per Barzdų kaimą 
(Naumiesčio pav.) gali pamatyti, kaip ore akmens lakioja. Apie Bardauskus, 
Balsupius, Geisteriškius jaunuomenė iš galvos eina. Net jie turi apsirinkę 
savo jenarolus ir vyresniuosius, kurie juos valdo . .. Tai kokius mes turime 
brolius!!! Kas žin, ar ir mes būtume į juos panašūs, jeigu likimas būtų mums 
nepadovanojęs tąją brangiausią dovaną — mokslą? O iš tikro! — Kokia didę 
galybę turi moksas! Jisai laukinį žmogų iš tamsių urvų ir girių išveda į 

šviesą, parodo jam svietą, jo širdies piktybę, pastato jį prieš paveikslą 
viešpaties Dievo .. . Aukščiausios valdžios, atminkite apie savo padonus ir, 
pripažindami tą dievišką skolą, nedrauskite mums savo brolius, o jūsų 
padonus iš tamsybės išvesti mūsų takeliais (1885, 12, 397). 

Prie neigiamų reiškinių Aušra priskaito ir lietuvių pamėgimą bylinėtis. 
Bylinėjasi žmonės su ponais dėl pievų, ganyklų. „Žmonės kertasi 
savitarpyje: brolis sustojo prieš brolį, tėvai sukilo prieš vaikus, o vaikai prieš 
tėvus. Nerasi tos kaimos, kur nesibylinėtų keletas gyventojų. Priežastimi 
tokio sukiršinimo žmonių viens ant kito tankiausiai yra žemė“ (1884, 5-6, 
178). Tokios bylos dėl žemės aprašomos keletą kartų (1884, 7-8, 275-276; 
1885, 4-5, 165). „Lietuva be knygų, be rašto piktyn eina“ — visų negerumų 
paaiškinimas (1884, 4, 147). 


Ca A 


Lietuvos gyventojų pagrindą ir daugumą vis dėlto sudarė lietuviai 
ūkininkai, mažažemiai, bežemiai, žodžiu, kaimo gyventojai. Nors, lyginant 
Prūsų Lietuvą su maskoliškąja, buvo pasakyta, kad šie prasčiau ūkininkauja 
(1886, 5, 154), bet kitur, lyginant su Maskolijos ūkininkais, iškeliamas 
mūsiškių pažangumas (1883, 8-10, 290). Ūkininkams pataria žemės neskelti, 
nedalinti į dalis tarp sūnų, o antrajam nupirkti žemės (1885, 7-8, 277). 
leisti mokytis (t.p. 166). Skelbia, kur tokios žemės parduodama (1884, 7-8, 
268). Peikia tuos, kurie dėl kurių nors priežasčių įsiskolina, parduoda arba 
išnuomoja savo žemę žydams, o patys važiuoja į Ameriką (1884, 7-8, 277). 
Peikia tuos ūkininkus, kurie į kaimus (1884, 5-6, 190-191), ir bajorus, kurie į 
savo akalicas (1884, 10-11, 369) įsileidžia žydus, kurie, įsitaisę karčiamas, 
skurdina žmones. Piktinasi, kad, atsiradus darbų mieste (1884, 7-8, 271), 
kviečiami iš Maskolijos maskoliai darbininkai, piktinasi dvarininku, kuris, 
parduotam miškui kirsti darbininkus atsigabeno iš Latvijos ir Baltarusijos 
(188, 7-8, 269): „argi jau mūsų žmogui nereikia duonos?! Ar baugu, kad 
mūsiškis, pagerinęs būvį, neimtų apsišviesti?!... Ten tegali būti laimė, 
tikumas ir gerumas, kur yra gana duonos ir nestokoja apšvaistos. Argi 
pritinka atstumti mūsąjį žmogų kaip nuo vieno, taip ir nuo antro? Tai jau 
baisus darbas (t.p., 271). Skatinama šalia ūkio imtis kurios nors specialios 
šakos. „,Margė žemės, sodnui suaugus, trigubai daugiau duoda pelno negu 
javai“ (1883, 8-10, 284), džiaugiasi, kad sodų daugėja Žemaitijoje, nurodo, 
kur gauti čiepų (t.p.). Apie Kelmę kai kas turi daug bičių (1884, 1-3, 84). 
Ragina lietuvius kibti į pramonę: „Lietuviai, mėginkite, mėginkite kibtis į 
pramonę — tuomet neberūpės skaidytisi žemės lopgalius, paveldėtus iš 
tėvų“ (1884, 7-8, 262). Yra jau ir veiklos pavyzdžių. Vienas vaikinas iš 
Raseinių pavieto nusipirko kuliamąją ir piaunamąją mašiną ir gerai verčiasi 

(1883, 8-10, 290). Griškabūdžio ūkininkaitis, įsižiūrėjęs į geležinę kuliamąją 
mašiną, pasidirbęs medinę ir „užpelno gražų skatiką“ (1884, 7-8, 273). 
Džiaugiamasi, jei kuriame miestelyje atsiranda krikščioniška, atseit, 
lietuviška, krautuvė (1884, 1-3, 91; 1884, 4, 140-142), „Griškabūdyje (Suv. 
rėd.) nuo pernai metų turime savo kromą, savo krikščionišką viešbutį, savo 
alaunyčią, neprivalome mažiausiame dalyke ieškoti juodbarzdžių ir rudbarz- 
džių pagalbos“ (1884, 7-8, 273-274). 

Tamsu buvo maskoliškoje Lietuvoje, bet prašvitusi Aušra, Lietuvos 
himno žodžiais, tamsumus mėgino šalinti. 

Lietuva dar miegojo, bet Aušros budinama, budo. V. Pietario „Algimanto 
žodžius panaudojant, sakytina: „Tačiau budo ji ne iš sykio .. . iš lengvo ji 
budo“. 


ž 

ANDRIUS J. VIŠTELIAUSKAS — AUŠRININKAS IR 
TREMTINYS 


(kai kurių jo laiškų ištraukos) 


J. V. SŪDUVAS 


Tautos gyvenimą, išsivystymą ir jos kultūrą formuoja atskiri žmonės- 
kūrėjai tinkamu laiku paskleisdami naujas idėjas, kurios ne tik nušviečia 
gyvenamą epochą, bet palieka neišdildomas žymes ateinančioms kartoms. 
Praeitais metais minėjome Aušros pasirodymo šimtmetį; jos laikmečio 
šviesuolių sujudintas gyvenimas lietuvių tautai buvo lemiamas veiksnys, 
paskatinęs tautinį atgimimą, nurodęs kelius į laisvę ir nepriklausomybę. 
Daugumoje lietuvių kolonijų laisvajame pasaulyje vyksta kuklūs renginiai, 

paminint Aušros sukeltą istorinę misiją, pabudinant tautą iš šimtmečių 
merdėjimo, tačiau dažniausiai pamirštant iškelti ir pagerbti tuos ano 
laikmečio žmones, kurie rūpinosi ir dirbo dėl Aušros išleidimo. Šiame rašinyje 
norėčiau pažvelgti į asmenybę ir gyvenimą vieno iš kertinių asmenų, kuris, 
ir pats būdamas tremtinys, visą gyvenimą sielojosi ir dirbo dėl gimtosios 
kalbos išlikimo ir lietuviško laikraščio išleidimo. 

Andrius Jonas Višteliauskas gimė 1837 metais, lapkričio 24 d. Kluoniškio 
kaime, netoli Zpyškio, taigi, netrukus po 1830 metų sukilimo prieš rusus. Už 
aktyvų dalyvavimą 1863-64 metų sukilime Višteliauskas buvo priverstas 
palikti Lietuvą ir, kaip tremtinys, ieškodamas tinkamesnės vietos apsigyven- 
ti, apkeliavo visą Europą; gyveno Argentinoje, Brazilijoje, galvojo įsikurti ir 
Čilėje, kur buvo apsigyvenę kai kurie sukilimų dalyviai. Tačiau, negalėdamas 
sugrįžti į gimtąjį kraštą, išleidęs visas santaupas, sulaukęs septyniasdešimt 
metų amžiaus, mirė visų apleistas Argentinoje. 

Andriaus J. Višteliausko gyvenimas analogiškai panašus į daugumos 
mūsų laikmečio tremtinių. Lietuvoje baigęs šešias klases, aktyvus kovotojas 
prieš rusų caro priespaudą, kad ir tremtyje gyvendamas nepamiršo savo 
gimtojo krašto, vildamasis kada nors į jį sugrįžti. Geresniam pažinimui, A. J. 

Višteliausko būdo ir jo rūpesčių savo tautos reikalais, pacituosiu keletą 
ištraukų iš jo asmeniškų laiškų, rašytų to laikmečio bičiuliams ir vėliau 
išspausdintų knygoje: „Lietuviszkieji Rasztai ir Rasztininkai“ jo amžininkų 
Tilžėje 1890 metais. 

Viename laiške Višteliauskas rašo (kalba paliekama originali): 

„„.. Bet daugiausiai pradėjau drąsiai gaivinti dvasę savo genties nuo 
1864 metų, atvažiavęs į Paryžių. Ten mane lenkai užrašė, kaip lenką, o aš 
protestavau ir sakiau, kad aš ne lenkas, bet lietuvis. Vienas lenkas-grovas 
prisispyręs mane klausė daugiau nedu 20 sykių, ar aš lenkas, atsakiau vis, 
kad ne lenkas, bet lietuvis ir užklausiau, ar jis lietuvis, atsakė, kad ne! Taigi 
aš patvirtinau, kad aš negaliu būti niekados lenku, budamas lietuvinin- 
kiti 0 

Kurį laiką gyvendamas Poznanėje, Erelnyczos kunigaikštystėje, netoli 
Dolso, Višteliauskas vertėsi ūkiu ir buvo vedęs lenkę. Dėl to visą gyvenimą 
turėjo nesutikimų su žmona dėl vaikų auklėjimo. Apie tai 1873 metais jis vėl 
rašo savo bičiuliui: ,,„.. Mano pati — lenkė, kaip smakas norėtų vaikus savo 
lenkiškuose nasruose praryti, tai yra sulenkinti, aš uždraudžiau poterius 
lenkiškai mokyti, o liepiau lietuviškai, tai ta sparva beveik ko neišputo iš 
pasiutimo, bet galiau pasidavė „ant Dievo valios“, kaip pasakiau. Jau šie keli 
sakiniai rodo tvirtą Višteliausko charakterį, ginant lietuviškumą. Nepriklau- 
sydamas jokiai politinei srovei jis vien rūpinosi ir dirbo savo tautai, 
stengdamasis, kaip jis sako, ,,.. . išplėšti ją iš tamsybės pragaro nasrų ir 
traukti į dienos šviesą“ ... Tačiau tuo metu lietuviai šviesuoliai buvo 
daugiausia kilę iš neturtingų ūkininkų ir trūko pinigų lietuviškiems 
reikalams remti. Apie tai Višteliauskas rašo: ,,„... Negerai, kad Lietuva 
neturi sūnų pasiturinčių, kurie galėtų dovanai savo procią dėl genties 
apieravoti! Tai galime uždėkavoti vis lenkams ir tamsybei savo ponų, kurie 

Kad A. Višteliauskas rūpinosi lietuviško laikraščio išleidimu, liudija jo 
susirašinėjimo laiškai su to meto Prūsijos lietuviais: Šernium, Mikšu ir 
kitais, nes jis tikėjo, kad Prūsų Lietuva buvo tuo metu geriausia vieta Aušrai 
spausdinti ir, ten lankydamasis, Višteliauskas buvo numatęs ir tinkamus 
žmones. Apie tai jis vėl rašo: „,„... Aš pirms, kaip pats pripažįsta, išplėšiau 
Jurgį Mikszą iš miego apkabinimo ir iš glėbio vokietystės, ir daviau pirmą 
pašalpą, manding bene didžiausią ant surinkimo mįslių kaip dėl uždėjimo ir 
išleidimo laikraščio Auszras (tą J. I. Kraszevskis pirmas Drezdene 1880 metais 
man užminė!) taip ir ant jo išleidimo! Nors mano 20 dolerių nedideli pinigai, 
ale kaip pats pripažįsta, su tais galėjo pirmus du no. išleisdamas maitinties, 
bo nuo tėvų nieko negavo ant maisto“ ... „Galiu parodyti jo pirmą man 
rašytą gromatėlę su paauksuotu monogramu Georg Mickschas gotiškoms 
litafoms išdrukavotą ant gromatinės popieros. Mano vienas, ilgokas raštas 

taip jį sujaudino, kad pradėjo nuo to-syk jaustis lietuvininku ir savo pavardę 
pradėjo rašyti lotyniškoms litaroms ir perkeitė ck į gryną K, o sch į sz (Š). 
prig tam iš visų savo raštų išgramdė ir išskutinėjo vokiškąjį parašą .. .“. 
Kaip žinome ir mūsų istorikų yra pripažinta, kad be Jurgio Mikšo Aušros 
spausdinimas būtų buvęs vargiai atliktas. Andriaus Višteliausko ne vien 
asmeniniai laiškai, piniginė parama, bet ypatingai jo patriotiniai rašiniai, 
eilėraščiai, kaip „O šventa kalba lietuviškoji“, „Op, op, kas ten, Nemunėli!“ 
iš lenkų kalbos išvertimas „„Vytolio raudos“ ir atspausdinimas Višteliausko 
pinigais, daugumai to meto Lietuvos šviesuolių, jau nutautėjusių, atidarė 
akis ir paskatino jungtis į aušrininkų eiles. Apie tai ir pats Višteliauskas rašo: 

„Mano darbas, ašaros ir gailingi dūsavimai prie perstatymo Vytolorau- 
dos išspausdinti, nenuėjo ant nieko, bo Vytolorauda pajudino ne vieno 
Jankaus širdį, bet ir kitų, nors ne taip labai užgaudama pajautimus d-rui 
Bružiui Tilžėje susirinkimą sušaukti ant praplatinimo tos mislies (Auš- 
ros)... taigi aš, menkas sanarėlis gentiškas jau savo plytelę pridėjau prie 
pataisymo virstančio gyvenimo mūsų ant šios pasaulės ir iš dalies užtrauktą 
skolą krauju atmokėjau, nereikalaudamas kitoniško užmokesnio, kaip tik 
priminimo mano darbų visų...“ 


3. Laikraščio pavadinimas ir jo tautinė emblema 


Dėl laikraščio vardo ir jo emblemos aušrininkų tarpe buvo įvairių 
nuomonių ir siūlymų. Reikalą drumstė sulenkėję lietuviai ir patys lenkai, 
stengdamiesi nepaleisti lietuvius iš savo glėbio. Tuo metu apie Lietuvos 
tautinę emblemą „VYTĮ“ buvo turėtas tik miglotas supratimas. Buvo 
vartojamas dar nuo Liublino unijos priimtas ženklas „Vytis ir Erelis skyde“. 
Apie tai ir pats Šliūpas rašė, kad jam varganai pasisekė priešintis „UNIJAI“ 
per Tvarovskį nuo įrioglinimo lenkiško ženklo. Višteliauskas ir apie tai 
atsiliepė: „,„... Būtų apgailėtina, kad į lietuvišką laikraštį įtalpintų lenkišką 
žuvėdrą ar varną. (juk jie aro, deminutv. arelo, neturi, bet kažkokią patvarą). 
Lienkai kiša bendrą ženklą . . . (Unijos Erelį ir Vytį) nes žino, kad tūkstančiai 
sulenkintų lietuvių jų raštus skaito, ale mums jų varnos nereikia, nes 
Lenkija turėtų prigulėti į Lietuvą ir prieš ją lenktis, kaip kraitis atgaben- 
tas... „Susivienijimą su žuvėdra visi palaikytų už lenkišką vėlimą, arba 
traukimą lietuvių savęspi ant kytresnio sulenkinimo. Raitelis gi vienas 
(Vytis) autr. padarytų ne menką sujudimą dvasišką tarp lietuvių kaip 
Amerikoje, taip ir Europoje, jeigu kur galėtų persigauti ...“ 

Keliaudamas po Europą ir Pietinę Ameriką: Braziliją, Argentiną, 
Višteliauskas niekad nepamiršo Lietuvos ir lietuviškų reikalų. Gyvai 
susirašinėdamas su aušrininkais, jis siuntė savo raštus ir korespondencijas į 
išėjusią Aušrą, o vėliau bendradarbiavo Lietuvių Balse ir Vinco Kudirkos 


131 


redaguojamam Varpe. Paskutinam Aušros numeryje nebuvo suspėta pilnai 
išspausdinti Višteliausko „Balsai apie lietuvišką gentę“, ,,„Gromata isz Prūsų 
Lietuvos“ buvo išspausdinta 1885 m. Lietuvių Balse. Kad ir negausus Andriaus 
Višteliausko literatūrinis palikimas: publicistiniai raštai, o ypatingai patrioti- 
nės eilės apie lietuvių kalbos grožį, paliko nepamirštamą įtaką spaudos 
draudimo laikmečio skaitytojams, o kai kurios, kaip „Op, op, Nemunėli! Ar 
tu mane šauki?“ ir šiandien mielai tremtinių deklamuojamas. 

Višteliauskas daug dėmesio skyrė lietuvių kalbos studijoms, tačiau 
silpnas jo išsimokslinimas, trukdė giliau įžvelgti ir moksliniai įvertinti mūsų 
kalbos kilmę. Savo raštuose jis visur kvietė lietuvius dirbti vieningai ir 
neatsižadėti gimtosios kalbos: „,... Mūsų liežuvį vadina mirusiu, nekurie 
protingesni neva mirštančiu. Kaltė tai yra mūsų žemės valdonų ir pardavėjų 
genties atsigimiėlių išgamų, kurie pardavę žemę ir savo gentišką vardą, 
užsigynė esą lietuvininkais .. .“. 

Kaip asmuo, tremtinys, neturėdamas po kojomis gimtosios žemės, 
Andrius Jonas Višteliauskas, ir didelį vargą nešdamas, nepalūžo dvasioje. 
Lietuvos likimas ir lietuviška kalba buvo jo gyvenimo tikslas. Dėl jos 
dirbdamas ir sielodamasis lietuviško laikraščio Aušros išleidimu, Višteliauskas 
stovi greta su didžiaisiais aušrininkais: dr. Jonu Basanavičium, dr. Jonu 
Šliūpu, Jurgiu Mikšu, M. Jankum ir kitais, kurių darbu ir rūpesčiu Lietuvos 
likimas buvo pasuktas nauja linkme. Praėjus šimtmečiui ir Lietuvai vėl 
atsidūrus rusiško siautėjimo replėse, anų aušrininkų šviesus pavyzdys 
tebūna mums kelrodžiu siekti antrojo tautos atgimimo. 


ŠALTINIAI 
„Lietuviškieji Raštai ir Raštininkai“, Tilžė 1890. pusl. 138, 155, 156, 168. 

VIŠTELIS VIŠTELIAUSKAS, AUŠROS 
BENDRADARBIS 


J. JAKŠTAS 


Vištelis kaikytinas vienu Aušros pradininku, kai jis, gavęs patarimą iš Ig. 
Kraševskio steigti naują lieuvišką laikraštį, ėmė kelti jos leidimo mintį. Jis 
parėmė ją savo ištekliais ir jau pirmame numeryje paskelbė įžymų eilėraštį. 

Vištelis gimė 1837.XI.21 Karališkių kaime prie Zapiškio. Tėvas daržinin- 
kas negalėjo jam duoti mokslo. Juo, gabiu, judriu vaikiščiuku susidomėjo 
vietos klebonas ir su vargonininku mokslino jį, rengdami Seinų kunigų 
seminarijai. Jau parengtas seminarijai nusikalto klebonui ir buvo pavarytas. 
Bastėsi po Suvalkiją iki 1863 m. prasidėjusio sukilimo. Mūšyje su priešu 
buvo sužeistas ir pakliuvo į nelaisvę. Pabėgęs iš nelaisvės, emigravo į 
Paryžių, kur buvo įrašytas į lenkišką komitetą lenku. Griežtai reikalavęs būti 
įrašytas lietuviu, neteko paramos. Pasitraukė į Italiją ir stojo savanoriu į 
Garibaldi armiją. Dalyvavo kare su austrais Tyrolyje ir pakliuvo į nelaisvę. 
Turbūt austrai atvežė jį į Galiciją ir ištrėmė į prūsišką Lenkiją — Poznanę. 
Čia vedė lenkę žmoną ir, gerai įsitaisęs, ūkininkavo 1870-1886 m. Vokiečių 
valdžios priverstas parduoti ūkį ir būti ištremtas, išvažiavo į Braziliją. Paskui 
persikėlė į Argentiną. Apsigyveno Buenos Airese, kur pirkinėjo sklypus ir 
įsitaisė krautuvę. Spekuliantų apgautas, neteko atsivežtų pinigų. Susirgo 
nervų liga ir buvo patalpintas į psichiatrinę ligoninę, kur ir mirė 1912 m. 

Jo padėtimi buvo susirūpinęs Amerikos lietuvių susivienijimas (SLA). 
Buvo svarstoma parvežti jį į Ameriką ir globoti. Bet Vištelio sūnus Vytautas 
nepritarė SLA sumanymui ir rašė, kad tėvo pervežimas jam pakenktų. Jis 
siūlė, kad geriau būtų jį šelpti vietoje. 

Vištelis iš Poznanės važinėjo į Rytprūsius ir bendravo su aušrininkais ir 
Aušra. Jo pirmame Aušros numeryje paskelbtas eilėraštis „Lietuviškoji kalba“ 

yra tikras himnas mūsų kalbai. Jis išreiškė aukščiausią aušrininkų siektą 
tikslą, apie kurį ir Basanavičius plačiai prakalboje rašė. 


Eilėraščio pradžia: 


„O brangi lietuviškoji 
Šventa kalba prigimtoji 
Už žemčiugą tu brangesnė 
ir už viską meilingesnė.“ 


Poetas tiek įsivaro į kalbos garbinimą, kad ją nukelia net į Dangaus 
karalystę, kur ja liaupsinamas Praamžius. Nuo aukštybių jis nusileidžia į 
istorinę tikrovę. Poetui žinoma, kad lietuviai su sava kalba yra atkeliavę iš 
rytų. Kad jie visą laiką ta pačia kalba kalbėjo, rodo jų visokeriopa tautosaka, 
ta pačia kalba lietuviai vadino pilis, kalnus, klonius, lygumas, garbino 
sentėvius ir dievus. 


„Tų pačių giesmių versmėmis 
Giedodavo, dainuodavo, 
Linksmindavos ir verkdavo.“ 


Išgarbinęs kalbą, poetas lygina ją su kitomis kalbomis ir randa, kad ji yra 


„Ir seniausia, ir gražiausia, 
Turtingiausia ir švelniausia“. 


Tik lietuvių kalboje jis randa tokius širdingus, meilius žodžius, kaip 
„Tėvas, tėvelis, tėvužėlis 
Motinėlė, brolužėlis 
Sunitėlis, dukružėlė“. 


Savo vaizduote Vištelis atkuria gyvenimiškus atvejus, kuriuos lietuviai 
nusako savo kalba. Čia įte*pia jis kaimiečių buitį eiliuodamas: 


„Tavo garsai švelniai plaukia, 
Griaudūs, liūdni, nuobodingi, 
Arba linksmi ir juokingi 

Ar verpėjos prie ratelių 

Ar skalbėjos prie prūdelių 
Pasakojas apie divus“. 


Šia proga Vištelis įsileidžia į mitologiją ir pamini Mildos karalaitės darbus 


„Kaip ją senų seniausiuose 
Buvo siuntęs dievs laikuose 
In Lietuvą, idant žmones 
Lietų sandoron malonės“. 


Ilgas eilėraštis baigiamas apgailestavimu, kad jaunosios kalbos tą 

„Mūsų brangią Motinėlę 


Da gyvą į grabą varo“. 
Poetas užsklendžia eilėraštį alegorija ir, suasmeninęs lietuvių kalbą, jai sako: 


„Tu pašaliais drebėdama 

Meldies dievop dūsaudama 

Už prigimties savo vaikus, 
Paklydusius ... piktus ... paikus“. 


Regėjimas (A. 2. 1883, 29-34 p.) 


Eilėraštis dar ilgesnis už pirmąjį, suskirstytas į 4 dalis. Pirmoje dalyje 
poetas suasmenina Nemuną ir kreipiasi į jį: 


„Op! op! kas ten? ... Nemunėli! 
Ar tu mane šauki? ... 

Ar tik tykų vandenėlį 
Pliuškendamas sau plauki? 


Ar tu mano dvasios girdi 

Graudulingą raudą, 

Ir jauti, kaip skaudžiai širdį 

Krutinėj man skauda — 

Iš didžiausio nuliūdimo 

Ir kančių daugybės, 

Dėl tėviškės sunykimo 

Garbės ir didybės?“ 
Poetas girdi Nemuno vilnių siūbavime dvasių balsus, ir Lietuvos ir Prūsų 
dievų šauksmus. Mykolaitis-Putinas apie šią „Regėjimo“ pradžią rašo: „Šie 
posmai yra vieni iš geriausių visoj Aušros poezijoje“ (Naujausioji lietuvių 
literatūra, 1936, 123 p.). 

Antroje dalyje poetas pasigenda senovės dievų ir karžygių, ir spėja juos 
gyvenant etere (dangaus mėlynėje), ar Anapilyje. Jis šaukia juos: 

„Apsireiškit mums senuose 

Paveiksluose kūno 

Senoj šlovėj — nors sapnuose 

Tarp trenksmų perkūno!“ 
Trečioje dalyje poetas mato nuostabų reginį — senovės milžinų karžygių 
pasirodymą. Jų vaizdą jis aprašo: 

„Kiek čia genčių ir giminių 

Vienu sykiu spiečia! 

Kiek čia laiko begalinio 
Amžių krūvoj šviečia! 

Kiek čia niekad neregėtų 
Valdovų — galinčių! 

Kiek užmirštų ... negirdėtų 
Galvočių — mįislinčių!“ ... 


Poetas baigia matytą vaizdą eiliuodamas: 


„Plaukia, plaukia . . . štai jau stoja 
Ties kapais ant tako... 

Stebėkis, jie tau moja... 
Klausyk, ką tau sako!“ 


Ketvirtoji dalis yra ilgiausia ir silpniausia. Čia poetas leidžia pasirodžiusi- 
oms dvasioms pamokslauti. Jos liepia garbinti Sutvėrėją, tėvus, gimines, 
ginti tėviškę „prieš vilkų kaimenę“ ir dar primena „Memento mori“. 
Pasakiusios tokį nepoetišką ir laiko dvasiai nebūdingą pamokslą, dvasios, 
gaidžiams pragydus, išnyksta. 

Ilgo Vištelio eilėraščio „Regėjimas“ tik pirmieji trys posmai virto beveik 
liaudies daina. Poetui pasisekė juose pasekti Liaudies dainų forma ir pasiekti 
gilaus lyriškumo. Jie giedami ir dabar lietuvių, atsidūrusių Sibiro tundroje. 

Vištelio būta mąslaus žmogaus. Nors nebuvo išėjęs aukštesnių formali- 
nių mokslų, tačiau suprato švietimo reikalą Lietuvai ir sukūrė dvi pasakėčias 
— raginimus tautiečiams šviestis. Viena pasakėčia „Tiesos zerkolas“ (A. 2 
1883, 135-136 p.). 


Pasirinkęs Virgiliaus motto, kur kalba apie auksinį amžių, kada žmonės 
laimingi gyveno, Vištelis eiliuoja: 


„Kaip pirmoj žmogystėj, 
Tarp giliausios ramybės 
Ir sandarios vienybės 
Meilingoj brolystėj 
Plaukė dienos laimingos 
Tiesa ėjo per svietą 

Ir lankė kožną vietą 

Su savo zerkolu.“ 


Bet neilgai laimė truko, 


„Nes svietas inviso (?); 
Veik pastojo rūstingas 

Tad Tiesa atgriso 
Nuo pagedusio žmogaus 
Ir palėkė ant dangaus“. 


Nuo dangaus aukštybės Tiesa tėškė savo zerkolą ant šios žemybės. Ir 
zerkolas į smulkias susitriuškino dulkes. Retas kas tas dulkes renka, atseit, 
tiesos ieško. Todėl poetas baigdamas ragina: 


„Taigi drąsiai į kovas! 
Tiesa — Šviesa — vadovas 
Mūsų; — gyvastį ginkim! 
O zerkolo šviesiausio 
Dulkeles garbingiausias 
Rinkim, nuolat rinkim“. 


Kita pasakėčia „Šviesūnas ir pelėda“ (A. 7, 1883, 202 p.) Poetas vaizduoja 
Šviesūną (filosofą), kuris 


„Išbanitas (ištremtas) išvytas iš savo namelio 
Persekiotas, stumdytas nuo visų ant kelio 

Už tai, kad kožną daiktą tikru vardu šaukė, 
Vienas nabagas šviesiausias per svietą sau traukė“. 


Keliaudamas išminčius per tankų mišką, pamatė pelėdą kapojamą apspitusių 
apukščių, kurie ją pešiojo ir tarėsi teismui atiduoti. Šviesūnas „nubaidė būrį 
nevydonų“ 


Klausė pelėdos: už ką ta gauja terionų 
Galvadžudžių gyvastį tau atimti goruoja? 
Ką jiems pikta padarei? Paukštis pasistojo 
Ir atsakė jam: nieko; mano kaltenybė 
Visa yr' tame, kad aš permatau tamsybę“. 


„" 


Švietimo reikšmę propagavo Vištelis ir vieninteliame Aušros sonete „Šviesa 
(A. 7 1883, 176 p.), kurį Mykolaitis laikė „vienu iš geriausių Aušros lapuose“ 
(Nauj. liet. lit. 124 p.). 

Vištelis asmenino Šviesą ir kreipiasi į ją tokiais kilniais, abstrakščiais 
įvaizdžiais: 

Būk pasveikinta Šviesa! duktė skaisčiausioji 

Aukščiausioji Šviespaties, Spinduli Šviesybės, 

Skriduliuose pasaulio antorių (žodis nežinomas) gilybės 

Šventa, prajovinga ir stebuklingiausioji! 


Pabėręs dar daugiau epitetų Šviesai, poetas užsklendžia jos garbstymą šiuo 
šūksniu: 


„Viskas veržiasi tavęsp! iš po Tamsos kapo“. 

Paskutiniame posme reflektuoja kūrėjas: 


„Ir mano dvasia tiesia silpnus sparnus savo 
Čiulbinant Tau maldą iš atklonių tamsybės 
Zovadą tavęsp smelkias į kraštų aukštybes.“ 


Pagaliau poetas prašo Šviesos: 


„Užgauk tą Naktį, kuri mus naikin be paliovos, 
Ir plačią versmę Šviesos tvokstelk ant Lietuvos!“ 


A. Vištelis 

JURGIS SAUERVEINAS, 
AUŠROS BENDRADARBIS 


J. JAKŠTAS 


Istorinis vyksmas taip lėmė, kad Aušros metais ir dar anksčiau prie 
Mažosios Lietuvos (M. L.) pritapo ar joje veikė pašalietis, kuris savo garsiu 
tarptautiniu vardu garsino ir Aušrą, nors pačių lietuvių nelaikytas jos artimu 
bendradarbiu. Jis garsėjo retu poligloto talentu, mokėjusiu keliasdešimtis 
kalbų ir gebėjęs jas greitai išmokti. Jo dėmesys kalboms ir per jas dvasinė 
sąsieja su jomis kalbėjusiomis tautomis darė jį tarptautiniu žmogumi, 
piligrimu, turėjusiu polinkį lankytis tautose ir klausytis jų kalbų. Jo išmokta 
ir pamilta lietuvių kalba atvedė jį ir į M. L., manoma, 1874 m. Kalbamas 
žmogus buvo Jurgis Sauerveinas (1831-1904), lietuviams labai žinomas 
autorius populiarios giesmės „Lietuviais esame mes gimę“. 

Jo gyvenimas pagrindinai aprašytas M. Kūjaus Kauno universiteto, 
rodos, diplominiame darbe „Dr. Jurgis Sauerveinas. Jo gyvenimas, veikla ir 
raštai. (Darbai ir Dienos VI, 1937). Monografija kiek sutrumpinta ir pakeista 
pakartota prie Laisvosios Lietuvos priedo Lietuvos Pajūris, nr. 21, 22, 23, 
1983). To paties autoriaus trumpa Sauerveino biografija duota LE. XXVI. 
Biografijoje aprašyta Sauerveino veikla M. L. paminint šiek tiek kai kuriuos 
raštus Aušroje jų nenagrinėjant. Dabar, kada turime išspausdintą ją, 
pravartu apžvelgti kiek išsamiau jo raštai paskelbti joje. 

Sauerveinas pradėjo bendradarbiauti M. L. Lietuviškoje spaudoje dar 
prieš Aušrą, rašydamas Klaipėdos laikraštyje Lietuviška Ceitunga. Jame 
išspausdino straipsnį, kuriame kėlė reikalą kurti lietuvių mokslo draugiją. 
Rašė ir daugiau turbūt patriotinių straipsnių, kur pasisakė prieš lietuvių 
vokietinimą. Straipsniai pažadino protestą vokiečių ir suvokietėjusių lietuvių 
ir L. C. redaktorius susilaikė spausdinęs juos. Sauerveinas išspausdino L. C. 

išverstą garsų Šekspyro Hamleto monologą „Be or not to be“, lietuviškai 
pavadintą „Hamleto pasikalbėjimas su savimi“. Jis pridūrė prie jo savitą 
komentarą su pastaba: „Jei tikrai pažiūri, tai šitie žodžiai ir Lietuvininkams 
daug svarbaus mokslo gali nudalyti“. Ir Sauerveinas tiesiog vidūniškai 
komentuoja Šekspyrą ir prieina išvadą: „Kaip visuose raštuose, taip ir 
šitame raštelyje didysis Šekspyras aiškiausiai mums duoda numanyti, kaip 
visame šio svieto tikėjime viena amžina, dieviška teisybė išsireiškia. Tai ir 
mūsų viera į tokią amžiną tiesą bei teisybę juo daugiau pasistiprina, kad 
tokiu būdu su aukščiausiomis dvasiomis mūsų žmogybės toje pačioje vieroje 
susirandame“. Kaip matyt, Sauerveinas mistiškai komentavo Šekspyrą 
berods pakeisdamas originalo prasmę. Jis itin vertino monologą lietuviams 
pamokyti, kad pakartojo jo vertimą Aušroje. (Nr. 10-11, 1884, p. 347). 

Originaliais įnašais pradėjo bendradarbiauti nuo 2 Aušros numerio (1883- 
1925) ir davė straipsnį „Kalbos dalykuose“. (Straipsnis ištįso per 2 num. — 2 
ir 3). Straipsnio turinys rodo, kad jam rūpėjo kalbos dalykai. Ir suprantama 
dėl ko. Jis atvyko į Prūsiją kada lietuvių kalba buvo ujama iš mokyklų ir jis 
ryžosi kovoti prieš tai. Kovos įrankiu jis pasirinko vendus (sorbus) mažumą 
Prūsijos karalystėje, kurios padėtis prilygo lietuviams. Straipsnis parašytas 
lengvai, literariškai su paantrašte „Pusė daugiau už viską“. Šitą tiesiog 
paradoksalų teiginį jis pirma aiškino, prisimindamas savo patirtį vendų 
mokyklose, kurias jis buvo lankęs. Jis rado vendų mokytojus mokiusius 
vaikus abiem kalbom ir girdėjo pamokas abiem kalbom klausiamas ir 
atsakinėjamas. Bet čia pat Sauerveinas pastebėjo, kad ir čia esą vendų 
mokytojų mokančių vaikus vien vokiškai ir valdžios neverčiami. Apie juos jis 
prasitarė „Juk ir, kaip tarp lietuvininkų, taip bene visur, tokie Judošei 
randasi, kurie už porą trečiokų savo giminę parduoda“. Vienas vendas 
mokytojas, mokęs vokiečių kalbą, Sauerveinui įrodinėjo, kad tos kalbos 
greičiau išmokinama mokant ne jos vienos, bet kartu su vendų kalba. Tad 
Sauerveinas patvirtino straipsnio paantraštę, kad per pusę laiko daugiau 
išmokinama vokiečių kalbos kaip per visą, jei kita pusė panaudojama vendų 
kalbai jas abi drauge mokant. 

Iš 11 Sauerveino kūrinių Aušroje 7 priklauso poezijai. Keli jų pavaizduoja 
M. L. buitį. Vienas jų, įvardytas „Dievui dėkui, dar gyvi mes esam“ (A. nr. 9, 
1885, p. 261) kalba apie 1879 m. beveik vien Tilžės vokiečių įsteigtą 
Lietuvišką literarišką draugiją (Litauische Literarische Gesellschaft). Steigė- 
jai užsibrėžė tikslą rinkti lietuvių kalbos, etnografijos ir istorijos dalykus 
išlaikyti juos ateičiai, išgelbėti mokslui, nes lietuvių kalba M. L. ilgai 
nebetversianti. Taip buvo manoma. Su ta mintimi draugija veikė valdžios 
remiama, leido žurnalą, steigė knygyną, muziejų. 

Sauerveinas parašė minėtą eilėraštį aiškiai nepalaikydamas tos draugijos 
ir jos užsimotų siekimų. Jis iš pat pradžių su sarkazmu atsiliepia apie ją: 

„Sako vyrai permokinti 
„Jau pragaišt Lietuvninkai 
„Kas pulkelį gal apginti? 
„Pult kalbą tur, tai matai“ 


Toliau įvairuoja tą patį teiginį ir tarsi pašiepdamas draugijos narius jiems 
prikergia epitetus, kaip „perkytruoliai“, „permeilingas“ (vyras). Baigia 
kaltinamąjį aktą tokia ironiška fraze, taikytą kokiam draugijos nariui: 
„Ar save nor kaip tėvonį 
Įrašyti prie kalbos?! 
O, marindams mus“ ligonį 
Dar daugiau prašyt algos? 


1 


Prie šio posmo autoriaus pridėta išnašoje pastaba: „Kaip sykį iš tikros tiesos 
ir nusidavė. Kelintas skaitytojas tai bene žino“. Matyt kas iš draugijos narių 
prašėsi algos padidinimo ir todėl poeto kliudomas. Sauerveinas tvirtai reiškia 
lietuvininkų — su jais ir save sutapdo — pasipriešinimą draugijininkams ir 
ryžtą gyventi. Poetas sušunka jiems: 

„Mes tačiau gyvi dar esam, 

Ir gyvi dar norim būt. 

Mes linksmi dar išsitiesiam 

Ir nenorim taip pražūt!“ 


Lietuvišką gyvastingumą poetas išreiškia dar dviem alegoriškais posmais, 
kuriais skamba lietuviška dainelė, lietuvininkų mergelė šūkauja per 
beržynėlius ir lietuviška giružė iš senovės ūždama daug pasakoja. Tai iš 
širdies išsiveržęs poeto šūksnis lietuviams gyventi. 

Lietuviškoji literariškoji draugija nuo 1880 m. pradėjo leisti žurnalą 
„Mitteilungen der Litauischen Literarischen Gesellschaft“, skirtą draugijos 
užsibrėžtiems tyrinėjimams skelbti. Jis buvo pirmas lituanistikos žurnalas. 
Kaip yra įprasta, pirmame įžanginiame žurnalo straipsnyje pasisakoma, kam 
žurnalas skiriamas. Atrodo, Sauerveinas tarsi imituoja redakcijos straipsnį ir 
šiaip posmuoja: 

Sako vyrai (redaktoriai): 

„Matot, broliai 

„Jau visi mus spaudžia senei: 

„Lenkai sako, ir Maskolei, 

„Latviai sako, Vokiečiai“ 


Redakcijai atsako pats poetas lietuvių vardu: 


„Tai tiesa, keli mus spaudžia, 
Ale bene jus tiktai; 

Musu girės nuo to gaudžia, 
Kaip jus spausdavot piktai“. 

Pamaldus poetas pasiduoda Dievo valiai ir šiaip eiliuoja: 
„Ale Dievas danguj mato 
dyvnus pasikeitimus, 
Dar žmonėms jis burtą krato 
Ir kas žin, kas iš to bus? 


Eilėraštis baigiamas kartojant pirmą posmą, t.y. lietuvių ryžtą nepražūti. 

Skaitant po šimto metų įsivaizduojamą dvikovą tarp poeto optimizmo ir 
Lietuvių literariškos draugijos pesimizmo peršasi mintis, kad istorija apvylė 
abu partnerius. Neišliko mokslui draugijos sukaupti daiktiški ir literariški 
paminklai (išskyrus 5 tomus Mitteilungen žurnalo). Neišliko ir M. L., virtusi 
rusiška provincija su duotu Kaliningrado vardu ir įterpta į Leningrado sritį. 
Šiandien M. L. dingusi praeitis, kaip Prancūzams Galija. Jos net pėdsakai 
ištrinti iš upėvardžių ir vietovardžių. M. L. paliko lietuvių tautai skaidrus 
idėjinis praeities paveikslas, brangus indėlis į tautinę sąmonę, kuris išliks 
gyvas, kol lietuvių tauta tvers. 

Eilėraštis „Anytė mano“ (A. nr. 9, 1885, p. 281) simbolinis. o turinys — 
pasikalbėjimas motinos su dukra. Motina klausia Anytės, kodėl ji esanti 
tokia išbalusi, liūdna. Duktė atsako, kad jai nevalia kalbėti, nes kalbant vilkas 
tuojau atbėgs ir vanags atlėks. Todėl ji turinti tylėdama kantėti. Motina 
klausia, kodėl ji tokia sulysusi, gal ją kas alkstančią pavarė? Anytė atsakė: jai 
nevalia piktų apskųsti, nes jie tuojau ją apniks. Todėl ji turinti tylėdama 
sulysti. Pagaliau motina klausia dukrytės ir pavadina ją „„Miels abrozėli 
lietuvystės“: kada lupikai pajus skausmą (gėlą) ir prašvis aušra žmogystės? 
Dukrytė atsako motinai: 

„Keli juk sakės balsą girdį: 

„Kad Nemuns sykį grįždams bėgs, 

„Kad ir švininis paukštis lėks, 

„Tada kaimynai ben gaus širdį“. 


Tai pesimistinis eilėraštis, įkvėptas poetui liūdnos tikrovės. Jis baigia su 
rezignazija, nenumatydamas šviesesnio rytojaus. Čia nėra tos viltingos 
minties, reikštos polemikoje su Literariška draugija. 

Labai savitas eilėraštis, geriau baladė, įvardyta „„Macilėnas ir Gražyna“ 
(A. 12, 1885, p. 387). Ji panaši į vokiškas Uhlando, Šilerio balades. Jos 
šaltinis, kaip ir visų baladžių, istorijos ar padavimai iš senų laikų. Šios 
baladės turinys nusakytas paties autoriaus: 

„Štai pasaka senovės 

Laikų Kryželninkų, 

Kad bėgdavo, kaip srovės, 

Kraujas Lietuvninkų!“ 


Baladė pradedama romantiniu aprašu dvaro ant kalnelio, prie Nemuno, prie 

kurio auga trys liepos. Po viena jų guli žilplaukis senas bernas, po antra tupi 
šunytis vernas, o po trečia žydi rožytė ir baltoji lelija, ir prie jų gražesnė 
merga. Po vaizdo aprašo pradedama sentimentali istorija mergytės, kurios 
vardas Gražyna, ir prie jos atjojusio raitelio Macilėno. Vyksta dialogas tarp 
raitelio ir Gražynos. Ji stebisi, kad jis galėjo atvykti pas ją, peržengęs 
Nemuną, kurio dalis kryžiuočių valdžioje. O jie „net musės neleidžia perkelti 
pas mus“ — kalba Gražyna. Macilėnas prisipažįsta mylįs Gražyną šiais 
iškilmingais baladėms būdingais žodžiais: 

„Taip, taip ir randa meilė 

Visur sav kelelius: 

Lek, jieško, stov į eilę 

Ir randa mylimus. 

Tavęs dėl aš atjojau 

per upę tarp sargu 

Laime meilės žinojau 

Kare ir tarp vargu 

Vardu aš Macilėnas 

Lietuvninks gimine 

Iš Kunigaikščių vienas: 

Gražyna sek mane 


Prisipažinęs mylįs, Macilėnas kilniais žodžiais įkalbinėja bėgti su juo. Prie to 
jis gąsdino ją Struteriais (lot. latrunculi), t.y. plėšikėliais, kurie kryžiuočiams 
tarnaudami slankiojo giriose tarp Ordino ir Lietuvos ir grobė žmones su 
gerybėmis. Macilėnas piešė Gražynai laimingą gyvenimą „būnant karaliene 
ponams“. Kai mergaitė susilaikė paklusti jaunikaičiui, nes būtų turėjusi 
palikti savo „tetužį“, išjojusi į karą, tai Macilėnas pasižadėjo pergabenti jį 
grįžusį iš karo pas save. Pagaliau Gražyna sutiko joti su Macilėnu. 

Tuo baigiama pirmoji baladės dalis. 

Antroji dalis prasideda jote per Nemuną ir mergaitės tarsi svajone apie 
paliktą tėviškę ir „tetužį“. Atrodo, poetas vaizduoja Gražyną transe. Tuo 
metu atlėkė kulkelė ir perverė Gražynos mylimojo širdį. Pasigirdo visokie 
balsai ir tarp jų vieno kryžiuočių struterio, kuriam Gražynos tėvas buvo jam 
ją žadėjęs. Jis ir kiti siekė pagauti mergytę, plaukiančią per vilnis su žirgu ir 
negyvu ponu. Pagaliau Gražyna baigė gyvenimą, prisipažindama meile 
Macilėnui: 

„Norėjau, noriu būti 

Tavoji amžinai: 

Meilė negal pražuti 

Seku tave mielai“. 

Taip tardama ji bengia 

Bėdas su gyvasčia. 

Macilėnas ir Gražyna atsigulė Nemuno dugne. Poetas tuo dar nebaigė 
savo giesmės. Jis tęsė ją įvesdamas Klaipėdos žvejytę. Ji palaidojusi „poną ir 
mergytę“ skyrium ir dar pasodinusi ant jų kapų roželes. Žvejytės 
prižiūrimos jos augusios ir aukštai aukštai išaugusios susipynė. 


„O susipynusios 

Bučiavosi roželės 

Ir toms mylėties reik.“ 

Baigęs baladę, poetas priminė panašią norvegišką giesmelę apie du 
mylimuosius, palaidotus skyrium abipus Lundo Bažnyčios. Ant jų kapų 
pasodintos rožės išaugo aukščiau bažnyčios stogo ir susipynė. 


Sauerveino baladė panaši į Maironio Juratę ir Kastytį. Abiejų šaltinis 
lūpų padavimas. Tačiau yra skirtumas tarp jų. Maironio legendos pagrindas 
— jūros teikiamas įspūdis: pati jūra, jos išplaunami gintaro gabaliukai, 
įvairiabalsis bangų ūžimas. Macilėno ir Gražynos pagrindas istorinis — 
lietuvių kovos su kryžiuočiais. Abi legendos yra lietuvių kultūros kūriniai ir 
todėl abu kūrėjus, Maironį ir Sauerveiną, galima gretinti. Ši Sauerveino 
eiliuota legenda ir jo giesmė „Lietuviai esame mes gimę“ visai teisina jo 
prisipažinimą: „Aš nors vokiečiu rods gimęs, persigimdžiau lietuvninku. 
Meilingai Lietuvoj priimtas, Lietuvninku širdžia pats esu“ (Cituota iš 
Lietuvos pajūris, nr. 21, 1983). 

Mįslingas yra Sauerveino eilėraštis „Lietuvininkas svetimoje kalnų 
šalelėje“ (A. 10-11, 1885, p. 312). Apdainuojama lietuvio patrioto savijauta 
svetimoje šalyje. Iš pakartotinai minimų kalnų leistina spėlioti, kad poetas 
turėjo galvoje Pensilvanijos kalnus, iš kurių žmonės (kalnininkai) gyvena. 


„Kalnininkai čion valnai 
Kožnas kalba savo kalba 
Prieš neprietelius kalnai 
Atneša žmonėms pagalbą.“ 


Poetui vaidenasi, kad lietuvis tarp kalnų svajoja ir maldauja Dievo: 
„Mums, Dieve, būk kalneliu, 
Kad kalba mums nepražutu 


Kad mus“ tauta nepražutu!“ 


Aplamai, visas eilėraštis — aprašas kalnų ir tarp jų įterptas su valnais 
žmoneliais dūsaujantis lietuvis dėl paliktos tėvynės. Lietuvis baigia skundą: 


„Tik priklauso tav (Lietuvėlei — J. J.) širdelė 
Prie tavęs reik prisiglaust, 
Tavimi reik pasigirti, 

O kad širdį per daug skaust, 
Už tave ir reik numirti.“ 


Eilėraštis liudija, kad aušrininkams magėjo Amerikos kaip laisvos šalies 
vaizdas. Juos traukė ir Pensilvanijos kalnai ir negąsdino jų kasyklos. 
Jausdami spaudos draudimo slogutį, aušrininkai žavėjosi Amerikos spaudos 
laisve. Tą jausmą drastiškai apreiškė M. Jankus paskutiniame Aušros 
numeryje (A. 6, 1886): 


„Jei neduosit mums valnybės 
Mus“ kalboj skaityt knigas, 
Eisim ten, kur žyd liuosybė 
Po valdžia Amerikos.“ 


Sauerveino eilėraštis „Saugoties reik“ (A. nr. 7-8, 1885, p. 194), su 
išnašoje pridėtu prierašu: „Ant vieno Lietuvininkų išgamio“, nukreiptas 
prieš vieną ne eilinį lietuvininką, bet prieš Saugų kunigą K. Jurkšaitį. Jis 
buvo apvokietėjęs lietuvis. Skundė lietuvius veikėjus vokiečiams, kad jie esą 
slavofilai ir veikią atplėšti M. Lietuvą rusams. Jurkšaičio ir dar A. Kuršaičio 
valdžiai įskųstas J. Šliūpas buvo ištremtas. Jurkšaitis puolė ir Sauerveiną už 
jo lietuviškumą. Prieš jį poetas ir eiliuoja pirmame posme: 


„Rods randam žmones įvairius, 
Kelių ir reik bijoties 

Kol viens yra dar Saugos bus 
Mums Saugų reik saugoties“. 


Neminėdamas paties kunigo, jis stato jį prieš lietuvybės puoselėtoją: 


„Vienas tėviškę norėtu šelpt; 
Pagirtą lietuvystę; 
Laižydams kojas kitas gelbt 
Pragertą tėvonystę“. 


Ar čia Sauerveinas neturėjo galvoje išplitusios ir valdžios bei vokiečių 
palaikomos lietuvių girtuoklystės? Jiems pataikauja ir lietuviai, atsiknoję nuo 
lietuvystės. Eilėraštis rodytų, kad Sauerveinui, kaip ir kitiems aušrininkams 
rūpėjo išplitusi lietuvių girtuoklystė. 

Be poetinių kūrinių ir minėto pirmo straipsnio apie kalbą Sauerveinas 
paskelbė Aušroje dar du straipsnius, Vienas jų polemiškas, įvardytas „Medega 
ir dvasė“ (A. nr. 1, 1886, p. 1), nukreiptas prieš J. Mačio-Kėkšto rašinį 
„Mūsų vargai“ (A. nr. 9, 1885, p. 257). Autorius, jaunas bendradarbis, 
pozityvistinės srovės paveiktas, ėmėsi kritikuoti Aušrą, kad ji nepaisanti į 
priekį žengiančio gyvenimo, ypač lietuvių vargingos buities. Ji neskelbianti 
raštų, knygų, kurios pamokytų tautiečius, kaip geresnį gyvenimą susikurti. 
Suvargusieji lietuviai laikomi svetimųjų apnikti. Įsakmiai pasisakė Kėkštas 

prieš Aušroje skelbiamą per gausią poeziją. „Iš tikrųjų įstabu matyti, kaip 
kuone visi dabarnykščiai lietuvininkai griebiasi už eilių“ (p. 258). Ypatingą 
aušrininkų dainų pomėgį rodančios ir kelios išleistos vis dainų ir giesmių 
knygos. 

Daugiausia eiles rašęs Sauerveinas pasijuto įskaudintas Kėkšto straipsnio 
ir jam atsikirto minėtu straipsniu. Jis ne šiaip sau samprotavo, bet pabėrė 
daug mokslinių žinių, siekiančių klasikinės senovės. Iš jos perėmė žinomą 
pasakaitę apie kūno sąnarių sukilimą prieš skilvį, jų nusivylimą ir 
susitaikymą su skilviu. Davė pavyzdžius iš tautosakos, pakartotinai citavo 
Šventraščio žodžius „Ne viena duona minta žmogus“ ir dar kitas jo vietas. 
Pasisakė atsakąs oponentui Kėkštui visų Aušros poetų vardu, priminė savo 
eilėraštį „Dievui dėkui, dar gyvi esam mes“. Juo jis ėmėsis ginti lietuviškąjį 
gyvastį ir lietuviškąją giesmininkystę. „Kur tautiškas gyvastis yra, ten ir 
poezija“ — sušunka poetas. 

Gilios įžvalgos ir žiningai parašytas straipsnis baigiamas kreipiantis į 
lietuvius: „Ale mes nesusivaidykime tarp savęs, bet atsiminkime Meneniaus 
Agripos (minėtą sąnarių ginčą su skilviu), ale apaštalo Povilo (žodžius), kuris 
sako (citojamas 1 Kor. 12, 17-21) (1. nr. 6, 1886, p. 6). 

Švelniai, pagarbiai atsakė Silvatikui-Sauerveinui J. Mačys-Kėkštas. Jis 
sakosi buvęs kritiko nesuprastas, prisipažįsta gerėjęsis Silvatiko giesmele 
„Lietuvininkais mes esam gimę“ ir vertinąs panašias giesmes. Tačiau jis 
sako: „Poezija poezijai nelygi“. Su dvasiniu pakilimu, tiesiog su poetišku 
įkvėpimu gynė Kėkštas pakartotinai socialinio ekonominio požiūrio reikalą į 
dabartinę lietuvių tautos padėtį. „Jei apsiėmėm tarnauti draugijai, kalbėkime 
apie jos reikalus ir pilką ritimąsi už būvį, palengvinkime jai tas rystynes, 
parodykim kelią. O tada galėsime pasididžiuodami tarti, jogei esame tikrais 
draugijininkais ir tėvynaineis“ (A. nr. 6, 1886, p. 162). 

Kėkšto kritika ir jo ši replika liudija apie Aušroje gimstančią pozityvinę 
srovę, pakilusią prieš Aušros iš pat pradžių paženklintą romantinę idealistinę 
kryptį. Ją jau Basanavičius Aušros prakalboje buvo apibrėžęs. Prieš ją 
nežymiai pakilo Šliūpas ir jau atviriau jo sekėjas Mačys-Kėkštas. Jis, 
pasisakydamas prieš Sauerveiną, pasisakė ir prieš Basanavičių. Juk šie abu 
buvo dvasiniai dvyniai. Iš puoselėtos romantinės-idealistinės srovės išsivystė 
konservatyvinė-religinė ideologija ir iš pozityvinės — tautinė-liberalinė 
srovė. Jos žymėjo poaušrinius laikus. 

Mokslinio pobūdžio ir kitas Sauerveino straipsnis „Vokiškas ir lotyniškas 
vokiečių vardas“ (A. nr. 10-11, 1885, p. 289). Straipsnis rašytas atsiliepiant į 
Basanavičiaus straipsnį, kuris įrodinėjo, kad vokiečiai vokišką vardą deutsch 
gavo iš lietuvių. Sauerveinas pasipriešino Basanavičiui ir teisingai paaiškino, 
kaip žodis deutsch atsirado. Prie to bandė savaip aiškinti ir mūsų žodžio 
tauta kilmę iš indoeuropietiškos prokalbės. 

JONAS ŠLIŪPAS APIE VAIDUS VALANČIAUS SU 
DAUKANTU 


J. JAKŠTAS 


Moksleivis Jonas Šliūpas jau patriotinio jausmo pagautas ėmė domėtis 
lituanistiniais dalykais, ypač Lietuvos praeitimi. Jam, be abejo, buvo žinomas 
Simono Daukanto vardas ir jo darbai, kurių nemaža buvo paskelbta. Šliūpas 
žinojo ir apie jo rankraštines istorijas, kurios buvo patekusios į Kauno 
kunigų seminarijos biblioteką. Šios istorijos J. Šliūpui itin parūpo ir jis 
gyveno mintimi — gauti jas iš seminarijos ir kokiu nors būdu išspausdinti. 
Tam puoselėjamam tikslui Šliūpas sumojo panaudoti studentiškas 1882 m. 
atostogas ir iš Maskvos, kur jis studijavo, tiesiog vykti į M. Lietuvą ir sustoti 
Kaune. Čia susitiko su kunigų seminarijos vadovais ir turbūt bandė gauti 
kokį istorinį Daukanto rankraštį išspausdinti. Seminarijos vadovybė nedavė 
jam jokio Daukanto rankraščio. Matyt nepasitikėjo juo. Tada Šliūpas, 
apsistojęs Baranausko bute, nusirašė bent dalį vienos Daukanto istorijos. Jis 
negalėjo baigti, nes turėjo keliauti į M. Lietuvą kol pasas galiojo. Jis galėjo 
nusirašyti tik trumpos Daukanto istorijos — Pasakojimai apie veikalus 
lietuvių tautos senovėje dalį. Bent nusirašytą dalį Šliūpas rengėsi išspausdin- 
ti būdamas Aušros redaktoriumi. Tačiau neturėjo progos to padaryti. 

Iš seminarijos klerikų Šliūpas sužinojo, kad Daukantas mirė Papilėje 
kunigo Vaišvilo globojamas. Kalbamu metu, 1882 m. Vaišvila gyveno 
Žagarėje. Ypatingas susidomėjimas Daukantu traukė Šliūpą aplankyti jį tais 
pačiais metais sugrįžus iš M. Lietuvos. Tėvo nuvežtas į Žagarę, Šliūpas 
aplankė senelį kunigą. Netikėtai užkluptas tokio apsilankymo, jis vos davėsi 
įtikinamas, kad jaunuolis Šliūpas rimtai susidomėjęs jo buvusiu globotiniu. 
Tada jis papasakojo šį bei tą apie Daukantą ir dar „davė kelis Daukanto 
laiškus ir Valančiaus jam“. Pats Šliūpas apie tą susitikimą su Vaišvila. rašė 

1903 m.: „Pats silpnas būdamas, jis pavedė man Daukanto raštus, kad bent 
taptų sunaudoti Lietuvai ant naudos“ (cituota iš Jakštas, Šliūpas, p. 34). 

Šliūpas išpildė kun. Ign. Vaišvilo pageidavimą. Jis jo pasakojimus ir 
duotus laiškus panaudojo Daukanto biografijai. Tai buvo pirmoji istoriko 
biografija. Jis ją ruošė taikydamas rengiamai Aušrai ir jos dalį paskelbė 
pirmame jos numeryje. Sekė antroji dalis antrame numeryje ir paskutinė 
trečioji paskutiniame 1883 m. leidinyje, į kurį sudėti 8-9-10 n-riai. 

Rodos, būtų reikėję laukti, kad Šliūpas biografiją būtų grindęs kun. 
Vaišvilo pasakojimais ir jo duotais laiškais. Kaip iš Šliūpo pasakojimo galima 
būtų spręsti, jis buvo gavęs iš kunigo ne vieną Daukanto ir Valančiaus laišką 
ir dar „pluoštą Daukanto raštų“. Tačiau biografijoje nekalba įsakmiai nei 
apie raštus, nei apie laiškus. Jis pateikė tik išlaukinius Daukanto gyvenimo 
faktus ir prie to suminėdamas 10 Petrapilyje išleistų veikalų. Jų tarpe Šliūpas 
ypač pabrėžė „Būdą senovės lietuvių ir žemaičių“ (1845). Apie tą veikalą 
Šliūpas kalba: „knygutė šį laiką taip apgarsėjo, kad tuli svetimų kraštų 
žmonės jau dėlei mūsų ištyrimo, jau tai dėlei pažinties su mūsų krašto 
žmonių pobūdžiu tą knygutę skaitė ir visuose savo raštuose primena“ (Aušra 
1883, nr. 2). Čia pat Šliūpas priminė ir Daukanto parašytą istoriją, pavadintą 
„istorija mūsų genties“. Iš tikrųjų čia buvo trumpa Daukanto istorija 
(parašyta 1850). „Pasakojimai apie veikalus lietuvių senovėje“. Tai ta 
istorija, kurią Šliūpas buvo Kaune nusirašęs. Paminėjęs tą istoriją, Šliūpas 
reiškė viltį išleisti „jos pirmą dalį kitais metais, jei išneš sveikata ir turtas“. 
Šliūpas kalbėjo apie šią istoriją neprisipažinęs, jog jos dalį turėjo nusirašęs. 
Jis negalėjo prisipažinti, t.y. atskleisti savo asmenybę straipsnyje, kurį rašė 
prisidengęs slapyvardžiu Kuokštis. Taip elgėsi ir kiti Aušros bendradarbiai, 
gyvenę D. Lietuvoje. Negana, kad Šliūpas žadėjo išspausdinti pirmą dalį. Jis 
sakėsi „lengva palengva“ ir kitas dalis pagarsinsiąs. Gyvenimas jam taip 
pasisuko, kad jis negalėjo išspausdinti jokios Daukanto istorijos dalies. 

Atpasakojęs Daukanto biografiją maždaug iki 1850 m., Šliūpas ėmėsi 
dėstyti jo santykius su Valančiumi, vadovaudamasis iš kun. Vaišvilo gautais 
raštais. Pradėjo nuo Valančiaus išrinkimo Žemaičių vyskupu ir jo pakvieti- 
mu Daukanto vykti į Varnius, atsisakant nuo senato kanceliarijos darbo. 
Vyskupas kalbėjęs, kad Varniuose abudu rašysią, vienas svietiškas, kitas 
dvasiškas knygas. O svarbiausia, kad žadėjo išspausdinti Daukanto raštus, jų 
tarpe didžiausią — istoriją žemaitišką. Vyskupas pažadėjo mokėti Daukantui 
200 rublių metinės algos. 

Kaip jau pastebėta, Šliūpas rašė apie tų abiejų kilniųjų lietuvių santykius, 
pasitikėjęs kun. Vaišvilos raštais. Kas galėtų garantuoti, kad tie raštai buvo 
bešališki? Juk netenka abejoti, kad Valančius su Daukantu nepersiskyrė 
geruoju ir istorikas galėjo išsinešti tam tikrą kartėlį prieš vyskupą ir išlieti jį, 
skųsdamasis naujam globėjui, t.y. pakaltinti jį. Vaišvila, didžiai mylėjęs 

Daukantą ir branginęs jo atminimą, galėjo perduoti Šliūpui ir šališkus 
istoriko pasakojimus ir dar kokius raštus. Iš Vaišvilo gautos žinios galėjo 
nuteikti Šliūpą prieš Valančių. Jau šis Šliūpo sakinys, rodos, perša šią išvadą: 
„Daukantas ant Volončiauskio įtekėdino (įteigė? — J.J.) juk ir savo gerą, 
gryną, aiškią kalbą, kadangi ans ėmė stengtisi taip gerai rašyti, kaip kad rašė 
Daukantas. Bet lenktynėms berašant, kada Volončiauskis pasimatė nepa- 
sieksiąs nei ant mislies, nei ant grožio kalbos savo mokytojo tame dalyke, jis 
ėmė Daukantą skaugėti (gal pavydėti — J.J.). O per tai turėjo ir Daukantas 
įkristi į vargą“ (Aušra 1885, nr. 2). Šis vyskupo kaltinimas aiškiai neteisingas 
ir tik skaudžiai įžeisto galėjo būti prasimanytas. Juk Valančius tada jau 
turėjo parašęs ir išspausdinęs Žemaičių vyskupystės istoriją (1848). Jos kalba 
pranašesnė už Daukanto raštų kalbą. Tad Valančiui nebuvo reikalo mokytis 
kalbos iš Daukanto arba jam pavyduliauti. Taip pat ir kitos vyskupui 
prikišamos kaltės galėjo būti ir pramanytos. 

Biografijos pabaiga išspausdinta paskutiniame 1883 m. Aušros leidinyje 
(8-9-10 n-riai). Tai ilgiausia biografijos dalis, veik 5 psl. Ji pradedama nuo 
Daukanto pasitraukimo iš Varnių ir tęsiama iki jo mirties. Dėmesio verti 
šioje dalyje Valančiaus ir Daukanto pasikeisti laiškai. Pirmas minimas 
vyskupo laiškas Daukantui, sveikinantis jį vardinėse. Galima spėlioti, kad tą 
laišką Šliūpas buvo gavęs iš Vaišvilo. Jis negalėjo jo skelbti vengdamas pats 
išsiduoti. Jis tik trumpai paminėjo jo turinį. Valančius, sveikindamas 
Daukantą, prasitarė apie jį, kad jis esąs „Vargšas, nuskurdęs žmogus; o už 
tai vyskupas dar kartą ketinąs apgarsinti jo rašytus veikalus“. Nepatraukė 
Daukanto jam vyskupo reikšta užuojauta ir pažadas išspausdinti jo raštus 
(tikriau — istoriją žemaitišką). Priešingai, jis įsižeidė vyskupo palaikytas 
vargšu, nuskurdusiu ir drėbė jam nevalyvą laišką — atsakymą. Šliūpas, 
rodos, davė tik laiško ištrauką, kur Daukantas pirmiausia kirto vyskupui už 
jį menkinantį apibūdinimą. Šliūpas citavo šiuos Daukanto žodžius: „Jeigu to 
nebūčiau padaręs (t.y. neapsigyvenęs pas vyskupą — J.J.) tai būčiau 
sveikatos nenustojęs ir nenuplikęs, o kartu ir savo istoriją išspausdinęs . .. 
nuplikau ne iš paleistuvystės, žmonės gerai tai žino, o už tai ir pasigailsta 
manęs. Jei būčiau ilgiau pagyvenęs pas piemenį (t.y. ganytoją vyskupą), tai 
jau būčiau seniai beesąs po žeme . . . Protingieji žmonės nesityčioja iš plikių, 
o labiausia šviesiausiam piemeniui nepadoru“. 

Gavęs tokį atsakymą, vyskupas tiesiog įtūžo, laišką be niekur grąžino 
adresatui ir liepė perskaityti, kai išsiblaivinsiąs. Prie gražinamo laiško 
vyskupas pridūrė savo atsakymą adresuotą „Jo mylistai raštininkui“. Vėl 
Šliūpas duoda kai kurias laiško ištraukas. Tarp ko kita vyskupas taip 
paniekinamai atsiliepė apie Daukantą: „Divijos daugis Petrapilyje, kad aš 
tokį šalavalką (?!) užsikviečiau pas savę — ir tiesa“. Įterpė dar ir biblinį 
posakį, kur Daukantą netiesiog paikiu pavadino. 

Istorikas įsižeidė ir šiuo antruoju Valančiaus laišku. Nepaliko skolingas ir 
Daukantas. Jis atsikirto vyskupui ilgu raštu, kurio ištrauką pateikė Šliūpas. 
Atrodo, kad Daukantas rašė ligos prispaustas, tiesiog mirties laukdamas. Gal 
todėl ir jo raštui trūko nuoseklumo. Jis, pvz., vienoje vietoje rašo: „Aš 
nebuvau priešginiu šviesiausiojo piemens, bet pamečiau tarnystę pas jį dėl 
to, kad jį mylėjau ir gi pasitikėjau, kitur gyvendamas būsiąs naudingesniu 
savo vientaučiams. Baigia laišką žodžiais: „Dabar aš tik sakau: mea culpa, 
mea culpa maxima, kad aš paklausiau tamstos prašant“. 

Tame pat laiške ginasi vyskupo pavadintas šalaviku ir paikiu, tardamasis 
toks nesąs; aiškinosi, kodėl rašęs „prigimtu liežuviu“. Jis taip elgęsis todėl, 
kad kiti taip rašo Petrapilyje ir Maskvoje, Kazaniuje ir Varniuose. 
Nepagarbiais žodžiais polemizavo su vyskupu dėl jam siųstų jį įžeidžiančių 
laiškų. Baigdamas pasidžiaugė, kad vyskupas grąžino jam laišką su savo 
atsakymu ir pridūrė pastabą „„man mirus galės palyginti mano pagrąžintą 
gromatą su tamstos atsaku“. Tai paskutinis Šliūpo teiktas Daukanto laiškas. 


III 

Prie Valančiaus ir Daukanto susirašinėjimų Šliūpas pridėjo pastabą. 
(Aušra 1883, nr. 8-9-10). Pradžioje pasiskelbė, kad norima pradėti spausdinti 
visi Daukanto raštai. Tai buvo tik pium desiderium. Neįvykdyta Šliūpo ir 
redakcijos svajonė. Po to redaktorius Šliūpas nustebina skaitytoją tokia 
pastaba: P. Kuokščio aprašymas, kaip girdime daugiems nepatiko (redakto- 
riaus pabraukta). Nepatiko! Bet ar jis rašo neteisybę, mes tai norėtume 
žinoti. Teisybė į akis pasakyta retai kam tetinka. 

Iš Šliūpo prierašo aiškėja, kad jau du pirmieji straipsniai (įdėti 1 ir 2 1983 
Aušros nr.), kur duotos daugiau biografinės žinios apie Daukantą, jau 
pažadino opoziciją iš bažnytinių sluoksnių pusės. Tiesa, jau čia Šliūpas 
pakaltino vyskupą, kad jis Daukantui pavyduliavo ir įstūmęs jį į vargą. Be to, 
Šliūpas priekaištavo Valančiui, kad jis apkrovęs Daukantą visokiais darbais. 
Jis net rimtai susirgusiam istorikui nedavęs arklių pas vaistininką 
nuvažiuoti. Jei šie vyskupui mesti kaltinimai kai kam nepatiko, kaip Šliūpas 
rašė, tai ką kalbėti apie paskutiniame Daukanto cituotame laiške iškeltąjį. 
Daukantas rašė: „Prisipažįstu, jog niekada nelaukiau, kad mano piemuo, 
kuriam tiek metų tarnavau, atsiųstų man belaukiant miriaus tokį neteisų 
piktžodžiavimą, kuometu menkiausias žmogpalaikis taip nebjaurotų pikčiau- 
sio berno matydamas gulint ant maraus patalo“. Aišku, bažnytiniams 
žmonėms ir, aplamai, visiems tikintiesiems lietuviams toks vyskupą 
šmeižiantis paskvilis negalėjo būti priimtinas. Tačiau Šliūpas linko palaiktyi 
Daukanto pusę ir taip rašė: „Šita prisipažintis labai svari; joje mes regime 
taip kaip stiklą pobūdį abiejų kerštaujančių virų. Žinoma, kad geresniai 
atsiliepti, pagal tiesą, galima apie Daukantą. Jis buvo žmogus geros širdies, 

įlaidus, nepakerštingas, visada prie nuomonės ir blaivus ...“. Ašku, mūsų 
katalikiškai visuomenei, ypač jos vadovams kunigams negalėjo prilipti tokia 
dėmė vyskupui, kurį dengė garbės aureolė. Jo kova prieš spaudos draudimą, 
drąsus pasipriešinimas rusifikacijai, mokyklų steigimas, blaivybės skiepijimas 
tautoje, pagaliau jo liaudžiai pritaikyti raštai padarė jį pirmaujančiu tautos 
vadu. Šių nuopelnų akivaizdoje nubluko jo susirašinėjimai su Daukantu, 
nepalikę jokios žymės. 

Paskutinėse Valančiaus biografijose jie beveik aplenkiami arba bendrybė- 
mis apkalbami. Pav., A. Aleknos dalykiškai parašytoje Valančiaus monogra- 
fijoje (Žemaičių vyskupas M. Valančius (2), 1975) jo konfliktas su Daukantu 
visai nepaminėtas. Tik vienoje vietoje (p. 18) pastebima: „Bendras Daukanto 
su Valančiumi rūpinimasis laikraščio leidimu rodo, kad abu tuodu veikėju ir 
1859 geruoju gyveno. Jokios kitos Valančiaus su Daukantu korespondenci- 
jos Žemaičių vyskupo archyve man neteko rasti“. Bendrybėmis pakalbėjo 
apie jų dviejų persiskyrimą ir Vacl. Biržiška („Vyskupo Valančiaus 
biografijos bruožai“, 1952, p. 65-66). „Buvo tai visai natūralus išsiskyrimas 
dviejų vienose sienose nesutelpančių asmenybių. Neabejoju, jei Daukanto 
vietoj būtų buvęs Valančius , o Valančiaus Daukantas, rezultatas toks pat 
buvęs“. 

Jie abu buvo žymūs mūsų tautos korifėjai pirmoje XIX a. pusėje. Jų 
trumpalaikis susikampiavimas netemdo abiejų skaidraus itorinio vaizdo. 

NUO VAIŽGANTO MIRTIES 50 METŲ 


A. P. BAGDONAS 


Biografiniai duomenys 


Juozas Tumas Vaižgantas, nuėjęs amžinybėn prieš 50 metų, buvo 
asmenybė, sukaupusi savyje visus geriausius lietuvio aukštaičio bruožus ir 
visiems yra žinomas kaip šviesusis Vaižgantas. 

Gimęs 1869 m. rugsėjo 20 d., pagal senąjį kalendorių rugs. 8 d., Marijos 
Gimimo šventėje per pačią sumą, gražiojoje senųjų sėlių žemėje, kalvotoje 
Aukštaitijoje, Malaišių kaime, Svėdasų valsč., Rokiškio apskr. Motina tik 
gimusį sūnelį paaukojo Dievo tarnybai, tikėdamasi susilaukti iš jo kunigo. 
Juozukas buvo jauniausias gausioje šeimoje: penkius numarinus, užaugo dar 
penki — brolis ir 3 seserys. Jis buvo visų lepinamas ir mylimas. Dvejus 
metus lankė Kunigiškių pradžios mokyklą ir pasižymėjo gabumais. 1881 m. 
Juozas išlaikė egzaminus į Daugpilio realinę gimnaziją, kur vyravo 
pozityvistinė laisvamaniška dvasia. Jo tautiniam susipratimui ypatingai 
stiprios įtakos turėjo Aušra, o dar labiau aukštesniųjų klasių mokinys Povilas 
Matulionis. Tačiau iš šeimos atsineštas religingumas ir šioj aplinkumoj išliko 
nepalaužtas. Skaitė žymiuosius rusų autorius: Tolstojų, Turgenevą, 
Gončarovą, Aksakovą ir kitus, kurie ugdė jame literatūrinius pomėgius. Iš 
namų nedaug tegaudamas paramos, buvo korepetitorius silpnesniems 
mokiniams ir taip uždarbiaudamas skurdokai gyveno. 

Įdomu, kas nulėmė jo apsisprendimą stoti į kunigų seminariją. Ogi jo 
susilpnėjusi sveikata, nes Juozas buvo įsitikinęs greit mirsiąs, tad galvojo, 
kad klieriko mirtis jam būsianti gražesnė, negu kokio kito studento. Tad 
1888 m. jis ir įstojo į Žemaičių kunigų seminariją Kaune, kur jį, neturėjusį 
lotynų kalbos pažymio, apsiėmė pamokyti seminarijos inspektorius prel. E. 
Barauskis, nors ir lenkiškos orientacijos, bet pamilo jauną klieriką ir jį 
globojo. Taip pat daug teigiamos įtakos darė ir lietuvių kalbos dėstytojas 

kun. Kazimieras Jaunius, o draudžiamosios literatūros į seminariją 
atgabendavo knygnešys Angrabaitis. 

Seminariją baigė 1893 m. ir buvo įšventintas kunigu. Pirmoji jo vieta buvo 
Mintaujos lietuvių parapija, kur jį gana nedraugiškai sutiko 3 aplenkėję 
kunigai. Ir taip prasidėjo Vaižganto gyvenimo ir kunigavimo odisėja. | 
Susiartino su patriotiniai nusiteikusiais lietuviais inteligentais: Jablonskiu, 
Kriščiukaičiu, Lozoraičiu, Davainiu Silvestraičiu ir kitais. 1895 m. į jo rankas 
pateko St. Garnio poema Per skusmus į garbę ir Tumą taip suaudrino, kad jis 
parašė karštą laišką kurijai, prašydamas iškelti jį kitur. Po 4 mėnesių 
laukimo jis buvo paskirtas į Mosėdį Žemaitijoje vikaru. Nuo čia ir prasidėjo 
jo literatūrinė ir visuomeninė veikla. Ėmė rašinėti į pogrindžio spaudą: Varpą 
ir Apžvalga. Steigiant naują Tėvynės Sargo laikraštį, jis buvo pagrindinis 
organizatorius ir redaktorius nuo 1896 iki 1902 m., kai laikraštis nustojo 
ėjęs. Mosėdis pasidarė tarsi pogrindžio spaudos centras: čia atvykdavo 
knygnešiai knygų atsiimti, nes ir Mažosios Lietuvos siena buvo ne per 
toliausiai. 

Tačiau Tumas neilgai čia tepabuvo. Suėmus jo brolį ir ištrėmus 
penkeriems metams, J. Tumas buvo paliktas namų arešte policijos 
priežiūroje. 1898 m. Tumas nukeliamas į Kulius, kur klebonavo susipratęs 
lietuvis kun. V. Jarulaitis. Kuliai buvo labai patogi vieta, nes arčiau sienos ir 
tarp miškų, nelengvai pasiekiami sunkiai išvažiuojamais keliais. Čia neretai 
lankėsi būsimasis vyskupas Karosas, Dambrauskas-Jakštas, kun. Pakalniškis 
ir jie tardavosi spaudos reikalais. Redaktorius Tumas pritraukė daug 
bendradarbių ir jis nutarė leisti naują laikraštį Žinyčią, skirtą inteligentams, 
kuri ir pasirodė 1900 m. Lenkininkai kunigai ir dvarininkai skundė Tumą 
vyskupui Paliulioniui, o taipgi jį sekė ir policija. 

1901 m. Tumas vėl iškeliamas į mažą Micaičių filiją, Kuršėnų parapijoje. 
Čia irgi jis sutiko tuos pačius priešus, kurie ėmė jį pravardžiuoti 
„litvomanu“. Nauji skundai privertė jį išsikelti vos po 10 mėnesių į 
Vadaktėlius, Panevėžio apskr. Kurija uždraudė jam rašyti į laikraščius be 
vyskupo leidimo. Vadaktėliuose jis susilaukė spaudos grąžinimo ir 1905 
metų įvykių, kur ir jis aktyviai pasireiškė, dalyvaudamas Didžiajame 
Vilniaus seime ir vykdydamas jo nutarimus. Vėliau jis buvo keliamas į 
Sidabravą ir Pamituvio Stakius, o iš čia buvo išvkiestas į Vilniaus Žinių 
redakciją, bet joms sustojus, su Ant. Smetona, Noreika ir Kubilium 
suorganizavo Vilties bendrovę ir leido laikraštį Viltį. Iš to viltininkų kolektyvo 
išaugo politinė Tautos Pažangos partija, vėliau pasivadinusi Tautininkų 
sąjunga. Dėl griežtos kovos prieš lenkus Tumas buvo atšauktas iš Vilniaus ir 
vyskupo Cirtauto paskirtas Laižuvos klebonu. Iš čia po trijų mėnesių išvyko 
su kun. Olšausku į JAV rinkti aukų statomiems Saulės rūmams Kaune. Po to 
grįžęs parašė knygą „Ten gera, kur mūsų nėra“. 

1914 m. vysk. Karevičiaus skatinamas išvyko Rygon Rygos garso 
redaguoti, o po to pakviestas Lietuvių centralinio komiteto lankė lietuvių 
tremtinių kolonijas ir Petrapilio lietuvių seime pasisakė už pilną Lietuvos 
nepriklausomybę. 1917 m. su St. Šilingu ir dr. Aleksa dalyvavo lietuvių 
konferencijoj Stockholme ir iš ten, gavęs vokiečių leidimą, grįžo 1918 m. į 
Lietuvą. Būdamas Stockholme jis parašė savo „Pragiedrulius“. Apsigyvenęs 
Vilniuje buvo pakviestas į Lietuvos Aido redakciją. Bolševikams užėmus Vilnių, 
mėgino bendradarbiauti ir su Kapsuko valdžia ir rašė prieš lenkų 
agresingumą. 1920 m. persikėlė į Kauną ir čia redagavo viltininkų Tautą. 
Prieš Steigiamojo seimo rinkimus agitavo už Pažangos partiją, kritikavo 
laimėtojų krikščionių demokratų valdomą seimą ypač radikalią žemės 
reformą ir visas savo simpatijas nukreipė į Tautininkų sąjungą. Buvo 
pakeltas kanauninku ir visa savo energija įsijungė į visuomenines ir meno 
organizacijas ir ėmė tolti nuo politikos. Jis buvo narys Žurnalistų sąjungos, 
Vilniui vaduoti sąjungos, Blaivybės draugijos, Katalikų Mokslų akademijos ir 
kt. Įsikūrus universitetui, Vaižgantas buvo pakviestas lietuvių literatūros 
dėstyti pradžioje lektorium, o paskui docentu. Į pensiją išėjo 1929 m., ir ta 
proga un-tas jam suteikė garbės daktaro laipsnį. Išėjęs pensijon pasijuto 
nebereikalingas ir visuomenės atstumtas. Mirė 1933 m. balandžio 29 d. 
Kaune, palaidotas Vytauto Didžiojo bažnyčios rūsyje, nors testamente buvo 
pareiškęs norą pasilaidoti Svėdasų bažnyčios šventoriuje. Svėdasų miestelio 
aikštėje jam buvo pastatytas paminklas, o Rokiškio gimnazija buvo 
pavadinta Tumo Vaižganto vardu. 


Charakterio bruožai 


Daugybę savo charakterio bruožų Vaižgantas paveldėjo iš savo tėvų. Jo 
tėvas Anupras buvo lėtas, ramus, darbštus, patvarus, jautrus, šviesaus 
proto, o motina jo priešingybė: nepaprastai gyva, jautriai religinga ir be galo 
šneki, kalbėjo net pati viena būdama, atvira, be gudrybės, greita ir skubanti, 
maža, vikri, tamsiaplaukė. 

Tumas Vaižgantas irgi buvo neaukštas, gražaus veido, tamsiaplaukis, 
anksti pražilęs, baltutėlis, sangvinikas, besišypsąs, greit į viską reaguojan- 
tis, jautrios širdies, greit supykstąs, bet greit ir atleidžiąs. Poetas Mykolas 
Vaitkus Tumą apibūdina šiais žodžiai : „Vaižgantas buvo viešumos žmogus. 
Visur jo buvo pilna: bažnyčioj ir universitete , politinėse ir visyomeninėse 
organizacijose, posėdžiuose, susirinkimuose ir mitinguose. Pats sakydavos: 
„Be manęs nėra įvykęs Lietuvoje joks skandalas!“ (Nepriklausomybės saulėj 
III dalis, 144 psl.). 

Į visuomeninį gyvenimą Vaižgantas įsijungė tada, kai tarp savęs kovojo 3 
jėgos: senoji lenkiškoji bajorų kultūra, demokratinė lietuviškoji kultūra ir 
politinis rusų režimas. Lietuviškoji kultūra turėjo kovoti su abiem priešais 

pirmiausia dėl kalbos, laimėjimas — spaudos atgavimas. Antroje fazėje ši 
kova baigėsi nepriklausomybės atgavimu. O trečioji fazė — tai lietuviškosios 
kultūros suklestėjimas savoje valstybėje. 

Visas Vaižganto gyvenimas buvo pašvęstas kovai dėl lietuviškosios 
kultūros. Pirmojoje kovos fazėje pasireiškė tik pirmieji Vaižganto kūrybos 
mėginimai. Antrojoje — Vaižgantas jau suradęs save, trečiojoje — pilnutinis 
jo kūrybos suklestėjimas. 

Iš viso Vaižgantas pačią kūrybą suprato plačia prasme, būtent, duoti ką 
nors nauja dvasiška. Jis pats yra taip pasakęs: „Ten yra kūryba, kur siela 
pareiškia gyvąsias, sudėtines savo minties ir jausmo dalis, kurios sminga 
kitiems į sielas ir jas gaivina“. Kitoje vietoje jis save dar taip aptaria: „Iš 
esmės aš nesu kūrėjas, nei beletristas, teesmi paviršutiniškas, seklus 
feljetonistas etnografas, gavęs progos romantiškai pasivaipyti“. O prieš 
mirtį Vaižgantas save taip apibūdino: „Ir tapau savosios lietuviškosios 
visuomenės tarnas; ne, dar daugiau: jos vergas, dėl jos metų metais 
nebematąs, kaip skaisti saulutė šviečia ir džiugina. Kur tik man kas liepė eiti, 
ėjau, neatsiklausdamas, kas jį įgaliojo man liepti. Ėjau ir dirbau be 
atodairos“ ... Jis nemokėjo kitų pastumti veiklon, bet pats šokosi į 
pirmąsias ir net pavojingąsias vietas, be baimės: smerkė kas smerktina, gyrė 
ir džiaugėsi gėrio poreiškiais. 

Dėl savo prigimto optimizmo ir teigiamybių iškėlimo Vaižgantas yra 
apibūdinamas kaip deimančiukų ieškotojas. Savo originaliu entuziastišku 
išsireiškimo būdu jis ne kartą kitus papiktindavo savo „nerimtumu“. Tuo 
savo originalumu, nuoširdumu, gera valia bei paslaugumu Vaižgantas 
pasidarė populiarus lietuvių visuomenėje. 

Be to, Vaižgantas buvo dar ir didelis gamtos grožio mylėtojas, tik jo 
gamta buvo sukonkretinta į Aukštaitijos gamtą: jį visą laiką žavėjo 
Šventosios apylinkių grožis. „Gražus tai kraštas, tie pašvenčiai — rašė 
Vaižgantas, — dainomis apdainuotas, Baranausko pagarsintas, mano 
svajonė, mano poetiškumo šaltinis“. Ir taip jame gimė tėvynės meilė platesne 
prasme: jos žmonės su savo dorybėmis ir ydomis, jos praeitis, vargai ir 
viltys. Vienoj vietoj jis taip sako: ,„Vyžuota, lopyta mano Lietuvėlė, bet — 
mano! Lininiai, arielkininkai, mėšluočiai, dažnai padlecai tie lietuviai, bet 
mano broliai!“ 

Mylėdamas Lietuvą, ypač savo tautiečius, Vaižgantas buvo jiems 
tolerantingas, pakenčiąs ir atlaidus. A. Vaitiekūnienė Kultūros Baruose 1969 m. 
apie Vaižgantą taip atsiliepė: „Vaižgantas per savo aktyvų gyvenimą ne 
kartą blaškėsi, klydo, karščiavosi, vienus peikdamas, o kitus be saiko 
išgirdamas, bet niekad nepažeidė žmogui, juoba menininkui privalomo 
moralinio įstatymo ir išliko besąlygiškai sąžiningas, nesavanaudis, jaučiąs 
atsakomybę už savo veiksmus ir pareigas visuomenei“. 

Dr. Jonas Grinius Vaižgantą pavadino plačiosios krikščionybės atstovu, 
„nes jo veiksmus nulemdavo ne juridiniai nuostatai, bet meilė žmonėms ir 
visam tam, kas yra gera ir pozityvu“. Todėl jis buvo nepatenkintas Apžvalgos 
griežta linija prieš Varpą, kuriame jis pats bendradarbiavo, todėl jis įsteigė 
Tėvynės sargo laikraštį. 

Jis pats nuoširdžiai ir kukliai sumažino net savo dailiosios kūrybos 
kiekybę, taip išsireikšdamas: ... „metro ilgumo mano raštų lentynėlėje 
„kūrybinių“ nedaugiausia: Pragiedruliai, Dėdės ir Dėdienės, Šeimos vėžiai ir 
dvejetas knygelių smulkiųjų vaizdų. Tos tariamosios beletristikos tebus 10- 
1596 visų raštų. Ir tie tektų perpus sumažinti“... 

Tačiau jo rašytinis palikimas yra bene gausiausias lietuvių rašytojų tarpe. 


Vaižgantas rašytojas 


Pirmiausia tenka sustoti prie Vaižganto publicistikos, kuri buvo 
gausesnė, negu jo beletristiniai raštai. Vaižgantas pradėjo rašyti Varpe 
korespondencijas 1889 m. dar būdamas klieriku. Vėliau rašė Apžvalgoje, 
redagavo ir pats rašė Tėvynės sarge, Žinyčioje, Vilniaus Žiniose, Viltyje, Vaire, Rygos 
Garse, Tautoje, Trimite, žodžiu visur, kur buvo prašomas, ir rašė įvairiausiais 
klausimais. Neaplenkė nė tokių žurnalų, kaip Skaitymų, Vairovykštės, Švietimo 
darbo, N. Vaidiultės, Tiesos kelio ir kt. 

Vaižgantui lemtingiausi raštai buvo prieš lenkinimą Vilniuje, kuriais jis 
veikė jausmus ir vaizduotę, o mažiau protą; dažnai griebdavos humoro ir net 
sarkazmo. Dobilas Lindė apie jį taip atsiliepė: ,„... man atrodai daug 
geresnis ir talentingesnis publicistas, negu kaip kūrėjas“. 

Vaižgantas visur buvo originalus, nešė naujo vėjo. Visą gyvenimą buvo 
spaudos žmogus, kurio ideologiją suformavo apžvalgininkų — varpininkų 
epocha. Jis savo darbą plėtė horizontaliai, nes vertikaliai gilintis į vieną sritį 
nebuvo laiko. Todėl jis pasidarė universalistas, tame pat kūrinyje jungė 
įvairius rašymo žanrus — publicistiką ir beletristiką. Anot Ambrazevičiaus 
„Jis publicistikoje beletristas, beletristikoje — publicistas, literatūros 
istorijoje — feljetonistas“. 

Vaižgantas buvo ir romantikas ir pozityvistas: gaivališkai prisirišęs prie 
gamtos, nors atskirų gamtos peizažų ir nepiešė, kaip Žemaitė. Pozityvistinė 
lektūra realinėj mokykloj padarė ir Vaižgantą pozityvistą. Literatūros 
mokslininku Vaižgantas savęs nelaikė, bet literatūros mokslui, dėstydamas 
Kauno universitete, surankiojo gausios medžiagos apie keliasdešimt rašytojų 
bei veikėjų, ypač iš spaudos draudimo laikotarpio. Daugumą tos medžiagos 
jis paskelbė atskirais leidiniais: Apžvalgos grupė, Jonas Maironis Mačiulis, Ivinskis, 
Kovotojai, Lietuvių literatūra rusų raidėmis, Broliai Juškos-Juškevičiai, Broliai Juzumai- 
Juzumavičiai, Kazimieras Skrodzkis, Vincas Kudirka, Vincas Kapsukas, Kun. Juozapas 
Silvestras Dovydaitis-Šiaulėniškis senelis, Antanas Vienažindys, Antanas Kriščiukaitis, 

Kazimieras Sakalauskas. Vėliau ta visa medžiaga buvo paskelbta Vaižganto 
raštų XI-XIV tomuose. Jis neapsiribojo vien literatūra, bet nušvietė ir visą 
tuolaikinę epochą. Dėl vaizdų gyvumo ir humoro jo paskaitos buvo studentų 
mėgstamos. Daugiau koncentravosi ties biografinais duomenimis, mažiau 
dėmesio skyrė jų kūrybai. 

Dailiosios literatūros vagą Vaižgantas pradėjo nuo vertimų, išversdamas 
1888 m. H. Sienkevičiaus Būk palaiminta ir buvo atspausdinta 1895 m. Varpe. 
Originalūs bandymai pradėti 1896 m. Tėvynės Sarge: tai jo scenos vaizdai: 
Šventadienį karčiamoje 1896 m. Nepadėjus nėr ko kasti 1896 m., Negryna sąžinė — 
monologas 1900 m. ir kiti smulkesni kūrinėliai, vėliau išleisti. Po to perėjo 
prie alegorijos vaizdų, kurių pirmasis buvo Dėdė lapę nušovė, antrasis — Pelėsiai, 
vėliau Vebronių buitis, kuri lietė 1905 m. revoliuciją, Vapsva Vabzdžių karalaitė, 
Kaip Jonas su Petru kiaules ganė. Alegorijų vaizdai lietė tų laikų aktualijas ir 
veikė skaitytojus. Tačiau ir nustojus aktualumo, jų stilius ir vaizdų 
ekspresyvumas tebeveikia skaitančiojo emocijas. 

Kita jo raštų rūšis — tai kelionių aprašymai, nes jis daug keliavo po 
įvairius kraštus. Toliau eina Aukštaičių vaizdai, Karo vaizdai, išleisti Stockholme 
1915 m., Rimai ir Nerimai. Rimuose ir Nerimuose jis panaudoja paraleles ir 
kontrastą, daug hiperbolių ir šaržavimo. Intriga labai vykusi, eina kylančia 
linija, įvykiai priežastingai sujungti, o detalės sudaro išbaigtą visumą. 

Laukdamas leidimo grįžti į Lietuvą, būdamas Stockholme, Vaižgantas 
užsimojo parašyti plataus masto epopėją Pragiedrulius. Pirmoji dalis Gondingos 
kraštas pasirodė 1918 m. dviem dalimis. Veiksmas vyksta Žemaitijoje, kur 
atsikrausto nusipirkę žemės iš nusigyvenusio bajoro Sviestavičiaus aukš- 
taičiai Šešiavilkiai. Iškyla grupė veikėjų: žemaičiai Vidmantai, dr. Gintautas 
ir aukštaičiai Šešiavilkiai, kun. Vizgirda. Užgimsta meilė tarp aukštaičio 
Napalio ir Daratos žemaitės, o kitą porą sudaro dr. Gintautas ir Marytė 
Šeševilkiotė, kuriai daktaro pavydi jo tarnaitė Ona ir įskundžia jį žandarams, 
kurie jį suima. Veikale išryškėja tautinės sąmonės budimas ir knygnešių 
veikla, kurių pagelbininkais tampa ir 2 žydeliai: Schumacheris ir Zeligmanas. 
Veikalas vaizduoja plačiai suprastą kovą dėl savos tautinės kultūros. 

Meniniu atžvilgiu turi ir trūkumų: nėra stipresnės intrigos, nei 
dramatinės įtampos, kur susikirstų dvi stiprios jėgos, nes rusus atstovauja 
menki miestelio policininkai, valdininkėliai, kurie nėra vertingi kovos 
dalyviai, o jų asmenybės labai neryškios. Centrinis personažas žemaitis dr. 
Gintautas, bet ir jis nėra plačiau išryškintas, savo pozityvistinėmis Varpo 
idėjomis šiek tiek panašus į dr. Vincą Kudirką, šaltas ir santūrus. Tuo tarpu 
kun. Vizgirda, aukštaitis, atstovauja katalikiškai Tėvynės Sargo ideologijai, bet 
ir jis nėra išryškintas, antraeilis, kaip ir kontrastas dr. Gintautui. 

Kiek ryškesnė yra antroji veikėjų paralelė — tai ūkininkai Vidmantas ir 
Šešiavilkis. Juodu panašūs savo darbštumu, pažangumu ir noru praturtėti, 

bet charakteriai labai skirtingi. Vidmantas žemaitis — šaltas ir praktiškas, 
išmokęs gerai ūkininkauti iš vokiečių, savarankiškas ir ambicingas. Tuo 
tarpu aukštaitis Šešiavilkis karštas, veikiąs sporadiškai, rizikuodamas, dažnai 
klumpąs. Vienas realistas — kitas romantikas. 

Kontrastų paralelizmą sudaro ir du minėti žydeliai — Schumacheris ir 
Zeligmanas tiek savo išore išvaizda, tiek ir savo charakteriu. 

Antroji Pragiedrulių dalis vaizduoja Aukštaitiją, kur nederlinga žemė, pilna 
paslapčių. Čia slėniai, kalneliai, ežerėliai, seni medžiai, piliakalniai, viskas 
apipinta padavimais. Vaižgantas šį veikalą parašė Vilniuje ir išleido 1928 m. 
Veikale autorius atskleidžia daugybę žmonių bei jų gamtines nuotaikas. 
Veikėjų mistinis tikėjimas tarsi simbolizuoja visą tautos istoriją. Čia 
Juodžiaus kelmas ir jo žynys Valeras, pats primityviausias žmogus mūsų 
lieratūroje. Net 25 metus ištarnavęs rusų kariuomenėje, nepasidavė 
svetimai įtakai, nepamiršo miško; jam medžiai gyvi ir šventi, o žmonės jam 
visai nereikalingi. Į miestą vyksta tik savo kuklios pensijos atsiimti. Jo visas 
gyvenimas derinasi su gamtos ritmu. 

Gamtos vaikas yra taipgi ir sodžiaus berniukas Iešmantų Sauliukas, 
ieškojęs Lietuvos Žodžio. Su gamtos mistika suaugusi ir Taučiuvienė, labai 
religinga moteris, kuri melsdamasi puldavo žemėn, ją apkabindama ir 
bučiuodama. 

Čia vaizduojamos ir slaptos sukurtos knygnešių organizacijos, kur 
dalyvauja daugelis jaunimo, kurių dalis, apkalti pančiais tremiami į Sibirą. 
Bet audra kyla, ir Alaušo varpas suskamba ežero gelmėse. 

Veikalas yra didelės meninės vertės, nors ir sudėstytas iš atskirų 
apizodų. Gausu ir autobiografinių elementų, daug lyrizmo ir psichologinio 
tikrumo. Kun. Vizgirda ir Aleksys Taučius, tai pats Vaižgantas, o jaunimas, 
tai jo jaunystės draugai. Patys veikėjai nėra labai individualizuoti. 

Abi Pragiedrulių dalys tarsi papildo viena kitą. Realistinis elementas pinasi 
su romantiniu, o kai kur įsibrauna ir publicistika. Bet savo tautinio atgimimo 
tematikos ryškumu, etnografine medžiaga ir jos apdorojimu Pragiedruliai 
užsitarnauja vienos iš svarbiųjų vietų mūsų literatūroje. 

Vaižgantas buvo užsimojęs parašyti ir trečiąją dalį Audrą apie 1905 metų 
įvykius, bet to sumanymo nebevykdė. 

Kitas jo stambesnis beletristinis kūrinys yra Šeimos vėžiai. Pagal Putiną ir 
Ambrazevičių — tai vienas menkiausių Vaižganto kūrinių. Jame sprendžia- 
ma mišrios šeimos problema, kas buvo labai aktualu tautinio agtimimo 
metu. Mat prasimokiusių lietuvaičių buvo nedaug. Veiksmas vyksta tarp 
1899-1909 m., o veikalas išleistas tik 1929 m., kada ši problema jau buvo 
nustojusi savo aktualumo. 

Teisėjas Geč-Gečevičius Gečius, valstiečio aukštaičio sūnus, nutolo nuo 
kaimo, vedė sulenkėjusią miestietę Valeriją Meškauskaitę ir jos įtakoje pats 

aplenkėjo, net priėmė pravoslaviją dėl karjeros. Jis nesijautė laimingas, nes ir 
jo dukterys Klimka ir Irka tokios pat lengvabūdės kaip ir motina. Tik prieš 
mirtį jis susipranta ėjęs klaidingu keliu ir parašo ilgą laišką, norėdamas 
apsaugoti lietuvišką jaunimą nuo mišrių šeimų kūrimo. Čia taipgi 
vaizduojamas ir žemaitis Normantas bei jo nepasisekusi meilė Klimkai. Jį 
nuo vedybų išgelbsti idealistas mokytojas Karazija. 

Apskritai kūrinyje daug gražių idėjų, bet pati forma turi nemaža 
trūkumų. 

Didelės meninės vertės yra jo stambokas kūrinys Dėdės ir dėdienės. Šiuo 
veikalu Vaižgantas tarsi praplečia Lietuvos gyvenimo vaizdus, kuriuos buvo 
sukūręs Pragiedruliuose. Vaizduoja baudžiavinės ir pobaudžiavinės epochos 
susidūrimą. 

Kas tie Vaižganto dėdės ir dėdienės? Šių laikų terminologija, atsakas 
būtų trumpas — tai viengungiai, nesukūrę šeimos ūkininkaičiai ūkininkai- 
tės, arba net ir našliai. Mat jie aukojosi tam, kad nebūtų išdraskytas 
gimtosios sodybos valakas. 

Šiame veikale vaizduojami 3 ryškūs, gyvi tipai. Tai Mykoliukas, Rapolas 
ir Severija. Mykolas Šiukšta yra dvasinio prado atstovas, kurio ir išorė 
buvo sudvasinta. Jis kažinko džiaugės ir kažin kam šypsojos, bet ta jo 
šypsena buvo skirta kitam pasauliui, su kuriuo jis bendravo neregimu būdu. 
Apsivylęs Severiutės meile, jis pamilsta savo sunkaus darbo dalininkus — 
jaučius ir tapo dėde Dzidorium artoju. Dėl savo paslaugumo ir vaikiškos 
šypsenos visi jį Mykoliuku tevadino. Jis pats pasidirbo smuikelį ir nuolat 
laisvalaikiu su juo grojo paprastą meldoiją: „Kada noriu dirbu, kada noriu 
tinginiauju“. Ypatingai sekmadienio popiečiais ant kalnelio, kur toli matyti, 
užgroja Mykoliukas, ir tuoj susirenka jaunimas — šoka, linksminasi, o tarp 
jų ir Severiutė, kurią jis ir įsižiūrėjo, ir jie vienas kitą pamilo. 

Jis tarsi mažas žiogas — neatskiriama gamtos dalis. Tačiau jo ir 
smuikavimas yra skirtas ne realiam gyvenimui. Kai jo Severiutę paveržia 
dvaro tijūnas Rapolas Geišė, Mykoliukas jos netekimą skaudžiai pergyvena. 
Vargšas jis nusimanė, kad ne jam rungtis su dvaro tijūnu. Tad per 
Severiutės vestuves jos prašomas Mykoliukas smuikuoja paskutinį kartą, 
išliedamas visą savo širdgėlą, kol nutrūksta jo smuikelio stygos. Nuo tos 
dienos jis jau niekad nebepalietė nė paties smuikelio ir visu savo gyvenimu 
"rezignavo. 

Autorius parodo Mykoliuką po 30 metų. Dabar jis tapęs Šiukštų dėde 
Mykolu, rimtu ir gilios išminties. Darbas įprasmina Mykoliuko sentavę, bet 
ir jo dvasinis pasaulis lieka taip pat gilus. 

Rapolo Geišės gyvenime dominavo juslinis kūninis pradas. Jis paveržė 
Severiutę savo jusliniu gamtiškumu, jėga. Tačiau neilgai jis džiaugėsi savo 
leime. Jo gyvenimą sugriovė baudžiavos panaikinimas. Nors iš tikrųjų jis 


159 


nebuvo linkęs prie vedybų, bet jis buvo įsitikinęs esąs Severijos apžolėtas. 
Tačiau jis nenorėjo eiti pas monelninką, kad jį atburtų nuo tų kerų. Ilgai jis 
sirgo meilės „liga“, nesistengdamas iš tos ligos pagyti. Ir taip vieną dieną 
išsipustęs pušnis nuėjo pasipiršti Severiutei ir, žinoma, ją laimėjo. 

Panaikinus baudžiavą, Rapolas prie naujos santvarkos nebepritapo, nes 
jis dirbt nenorėjo, gal ir nesugebėjo, pasidarė sunkiai pakenčiamu karšinči- 
um brolio Dovydo namuose. Bet ir dabar jis nenuobodžiauja, ragina, pataria, 
džiaugiasi, nors į jį niekas nekreipia dėmesio. Ir staiga jis susiranda draugą 
— brolio Dovydo mažąjį Adomėlį ir pasidaro jo mokytoju — auklėtoju, 
mylinčiu gamtą. Tik jo galas gana tragiškas, miršta užvalgęs musėms padėtų 
nuodų. 

Tragiškiausias personažas yra Severiutė. Kol buvo dvare, ji buvo gera 
žmona, visų mėgiama. Tačiau ir tada ją kažkas traukė į Aužbikų pusę, arčiau 
tos vietos, kur arė Mykoliukas. Bet išvarius iš dvaro, ji sunkiai dirbo svainio 
ūkyje už du — save ir tinginį vyrą Rapolą, dažnai išgirsdama šiurkščių 
žodžių iš Dovydienės lūpų. Ji morališkai pasijuto išversta iš vagos, vyrui 
mirus. Nustojo melstis, ėmė lankyti smuklę ir gerti su ją apstojusiais vyrais. 
Ilgainiui ji susitaiko su savo liūdnu likimu, pradeda vėl dirbti, tapdama tikra 
dėdiene. 

Šis Vaižganto kūrinys parodo žmogaus ir gamtos paralelizmą ir yra 
išlaikytas meninėje plotmėje — neturi publicistinių elementų. Autorius 
giliau įžvelgia į vidinį personažų gyvenimą, giliai įsijausdamas į žmonių 
pergyvenimus. 

Vaižgantas yra parašęs ir keletą smulkesnių kūrinių, turinčių didelės 
meninės vertės. Vienas iš jų yra Ar jau medžiai sprogsta?, pasirodęs 1925 m. 
Džiovininką Kaziuką slaugo dėdė ir stengiasi jame palaikyti išgijimo viltį. 
Tuo tarpu ligonis norėtų, kad tik medžiai ilgiau nesprogtų, nes dažniausiai 
džiovininkai miršta, medžiams sprogstant. Nors labai kenčia, bet stengiasi 
nedejuoti, kad nejaudintų mylinčio dėdės. Pati novelės viršūnė yra 
nuostabus atsisveikinimas su dėde, turint prieš akis amžinybės viltį. 

Kitas veikaliukas yra apysakaitė Išgama, parašyta 1929 m., turinti 
autobiografinių bruožų, apie jauną Peleksą, kuris būdamas švelniasielis, 
nepritampa prie aplinkos, tad yra visų ujamas, tėvo net mušamas. Ima 
vaginėti, pagaliau susideda su arkliavagiais ir policijos nušaunamas. 
Veikalėlis turi daug lyrizmo, šilumos. 

Trečiasis apsakymėlis — Kaip Tylutis žmogų užmušė; veikaliukas skirtas 
blaivybės idėjai propaguoti, atspausdintas 1931 m. 

Dar minėtini yra Nebylys ir Žemaičių Robinzonas. Pastarasis yra kiek 
stambesnis, kurio veikėjas Vincas Kaniava turi Pragiedrulių Napalio bruožų. 
Ten vaizduojama, kaip Vincas apvaldo gamtą ir atnaujina nuomininko 
nualintą ūkį. Veiksmas vyksta prieš I pasaulinį karą. Žemaičių Robinzonas 

priklauso prie Vaižganto geresniųjų veikalų, nes jame daug spalvingų buities 
scenų. 

Apskritai, Vaižgantas yra didelio masto rašytojas, sugebąs puikiai 
pasakoti, kurti vaizdus, bet jis silpnas kompozicijos atžvilgiu. Jis pasižymi 
nepaprastu pastabumu, ir jo talentas atsiskleidžia vaizdeliuose, kur įdedama 
daug jausmo, nemeluotos tikrovės, originalumo. 

Būdingiausia kūrybos savybė tai optimizmas, nes jis labiau mėgsta 
vaizduoti dorus žmones, iškeldamas gerąsias lietuvio būdo savybes. Jo 
veikalų centre yra žmogus, o aplink jį ir visas pasaulis. Gamtoje Vaižgantas 
mato didžiausią tikslingumą, o saulė yra pats didysis energijos šaltinis. 

Jo kūryboje pastebima religinė mistika — bet kokia būtis susieta su 
kosmo visuma. Dažnai susipina realizmas su romantizmu. Jo vaizdavimo 
būdas daugiau realistinis, o jo romantiniai bruožai atskleidžiami, vaizduojant 
žmogaus dvasios gelmes. 

Jo stilius yra individualus, kalba žodinga, turinti daug gimtosios 
aukštaičių tarmės savitumų, bet ilgai gyvendamas Žemaitijoje, praturtino 
savo kalbą žemaičių žodžiais ir posakiais. Kalbininkai kartais Vaižgantui 
prikišdavo jo nelietuvišką sintaksę, o pats rašytojas nesigynė mėgstąs rusų 
literatūrą, kuri darė jam įtakos. 

Šiandien po 50 metų tenka grožėtis jo kalbos turtingumu, minties vingių 
originalumu, jo humoristiniais atspalviais ir tokia liaudžiai artima neišdailinta 
kalba, kuri tapo mūsų kultūros dideliu turtu. 

Mes, atsidūrę išeivijoje, turėtume arčiau pažinti Vaižgantą, jo nuoširdų 
patriotizmą, meilę lietuviui ir pavergtai tėvynei. Lai jo šviesi asmenybė ir jo 
kūrybos idealai tampa mums kelrodžiu šiose mūsų tautos gyvenimo 
sutemose. O Lietuvai laisvės siekimas tebūnie mūsų visų didžiuoju 
uždaviniu. Čia ir iškyla didysis Vaižganto idealizmas mums pavyzdžiu. Tad 
ir mes parodykim nors dalį to švento pasiaukojimo idealams savo gyvenimu 
ir savo darbais. 

NAUJI DUOMENYS APIE STUOKOS- 
GUCEVIČIAUS KILMĘ 


P. INDREIKA 


Kilo mintis surinkti platesnius duomenis ir patikslinti juos papildant apie 
Lauryną Stuoką-Gucevičių, garsųjį Vilniaus katedros statytoją. Apie jį yra 
plačiai parašyta L.E. 29 t. psl. 87-89. Bet turėdamas gerą draugą iš Stuokos 
palikuonių — Antaną Stuoką, baigusį 1944 m. Kauno universitete 
Hidrotechnikos fakultetą ir po karo dirbusį Vilniuje, atstatant vokiečių 
sugriautą Vilniaus miesto vandentiekį, kreipiausi į jį. Jį laiškais užsipuoliau 
— surinkti smulkesnes žinias iš vietinių gyventojų ir išvesti Stuokų 
genealogiją. Dabar gavau atsakymą ir čia pridedu Stuokų geneologijos 
lentelę ir iš laiško rašyto 1983.VIII.30 d. ištrauką. Tikiu, kad Istorikų 
Draugijai gal bus įdomu arčiau susipažinti su L. Stuokos kilmės vietą ir kt. 

„Prie Skapiškio yra gražus Mituvos ežeras. Jame dvi salos, vadinamos 
Alkais. Vienoje saloje yra išlikęs senovės lietuvių aukuras. Kai aš mokiausi 
Skapiškio vidurinėje mokykloje, buvo padaryta ekskursija į tas salas. 
Didžiosios salos aukščiausioje vietoje atlikome kasinėjimus direktoriaus J. 
Namiko vadovaujami. Atradome didžiulį aukurą, sukrautą iš akmenų, 
suanglėjusių grūdų, medžio liekanų ir indų šukių. Sala buvo laikoma 
apylinkės gyventojų šventa. Prieš salą ežero pakrantėje buvusi didelė 
Mituvos gyvenvietė, prie kurios yra kapinynas, žmonių vadinamas 
„kapeliais“, apipintas legendų, padavimų, vaiduoklių. Lietuvai priėmus 
krikštą, ši šventovė panaikinta, saloje aukuras išgriautas, o Mituvos ežero 
pakrantėje sodyba atiduota iš Lenkijos atsikėlusiam bajorui Civinskui. 
Gyventojai iškelti į miško pakraštį, jiems suteikiant tik po vieną dešimtinę 
žemės. Jie turėjo eiti lažą arba baudžiavą dvaran: Iki paskutiniojo karo 
pamiškėje buvo išlikę kiemai: Indreka Jonas, Baltrūnas Karolis Pivoriūnai, 
Baronas ir kt. 

Stuokos-Gucevičiaus suprojektuota Vilniaus katedros kairioji nava. 

Prie ežero buvusioje Mituvos sodyboje įsikūrė didelis Civinskų dvaras. 

1702 m. Lietuvą užplūdus švedams vienas jų dalinys apsistojo Skapiškyje, 
Bernardinų vienuolyne (kur nepriklausomybės laikais buvo įkurta vidurinė 
mokykla). Čia jie laikėsi iki švedų žlugimo ties Poltava 1709 m. Švedų 
likučiai Lietuvoje laikės iki 1721 m. Jie labai nuteriojo Lietuvą — viską 
grobdami iš gyventojų. Lietuvoje kilo badas ir maras, kuris tęsėsi maždaug 
iki 1710 m. Nuo bado ir maro mirė daugiau kaip trečdalis Lietuvos 
gyventojų, pv. Skuodo vals. Gedrimų km. 1708 m. buvo 52 kiemai, o 1717 
m. beliko tik 16. Pašilės km. buvo 26, liko 8. Radviliškio miestas išmirė visas, 
ir 1708 m. jame nebeliko nei vieno žmogaus. Trakų paviete Anglininkų km. 
nebeliko nei vienos lūšnos. Ukmergėje iš 93 šeimų išliko tik 16. Daugų 
miestelyje 1712 m. ir vals. nebebuvo likę nė trobėsių. O Perlojos miestelyje 
ir vals. nieko nebeliko. Čia paminėtos tik kelios vietovės. Dvarai ištuštėjo, 
niekas jų žemės nebedirbo, užaugo piktžolėmis ir krūmais. Sumanesni 
dvarponiai ieškojo žmonių į savo valdas. 

Mituvos dvarininkas, susitaręs su Mognių dvaro (Šimonių vals.) savininku 
ryžosi važiuoti į Latvijos pasienį, į Suvainiškį, kur dar buvo likę daugiau 
žmonių. Prie Suvainiškio Sipelių km. jie rado pilnai apgyventą beveik vien 
Stuokų pavardėmis gyventojų. Taigi, šie abu dvarininkai ir parsivežė po du 
Stuokas į Mituvą ir Migonis. 

Atvežtiesiems Stuokams jie davė iš Mituvos dvaro po valaką žemės. 
Vienas iš Stuokų įsikūręs vedė Katrę Masiulytė ir susilaukė 4 vaikų. Vienas 
buvo pakrikštytas Lauryno vardu. Jis lankydamas mokyklas pasižymėjo 
gabumais ir vysk. Masalkis prikergė jam bajorišką priesagą — Gucevič, nes 
kitaip jis nebūtų galėjęs, pagal tų laikų tvarką, siekti aukštojo mokslo. 

Toliau A. Stuoka rašo: „Man nesudarė sunkumų ir buvo prieinami 
dokumentai. Be to apklausinėjau plačios apylinkės gyventojus berinkdamas 
Mituvos Stuokų vystymąsi. Sudariau Stuokų giminės geneologijos schemą, 
kurią ir siunčiu. Rusų kalba rašytuose metrikuose Stuokų pavardė visur 
rašoma „Stokos“, mat, rusai neturi dvibalsio „uo“. Ir mano pavardė 
metrikuose užrašyta — Anton Stokas.“ 

RECENZIJOS 


JUOZAS JURGINIS, Lietuvos valstiečių istorija. Nuo seniausių laikų iki 
baudžiavos panaikinimo. Vilnius, Mokslas, 1978. 


Sovietinės istoriografijos ypatinga žymė — duodama pirmenybė vi- 
suomeniniams ekonominiams santykiams. Pagal marksistinį mokslą jie yra 
bazė, su kuria palyginti kiti reiškiniai yra antstatai (superstruktūra). Pagal tą 
pačią marksistinę teoriją visuomeninių ekonominių santykių istorija nėra 
visuomenės kaip daugingos vienovės istorija, bet jos klasių kovos istorija. 
Agrarinėje viduramžių istorijoje pagrindinė gyvenimo reikmenis gaminusi 
klasė buvo žemdirbių, valstiečių klasė. Tad sovietinėse istoriografijose 
nemaža dėmesio kreipiama jų istorijai. 

Sovietinės Lietuvos istorijos moksle valstiečių istorijai yra atsidėjęs 
profesorius dr. J. Jurginis. Jis produktingiausias, tiesiog žurnalistiniu stiliumi 
rašąs istorikas, davęs nemaža įvairiopo turinio monografijų, didelę Lietuvos 
meno istoriją ir prisidėjęs prie keletos kolektyvinių veikalų rašymo. Tačiau 
jo pagrindinė tyrinėjimo sritis palieka Lietuvos valstiečių istorija. Jai skirtas 
nepaprastai žiningai parašytas veikalas „Baudžiavos įsigalėjimas Lietuvoje“ 
(1962). Į jį panašus ir šis kalbamas kūrinys. 


II 


Nors veikalas skiriamas specifiniam tikslui, valstiečių istorijai, tačiau 
pradedama Lietuvos valstybės kūrimosi XIII a. apžvalga. Trumpai apibrėžia- 
ma Mindaugo istorija, Chirstburgo sutartis 1249 m., paliečiamas Gediminas 
ir jo laiškai. Svarbiu šaltiniu laikomi kryžiuočių keliarodžiai (Wegeberichte). 
Jais pasirėmęs, autorius kalba apie lauko bendruomenes, prisidurdamas čia 
pat ir XVI a. šaltinį — Lietuvos Statutą. Iš pat pradžių, kaip ir visame veikale 
teikiant šaltinius nepaisoma tiksliai jų datos. Operuojama šaltiniais kokiems 
faktams pagrįsti, nors juos skiria šimtmetinis laikotarpis. Būtų tikę autoriui 
pažymėti naujesnių šaltinių panaudojimui senesniems faktams pateisinti 
visuomeninių santykių pastovumą. 

Valstybei susikūrus, valstiečiai priklausė tik kunigaikščiams. Jie nebuvo 
palenkti bajorams. Tik po Lietuvos krikšto bajorai gavo privilegijas, kokias 
turėjo lenkai bajorai, ir jiems kunigaikščiai ėmė davinėti valstiečius 
veldamus. Tai buvo baudžiavos pradžia. Katalikų bažnyčios hierarchai ir 
gavo valstiečius kartu su didelėmis žemės nuosavybėmis. Bažnytinių valdų 
pavyzdžiu Jurginis duoda Vilniaus vyskupui dovanotas nuosavybes jas 
suminėdamas. Vyskupas tapo kaimų ir dar miestelių valdytojas. Tuo būdu 
valstiečiai ilgainiui tapo priklausomi kunigaikščiams (turėję žemes valstybi- 
niuose domėnuose), bajorams ir bažnytiniams hierarchams. Autorius 
visašališkai dėsto valstiečių tarnybas — atodirbius, lažą, rentą. Laikmetis 
nuo Lietuvos krikšto iki XVI a. laikomas baudžiavos įsigalėjimo laikmečiu, ir 
čia autoriaus pateikiama kaip ir baudžiavos istorija trumpais skyreliais, 
įvardytais: valstiečių patirtis, valstiečio šeima, teisė ir teismas, bylos su 
bajorais, sukilimai. 

Ryšium su XVI a. reformacija ir renesansu atsirado nauji mokymai apie 
visuomeninį gyvenimą, palietę ir valstiečių padėtį. Jurginis trumpai 
apibūdino reformacijos kryptis ir pažymėjo, kad joje atsiradusios radikalios 
srovės, antitrinitoriai ir arijonai „stojusios į liaudies pusę“. Tačiau nebuvo 
tokios stiprios, kad būtų galėjusios keisti įsigyvenusią padėtį. Pati 
reformacija ir neturėjo didesnės įtakos visuomenėje. Ji buvo trumpalaikis 
reiškinys, greitai nuslopintas atsigaivinusios katalikų bažnyčios. 

Ne be ryšio su reformacija ir su naujais mokymais sumanyta ir pravesta 
agrarinė reforma, gavusi nuo žemės vieneto pavadinimo valakų reformos 
vardą. Smulkiai išnagrinėtas reformos įstatymas ir jo vykdymas. Kadangi 
reforma pradžioje buvo pravesta tik valstybiniuose dvaruose, tai autorius 
daro išvadą iš jos: „Reforma užbaigė valstybinių valstiečių pavertimą 
baudžiauninkais. Juos teisė ir baudė nebe valsčiaus tijūnas, kaip valstybės 
valdžios atstovas, o dvaro urėdas“ (p. 77). 

Kadangi kunigaikščio pavyzdžiu sekė ir didikai ir bažnytiniai žemvaldžiai, 
tai valakinė reforma palietė visą Lietuvą. Skirtumas tarp valstybinių, 
bažnytinių ir didikų žemių išnyko. Įsigalėjo visur daugiau ar mažiau 
uniforminė baudžiava. Todėl Jurginis pradeda po valakų reformos naują 
skyrių ,„Valstiečių ūkis, buitis ir kultūra baudžiavai įsigalėjus“. 


III 


Skyrius po valakinės reformos pradedamas plačiu valstybinės buities 
aprašymu XVI a. pabaigoje. Įdomus skyrius, vaizduojąs kasdieninį valstiečių 
gyvenimą, jų papročius, tarpusavį bendravimą, aprašomi kiemai, namai su 
kitais trobesiais. Neaplenkiama nė amžina lietuvių valstiečių yda — 
girtuoklystė. Visur buvo karčiamų, kur gaminta pradžioje alus ir midus. XVI 
a. atsirado ir degtinė. Pradžioje gaminta iš vyno jį virinant. Todėl jos 

slaviškas pavadinimas, pirma atsiradęs Lietuvos didžioje kunigaikštijoje, 
buvo „horeloje vino“ (iš čia kilo seniau plačiai vartotas lietuviškas vardas 
„arielka“.). 

Toliau kalbama apie baudžiavinius santykius ypač XVII a. ir poskyriui 
pavadinti paskolintas Fr. Engelso terminas „Antroji baudžiavos laida“. 
Pradedama nuo autoriaus itin mėgstamos temos: valstiečių ginčai su dvarų 
urėdais. Kaip visur, taip ir čia autorius semia iš šaltinių aruodo gausius 
duomenis ir rodo, kaip valstiečiai lažininkai ir činšinikai kivirčijosi su dvarų 
valdytojais dėl darbų dvaruose (lažo). Pridurmai pakalbama apie valakų 
skaldymą, apie užplūstančios samdytos kariuomenės plėšikavimus ir net apie 
jėzuitų misijas. Deja, į jas nerimtai pažiūrėta. Ribojamasi žmonių prietarais, 
kurie anais laikais buvo prigiję ir net jėzuitams nesvetimi. Autoriui 
nežinoma, kad jėzuitai ne vien prietarams buvo atsidėję. Aplamai, visas 
antras baudžiavos laikotarpis, atseit, nuo valakų reformos iki XVIII a. antros 
pusės dėstomas tokiu pat būdu, kaip ir ankstyvesnis laikmetis: iš šaltinių 
kaupiami įvairiopi faktai ir jie aiškinami. Tuo būdu gaunamas mišrus turinys 
su įvairiomis temomis. Tarp jų įterpiamos didelių karų užuominos su jų 
palydovais — badu ir, ligomis. 

Įsisenėjusius baudžiavinius santykius paveikė Švietėjų ir fiziokratų 
mokslas XVIII a. antroje pusėje. Autorius trumpai, tiksliai apibūdino jį (p. 138). 
Fiziokratai mokė, kad valstybės gerovė pareina nuo žemės ūkio pažangos, o 
pažanga — nuo valstiečių pajėgumo. Suprasta, kad valstietis bus pajėgesnis 
ir darbingesnis, kai jis dirbs laisvas būdamas ir turės daugiau naudos iš savo 
darbo. „Fiziokratų ir švietėjų pažiūrų poveikyje radosi nemaža ūkininkavimo 
instrukcijų didelėms valdoms, dvarams ir net palivarkams. Jose daugiausia 
vietos skiriama agrotechnikai ir santykiams su valstiečiais“ — kalba autorius 
(138). Gražiai apibūdintos duotos instrukcijos. Minimos ir Edukacinės 
komisijos skelbtos instrukcijos. Jos greičiausiai taikytos jos pačios dvarams, 
perimtiems iš jėzuitų ordino. 

Viena Edukacinės komisijos instrukcija parašyta pasikalbėjimo forma. „Iš 
dvaro valdytojo reikalaujama daugiau kantrybės, daugiau valstiečių ūkių 
priežiūros, daugiau darbo ir mažiau žiaurumo, neteisybės. Į klausimą, ką 
daryti, kad valstiečiai nebėgtų, atsakoma trumpai: nenuskurdinti jų. 
Prasigyvenę nebėga. Nereikia išgalvoti naujų prievolių, nebūti tironu, padėti 
nelaimės ištiktam, reikia būti teisingam“ (140). 


Nauji švietėjiški mokymai turėjo praktiškos reikšmės. Ne vienas 
dvarininkas ir urėdas ėmėsi reformos. Didžiausias reformatorius pasirodė 
Merkinės dvaro (Vilniaus krašte) ir Turgelių palivarko savininkas Povilas 
Bžostovskis (1739-1837). Jis savo didelį dvarą išdalijo valstiečiams ir leido 
jiems patiems tvarkytis. Pats kaip prezidentas pasiliko priežiūros teisę. 

Jurginis trumpai, taikliai aprašė tą vad. Pavlovo respubliką. Kitas reformato- 
rius Jokimas Chreptavičius žymus tuo, kad naujai permatavo valstiečių 
žemes ir jiems išdalijo ne rėžiais, bet sklypais vienoje vietoje. Tad jis gali būti 
laikomas dar ne vienam mūsų atmenamos M. Krupavičiaus žemės reformos 
pirmataku. 

Nauji mokymai ir reformos prasidėjo jau jungtinės Lietuvos-Lenkijos 
valstybės merdėjimo metu. Pvz., Pavlovo respublika buvo įsteigta po 
pirmojo padalijimo — antrojo padalijimo išvakarėse. Po antrojo padalijimo 
sekė trečiasis ir valstybė baigtinai žlugo. Valstybės žlugimą lydėjo vidaus 
anarchija, valstiečių maištai ir pačios baudžiavos irimas. Jurginis duoda 
paskutiniam skyriui pavadinimą „Valstiečiai baudžiavai irstant“. Jis ryškiai 
pavaizdavo, kaip baudžiaviniai santykiai jau rusų laikais savaime iro net per 
pusę šimtmečio su viršum, kol pati baudžiava formaliai buvo panaikinta. 
Profesoriaus Jurginio išvedžiojimai moko, kaip istorija, tarsi koks malūnas, 
mala pamažu ir jo malimo išdavos daug vėliau pasirodo. 


J J 


J. JURGINIS, I. LUKŠAITĖ, Lietuvos kultūros istorijos bruožai. Feodalizmo 
epocha iki aštuonioliktojo amžiaus. Vilnius, Mokslas, 1981. 


Mūsų visuomenėje dažnai girdėtas pageidavimas turėti vietoje rašomų 
daugiau politinių istorijų kultūros istorijas. Politinė istorija, sakoma, 
paviršutiniška, paliečianti vien išlaukinį visuomenės gyvenimą, jos santykius 
su kaimynais, ypač besireiškiančius karais. Politinę istoriją Volteris tiesiog 
pavadino karų istoriją (Histoire des batailles). Jos vietoje jis davė pradžią 
kultūros istorijai. Šiai istorijai skiriamas uždavinys pavaizduoti visuomenės, 
tautos ar valstybės visokeriopą vidaus gyvenimą. Kadangi gyvenimas yra 
sudėtingas, tai ir kultūros istorija gali būti įvairiopa. Ji turėtų aprėpti visa, 
kuo visuomenė gyveno ir ką ji kūrė. 

Nors kultūros istorija skirtinga nuo politinės, bet kaip viena, taip ir kita 
turi bendrą pagrindą: visuomenę kaip daugingą vienovę su tam tikra 
socialine-ekonomine struktūra. 


Kalbamo veikalo socialinė-ekonominė struktūra yra feodalizmas. Šis 
terminas pirmiausia pradėtas vartoti prancūzų švietėjų mokslininkų ir 
taikytas Prancūzijos istorijos priešrevoliuciniam laikmečiui. Po to terminas 
pradėtas taikyti visai Europos istorijai, ypač viduramžių laikmečiui. 
Feodalizmo vardą pasisavino K. Marksas ir juo pažymėjo Europos laikmetį 
tarp Romos imperijos ir modernaus kapitalistinio laikotarpio. Tad visas 
viduramžių laikas ir gera dalis naujų laikų priskirta feodalizmui. Žinoma, 
sovietiniams istorikams nevalia iškrypti iš Markso kelio. Štai kodėl ir 
mūsiškiai šio veikalo autoriai pridūrė paantraštę (tiesa, paimtą į skliaustelius 
(„Feodalizmo epocha iki aštuonioliktojo amžiaus“). 


Koks bebūtų istorinis veikalas ir kokiai sričiai jis būtų skirtas, jis iš esmės 
lies visą istorinį vyksmą kaip tam tikrą vienovę. Tad ir Lietuvos kultūros 
istorijos bruožai neparašyti aplenkiant nekultūrinius faktus. Štai Jurginis, 
po ilgesnio įvado, kufis yra daugiau istoriografinis, pradeda dėstyti dalyką 
nuo genčių, tautos ir valstybės susidarymo. Tuo būdu autorius nutiesė 
pagrindą, ant kurio toliau klosto kultūrinius dalykus. Jis klosto juos nuo XIII 
a. iki XVI, padalijęs dviem skyriais: feodalizmo įsigalėjimo laikmetis ir 
renesanso kultūros plitimas. Abu skyriai susiliečia ir siekia XVI a. Jie 
neišskiriami chronologiškai. Autoriaus dėstymo būdui nė nereikalingas 
chronologinis, t.y. laikotarpinis medžiagos suskirstymas. O tai todėl, kad 
Jurginis vaizduoja Lietuvos kultūrinį vystymąsi ne tam tikromis linijomis, 
kuriose būtų ryškinamos vedamosios idėjos, bet paskirais vaizdais. Vaizdai 
turiningi, dalykiški, pagrįsti šaltiniais ar rimta literatūra. Autorius pasirodo 
žiningas istorikas, pagrindiniai išaižęs Lietuvos istoriją. Jau ankstesniais 
darbais, nuo pirmo tomo Žiugždos redaguotos Lietuvos istorijos, kurios 
gerą dalį jis prirašė, iki, rodos, paskutinio — Lietuvos valstiečių istorijos, 
Jurginis parodė savo pagrindinį išsimokslinimą. Jo kultūros istorija yra 
daugiau paskirų pasakojimų pynė. Pasakojimai parašyti ryškiu, lengvu, 
gyvu, tiesiog žurnalistiniu stiliumi. Jie — patrauklūs skaitiniai. 


Aišku, autorius kaip sovietinis istorikas negalėjo iškrypti iš sovietinei 
istoriografijai nubrėžtos linijos. Kai Sovietuose laikomasi nuomonės, kad 
rytų Europoje nuo pat pradžių darėsi 3 slaviškos tautybės, gudų, ukrainiečių 
ir rusų, tai jos visos ir įėjo į Lietuvos didžiąją kunigaikštiją. Mūsų autorius 
paklusnus sovietinam mokslui ir juo sekdamas kalba apie ukrainiečius ir 
gudus (baltarusius), kurie, pagal Lietuvos statutą, kaip „žemių kunigai- 
kščiai“ turėjo įeiti į Tarybą (p. 64). O juk istorikam žinoma, kad Lietuvos 
statuto laikais Didžioje kunigaikštijoje žinomi buvo vien slavai rusiai. Juk ir 

Jurginis kartais mini vien rusius. Baltarusių ir ukrainiečių kaip tautų vardai 
yra vėlesni istoriniai kūriniai. 

Autorius nukrypsta nuo istorinės tiesos rašydamas (p. 179), kad Leonui 
Sapiehai buvo dėkojama „už ukrainiečių sukilimo nuslopinimą“ . . . Laikan- 
tis istorijos būtų reikėję minėti kazokų ar, geriau, bizantiečių sukilimą (nes 
sukilėliai taip save vadino) prieš lenkus ir žydus. 

Šios pastebėtos nuokrypos ir dar kitos smulkmenos nemenkina Jurginio 
Lietuvos kultūros istorijos dalies. Ji paliks vertingas įnašas į Lietuvos 
istoriografiją. 

Po prof. Jurginio dalies seka I. Lukšaitės XVII ir XVIII a. kultūros istorija. 
Ji ir pradeda socialinės-politinės padėties apžvalga, pateikdama tuo būdu 
rėmus kultūros istorijos dėstymui. Su geru pagrindu socialinė-politinė 
apžvalga papildoma kontrreformacijos istorija. Tai esminė tema XVII a. 
Lietuvos kultūros istorijai. Bet sovietiškai išmokslintiems istorikams 
panašios temos nėra artimos ir jos kaip „antstatai“' paviršutiniškai liečiamos. 
Kalbant apie kontreformaciją aplenkiama jėzuitų ordino veikla slopinant 
hereziją, jų pastangos grąžinti didikus į katalikų bažnyčią, plačiai užsimotos 
misijos, ruošiamos iškilmingos šventės, pamaldos. Geriau pavaizduota 
katalikų bažnyčios griežtesnis susiorganizavimas, vykdant Tridento susirin- 
kimo nuostatus, priimtus pačios vyriausybės. Nors kontrreformacija nėra 
pagrindinai pavaizduota, tačiau padaryta taikli išvada: XVII a. pirmoje pusėje 
visiškai susiformavo katalikų bažnyčios aukštųjų institucijų — Vilniaus ir 
Žemaičių — vyskupijų — struktūra bei parapijų tinklas, kuris nedaug 
tekisdamas išsilaikė per visą vėlyvojo feodalizmo laikotarpį (iki XVIII a. 
trečiojo ketvirčio). Autorės išvadą galima papildyti tvirtinant, kad po 
kontrreformacijos katalikų bažnyčia tapo tarsi tautybės dependensas ir tokia 
padėtis iš dalies išsilaikė iki šių dienų. 

Pati kultūros istorija dėstoma parinktomis temomis: liaudies kultūra, 
lietuvių kalba visuomeniniame gyvenime ir raštijoje, švietimas, mokslas, 
neuniversitetiniai mokslo laimėjimai, spauda, baroko epochos menas. 
Kiekviena tema skirstoma poskyriais ir šie labai dalykiškai dėstomi. Vietomis 
dėstymas perkrautas vardais, datomis ir faktais. Liaudies kultūros skyriuje 
plačiai vaizduojamas tikėjimas ir pridurmai raganų procesai, nors jie 
nemaišytini su lietuvių liaudies tikėjimu. Raganavimas buvo siaubus 
prietaras, visos Europos reiškinys, bažnyčios palaikomas. Jis pasiekė ir 
Ameriką ir čia (Masačiuzete) yra žinomi buvę raganų procesai. 

Visuose skyriuose bei temose žymu autorės ypatingas dėmesys 
lituanistiniams dalykams, pirmoje eilėje kalbai. Vienas skyrius duotas 
pavaizduoti jos vartojimui XVII-XVIII a. Kalba ir kiti lituanistiniai dalykai vis 
paliečiami dėstomose mokslo institucijose ir aukščiausioje jų — Vilniaus 
jėzuitų universitete. Čia pateikiama trumpa, bet turiningai parašyta 

universiteto istorija. Lituanistika specialiai apžvelgiama skyriuje „Neuniver- 
sitetiniai mokslo laimėjimai“. Jame nagrinėjamos lietuvių kalbos gramatikos 
su jų autoriais, gvildenama Lietuvos istorija Vijuko-Kojalavičiaus ir prūso 
Pretoriaus didelis išlikęs rankraštis apie Prūsų lietuvius. Pabaigoje duodama 
spaustuvių ir spaustuvininkų istorija ir ryšium su ja pavaizduojama kalbų, 
ypač lietuvių, padėtis. 

Baigiamasis skyrius itin savaimingas. Jame aptariamas barokas. Tai su 
reformacijos nugalėjimu pražuvęs stilius. Autorė smulkmeniškai pavaizduo- 
ja šv. Petro ir Povilo bažnyčios statybą su jos meistrais architektais, 
skulptoriais ir tapytojais-dailininkais, daugiausia italais. Be šio barokinio 
šedevro paminimos ir kitos šio stiliaus bažnyčios, ypač Pažaislio ir rūmai. 
Lietuvos baroko istorija užsklendžiama barokinio rašto stiliaus trumpa 
užuomina. 


J. J. 


JERZY OCHMANSKI, Nikalonis Lietuvis ir jo traktatas apie totorių, 
lietuvių ir maskviečių papročius. 


XVI a. buvo sąvartinis amžius Lietuvos istorijoje, kurį jungė senasis, nuo 
XIII a. trukęs, laikmetis ir prasidėjęs naujoviškasis. Jam pradžią davė bendros 
visoje vakarų Europoje kilusios srovės — renesansas ir ypač reformacija. Jų 
poveikyje atsirado Lietuvoje reikšmingi raštai, kaip lietuviškos kronikos 
(rusių kalba), M. Strijkovskio (lenkų kalba) ir Gvanini (lotynų kalba) 
Lietuvos istorijos. Tuo laikotarpiu gavo pradžią ir pirmieji lietuviški raštai: 
M. Mažvydo katekizmas ir M. Daukšos į lietuvių kalbą verstoji Postilė. 

Vis tame XVI a. buvo parašytas mažas, bet Lietuvos istorijai reikšmingas 
veikaliukas lotynų kalba: „De Moribus Tartarorum, Lituanorum et 
Moschorum“. Jis išspausdintas pirmą kartą Bezelyje 1615 m. Vėliau jo 
leidimai buvo pakartoti lenkų ir rusų kalbomis. Nepriklausomybės laikais 
„De moribus“ nagrinėjo prof. Ign. Jonynas ir jį išvertė į lietuvių kalbą. Jis ir 
ėmėsi aiškintis, kas buvo jo autorius, veikalo antraštėje (kilmininko 
linksnyje) pavadintas „Michaloni Lituani“. Šiuo atveju profesorius pasekė 
M. Liubavskiu ir sutartinai su juo įrodinėjo (savaimingais argumentais), kad 
autorius buvo rusių didikas Mykolas Tiškevičius (Tiška). 

Liubavskio ir Jonyno straipsnius persispausdino Lietuvos TSR Mokslo 
Akademija lituanistinės bilbiotekos serijoje kartu su verstais Mykolo 
Lietuvio memuarais. Liubavskio ir Jonyno išvada priimta istorijoje ir 
kartojama, pvz., LE, XVIII ir MLTE, 2. Tačiau J. Lappo (Litovskii Statut, 1, 2 
p. 333) nedvejodamas tvirtino, kad veikalo autorius buvo lietuvis. Ką Lappo 

tik tvirtino, J. Ochmanskis originaliai įrodinėja kalbamu straipsniu, verstu į 
rusų kalbą ir išspausdintą viename TSRS Akademijos leidinyje 1979 m. 

Ochmanskis smulkmeniškiau kaip prieš jį rašiusieji tyrinėjo „De 
Moribus“ tekstą išgauti iš jo kiek galima daugiau autobiografinių žinių. 
Ochmanskis priėjo išvadą, kad autorius turėjo būti lietuvis, gerai mokėjęs 
lietuvių kalbą. Tam įrodyti jis pirmiausia kreipia dėmesį į „De Moribus“ 
autoriaus penktą fragmentą, kur jis kalba: ,,... rusų kalba svetima mums 
lietuviams, t.y. italams, kilusiems iš italų kraujo“. Čia jis aiškiai išskyrė save 
(ir lietuvius) iš Lietuvos didžiosios kunigaikštijos rusių, kurių jis nelaikė 
romėnais, „Italų kraujo“. 

Kad jis mokėjo lietuvių kalbą, rodo jo pateikti 74 lotyniški žodžiai su 
tinkamais lietuviškais vertimais. 

Liubavskis ir Jonynas ypač rėmėsi Mykolo Lietuvio autorystės įrodymui 
jo buvojimu Kryme tarp 1533-1551 m. Liubavskis atrado Lietuvos 
metrikoje, kad tuo metu lietuvių-lenkų pasiuntinys Kryme vadinęsis 
Mykolas Tiškevičius. Štai dėl to jis ir sutapdė Tiškevičių su Mykolu 
Lietuviu. Jonynas ir išskaitė išspausdintoje Lietuvos metrikos knygoje 
„Kniga Publišnych del“ Lietuvos-Lenkijos pasiuntinį Kryme Mykolą 
Tiškevičių ir iš to išvedė, kad jis galėjo būti „De Moribus“ autorius. 

Ochmanskis ir smulkiai nagrinėjęs Lietuvos-Lenkijos santykius su 
Krymo totoriais apie XVI a. vidurį, surado kelis lietuvius — lenkus 
pasiuntinius ten. Vieną jų, pasivadinsuį „„Venclav Mikolaevič“ Ochmanskis 
palaikė lietuviu. Turbūt dėl jo krikšto vardo, t.y. Vaclovo. Jis minimas 
Kryme tarp 1542-1543 m. Be to, Ochmanskis surado duomenų, rodančių, 
kad Vaclovas Mikolajevičius tarnavo didžiojo Kunigaikščio Zigmanto 
Augusto kanceliarijoje sekretorium. Ochmanskis spėja, kad jis, betarnauda- 
mas didžiajam kunigaikščiui, parašė veikaliuką „De Moribus“ ir jį skyrė savo 
kunigaikščiui. Vėliau Vaclovas tarnavo Albrechto Goštauto, Vilniaus 
vaivados ir Lietuvos kanclerio sekretorium. 

Pasinaudojęs keliais šaltiniais, Ochmanskis sprendžia, kad Vaclovas 
Mikolajevičius buvo kilęs iš Maišiagalos, kur turėjo savo dvarą. Nedidelis 
buvo jo dvaras, jei jis kaip „Maišiagalos bajoras“ 1528 m. kariuomenės 
surašyme užrašė tik vieną arklį karo tarnybai. Ochmanskis nurodo, dar ir 
kitas Vaclovo nuosavybes, gautas vis Maišiagalos apylinkėse. Žodžiu sakant, 
Ochmanskis pagrindiniai išnagrinėjo Vaclovą Maišiagališkį liečiančius 
šaltinius ir iš jų ištraukė išvadą: „Vaclovas Mykolo sūnus Maišiagališkis (a. 
1490-a. 1560), autorius traktato De moribus Tartarorum, Lituanorum et 
Moschorum (a. 1550) pasirodo buvusi iškili, plataus dvasinio akiračio 
asmenybė, mokyčiausia to meto Lietuvoje, vienas pirmųjų humanistų“. 

Ochmanskis pateikė pakankamai duomenų įrodančių, kad Vaclovas 
Maišiagališkis buvo lietuvis, kilęs iš Lietuvos centro ir paliestas ano 

reformacinio laikmečio. Jis kur kas geriau tiko būti to įdomaus, įtaigaujančio 
traktato autorium, kaip rusas Tiška, kurio pirmatakai neturėjo nieko bendra 
su etnografine Lietuva. 

J. Jakštas 


VINCAS KRYŽEVIČIUS, Lietuvos privilegijuotieji miestai. XVII a. antroji 
pusė — XVIII a.. Vilnius, Mokslas, 1981. 


Bendruose Lietuvos istorijos veikaluose vaizduojant Lietuvos visuome- 
ninę politinę santvarką XVII-XVIII a. užsimenama ir apie magdeburginius 
miestus. Trumpai pasakoma, jog tai buvę miestai su savivaldybine teise. 
Bendrais bruožais buvo aptariama jų savivaldybė. Apie ką istorijose tik 
bendrybėmis kalbėta, dabartinės Lietuvos, matyt, jaunas istorikas ėmėsi 
pagrindiniai tirti ir parašyti nedidelį (142 p.) veikalą. 

Įvade autorius trumpai apibrėžė magdeburginės teisės esmę ir sau 
pasižymėjo, jog „metodologinis šio darbo pagrindas yra marksizmo-leniniz- 
mo klasikų teorija apie miestų atsiskyrimą nuo žemės ūkio, smulkiaprekę 
gamybą, prekybą ir jos istorinį vaidmenį kapitalizmo genezėje .. .“. Tačiau 
pačiame turinio dėstyme tos teorijos, kurios autorius rodėsi pasišovęs 
laikytis, nežymu. Iš tikrųjų autorius Kryževičius, davęs palyginti ilgą 
istoriografinę apžvalgą, ėjo į šaltinius ir pagal juos aprašinėjo magdeburgini- 
us miestus. Iš sukauptų šaltinių matyti, kad autoriaus esama nepaprasto 
kruopštumo istoriko, gebėjusio smulkiai dėstomus dalykus vis grįsti 
šaltiniais. Jau prie pirmo poskyrio „Miestų gyventojai“ pridėtos lentelės ir 
prie jų pateikti šaltiniai, pagal kuriuos lentelės sudarytos, liudija apie 
autoriaus dėstymo būdą: ne tiek dalyką dėstyti, kiek jį tirti, ryškinant 
šaltinius. Tad Kryževičius davė originalų veikalą Lietuvos istoriografijoje ne 
tiek dėstomojo, kiek tyrinėjamojo pobūdžio. 

Didžiausias aruodas, iš kurio autorius sėmėsi duomenų gausybę, buvo 
Centrinis Vilniaus Istorinis archyvas. Jis klojo jų didelius krūvius per visus 
veikalo puslapius. Iš šio veikalo matyti, kad tame archyve sutelkta didelė 
daugybė šaltinių ir Lietuvos vidaus istorijai. Be to, autoriaus siekta šaltinių 
ir iš kitur, kaip antai iš Lietuvos Metrikos, šiek tiek iš Lenkijos archyvų ir 
dar iš šaltinių leidinių. 

Veikale nagrinėjamos trys pagrindinės temos: visuomeniniai ekonominiai 
santykiai, savivaldybės ir miestų ginčai su feodalais. 

Vyraujanti pirmoji tema, nes miestai su magdeburginėmis teisėmis 
tegalėjo atsirasti feodalinėje santvarkoje, kylant amatams ir prekybai kaip 
atskiroms ūkio šakoms. Jos kilo ir vystėsi šalia žemės ūkio, nors nebuvo visai 

atsiskyrusios nuo jo. Kryževičius ir pradeda veikalą nuo amatų, t.y. cechų ir 
juos nagrinėjo pagal tik dviejų miestų, Kėdainių ir Biržų, išlikusius 
dokumentus. Ryškiai, taikliai išdėstyta cechų organizacija ir jų profesinė 
veikla. Toliau kalbėta apie prekybą ir pirklių santykius su cechais. 

Po amatų ir prekybos pavaizdavimo autorius kalbėjo apie pačias 
magdeburginių miestų savivaldybes, gautas iš pačių didžiųjų kunigaikščių. 
Suminima daugybė miestų, geriau tiktų sakyti miestelių, nes miestais 
tegalima laikyti tik Vilnius ir Kaunas. Vis pagal teikiamus šaltinius 
pavaizduota miestų administracija, teismai, žemės valdymas, mokesčiai, 
miestų santykiai su dvarais, atseit, jų valdytojais feodalais. Ypač minimas 
vienas miestuose klestėjęs verslas propinacija, t.y. gėralų, alaus, degtinės 
(atsiradusios Lietuvoje XVI a.), kai kur dar midaus ir vyno, gaminimas ir 
pardavinėjimas. Propinacijos teisė priklausė didžiajam kunigaikščiui arba jo 
statytiniams. Ji buvo išnuomojama ir jos nuomininkai dažnai būdavo žydai. 
Aplamai, žydai dažnai minimi tarp miestų gyventojų, kur jie sudarė atskirą 
bendruomenę (kahalą). Jie skyrium mokėjo mokesčius didžiajam kunigai- 
kščiui ir už tai naudojosi jo globa. 

Paskutinė tema yra magdeburginių miestų gynimasis nuo dvarininkų 
feodalų, kėsinusiusių į miestų savivaldos teises. Vėl duodami atskirų miestų 
šaltiniai ir pagal juos pasakojama, kaip kovos vyko. Kovų dingstis buvo dar 
iš viduramžių laikų išsilaikiusi taisyklė „nėra žemės be senjoro“. Tad žemės 
savininkais tegalėjo būti vien bajorai (nobilitetas). Miestiečiai tam luomui 
nepriklausė ir todėl buvo miestų žemių valdytojai ir už jas mokėjo 
mokesčius (činšą). Žemės savininkas tebuvo dvarininkas (pasaulietinis ar 
dvasiškis), kurio žemėje miestas įsisteigęs ar jo paties įsteigtas. Kovos vyko 
iki paskutinio Lietuvos-Lenkijos valstybės padalijimo. Kovingi santykiai tarp 
miestų ir feodalų ir dar žema pramonė ir prekyba neleido Lietuvos miestams 
prilygti vakarietiškiems ir susidaryti trečiajam miestiečių luomui šalia 
dvasiškių ir pasaulietinių didikų. Lietuva ir rusų valdžioje tebuvo žymia 
dalimi feodalinė valstybė su vyravusiu žemininkų luomu. Tokia pamokanti 
išvada seka iš aptarto V. Kryževičiaus veikalo. 


J. J. 

MŪSŲ MIRUSIEJI 


DIPL. MIŠKŲ INŽ. 
VINCAS ŽEMAITIS 


Miškininkas, etnologas; gimęs 1896.XI.21 Andriškių k., Žaliosios vls., 
Vilkaviškio aps.; Petro Žemaičio (1869-1919) ir Veronikos Merčaitytės 
(1879-1912) sūnus; vyriausias trijų brolių ir 5 seserų šeimoje. 

Mokėsi Žaliosios prad. mokykloje (3 sk.), Marijampolės gimnazijoje (5 
kl.); 6-ji kl. Vilkaviškio evak. gimn. Vilniuje (1915); 7 ir 8 kl. Voroneže, 
Vilniaus I-joje (Martyno Yčo) gimn., kurią baigė 1917 m. pavasarį sidabro 
medaliu. Du semestrai Veterinarijos Institute Charkove. Grįžo į Lietuvą 
1918 m. liepos mėn. Du sem. 1921-22 Berlyno Žemės Ūkio Aukšt. Mok.; 6 
sem. 1922-25 Dresdeno (Tharandto) Aukštojoje Miškų Mokykloje; ją baigė 
1925.XI.6 diplomuoto miškų inž. laipsniu (Dipl. darbas: Die Waldungen der 
Republik Litauen). 

Tarnavo: 1918-20 Vilkaviškio aps. valdybos narys bei Suėmimo Komiteto 
(karo intendantūros) steigėjas ir vicep., Lietuvos 2-sios konferencijos (1919 
Kaune) prezidiumo sekr.; 1920 dienr. „Laisvė“ (red. kun. P. Kuraičio) atsak. 
vicered., Karo spaudos biuro (vad. stud. J. Pajaujo) narys-įgaliotinis; 1921 
Dotnuvos bandomojo ūkio (dvaro) sekr. 

Nuo 1926.1.1 Kazlų Rūdos miškų urėdas. Vienas pirmųjų organizavo 
medienos (miško sortimentų) valdžios lėšomis paruošą, kuri netrukus buvo 
įvesta visose Liet. urėdijose ir žymiai pakėlė valstybės iždo pajamas už 
parduodamą miško medžiagą. Miškų želdymui pritaikė modern. įrankius, 
išplėtė juodalksnio auginimą; Kazlų Rūdoje pastatė naujus urėdijos pastatus. 
Nuo 1929 m. pakeltas Kazlų Rūdos (Sūduvos rajono) miškų revizorium — 

urėdu ir Miškų Departamento tarybos nariu. Vienas iš Lietuvos Miškininkų 
Sąjungos (1929-40) įkūrimo iniciatorių ir jos pirm. 1930-34 (dvi kadencijas). 
Pirmosios rusų okup. metu 1940.VIII.1 paskirtas Mažeikių miškų urėdu, 
1941.IX.1 grąžintas į Kazlų Rūdą miškų urėdu-inspektorium. Nuo II-sios 
okup. 1944.VIII.1 pasitraukė Vokietijon, kur 1945-46 m. Bavarijos valst. 
miškuose ėjo Leutershauseno vyr. girininko (Revierforster) pareigas. 
Dinkelsbuhlio (prie Ansbacho) IRO stovyklos Employment Officer 1947-49, 


Su žmona ir dviem sūnumis 1949.IV.19 atvyko į Bostoną; apsigyveno 
Čikagoje. Vienas iš Liet. Mišk. Sąjungos atkūrimo išeivijoje iniciatorių 
(1949), jos pirm. nuo 1952 iki mirties. Vienas iš Miškų literatūrai leisti fondo 
(1962) steigėjų. Po keletos metų įvairaus darbo įmonėse, perėjo prie 
savarankaus darbo, taisydamas ir parduodamas senesnius namus. 

Išėjęs pensijon 1961 m. pradėjo vis daugiau domėtis lietuvių tautos 
etniniais klausimais, ypač jos gyventojų, žemių bei sienų studijomis 
(geografine-istorine tautotyra). Nuo 1963 Lietuvių Istorijos Draugijos 
narys; nuo 1965 rudens Lituanistikos Instituto (tautotyros skyriaus) narys 
— talkininkas. Daug rašė spaudoje; taip pat parašė, redagavo ar spaudai 
(kaip techn. red.) paruošė eilę mokslinių ir atsiminimų pobūdžio darbų. 


Bendradarbis 


VLADIMIRAS PAŠUTA 


1983 m. birželio 10 d. Maskvoje mirė profesorius istorikas Vladimiras 
Pašuta, įrašęs darbais savo vardą ir į Lietuvos istoriją. Gimė Leningrade 
1918.IV.19, ten baigė ir istorijos fakultetą 1941 m. Po karo mokėsi TSRS 
MA Istorijos institute, turėdamas mokytojus profesorius B. Grekovą ir I. 
Pičėtą. Iš pat pradžių atsidėjo Lietuvos istorijai ir paskelbė studiją: Ūkis ir 
technika viduramžių Lietuvoje (1947). Tų pačių profesorių vadovaujamas 
parašė ir apgynė kandidatinę disertaciją artimą Lietuvos istorijai: Haličo — 
Vladimiro Rusios istorijos bruožai (1950). Sekė kiti artimi Lietuvos istorijai 
darbai: Pamedė (Pomezanija), 1955) ir Prūsų kovos dėl laisvės iki XIII a. 
(1958). Didžiausias Pašutos įnašas į Lietuvos istoriją yra jo daktaro 
disertacija: Lietuvos valstybės susidarymas (Obrazovanie Litovskago 
gosudarstva, 1959). Tai pirmas giliai moksliškas, didelės erudicijos veikalas, 
parašytas pagal marksizmo-leninizmo teoriją. Paties autoriaus žymiai 
sutrumpintas išverstas į lietuvių kalbą (vertėja R. Strazdūnaitė) ir išleistas 
(1971). 

Prie rusiškos Lietuvos istorijos Pašuta pridėjo Christburgo sutarties, 
Pamedės teisyno ir vieno Gedimino laiško (1324) originalus su vertimais į 
rusų kalbą. 

Pašuta parengė Lietuvos Mokslo Akademijos išleistus Gedimino laiškus 
su vertimais į rusų kalbą (vertėjas I. Štal) ir į lietuvių (vertėjas M. Ročka). 
Įvade leidėjas apibūdino laiškų turinį ir vertino juos kaip Lietuvos istorijos 
šaltinius. 

Pašuta, nors buvo labai plataus masto sovietinis istorikas (jis išleido 250 
su viršum darbų, jų tarpe 15 monografijų), tačiau pasiliko visą gyvenimą 
artimu Lietuvos istorikų bendradarbiu. Jis buvo, pvz., atsakingu redaktoriu- 
mi Romo Batūros istorijos mokslo kandidato disertacijai (Lietuva tautų 
kovoje prieš Aukso Ordą, 1975). 

Todėl su geru pagrindu P. Jurginis pavadino Pašutą Lietuvos istorijos 
bičiuliu (Literatūra ir Menas, 1983.IV.25). 

J. Jakštas 


JONAS KARYS 


(1903.III.4 - 1984.III.28) 


Gimęs su mokslo ilgesiu mokėsi savomis priemonėmis ir baigė 
progimnaziją, gimnaziją ir studijavo Vytauto D. universitete, teisių fakultete 
ekonominius mokslus. Mokydamasis aukštesnėje mokykloje ir universitete 
tarnavo finansų ministerijoje ir nuo 1939 m. buvo paskirtas valstybės 
ženklų gaminimo įstaigos sekretorium ir vėliau vedėju. Kai buvo suorgani- 
zuotas prie finansų ministerijos Monetų Kalyklos skyrius, Karys gavo 
paskyrimą 1936 m. jam vadovauti. Šiose pareigose juto reikalą tyrinėti 
Lietuvos pinigų istoriją, kuri buvo apleista. Karys pradėjo domėtis 
numizmatika ir dirbo šioje srityje. Užklupęs karas ir vėliau sekusi emigracija 
iš Lietuvos neleido tęsti užsimoto darbo. Ne ką galėjo nuveikti ir Vokietijoje. 
Prie pasirinkto mokslo tegalėjo kibti atvykęs 1948 m. į JAV. Pirma išleido 
veikalą „Nepriklausomos Lietuvos pinigai“ (1953) ir ėmėsi didelio ir vertingo 
darbo „Senovės lietuvių pinigai“ (1959). Tai svarus tyrinėjamasis veikalas, 
ruoštas ilgus metus. Apžvelgta nemaža šaltinių ir literatūros. Pinigų istorija 
dėstoma Lietuvos istorijos rėmuose ir nurodoma didžiųjų kunigaikščių 
vartoti pinigai. Teikiamos gausios monetų nuotraukos su paaiškinimais. Tai 
pirmas ir iki šiol vienintelis Lietuvos numizmatikos istorijos veikalas. 

Autorius pelnė kuklią 5500 „Aidų“ mokslo premiją 1961 m. 

Karys paskelbė dar kitą knygą — „Numizmatika“. 1] 

ARCHITEKTAS 
JONAS MULOKAS 


(1907.XII.18 - 1983.V.31) 


Mulokas buvo vienas lietuvių išeivijos architektų, ieškojęs savitumo 
lietuviškos architektūros išraiškose. Jis įvedė lietuvių liaudies motyvus 
projektuojamuose pastatuose. 

Jis baigė 1927 Rokiškio gimnaziją ir studijavo Vytauto D. universitete, 
kur įsigijo, diplomuoto statybos inžinieriaus vardą 1935.JA V-ėse 1958 išlaikė 
valstybinius architekto egzaminus prie Montanos valstybinės kolegijos. 

Jau Lietuvoje pradėjo ruošti architektūrinius projektus ir pagal juos 
vykdytos statybos. Tremtyje, apsigyvenęs Augsburge ir mokydamas lietuvių 
gimnazijoje, laisvalaikiu sukūrė daugelį koplytstulpių ir kryžių projektų bei 
modelių lietuvių liaudies motyvais. 1949 atvyko į JAV ir čia kūrė bažnyčių, 
koplyčių ir namų projektus. Svarbesni Muloko darbai JAV: Š.P.M Gimimo 
bažnyčia Čikagoje; E. St. Louis ir Daytone lietuvių bažnyčios; Atsimainymo 
lietuvių bažnyčia Maspete, N.Y.; Š. Kazimiero bažnyčios projektas Pater- 
sone; suprojektavo pranciškonams Kennebunkporte Liurdo grotą, Kryžiaus 
kelių bokštą, stogastulpį. 

Įspūdingas pagal Muloko projektą pastatytas „Laisvės kovų paminklas“ 
prie Jaunimo centro Čikagoje. Tai dviaukščio koplytstulpio forma paminklas. 

Mulokas dar suprojektavo indėnų misijai pastatus Custer, Montanos 
valstijoje, panaudodamas indėnų liaudies palapinių motyvus bei ornamenti- 
ką. 

Mulokas sukūrė nemaža paminklų. Š. Kazimiero kapinėse Čikagoje. 
Vienas žymiausiųjų — Mykolo Krupavičiaus paminklas, reiškiantis didelį 
pasiaukojimą lietuvių tautai ir visuomenės pagarbą ir meilę mirusiojo 
darbams. 

Architektui nebuvo svetimi ir rezidenciniai projektai. Žymesni yra — dr. 
Z. Danilevičiui, Baliūnų, Biskio, o taip pat sau suprojektuotos rezidencijos 
Čikagoje ir Santa Monicoje, Cal. 

Arch. Jonas Mulokas buvo nenuilstantis lietuviškų liaudies formų 
ieškotojas. Jo architektūrinės vizijos pasiliks ilgai jo kūriniuose byloti apie 
lietuvio architekto talentą ir jo kūrybinius ieškojimus. 1J. 


Pastaba: Panaudotas arch. Edumndo Arbo straipsnis „Prisimenant architektą Joną 
Muloką“, Dirva, 1984 m. gegužės 3 d. 

Mecenatai 


LIETUVIŲ TAUTOS PRAEITIES 


V-to tomo, 3-4 knygos 
„AUSZROS apžvalga“ spausdinimo: 


Lietuvių Fondas, 2,500 dol. 
Alicija Rūgytė, 200 dol. 
Stasė Jakubonienė, 100 dol. 
Inž. Jonas Markvaldas, 100 dol. 
Milda Budrienė M.D., vyro A.A. Stasio Budrio atminimui 100 dol. 
Dr. Mykolas Morkūnas, 50 dol. 
Vilhelmina Genienė vyro A. A. pulkininko Petro Genio atminimui 50 dol. 

„AUSZROS apžvalgos“ prenumeratoriai 


Prof. Juozas Meškauskas, M.D. 
Algirdas Dumčius 

Alicija Rūgytė 

Antanas Razma, M.D. 

Dr. Mykolas Morkūnas 
Milda Budrienė, M.D. 
Prof. dr. Jonas Račkauskas 
Apolinaras P. Bagdonas 
Stasė Jakubonienė 

Liūda ir Algis Rugieniai 
Algis Budreckas 

Aleksas Smilga 

Dr. Jurgis Gimbutas 
Audronė Užgirienė 

Prof. dr. Juozas Jakštas 
Pranė ir Juozas Masilioniai 
Inž. Jonas Markvaldas 
Juozas Žygas 

Kazys Račiūnas 

Jonas Litvinas 

Dr. Anicetas Grigaliūnas 
Jadvyga Gaudušienė 

Kun. Dr. Vytautas Bagdanavičius M.I.C. 
Paulius Šimoliūnas 

Jonas Račkauskas, Jr. 
Janina Racevičienė 
Kazimieras Beiga 

Elena Razmienė 

Aldona ir Juozas Ankai 
Kun. Dr. Paulius Jatulis 
Vacius Prižgintas 

Mikas Česas 

Pranas Garšva M.L.C. 
Birutė Jasaitienė 

Dana Kurauskienė 

Dovas Šaulys 


Kun. Dr. Valdemaras Cukuras 
Domicelė Petrutytė 
Linas Kojelis 
Stasys Lozoraitis 
Janina ir Justas Lieponiai 
Algis Raulinaitis 
Vytautas Alantas 
Jonas Švoba 
Mykolas Drunga 
Robertas Vitas 
Algis Kazlauskas 
Algis Simonaitis 
Dr. Jurgis Gimbutas 
Kun. Dr. V. Valkavičius 
- (Dr. Aleksandras Plateris 
Kun. Dr. Juozas Prunskis 
Marija ir Antanas Rudžiai 
Dr. Kostas Jurgėla 
Kun. Dr. Ignas Urbonas 
Kun. Kan. Vaclovas Zakarauskas 
Valdas Adamkus 
Kun. Dr. Rapolas Krasauskas 
Kun. Dr. Antanas Liuima S.J. 
Kun. Dr. Paulius Rabikauskas S.J 

Iš LID GYVENIMO 


Dr. Mykolui Morkūnui įteikiama Aušros knygos kopija su didele LID 
padėka. Knygą įteikia LID reikalų vedėja p-lė Alicija Rugytė. (1984) 


Aušros knygų pristatyme — Pedagoginio Lituanistikos Instituto studentai: 
Vytenis Kirvelaitis; Aušra Jasaitytė; Aleksandra Gražytė ir prof. dr. J. 
Račkauskas, PL Instituto rektorius ir LI Draugijos pirmininkas. (1984) 

LID reikalų vedėja Alicija Rugytė Vatikane per Švento Kazimiero Minėjimą 
kalbasi su Popiežium Jonu Pauliu II. 


Prof. dr. J. Jakštas skaito paskaitą apie Joną Šliūpą Liet. Ist. Draugijos 
susirinkime kuris įvyko Lituanistikos tyrimo ir studijų centre. (1983) 

Po paskaitos apie Lietuvių Gydytojų Aušrininkų dr. Milda Budrienė ir dalis 
narių vaišėse. 


Liet. Ist. Draugijos sekretorė Stasė Jakubonienė duoda pranešimą LID 
metiniame susirinkime. (1983) kuris įvyko ALTO būstinėje, Chicagoje. 

